Split (1)

train · 10k rows

file_name stringlengths 13 17	summary stringlengths 1 1.09k	full_article stringlengths 5 22k
article_9253.txt	ភ្នំពេញ៖ បារាំងតាមរយៈទីភ្នាក់ងារបារាំងសម្រាប់ការអភិវឌ្ឍន៍(AFD) សម្រេចផ្តល់ថវិកាឱ្យកម្ពុជាចំនួន១៩២,២លានដុល្លារអាម៉េរិក ដើម្បីអភិវឌ្ឍន៍ប្រព័ន្ធទឹកស្អាតនៅកម្ពុជា។ បើតាមសេចក្តីប្រកាសព័ត៌មានរបស់ក្រសួងសេដ្ឋកិច្ច និងហិរញ្ញវត្ថុ ក្នុងចំណោមថវិកាទាំងនេះ គឺមាន១៧៩,៦លានដុល្លារ ជាកម្ចីសម្បទាន និង១២,៦លានដុល្លារទៀត ជាជំនួយឥតសំណង។	កម្ចីសម្បទាន និងជំនួយឥតសំណងចំនួន១៩២,២ ដែលបារាំងសន្យាផ្តល់ឱ្យកម្ពុជានេះ ត្រូវបានចុះហត្ថលេខាដោយលោកស្រី Sandrine Boucher នាយិកា AFD, លោក Fabrice Etienne ភារធារីស្តីពីនៃទូតបារាំងប្រចាំកម្ពុជា, លោក Bryan Fornari ប្រធានសហប្រតិបត្តិការនៃប្រតិភូសហភាពអឺរ៉ុបប្រចាំកម្ពុជា ជាមួយលោក អូន ព័ន្ធមុនី ឧបនាយករដ្ឋមន្ត្រី រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ នៅទីស្តីការក្រសួង នាថ្ងៃទី១៨ ខែធ្នូ។ នេះបើយោងសេចក្តីប្រកាសព័ត៌មានរបស់ក្រសួងសេដ្ឋកិច្ច។ ក្រសួងសេដ្ឋកិច្ចបានរៀបរាប់ថា ក្នុងចំណោមកញ្ចប់ថវិកាទាំងនេះ គឺមាន ៩៥,៦លានដុល្លារ ជាកម្ចីដែលបារាំងផ្តល់ឱ្យកម្ពុជា ដើម្បីស្តារឡើងវិញស្ទឹងស្វាយចេក ស្តារអាងស្តុកទឹកចំនួន២៨កន្លែង, បង្កើនសមត្ថភាព៥កន្លែង។ ក្នុងទំហំកម្ចី ក៏ត្រូវប្រើសម្រាប់ស្តារឡើងវិញនូវប្រព័ន្ធធារាសាស្ត្រ៦កន្លែង ដើម្បីកាត់បន្ថយគ្រោះទឹកជំនន់ គ្រោះរាំងស្ងួត និងធ្វើឱ្យប្រសើរឡើងវិញនូប្រព័ន្ធអេកូឡូស៊ី។ កញ្ចប់កម្ចីនេះ ក៏គាំទ្រដល់ការអភិវឌ្ឍកសិកម្មប្រកបដោយនិរន្តរភាព តាមរយៈការពង្រីកមន្ត្រីកសិកម្មឃុំ និងពង្រឹងសហការណ៍កសិកម្មទំនើប និង ពង្រឹងដល់ការគ្រប់គ្រងធនធានទឹកចម្រុះនៃអាងស្ទឹងស្វាយចេក តាមរយៈការបង្កើតគណៈកម្មការគ្រប់គ្រងអាងស្ទឹងស្វាយចេក និងរៀបចំយន្តការតាមដាន វាយតម្លៃពីវឌ្ឍភាពនៃការអនុវត្តយន្តការគ្រប់គ្រងស្ទឹង។ សម្រាប់កម្ចី ៨៤លានដុល្លារ គឺប្រើសម្រាប់អនុវត្តគម្រោងសាងសង់រោងចក្រប្រព្រឹត្តកម្មទឹកស្អាតបាក់ខែង ជំហានទី៣។ នេះ គឺជាកញ្ចប់ទី២ ហើយដែលកម្ពុជានឹងទទួលបានពីបារាំង។ កញ្ចប់កម្ចី មានគោលដៅធ្វើឡើងប្រសើរឡើងនូវការផលិតទឹកស្អាតរោងចក្រជ្រោយចង្វារឱ្យបាន ១៣ម៉ឺនម៉ែត្រគូបក្នុងមួយថ្ងៃ ដោយបំពាក់បំពង់មេនាំទឹក និងពង្រីកប្រព័ន្ធចែកចាយទឹកស្អាតចំនួន ៨០០គីឡូម៉ែត្រ រួមទាំងសង់ទីស្នាក់ការកណ្តាលរបស់រដ្ឋាករទឹកស្វយ័តក្រុងភ្នំពេញ។ សម្រាប់ថវិកា១២,៦លានដុល្លារទៀត ជាគឺជំនួយឥតសំណង ដែលផ្តោតសំខាន់លើកិច្ចបច្ចេកទេស លើការពង្រឹងសមត្ថភាពរបស់ស្ថាប័ន។ ជាពិសេស ការរៀបចំផែនការមេថ្នាក់ជាតិសម្រាប់វិស័យទឹកស្អាត, ការបង្កើតមជ្ឈមណ្ឌលបណ្តុះបណ្តាលថ្នាក់ជាតិ, គាំទ្រកំណែទម្រង់វិស័យទឹកស្អាត និងការបណ្តុះបណ្តាលផ្សេងៗ។ លើសពីនេះ កញ្ចប់ជំនួយនេះ ក៏សម្រាប់ពង្រឹងសមត្ថភាពរបស់រដ្ឋាករទឹកស្វយ័តក្រុងភ្នំពេញ លើការងារគ្រប់គ្រងអចលនទ្រព្យ, ការងារគ្រប់គ្រងហានិភ័យ, ការរៀបចំផែនការជំនួញ, ការគ្រប់គ្រងទឹកបាត់បង់ និងការតបណ្តាញសម្រាប់ប្រជាពលរដ្ឋចំណូលទាប។ គួរជម្រាបថា គិតត្រឹមត្រីមាសទី៣ ឆ្នាំ២០២៤ កម្ពុជាមានបំណុលសាធារណៈសរុបជាង១១ពាន់លានដុល្លារ។ ក្នុងនោះ បារាំងជាម្ចាស់បំណុលធំលំដាប់ទី៥របស់កម្ពុជា ដែលមានទំហំទឹកប្រាក់៦៥៨ លានដុល្លារ បន្ទាប់ចិន ជប៉ុន និងកូរ៉េខាងត្បូង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9254.txt	ភ្នំពេញ៖ គិតត្រឹមចុងឆ្នាំ២០២៤ ចំនួនសត្វផ្សោតពណ៌ផ្កាឈូក នៅសហគមន៍នេសាទព្រែកត្នោត ក្នុងខេត្តកំពត បានកើនដល់៧០ក្បាល។ ក្នុងសហគមន៍នេះ ក៏មាននូវវត្តមានជ្រូកទឹក១ក្បាលស្នាក់នៅជាអចិន្ត្រៃយ៍ រួមទាំងផ្សោតក្បាលត្រឡោកជាច្រើនក្បាលទៀត។ នេះបើយោងតាមរបាយការណ៍របស់ក្រសួងកសិកម្ម រុក្ខាប្រមាញ់ និងនេសាទ។	សហគមន៍នេសាទព្រៃត្នោត គ្រប់ដណ្តប់លើផ្ទីដីសរុប ១,១៦៨ ហិកតា ដែលស្ថិតនៅក្នុងសង្កាត់ព្រែកត្នោត ក្រុងបូកគោ ខេត្តកំពត។ ក្នុងសហគមន៍នោះ គឺមានព្រៃកោងកាង ២០ ហិកតា, តំបន់អភិរក្សផ្កាថ្ម ១១៤ ហិកតា និងស្មៅសមុទ្រមាន ៧០០ ហិកតា។ បើតាមក្រសួងកសិកម្ម សហគមន៍នេសាទព្រែកត្នោត កំពុងប្រឹងប្រែងក្នុងកិច្ចការពារធនធានធម្មជាតិ ដូចជា៖ ព្រៃកោងកាង ផ្កាថ្ម ស្មៅសមុទ្រ។ ពិសេសប្រភេទសត្វសមុទ្រកម្រៗ ដូចជា ផ្សោតពណ៌ផ្កាឈូក ផ្សោតក្បាលត្រឡោក ជ្រូកទឹក និងសេះសមុទ្រជាដើម ដែលមានវត្តមាននៅដែនគ្របដណ្តប់របស់សហគមន៍។ ក្រសួងកសិកម្មបានបញ្ជាក់ថា ៖ « គិតត្រឹមចុងឆ្នាំ២០២៤នេះ វត្តមានសត្វផ្សោតពណ៌ផ្កាឈូក នៅសហគមន៍នេសាទព្រែកត្នោត បានកើនឡើងដល់៧០ក្បាល ជ្រូកទឹកចំនួន១ក្បាលស្នាក់នៅអចិន្ត្រៃយ៍ និងផ្សោតក្បាលត្រឡោកជាច្រើនក្បាលទៀត»។ ការថែរក្សាធនធានធម្មជាតិ ទាំងព្រៃកោងកាង ផ្កាថ្ម ស្មៅសមុទ្រ និងប្រភេទសត្វសមុទ្រកម្រៗជាច្រើនប្រភេទ បានរួមចំណែកផ្ដល់ការងារនិងប្រាក់ចំណូលដល់សមាជិកសហគមន៍នេសាទនៅក្នុងតំបន់ តាមរយៈការផ្ដល់សេវាកម្មដល់ភ្ញៀវទេសចរដែលទៅកម្សាន្ត ដូចជា៖ ការជិះទូកមើលផ្សោតនិងព្រៃកោងកាង និងការផ្គត់ផ្គង់អាហារស្រស់ៗ នេសាទបានពីដែនទឹករបស់សហគមន៍ផ្ទាល់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9255.txt	សេចក្តីប្រកាសព័ត៌មានរបស់CDC បានបញ្ជាក់ថា គម្រោងវិនិយោគដែល ទាំង៤១៤ ដែលកម្ពុជាទទួលបានក្នុងឆ្នាំ២០២៤ នេះ គឺមានកំណើនដល់៥៤ភាគរយ បើធៀបនឹងរយៈពេលដូចគ្នា កាលឆ្នាំ២០២៣។ ក្នុងនោះ ការវិនិយោគលើវិស័យឧស្សាហកម្មមានអត្រាខ្ពស់ជាងគេរហូតដល់៦៩ភាគរយ។	ចំពោះការងារកិច្ចសហប្រតិបត្តិការអភិវឌ្ឍន៍ដោយមានទំនុកចិត្តពីសហគមន៍អន្តរជាតិលើភាពជាម្ចាស់របស់រដ្ឋាភិបាលក្នុងឆ្នាំ២០២៤ គឺមានប្រហាក់ប្រហែលនឹងឆ្នាំ២០២៣ដែរ។ បើតាមCDC កម្ពុជា ទទួលបានហិរញ្ញប្បទានសហប្រតិបត្តិការប្រមាណ២១០០លានដុល្លារ ដោយក្នុងនោះមាន៤០ភាគរយ ជាហិរញ្ញប្បទានឥតសំណង ខណៈ៦០ភាគរយទៀត ជាកម្ចីសម្បទាន។ ជាទីគួរសម្គាល់ ភាគច្រើននៃហិរញ្ញប្បទានទាំងនោះ ត្រូវបានប្រើប្រាស់ក្នុងវិស័យហេដ្ឋារចនាសម្ព័ន្ធប្រមាណ២២ភាគរយ។ វិស័យសេដ្ឋកិច្ច និងសង្គមកិច្ច មានប្រមាណ២៥ភាគរយ។ តួលេខទាំងនេះត្រូវបានឡើងនៅក្នុងសេចក្តីប្រកាសព័ត៌មានរបស់CDC ស្តីពីលទ្ធផលកិច្ចប្រជុំផ្លូវការលើកទី១ របស់CDC ដឹកនាំដោយសម្តេចនាករយដ្ឋមន្ត្រី ហ៊ុន ម៉ាណែត ប្រធានCDC កាលពីថ្ងៃទី២០ ខែធ្នូ។ ក្នុងកិច្ចប្រជុំនេះ សម្តេច ហ៊ុន ម៉ាណែត បានជំរុញឱ្យCDC សិក្សាវាយតម្លៃ និងធ្វើអាទិភាវូបនីយកម្មសម្រាប់ការលើកទឹកចិត្តវិនិយោគតាមវិស័យ និងទីតាំងភូមិសាស្រ្ត ដែលស្របតាមគោលនយោបាយរបស់រាជរដ្ឋាភិបាល រួមទាំង រៀបចំយន្តការតាមដានត្រួតពិនិត្យការអនុវត្តគម្រោងវិនិយោគមានលក្ខណៈសម្បត្តិគ្រប់គ្រាន់ (គ.ល.គ. ឬ QIP) ក្រោយទទួលបានវិញ្ញាបនបត្រជា គ.ល.គ.។ តាមអនុសាសន៍ប្រមុខរដ្ឋាភិបាល CDC ត្រូវរៀបចំយន្តការប្រទាក់ក្រឡាធ្វើឱ្យមានសង្គតិភាព នៃលំហូរការងារវិនិយោគ រវាងថ្នាក់ជាតិ និងថ្នាក់ក្រោមជាតិ តាមរយៈការពិគ្រោះយោបល់ជាមួយរដ្ឋបាលរាជធានី ខេត្ត ដោយឈរលើស្មារតីសហការគ្នា ក្នុងអភិក្រម “ជីវភាពនៃប្រព័ន្ធតួអង្គតែមួយ”។ ជាពិសេស CDC ត្រូវអនុវត្តឱ្យបានពេញលេញលើការប្រើប្រាស់ប្រព័ន្ធគ្រប់គ្រងគម្រោងវិនិយោគកម្ពុជា (ប្រព័ន្ធ cdcIPM) ទាំងនៅក្នុងក្រុមប្រឹក្សាអភិវឌ្ឍន៍កម្ពុជា និងថ្នាក់ក្រោមជាតិ តាមរយៈអនុគណៈកម្មាធិការវិនិយោគរាជធានី ខេត្ត ព្រមទាំងធ្វើសន្ធានកម្មតភ្ជាប់ តាមថ្នាលបច្ចេកវិទ្យាអេកូឡូស៊ី ដែលមានស្រាប់ ដើម្បីចែករំលែកទិន្នន័យជាមួយអន្តរក្រសួង ស្ថាប័នពាក់ព័ន្ធ ។ ការណ៍នេះ សំដៅបង្កើតជាបណ្តុំទិន្នន័យរួមសព្វជ្រុងជ្រោយមានសក្តានុពលបម្រើជាប្រយោជន៍ដល់វិនិយោគិន ក៏ដូចជាសម្រួលការផ្តល់សេវាសាធារណៈពាក់ព័ន្ធ។ ជាមួយគ្នានេះ សម្តេចបានជំរុញការរៀបចំការផ្តល់ព័ត៌មានវិនិយោគសម្បូរបែប ចំគោលដៅ និងមានភាព ទាក់ទាញ ដើម្បីឱ្យវិនិយោគិន បណ្ដាដៃគូអភិវឌ្ឍន៍ និងគ្រប់ភាគីពាក់ព័ន្ធ ទទួលបានបច្ចុប្បន្នភាពកាន់តែស៊ីជម្រៅ អំពីសក្តានុពលរបស់កម្ពុជា និងនីតិវិធីពាក់ព័ន្ធការស្នើសុំវិនិយោគ។ ក្រៅពីនេះ CDC ត្រូវពង្រឹងការលើកកម្ពស់ធនធានមនុស្សសម្រាប់ការផ្តល់សេវាជូនវិនិយោគិនប្រកបដោយគុណភាព ប្រសិទ្ធភាព និងស័ក្តិសិទ្ធភាព ដោយហេតុថា ធនធានមនុស្សរបស់ក្រុមប្រឹក្សាអភិវឌ្ឍន៍កម្ពុជា មិនត្រឹមតែជះឥទ្ធិពលកម្រិតអន្តរក្រសួង ស្ថាប័នប៉ុណ្ណោះទេ។ ប៉ុន្តែការលើកកម្ពស់ធនធានមនុស្សនេះ នឹងផ្តល់លទ្ធផលជាវិជ្ជមានដល់បងប្អូន ប្រជាពលរដ្ឋកម្ពុជារាប់លាននាក់ តាមរយៈការទាក់ទាញវិនិយោគ បង្កើតការងារ និងបង្កើនផលចំណូលសម្រាប់គ្រប់តួអង្គពាក់ព័ន្ធ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9256.txt	ចាប់ពីថ្ងៃទី៣០ ខែមករា ឆ្នាំ២០២៥ រាជរដ្ឋាភិបាល នឹងបញ្ចេញថវិកា ២៧លានដុល្លារ តាមរយៈប្រព័ន្ធគាំពារសង្គម សម្រាប់ផ្តល់ឱ្យសិស្សានុសិស្ស ដែលសិក្សានៅថ្នាក់បឋម និងមធ្យមសិក្សា ស្ថិតក្នុងសមាជិកគ្រួសារក្រីក្រ ឬមានបណ្ណសមធម៌។ នេះបើតាម លោក ចន ណារិទ្ធ អនុរដ្ឋលេខាធិការក្រសួងសេដ្ឋកិច្ច និងហិរញ្ញវត្ថុ និងជាអគ្គលេខាធិការក្រុមប្រឹក្សាជាតិគាំពារសង្គម។	អំឡុងពេលចុះផ្សព្វផ្សាយ និងជំរុញការចុះឈ្មោះរបស់សិស្សានុសិស្សគោលដៅ ឱ្យចូលរួមកម្មវិធីឧបត្ថម្ភសាច់ប្រាក់សម្រាប់ការសិក្សា នៅក្រុងអរិយក្សត្រ និងស្រុកខ្សាច់កណ្តាល ខេត្តកណ្តាល លោក លោក ចន ណារិទ្ធ បានវាយតម្លៃថា ដំណាក់កាលដំបូង អាចមានសិស្សប្រមាណ៤៥ម៉ឺននាក់ នៅទូទាំងប្រទេសនឹងទទួលបានអត្ថប្រយោជន៍ ពីការគាំពារនេះ។ លោក ចន ណារិទ្ធ ក៏បានអំពាវនាវដល់អាណាព្យាបាលដែលមានបណ្ណក្រីក្រ ឱ្យនាំកូនៗរួសរាន់មកចុះឈ្មោះចូលកម្មវិធីនេះ ដើម្បីអាចទទួលបានប្រាក់ឧបត្ថម្ភទាន់ពេល។ កម្មវិធីឧបត្ថម្ភសាច់ប្រាក់នេះ បានរួមបញ្ចូលបន្ថែម ក្នុងកម្មវិធីជាតិជំនួយសង្គមក្នុងកញ្ចប់គ្រួសារ។ ដូចនេះពលរដ្ឋពីគ្រួសារក្រីក្រ ដែលកំពុងទទួលបានប្រាក់ឧបត្ថម្ភប្រចាំខែ ពីរដ្ឋាភិបាល នឹងទទួលបានប្រាក់ឧបត្ថម្ភបន្ថែម ទៅតាមចំនួនសមាជិកមានកូនកំពុងរៀននៅថ្នាក់បឋមសិក្សា និងមធ្យមសិក្សា។ បច្ចុប្បន្ន រាជរដ្ឋាភិបាលផ្តល់ប្រាក់ឧបត្ថម្ភដល់សិស្សដែលសិក្សា ពីថ្នាក់ទី១ ដល់ទី១២ ក្នុងម្នាក់ ដោយទទួលបានចន្លោះពី ២ម៉ឺនរៀល ទៅ ៣ម៉ឺនរៀល ក្នុងមួយខែ។ នៅពេលពួកគេ ចប់វិទ្យាល័យ ហើយនៅតែស្ថិតក្នុងគ្រួសារក្រី និងងាយរងហានិភ័យទៀត ពួកគេអាច ចូលរៀនការបណ្តុះបណ្តាលវិជ្ជាជីវៈ ដោយមិនបង់ថ្លៃ លើជំនាញវិជ្ជាជីវៈនានា របស់រដ្ឋ រួមទាំងមានប្រាក់ឧបត្ថម្ភ ២៨ម៉ឺនរៀល ប្រចាំខែទៀតផង៕ Relate អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9257.txt	ភ្នំពេញ៖ កម្ពុជាទទួលបានភ្ញៀវទេសចរអន្តរជាតិប្រមាណ៦លាននាក់ ក្នុងរយៈពេល១១ខែមកនេះ។ បើតាមរបាយការណ៍ស្ថិតិពីក្រសួងទេសចរណ៍ ក្នុងចំណោមទេសចរអន្តរដែលមកកម្សាន្តនៅកម្ពុជាច្រើនជាងគេនោះ គឺជាជនជាតិថៃ មានរហូតដល់១ ៩១៣ ៩៩០នាក់ កើនជាង១៥ភាគរយ ធៀបនឹងគ្រាដូចគ្នាកាលឆ្នាំ២០២៣។	ស្ថិតិដដែលបានបង្ហាញថា បន្ទាប់ពីថៃ គឺជាជនជាតិវៀតណាមដែលបានមកកម្សាន្តច្រើនជាងគេ។ ចាប់ពីខែមករា ដល់ ខែវិច្ឆិកា ឆ្នាំ២០២៤ ទេសចរជនជាតិវៀតណាមចំនួន១ ២០៣ ៣៧៥នាក់ បានមកកម្សាន្តនៅតាមរមណីយដ្ឋានក្នុងទឹកដីកម្ពុជា កើន៣០,៨ភាគរយ។ ភ្ញៀវទេសចរជនជាតិចិន ឈរនៅលំដាប់ទី៣ ដោយកម្ពុជាទទួលបាន៧៦៩ ៧៧៥នាក់ កើន៥៤,៥ភាគរយ ខណៈភ្ញៀវទេសចរជនជាតិដែលមកកម្ពុជាធ្លាក់ចុះជាង៧ភាគរយ ទៅវិញ។ ក្រសួងទេសចរណ៍បានបញ្ជាក់ថា ១១ខែមកនេះ កម្ពុជាទទួលបានទេសចរជនជាតិឡាវត្រឹម ៣០៦, ៤៨នាក់ប៉ុណ្ណោះ។ ក្នុងរយៈពេលជាមួយគ្នានេះ កម្ពុជាទទួលបានភ្ញៀវទេសចរជនជាតិអាម៉េរិកចំនួន១៩០ ៨៥៦នាក់ កើន១៦,៥ភាគរយ និងទេសចរជនជាតិកូរ៉េខាងត្បូងកើន១៤ភាគរយ ដោយបានទទួលបាន១៧៣ ៦៨៦នាក់។ សម្រាប់ភ្ញៀវទេសចរជនជាតិឥណ្ឌូណេស៊ីវិញ កម្ពុជាទទួលបាន១៥៣ ១៣៣នាក់ កើន៣២ភាគរយ ធៀបនឹងរយៈពេល១១ខែកាលឆ្នាំ២០២៣។ ទេសចរជនជាតិបារាំងមាន១១៦ ៨៨៧នាក់ កើន២៣,៧ភាគរយ, ទេសចរជនជាតិអង់គ្លេសមាន១០៣ ៧៣៣នាក់ កើន១៨,៧ភាគរយ និងទេសចរជនជាតិជប៉ុនមាន១០០ ០២២នាក់ កើន៣២,២ភាគរយ ដែលមានលេងកម្សាន្តកម្ពុជា ក្នុងរយៈពេល១១ខែនៃឆ្នាំ២០២៤។ រហូតដល់ដំណាច់ឆ្នាំ២០២៤ លោក ហួត ហាក់ រដ្ឋមន្ត្រីក្រសួងទេសចរណ៍ បានរំពឹងថា កម្ពុជានឹងទទួលបានភ្ញៀវទេសចរអន្តរជាតិប្រមាណ ៦,៧លាននាក់ និងទេសចរជាតិចំនួន២២លាននាក់។ ក្តីរំពឹងនេះ ត្រូវបានរដ្ឋមន្ត្រីទេសចរណ៍លើកឡើង នៅក្នុងពិធីបើកបុណ្យសមុទ្រលើកទី១១ នៅខេត្តកំពត កាលពីថ្ងៃទី១៣ ខែធ្នូ។ អត្ថបទទាក់ទង កម្ពុជា រំពឹងទទួលបានភ្ញៀវទេសចរអន្តរជាតិ៦,៧លាននាក់ ក្នុងឆ្នាំនេះ គួររំលឹកថា កាលពីឆ្នាំ ២០២២ កម្ពុជាទទួលបានទេសចរបរទេសចំនួន ២ ២៧៦ ៦២៦នាក់ និង៥ ៤៥៣ ២៣១ នាក់ នៅក្នុងឆ្នាំ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9258.txt	ការនាំចូលអង្ករសរុបរបស់ហ្វីលីពីនត្រូវបានគេប៉ាន់ស្មានថានឹងកើនដល់ ៤,៧ លានតោនអំឡុងឆ្នាំប្រមូលផល ២០២៤-២០២៥ ដែលស្មើនឹងកម្រិតកំណត់ត្រានៃឆ្នាំដំណាំមុន។	អត្ថបទទាក់ទង វៀតណាម ទិញអង្ករក្នុងតំបន់មានតម្លៃទាបជាងក្នុងស្រុក ដើម្បីធ្វើគុយទាវ ហ្វឺ និងធានាការនាំចេញ d តាមរបាយការណ៍ពីទីភ្នាក់ងារកសិកម្មបរទេស (FAS) នៃក្រសួងកសិកម្មអាម៉េរិក បើទោះបីជាផលិតកម្មស្រូវកើនឡើងខ្ពស់ និងការផ្គត់ផ្គង់ច្រើនក៏ដោយ ក៏ហ្វីលីពីនត្រូវបានគេព្យាករថានឹងនាំចូលអង្ករក្នុងបរិមាណដ៏ច្រើននៅឆ្នាំនេះនៅឆ្នាំប្រមូលផល ២០២៤-២០២៥។ ទីភ្នាក់ងារ FAS បានប៉ាន់ប្រមាណថា ការនាំចូលអង្ករសរុបរបស់ប្រទេសហ្វីលីពីននឹងកើនឡើងដល់ ៤,៧លានតោនក្នុងឆ្នាំប្រមូលផល ២០២៤-២០២៥ ដែលស្មើនឹងកម្រិតកំណត់ត្រាឆ្នាំមុន ដែលជំរុញដោយតម្លៃក្នុងស្រុកខ្ពស់ និងការសម្រេចចិត្តនាពេលថ្មីៗនេះរបស់រដ្ឋាភិបាលស្តីពីការកាត់បន្ថយពន្ធនាំចូលពី ៣៥ភាគរយទៅ ១៥ភាគរយ។ នេះបើតាមសារព័ត៌មាន World-Grain។ បច្ចុប្បន្ន ហ្វីលីពីនជាប្រទេសនាំចូលអង្ករធំជាងគេរបស់ពិភពលោក ហើយជាប់ចំណាត់ថ្នាក់ជាប្រចាំក្នុងប្រទេសដែលទទួលទានអង្ករកំពូលទាំង៥។ ទិន្នផលអង្កររបស់ប្រទេសនេះ ត្រូវបានគេព្យាករថានឹងកើនឡើងបន្តិចបើធៀបនឹងឆ្នាំមុនដែលឈានដល់ ១២,៧លានតោន ខណៈប្រទេសនេះបានយកឈ្នះលើផលប៉ះពាល់នៃបាតុភូតអាកាសធាតុ El Niño ការចំណាយរបស់រដ្ឋាភិបាលលើដើមទុន និងការចំណាយលើគ្រឿងចក្រដែលទូទាត់សងសម្រាប់ការថយចុះផលិតភាព។ តម្រូវការអង្កររបស់ហ្វីលីពីន ត្រូវបានគេរំពឹងថានឹងឈានដល់កម្រិតខ្ពស់បំផុតចំនួន ១៧,២លានតោនក្នុងឆ្នាំប្រមូលផល ២០២៤-២០២៥ ហើយទីភ្នាក់ងារ FAS បានលើកឡើងថា តម្រូវការនេះនៅតែមាននិរន្តរភាពទោះបីជាអតិផរណាក៏ដោយ។ ការស្តុកអង្ករបញ្ចប់របស់ប្រទេសអាស៊ីអាគ្នេយ៍មួយនេះ ត្រូវបានគេរំពឹងថានឹងកើនឡើងដល់ ៤,២លានតោន ដែលជាកម្រិតខ្ពស់បំផុតមិនធ្លាប់មានក្នុងអំឡុងឆ្នាំប្រមូលផល ២០២៤-២០២៥ ដោយសារគោលនយោបាយលើកទឹកចិត្តអ្នកចែកចាយឱ្យរក្សាស្តុកទុករបស់រដ្ឋាភិបាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9259.txt	ខេត្តព្រះសីហនុ៖ រយៈពេលជិត១ឆ្នាំមកនេះ គម្រោងវិនិយោគចំនួន២១២គម្រោងក្នុងចំណោម២៤២ ទទួលបានការអនុញ្ញាត និង៣០គម្រោងទៀតស្ថិតក្នុងការសិក្សា និងវាយតម្លៃ។ ជាមួយគ្នានេះ អគារជាប់គាំងចំនួន១០១ ក្នុងចំណោមជាង៣០០ ទទួលបានការលើកទឹកចិត្តពិសេសពីរដ្ឋាភិបាលក្នុងការបន្តការសាងសង់។ ក្នុងជំនួបជាមួយអ្នកសារព័ត៌មានជាង៦០នាក់ ដែលរៀបចំដោយក្លិបអ្នកកាសែតកម្ពុជា នៅក្រុងព្រះសីហនុ កាលពីថ្ងៃទី១៥ ខែធ្នូ លោកអភិបាលខេត្ត ម៉ាង ស៊ីណេត បានអះអាងពីការប្រឹងប្រែងរបស់រដ្ឋាភិបាល ជាពិសេសអាជ្ញាធរមូលដ្ឋានក្នុងការសម្រួលការងារគ្រប់បែបយ៉ាងដើម្បីផ្តល់ភាពកក់ក្តៅដល់អ្នកវិនិយោគ។	ដោយឃើញខេត្តព្រះសីហនុនារយៈពេលប៉ុន្មានឆ្នាំចុងក្រោយនេះ មានឈ្មោះមិនសូវល្អនៅលើបណ្តាសារព័ត៌មានក្រៅប្រទេស ជាពិសេសពាក់ព័ន្ធទៅនឹងល្បែងអនឡាញ ឧក្រិដ្ឋកម្មបច្ចេកវិទ្យា និងភាពអសន្តិសុខមួយចំនួនដែលបង្កដោយជនជាតិចិន ក្លិបអ្នកកាសែតកម្ពុជា បានដឹកនាំអ្នកសារព័ត៌មានផ្សព្វផ្សាយជាភាសាខ្មែរ អង់គ្លេស វៀតណាម ចិន និងបារាំង ប្រមាណ៦០នាក់មកពីស្ថាប័នចំនួន៣០ មកចុះធ្វើបច្ចុប្បន្នភាពនៃការវិវត្តរបស់ខេត្តជាប់ឆ្នេរសមុទ្រនេះ ពីថ្ងៃទី១៥ ដល់ថ្ងៃទី១៨ ខែធ្នូ។ អគារជាប់គាំង១០១គម្រោងទទួលបានការលើកទឹកចិត្តពិសេស បើតាមលោក ម៉ាង ស៊ីណេត រយៈពេលជិតមួយឆ្នាំមកនេះ គម្រោងវិនិយោគដែលទទួលបានការអនុញ្ញាតពីរដ្ឋាភិបាល គឺមាន២១២គម្រោងក្នុងចំណោម២៤២គម្រោង ហើយក្រុមការងារជំរុញការវិនិយោគក្នុងខេត្តព្រះសីហនុ កំពុងសិក្សានិងវាយតម្លៃលើ៣០គម្រោងទៀត។ ជាមួយគ្នានេះ ១០១គម្រោងក្នុងចំណោមសំណង់អគារជាប់គាំងជាង៣០០គម្រោង ទទួលបានការលើកទឹកចិត្តពិសេសពីរដ្ឋាភិបាល។ លោក ម៉ាង ស៊ីណេត អភិបាលខេត្តព្រះសីហនុ «យើង នឹងខិតខំជំរុញការវិនិយោគនៅទីនេះ [ខេត្តព្រះសីហនុ]។ រាល់អ្នកវិនិយោគដែលទទួលបានគោលការណ៍ ពេលណាមានការលំបាកនៅកន្លែងណាមួយ យើងនឹងខំរុញច្រាន ដើម្បីដោះទម្លុះបញ្ហាទាំងអស់នោះ»។ នេះជាការលើកឡើងរបស់ លោកអភិបាលខេត្តព្រះសីហនុ ដែលមានក្រុមការងារជំនាញបន្តតាមដានយ៉ាងដិតដល់ចំពោះការអនុវត្តគម្រោងវិនិយោគដែលទទួលបានគោលការណ៍ពិសេសពីរដ្ឋាភិបាលនេះ។ ចក្ខុវិស័យរបស់រាជរដ្ឋាភិបាល គឺអភិវឌ្ឍខេត្តព្រះសីហនុឱ្យទៅជាតំបន់សេដ្ឋកិច្ចពិសេសគំរូពហុបំណង ដើម្បីក្លាយជាក្បាលម៉ាស៊ីនថ្មីមួយ ជួយជំរុញកំណើនសេដ្ឋកិច្ចជាតិ។ តាមផែនការ រដ្ឋាភិបាលនឹងអភិវឌ្ឍខេត្តជាប់ឆ្នេរសមុទ្រមួយនេះទៅជាច្រកទ្វារអន្តរជាតិរបស់កម្ពុជា ដោយប្រែក្លាយជាមជ្ឈមណ្ឌលដឹកជញ្ជូនពហុមធ្យោបាយ និង ឡូជីស្ទិក, មជ្ឈមណ្ឌលពាណិជ្ជកម្ម និងមជ្ឈមណ្ឌលហិរញ្ញវត្ថុអន្តរជាតិ។ លើសពីនេះ រដ្ឋាភិបាល នឹងធ្វើឱ្យខេត្តមួយនេះក្លាយជាប៉ូលអភិវឌ្ឍន៍ជាតិ ដោយប្រែក្លាយជាគោលដៅទេសចរណ៍ឆ្នេរសមុទ្រ និងប្រជុំកោះលំដាប់សកលលោក, មជ្ឈមណ្ឌលជាតិនៃការអភិវឌ្ឍឧស្សាហកម្ម និងមជ្ឈមណ្ឌលជាតិសម្រាប់ នវានុវត្តន៍បច្ចេកវិទ្យា។ ជាងនេះទៅទៀត រដ្ឋាភិបាលនឹងប្រែក្លាយខេត្តមាត់សមុទ្រមួយនេះទៅជាទីក្រុងធំមួយនៅក្នុងតំបន់អាស៊ាន ជាមួយនឹងកិត្តិនាមជាទីក្រុងគំរូបៃតងប្រកបដោយចីរភាព, ចម្រុះវប្បធម៌ និងឆ្លាតវៃ ។ ការប្រែក្លាយខេត្តព្រះសីហនុឱ្យទៅជាតំបន់សេដ្ឋកិច្ចពិសេសគំរូពហុបំណងនេះ គឺជាចំណែកមួយយ៉ាងធំ ក្នុងការជួយកម្ពុជាសម្រេចឱ្យទៅជាប្រទេសចំណូលមធ្យមកម្រិតខ្ពស់ នៅឆ្នាំ២០៣០ និងចំណូលខ្ពស់នៅឆ្នាំ២០៥០។ ទាំងនេះជាអ្វីដែលប្រមុខរដ្ឋាភិបាល សម្តេច ហ៊ុន ម៉ាណែត តែងតែលើកឡើងកន្លងមក។ ចក្ខុវិស័យនេះ ត្រូវបានផ្សព្វផ្សាយជាសាធារណៈយ៉ាងទូលំទូលាយ បន្ទាប់មានបញ្ហាច្រើនពាក់ព័ន្ធនឹងហ្គេមអនឡាញ និងបាតុភាពអសកម្មមួយចំនួន ដែលធ្វើឱ្យប៉ះពាល់ដល់កិត្យានុភាពរបស់ខេត្តព្រះសីហនុជាខ្លាំងមកទល់សព្វថ្ងៃ។ ទីតាំងនៃឧក្រិដ្ឋកម្មតាមប្រព័ន្ធអនឡាញ កន្លែងចាប់ជំរិត និងជួញដូរមនុស្ស រួមទាំងបញ្ហាមួយចំនួនទៀត។ ព័ត៌មានទាំងនេះ បន្តអណ្តែតលើបណ្តាញព័ត៌មាន និងបណ្តាញទំនាក់ទំនងសង្គមមួយចំនួននៅក្រៅប្រទេស ដែលជះឥទ្ធិពលដល់ការសម្រេចចិត្តដាក់ទុនរកស៊ីរបស់វិនិយោគិនទាំងជាតិ និងអន្តរជាតិ។ អត្ថបទទាក់ទង ខេត្តព្រះសីហនុ ក្នុងបណ្តាញព័ត៌មានអន្តរជាតិខ្លះ ប្រៀបដូច «ក្អែក១ជាក្អែក១០»? ដើម្បីទាក់ទាញវិនិយោគិនអន្តរជាតិ សម្តេច ហ៊ុន ម៉ាណែត បានសម្រេចដាក់អនុវត្តនូវ កម្មវិធីពិសេសជំរុញការវិនិយោគក្នុងខេត្តព្រះសីហនុ ឆ្នាំ២០២៤ កាលពីថ្ងៃទី៣១ ខែមករា។ កម្មវិធីគោលនយោបាយនេះ មានលក្ខណៈពិសេសច្រើន ជាមួយកញ្ចប់លើកទឹកចិត្តនានា សម្រាប់វិនិយោគិន ទាំងផ្នែកពន្ធដារ និងមិនមែនពន្ធដារ ខណៈខេត្តនេះមានសក្កានុពលខ្ពស់ក្នុងការវិនិយោគ។ ជាមួយគ្នានេះ រដ្ឋាភិបាលបានសម្រេចបង្កើត «ក្រុមការងារជំរុញការវិនិយោគក្នុងខេត្តព្រះសីហនុ» ក្រោមឆ័ត្រគណៈកម្មាធិការគោលនយោបាយសេដ្ឋកិច្ច និងហិរញ្ញវត្ថុ។ ជាមួយគ្នានេះ តាមរយៈការកំណត់ទៅជាតំបន់សេដ្ឋកិច្ចពិសេសគំរូពហុបំណង និងខេត្តនេះជាតារះនៃទិសនិរតី សម្បូរទៅដោយធនធានធម្មជាតិជាច្រើន ដែលមានឆ្នេរសមុទ្រ និងកោះដ៏ស្រស់ស្អាតលំដាប់ពិភពលោកបែបនេះ បូករួមនឹងការយកចិត្តទុករដាក់របស់អាជ្ញាធរ និងភាគីពាក់ព័ន្ធ លោក ម៉ាង ស៊ីណេត ជឿជាក់យ៉ាងមុតមាំថា ខេត្តព្រះសីហនុ នឹងទទួលបានការចាប់អារម្មណ៍កាន់ច្រើន ពីសំណាក់អ្នកទេសចរ និងអ្នកវិនិយោគ។ លោកបន្តនិយាយប្រាប់អ្នកសារព័ត៌មានក្នុងសន្និសីទសារព័ត៌មាន ដែលរៀបចំដោយក្លិបអ្នកកាសែតកម្ពុជា នៅក្រុងព្រះសីហនុ នាថ្ងៃទី១៥ ខែធ្នូ យ៉ាងដូច្នេះ ៖ «យើងសង្ឃឹមថា វិនិយោគិនជាតិ-អន្តរជាតិនឹងស្គាល់ខេត្តព្រះសីហនុកាន់តែច្រើន ហើយមើលឃើញថា ខេត្តព្រះសីហនុ ជាកន្លែងដែលងាយស្រួលការវិនិយោគ។ យើងជាថ្នាក់ដឹកនាំខេត្តបានតាំងចិត្តថា នឹងខិតខំជំរុញ និងសម្រួលលើការងារវិនិយោគរបស់គាត់សព្វបែបយ៉ាង»។ នាថ្ងៃទី១៧-១៨ ខែធ្នូ ខេត្តព្រះសីហនុនឹងមានកិច្ចប្រជុំកំពូលវិនិយោគដឹកនាំផ្ទាល់ដោយលោក ហ៊ាន សាហ៊ីម ប្រធានក្រុមការងារជំរុញការវិនិយោគនៅខេត្តព្រះសីហនុ ។ កិច្ចប្រជុំនេះ គឺធ្វើឡើងដើម្បីទាក់ទាញវិនិយោគបរទេសបន្ថែម និងប្រកាសបន្តការអនុវត្តកម្មវិធីពិសេសជំរុញការវិនិយោគក្នុងខេត្តនេះរហូតដល់ដំណាច់ឆ្នាំ២០២៥។ ពាក់ព័ន្ធនឹងបទល្មើសបច្ចេកវិទ្យា និងល្បែងអនឡាញនាពេលកន្លងមក រដ្ឋបាលខេត្ត ចុះបង្រ្កាបបាន៨ទីតាំង ហើយបានបញ្ជូនអ្នកពាក់ព័ន្ធជាង២០០០នាក់ ទៅក្រៅប្រទេសវិញ។ បច្ចុប្បន្ន អាជ្ញាធរខេត្តបន្តសហការជាមួយកម្លាំងជំនាញពាក់ព័ន្ធនានា ក្នុងការស៊ើបអង្កេត និងបោសម្អាតនូវបទល្មើសបច្ចេកវិទ្យា និងល្បែងអនឡាញនានាចេញពីទឹកដីខេត្តព្រះសីហនុ។ លោក ម៉ាង ស៊ីណេត បានអះអាងថា ៖ « បញ្ហាអវិជ្ជមាននានាពិតជាមិនអាចចៀសរួច ប៉ុន្តែអ្វីៗជាក់ស្តែងវាមិនធ្ងន់ធ្ងរ ហើយគ្របដណ្តប់លើខេត្តព្រះសីហនុទាំងមូល ដូចទៅនឹងអ្វីដែលគេផ្សព្វផ្សាយនៅលើបណ្តាញសង្គម និងសារព័ត៌មានបរទេសមួយចំនួនឡើយ»។ សារព័ត៌មានក្នុងស្រុកទៅមើលស្ថានភាពជាក់ស្តែង «យើងមកបន្តការងារផ្សព្វផ្សាយ ដោយចង់ថា តើអាជ្ញាធរខេត្ត និងរាជរដ្ឋាភិបាល មានវិធានការណ៍ ឬយុទ្ធសាស្ត្រយ៉ាងណា ដើម្បីស្តារកេរ្តិ៍ឈ្មោះឡើងវិញរបស់ខេត្តព្រះសីហនុ»។ លោក ពុយ គា ប្រធានក្លិបអ្នកកាសែតកម្ពុជាបានថ្លែងបែបនេះប្រាប់សារព័ត៌មានឌីជីថលថ្មីៗ(ThmeyThmey)។ ក្នុងដំណើរទៅកាន់ខេត្តមាត់សមុទ្រមួយនេះ អ្នកសារព័ត៌មានទាំង៦០នាក់ អាចសួរផ្ទាល់ទៅកាន់អភិបាលខេត្ត ស្ថាប័នពាក់ព័ន្ធ ទាំងប៉ូលិស ទាំងក្រុមហ៊ុនរកស៊ី និងទាំងជនបរទេស...ជាដើម អំពីបញ្ហាអ្វីដែលកើតឡើងជាក់ស្តែងចំពោះខេត្តព្រះសីហនុបច្ចុប្បន្ន។ លោក ពុយ គា ប្រធានក្លិបអ្នកកាសែតកម្ពុជា ក្រៅពីនេះ អ្នកសារព័ត៌មានក៏មកស្វែងយល់ ឬចង់ដឹងពីសក្តានុពលដ៏សម្បូរបែបរបស់ខេត្តព្រះសីហនុ លើការវិនិយោគ ក៏ដូចជាការអភិវឌ្ឍន៍លើវិស័យទេសចរណ៍ផងដែរ។ «យើងចង់ដឹងថាអ្វី វាការទាក់ទាញរបស់ខេត្តនេះ ដែលយើងចង់ផ្សព្វផ្សាយត្រឡប់ទៅវិញ ឱ្យពិភពលោកបានដឹង ឱ្យវិនិយោគិនបរទេសបានដឹង ដើម្បីត្រឡប់មកវិញ»។ នេះជាការលើកឡើងរបស់លោក ពុយ គា ប្រសិនរកឃើញចំណុចវិជ្ជមានទាំងអស់នោះ ថា ខេត្តព្រះសីហនុប្រែក្លាយល្អវិញហើយ។ បើតាមលោក ពុយ គា ទាំងអស់ហ្នឹងហើយ ជាវាអ្វីដែលអ្នកកាសែតតចង់ដឹង និងបន្តផ្សព្វផ្សាយទៅកាន់សាធារជនក្នុង និងក្រៅប្រទេស។ សារព័ត៌មាន មានតួនាទីសំខាន់ក្នុងការផ្សព្វផ្សាយព័ត៌មានទាំងវិជ្ជមាន និងអវិជ្ជមាន។ អវិជ្ជមាន គឺផ្សាយដើម្បីស្ថាបនា ខណៈភាពវិជ្ជមាន គឺផ្សព្វផ្សាយឱ្យសាធារណជនបានដឹង បានលឺ បានស្គាល់ និងបានឃើញពីអ្វីមួយ។ « ដូច្នេះ ឱកាសហ្នឹង! យើងដឹងហើយថាខេត្តព្រះសីហនុ អវិជ្ជមាន វាមានអ្វី តែយើងក៏ចង់ដឹងថា វិជ្ជមាន វាមានអ្វីដែរ? អ៊ីចឹង អាពីរនេះ គឺជាចំណុចសំខាន់របស់អ្នកសារព័ត៌មានត្រូវការឱ្យយើងបំពេញតួនាទី ដើម្បីឱ្យប្រជាពលរដ្ឋខ្មែរដឹងផង បរទេសដឹង និងអន្តរជាតិដឹងផង។ ចំណុចហ្នឹងហើយដែលយើងជួយជាតិ។ ជាតួនាទីសំខាន់របស់យើងជាអ្នកសារព័ត៌មាន»។ នេះជាការរៀបរាប់របស់ប្រធានក្លិបអ្នកកាសែតកម្ពុជា៕ លោក ម៉ាង ស៊ីណេត អភិបាលខេត្តព្រះសីហនុ លោក ម៉ាង ស៊ីណេត អភិបាលខេត្តព្រះសីហនុ លោក ពុយ គា ប្រធានក្លិបអ្នកកាសែតកម្ពុជា លោក ពុយ គា ប្រធានក្លិបអ្នកកាសែតកម្ពុជា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_926.txt	ប្រធានាធិបតីអាហ្វហ្កានីស្ថាន លោក Ashraf Ghani បានភៀសខ្លួនចេញពីក្រុងកាប៊ុលនៅថ្ងៃអាទិត្យទី ១៥ សីហានេះ ដើម្បីទៅកាន់ប្រទេសតាហ្ស៊ីគីស្ថាន។ នេះបើតាមការបញ្ជាក់របស់មន្រ្តីជាន់ខ្ពស់ក្រសួងមហាផ្ទៃអាហ្វហ្កានីស្ថាន នៅថ្ងៃទី១៥ ខែសីហា។ ការចាកចេញរបស់មេដឹកនាំរូបនេះ ធ្វើឡើងស្របពេលក្រុមតាលីបង់ ចូលដល់មាត់ទ្វារក្រុងកាប៊ុល។	ក្នុងរយៈពេលតែប៉ុន្មានថ្ងៃប៉ុណ្ណោះ ក្រុមតាលីបង់ បានគ្រប់គ្រងដែនដីជាច្រើននៅអាហ្វហ្កានីស្ថាន។ ក្នុងល្បឿនដ៏លឿននេះ ក្រុមតាលីបង់បានទៅដល់រដ្ឋធានីកាប៊ុល និងចរចាជាមួយរដ្ឋាភិបាលក្រុងកាប៊ុល។ ក្រុមតាលីបង់ បានប្រកាសថា ខ្លួននឹងមិនប្រើកម្លាំងបាយ ដើម្បីគ្រប់គ្រងក្រុងកាប៊ុលឡើយ។ ទន្ទឹមនេះ រដ្ឋមន្រ្តីក្រសួងមហាផ្ទៃ ក៏បានថ្លែងថា វានឹងមានការផ្ទេរអំណាចប្រកបដោយសន្តិវិធី។ Relate ក្នុងកាលៈទេសៈនេះ ប្រធានាធិបតី លោកAshraf Ghani ត្រូវបានអះអាងថា ចាកចេញពីក្រុងកាប៊ុល ទៅតាហ្ស៊ីគីស្ថាន។ តាមការចុះផ្សាយរបស់ទីភ្នាក់ងារព័ត៌មាន Reuters ការិយាល័យប្រធានាធិបតី មិនអាចបកស្រាយអ្វីឡើយលើការចាកចេញរបស់លោកប្រធានាធិបតីលើបញ្ហាសន្តិសុខ។ ការចាកចេញរបស់លោកប្រធានាធិបតី កើតឡើងស្របពេលដែលកិច្ចចរចាផ្ទេរអំណាចដោយសន្តិវិធីពីរដ្ឋាភិបាលទៅឲ្យក្រុមតាលីបង់កំពុងបន្ត។ សូមបញ្ជាក់ ពេលនេះ សហគមន៍អន្តរជាតិ កំពុងតាមដានស្ថានការណ៍នៅអាហ្វហ្កានីស្ថានយ៉ាងដិតដល់ ខណៈពេលរុស្ស៊ី អះអាងថា ខ្លួនកំពុងធ្វើការជាមួយប្រទេសផ្សេងទៀត ដើម្បីបើកកិច្ចប្រជុំក្រុងប្រឹក្សាសន្តិសុខបន្ទាន់មួយ ដើម្បីជជែកពីបញ្ហាអាហ្វហ្កានីស្ថាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9260.txt	ភ្នំពេញ៖ រហូតដល់ដំណាច់ឆ្នាំ២០២៤ កម្ពុជា រំពឹងទទួលបានភ្ញៀវទេសចរអន្តរជាតិប្រមាណ៦,៧លាននាក់ និងទេសចរជាតិចំនួន២២លាននាក់។ លោក ហួត ហាក់ រដ្ឋមន្ត្រីក្រសួងទេសចរណ៍បានថ្លែងបែបនេះ នៅក្នុងពិធីបើកបុណ្យសមុទ្រលើកទី១១ នៅខេត្តកំពត នាថ្ងៃទី១៣ ខែធ្នូ។	បើតាមលោក ហួត ហាក់ ក្នុងរយៈពេល១១ខែមកនេះ កម្ពុជាទទួលបានភ្ញៀវទេសចរអន្តរជាតិប្រមាណ៦លាននាក់ កើន២២ភាគរយ និងទេសចរជាតិប្រមាណ២០លាននាក់ កើន១៩,៧ភាគរយ ធៀបនឹងរយៈពេលដូចគ្នាកាលឆ្នាំ២០២៣។ ក្នុងនោះ តំបន់ឆ្នេរសមុទ្រមានទេសចរជាតិ ប្រមាណ៨លាននាក់ និងទេសចរអន្តរជាតិប្រមាណ៤២ម៉ឺននាក់ បានដើរលេងកម្សាន្ត។ « ការគណនាភ្ញៀវទេសចរដែលដើរលេងកម្សាន្តនៅតាមរមណីយដ្ឋាននានា គឺយើងរាប់ទៅតាមចំនួនដងដែលភ្ញៀវទេសចរទនោះ បានដើរកម្សាន្តពីទីកន្លែងមួយទៅកន្លែងមួយទៀត » ។ នេះជាបញ្ជាក់របស់លោក ហួត ហាក់ ដែលមាននាយកដ្ឋានសិ្ថតិ និងមន្ទីរទេសចរណ៍រាជធានី-ខេត្ត ជាអ្នកតាមដាន និងកត់ត្រានូវចំនួនភ្ញៀវទេសចរ។ លោកបន្តថ្លែងដោយក្តីសង្ឃឹមយ៉ាងដូច្នេះ៖ « រហូតដល់ដំណាច់ឆ្នាំ២០២៤នេះ យើងសង្ឃឹមថា ភ្ញៀវទេសចរអន្តរជាតិ នឹងឈានដល់៦,៧លាននាក់ ដែលលើសគ្រាមុនឆ្នាំផ្ទុះនូវជំងឺកូវីដ-១៩ និងទេសចរជាតិប្រមាណ២២លាននាក់ ដែលអាចនិយាយបានថា លើសការរំពឹងទុក។ ដោយឡែក តំបន់ឆ្នេរសមុទ្រនៅដំណាច់ឆ្នាំ២០២៤ រំពឹងមានទេសចរជាតិ៩លាននាក់ ធ្វើដំណើរមកលេងកម្សាន្ត»។ បើតាមរបាយការណ៍ពីក្រសួងទេសចរណ៍ ភ្ញៀវទេសចរអន្តរជាតិដែលមកលេងកម្សាន្តនៅកម្ពុជាច្រើនជាងគេក្នុងឆ្នាំ២០២៤ នេះ គឺមានជនជាតិថៃ វៀតណាម ចិន ឡាវ សហរដ្ឋអាម៉េរិក កូរ៉េខាងត្បូង ឥណ្ឌូណេស៊ី បារាំង អង់គ្លេស និងជនជាតិជប៉ុន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9261.txt	ភ្នំពេញ៖ វៀតណាម ជាប្រទេសជិតខាងដែលប្រមូលទិញនូវផលិតផលកសិកម្មពីកម្ពុជាច្រើនគេ។ ក្នុងរយៈពេល១១ខែ នៃឆ្នាំ២០២៤ ប្រទេសមួយជិតខាងមួយនេះ បានប្រមូលទិញគ្រាប់ស្វាយចន្ទី ម្រេច ដំឡូងមី និងជ័រកៅស៊ូ ដែលមិនទាន់កែច្នៃពីកម្ពុជា បានក្នុងទំហំទឹកប្រាក់ ១ ៤០០ លានដុល្លារអាម៉េរិក។	បើតាមរបាយការណ៍បូកសរុបលទ្ធផលការងារពាណិជ្ជកម្មឆ្នាំ២០២៤ របស់ក្រសួងពាណិជ្ជកម្ម ប្រទេស វៀតណាម គឺជាទីផ្សារធំជាងគេរបស់កម្ពុជាលើផលិតផលកសិកម្ម ម្រេច ស្វាយចន្ទី ដំឡូងមី និងជ័រកៅស៊ូ។ ក្រសួងពាណិជ្ជកម្ម បានបង្ហាញយ៉ាងលម្អិតថា ក្នុងរយៈពេល១១ខែមកនេះ កម្ពុជាសម្រេចការនាំចេញគ្រាប់ស្វាយចន្ទីបានប្រមាណ ៥០២.៩៩លានដុល្លារ។ ក្នុងនោះ ការនាំទៅប្រទេសវៀតណាមមានរហូតដល់៤៩៦.៥៥លានដុល្លារ ស្មើនឹង៩៨,៧២ភាគរយ នៃការនាំចេញគ្រាប់ចន្ទីសរុបរបស់កម្ពុជា។ សម្រាប់ជ័រកៅស៊ូវិញ វៀតណាមបានទិញពីកម្ពុជាក្នុងទំហំទឹកប្រាក់ ៤៥៧.៣០លានដុល្លារ ដែលស្មើនឹង៨៧.៣៧ភាគរយ នៃទំហំនាំចេញជ័រកៅស៊ូសរុបរបស់កម្ពុជា៥២៣.៤៣លានដុល្លារ។ ជាមួយគ្នានេះ វៀតណាមក៏ជាទីផ្សារធំរបស់កម្ពុជាលើផលិតផលដំឡូងមីផងដែរ។ ក្នុងរយៈពេល១១ខែមក វៀតណាមបានប្រមូលទិញប្រភេទដំណាំនេះពីកម្ពុជាក្នុងទំហំទឹកប្រាក់ ៤២២.៩៦លានដុល្លារ ស្មើនឹង៦៧,៩៤ភាគរយ នៃការនាំចេញដំឡូងមីសរុបមានទំហំទឹកប្រាក់៦២២.៥៣លានដុល្លារ។ ការនាំចេញម្រេចរបស់កម្ពុជាសម្រេចបានក្នុងទំហំទឹកប្រាក់៣៤.៨៣លានដុល្លារ។ ក្នុងនោះ វៀតណាមបានបញ្ជាទិញពីកម្ពុជាក្នុងទំហំទឹកប្រាក់២៣.៤៦លានដុល្លារ ស្មើនឹង៦៧ភាគរយ នៃការនាំចេញម្រេចសរុប។ ក្រៅពីវៀតណាម, ថៃ និងចិន ក៏ជាទីផ្សារធំលើផលិតផលកសិកម្មរបស់កម្ពុជាមួយចំនួនដែរ។ ក្នុងនោះ ប្រទេសថៃ ជាទីផ្សារកម្ពុជាលើដំណាំស្វាយ និងផ្លែមៀន ដែលមានទំហំទឹកប្រាក់ប្រមាណ១០០លានដុល្លារ។ រីឯប្រទេសចិន ជាទីផ្សារធំរបស់កម្ពុជាលើដំណាំចេក ដោយរយៈពេល១១ខែមកនេះ ចិនបានបញ្ជាទិញផ្លែចេកពីកម្ពុជាក្នុងទំហំទឹកប្រាក់១៣១.៤១លានដុល្លារ ស្មើនឹង៩៤,៧៤ភាគរយ នៃការនាំចេញផ្លែចេកសរុប។ គួរជម្រាបថា ផលិតផលកសិកម្មខាងលើដែលវៀតណាម ថៃ និងចិន ប្រមូលទិញពីកម្ពុជា គឺសុទ្ធសឹងជាប្រភេទទំនិញស្រស់ ដើម្បីកែច្នៃសម្រាប់ផ្គត់ផ្គង់ទីផ្សារក្នុងស្រុកប្រទេសរបស់ខ្លួន និងនាំចេញជាផលិតផលសម្រេចនានាទៅកាន់ទីផ្សារពិភពលោក។ ទំនាក់ទំនងពាណិជ្ជកម្មរវាងកម្ពុជាជាមួយប្រទេសដៃគូនានាក្នុងពិភពលោក សម្រេចបានក្នុងទំហំទឹកប្រាក់ ៥០,៤៥ប៊ីលានដុល្លារអាម៉េរិក ក្នុងរយៈពេល១១ខែនៃឆ្នាំ២០២៤ កើន១៥,៩៥ភាគរយ។ ក្នុងនោះ ការនាំចេញមាន២៤,៣៤ប៊ីលានដុល្លារ កើន១៤,៣៦ភាសគរយ ខណៈការនាំចេញមាន២៦,១០ប៊ីលានដុល្លារ កើន១៧,៤៨ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9262.txt	ខេត្តកំពត និងកែប នឹងក្លាយជាទីក្រុងឆ្លាត ឬ Smart City នៃគម្រោងអភិវឌ្ឍន៍ក្នុងក្របខ័ណ្ឌអាស៊ាន ពេលឆាប់ៗខាងមុខ បន្ទាប់ពីរាជធានីភ្នំពេញ ក្រុងសៀមរាប ក្រុងព្រះសីហនុ និងក្រុងបាត់ដំបង ដើម្បីជំរុញកិច្ចសហប្រតិបត្តិការទីក្រុងអាស៊ាន ពង្រឹងហេដ្ឋារចនាសម្ព័ន្ធសាធារណៈ ឧទ្យានសាធារណៈបៃតង ក៏ដូចជាសុខុមាលភាពរស់នៅប្រកបដោយគុណភាពខ្ពស់។ នេះបើយោងតាមការលើកឡើងរបស់ លោក ប៉ែន សុផល រដ្ឋលេខាធិការនៃក្រសួងដែនដី នគរូបនីយកម្ម និងសំណង់ ក្រោមប្រធានបទ «ទីក្រុងឆ្លាតប្រកបដោយសុខដុមរមនា» នាថ្ងៃទី១៦ ខែឆ្នូ ឆ្នាំ២០២៤។	លោក ប៉ែន សុផល បានពន្យល់ទៀតថា «ទីក្រុងឆ្លាត» ផ្តោតទៅលើទីក្រុង ដែលប្រើប្រាស់បច្ចេកវិទ្យាជាជំនួយសម្រាប់ការដោះស្រាយបញ្ហានានា ដែលកើតមាននៅក្នុងទីក្រុង ដើម្បីពង្រឹងប្រសិទ្ធភាពនៃប្រតិបត្តិការ លើកកម្ពស់គុណភាពសវាសាធារណៈ ធ្វើឱ្យគុណភាពជីវិត និងសុខុមាលភាព ប្រជាពលរដ្ឋកាន់តែល្អប្រសើរ និងធានានិរន្តរភាពនៃការអភិវឌ្ឍ។ តាមរយៈគម្រោងទីក្រុងឆ្លាតនេះ បានផ្ដោតសំខាន់ទៅលើសសរស្តម្ភមួយចំនួនរួមមាន អភិបាលកិច្ចឆ្លាត, សេដ្ឋកិច្ចឆ្លាត, បរិស្ថានឆ្លាត, ការរស់នៅឆ្លាត និងការធ្វើបម្លាស់ទីឆ្លាតជាដើម។ នេះជាការគូសបញ្ជាក់បន្ថែមរបស់លោក ប៉ែន សុផល។ ហេតុអ្វីចាំបាច់ត្រូវអភិវឌ្ឍន៍ទីក្រុងឆ្លាត? ពោលគឺប្រជាជននៅលើពិភពលោកច្រើនជាងពាក់កណ្តាល ប្រមាណ ៥៦ភាគរយ កំពុងរស់នៅតាមបណ្តាទីក្រុងនានា ហើយចំនួននេះ នឹងបន្តកើនឡើងជាលំដាប់រហូតដល់ប្រមាណ ៦៦ភាគរយ នៅត្រឹមឆ្នាំ២០៥០ ជាមួយសន្ទុះនៃនគរូបនីយកម្មដែលកើនឡើងឥតឈប់ឈរ។ ការកើនឡើងគរូបនីយកម្មបែបនេះ បានបង្កជាសម្ពាធលើធនធាន ហេដ្ឋារចនាសម្ព័ន្ធ បរិស្ថាន និរន្តរភាពសង្គម និងសេដ្ឋកិច្ចនៅក្នុងទីក្រុង ខណៈដែលតម្រូវការមានកើនឡើងជាបន្តបន្ទាប់។ ក្នុងន័យនេះ ចាំបាច់ទាមទារឱ្យមានការគិតគូររកដំណោះស្រាយ សម្រាប់ការអភិវឌ្ឍទីក្រុងប្រកបដោយនិរន្តរភាព និងភាពប្រកួតប្រជែង ហើយត្រង់ចំណុចនេះទស្សនទាននៃការកសាង «ទីក្រុងឆ្លាត» នឹងអនុញ្ញាតឱ្យរដ្ឋាភិបាល អាជ្ញាធរដែនដី និងប្រជាពលរដ្ឋ រួមគ្នាដាក់ចេញនូវគំនិតផ្តួចផ្តើម ដោយប្រើប្រាស់បច្ចេកវិទ្យាជាជំនួយសម្រាប់គ្រប់គ្រងធនធាន និងដោះស្រាយបញ្ហានានានៅទីក្រុង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9263.txt	វត្តមានសត្វកា្តន់នៅកម្ពុជាមានប្រមាណ១០០ក្បាល កំពុងរស់នៅក្នុងដែនជម្រកសត្វព្រៃ ព្រែកប្រសព្វ ខេត្តក្រចេះ និងតាមតំបន់ការពារធម្មជាតិមួយចំនួនទៀត នៃភូមិសាស្រ្ត ខេត្តកោះកុង។ ប៉ុន្តែ សត្វនេះ កំពុងស្ថិតបញ្ជីក្រហមនៃអង្គការសហភាពអន្តរជាតិសម្រាប់ការពារធម្មជាតិ IUCN ដែលជាសត្វផុតពូជ។ ដើម្បីពង្រីកវត្តមានសត្វនេះនៅលើទឹកដីកម្ពុជា ក្រសួងបរិស្ថានសហការជាមួយដៃគូអភិវឌ្ឍន៍នានា រៀបចំផែនការសកម្មភាពសម្រាប់ការអភិរក្ស និងស្តារសត្វក្តាន់ ២០២៥-២០៣៥។	សេចក្តីព្រាងផែនការសកម្មភាពសម្រាប់ពង្រឹងការអភិរក្ស និងស្តារសត្វក្តាន់ ឆ្នាំ ២០២៥-២០៣៥ នៅក្នុងកម្ពុជា ត្រូវបានធ្វើឡើងនៅខេត្តសៀមរាប នាថ្ងៃទី២៣ ខែធ្នូ ឆ្នាំ២០២៤។ នេះបើយោងតាមសេចក្តីប្រកាសព័ត៌មានរបស់ក្រសួងបរិស្ថាន។ លោក ស្រី ស៊ុនលាង អគ្គនាយកនៃអគ្គនាយកដ្ឋានតំបន់ការពារធម្មជាតិ នៃក្រសួងបរិស្ថានបានបញ្ជាក់ថា សេចក្តីព្រាងផែនការសកម្មភាពសម្រាប់ពង្រឹងការអភិរក្ស និងស្តារសត្វក្តាន់ នេះ គឺធ្វើឡើងស្របទៅនឹងគោលដៅរបស់យុទ្ធសាស្ត្រចក្រាវិស័យបរិស្ថាន ឆ្នាំ២០២៣-២០២៨ ដែលជាផែនការយុទ្ធសាស្ត្ររយៈពេលវែង ក្នុងការការពារប្រភេទសត្វកំពុងរងគ្រោះថ្នាក់ជិតផុតពូជ និងជាសម្បត្តិធម្មជាតិដ៏មានតម្លៃរបស់កម្ពុជា និងពិភពលោក។ «ផែនការការសកម្មភាព នេះ ក៏ស្របទៅនឹងផែនការយុទ្ធសាស្រ្តជាតិសម្រាប់ជីវៈចម្រុះរបស់រាជរដ្ឋាភិបាលកម្ពុជា ក្នុងការប្តេជ្ញាចិត្តការការពារធនធានជីវៈចម្រុះ ដូចជាប្រភេទសត្វក្តាន់ និងទីជម្រករបស់វាមិនឱ្យបាត់បង់»។ នេះជាការបញ្ជាក់របស់លោក លោក ស្រី ស៊ុនលាង ដែលការរៀបចំនៃកម្មវិធីស្តារឡើងវិញនេះ នឹងជួយធានាបាននូវការរក្សាសេនេទិចប្រភេទនេះបានគង់វង្សយូរអង្វែង។ WWF ជាអង្គការអភិវឌ្ឍន៍ក្នុងចំណោមអង្គការជាច្រើនទៀត ដែលសហការជាមួយក្រសួងបរិស្ថានក្នុងកិច្ចខិតខំប្រឹងប្រែងការអភិរក្សសត្វក្តាន់ ជាមួយនឹងយុទ្ធសាស្រ្ត និងសកម្មភាពអភិរក្សសត្វក្តាន់នៅកម្ពុជា។ បើតាមWWF ក្តាន់ គឺជាប្រភេទថនិកសត្វដែលគួរឱ្យស្រលាញ់ ធ្លាប់រស់នៅតំបន់ដីសើម និងវាលស្មៅនៅអាស៊ីអាគ្នេយ៍។ ប៉ុន្តែមានកត្តាប្រឈមជាច្រើន ដូចជាការបាត់បង់ទីជម្រក ការធ្លាក់ចុះនៃចំនួនសត្វក្តាន់ និងការបរបាញ់ បានជំរុញឱ្យសត្វនេះ ឈានដល់ការផុតពូជនៅក្នុងប្រទេសថៃ ឡាវ វៀតណាម និងចិន។ « ជាក់ស្តែងនៅកម្ពុជា ក៏ត្រូវបានសន្និដ្ឋានថាបានផុតពូជផងដែរ ។ រហូតដល់មានការរកឃើញឡើងវិញនៃវត្តមានសត្វក្តាន់ នៅខេត្តក្រចេះក្នុងឆ្នាំ ២០០៦ និងខេត្តកោះកុងក្នុងឆ្នាំ ២០០៨ ក៏បានក្លាយក្តីសង្ឃឹមថ្មីសម្រាប់ការរស់រានមានជីវិតរបស់ពួកគេ»។ WWF-Cambodia បានបញ្ជាក់បែបនេះនៅលើបណ្តាញសង្គមផ្លូវការរបស់ខ្លួន នាថ្ងៃទី២៣ ខែធ្នូ។ តាមរយៈការស្រាវជ្រាវដែលកំពុងបន្តលើសត្វក្តាន់នៅខេត្តក្រចេះ ចាប់តាំងពីឆ្នាំ ២០២០មក អង្គការ WWF-កម្ពុជា បានបញ្ជាក់ថា កម្ពុជានៅសល់សត្វក្តាន់ តិចជាង ១០០ ក្បាល។ « ចំនួននេះ យើងត្រូវការវិធានការបន្ទាន់ដើម្បីកុំឱ្យប្រភេទសត្វក្តាន់នេះផុតពូជ»។ នេះជាការអះអាងរបស់WWF៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9264.txt	ភ្នំពេញ៖ ជិតមួយឆ្នាំមកនេះ ក្រសួងពាណិជ្ជកម្ម សម្រេចការចុះបញ្ជីពាណិជ្ជកម្មពាណិជ្ជកម្មបានចំនួន ៩ ៥៣០ក្រុមហ៊ុន/សហគ្រាសទូទាំងប្រទេស។ ចំនួនថយចុះក្នុងអត្រា១៧,១៧ភាគរយ បើធៀបនឹងឆ្នាំ២០២៣។	របាយការណ៍បូកសរុបលទ្ធផលការងារពាណិជ្ជកម្ម ឆ្នាំ២០២៤ និងទិសដៅការងារឆ្នាំ២០២៥ របស់ក្រសួងពាណិជ្ជកម្ម បានបង្ហាញថា ក្នុងចំណោមក្រុមហ៊ុន/សហគ្រាសទាំង ៩ ៥៣០ ដែលបានចុះបញ្ជីពាណិជ្ជកម្មនោះ គឺមាន ៤,៧២៥ក្រុមហ៊ុនមូលធន កើន៨ភាគរយ, ក្រុមហ៊ុនពាណិជ្ជកម្មបរទេសមាន៥៤ ថយចុះ១៦,៩២ភាគរយ។ សម្រាប់សហគ្រាសឯកបុគ្គលដែលបានចុះបញ្ជីនៅក្រសួងពាណិជ្ជកម្ម ក្នុងឆ្នាំ២០២៤ គឺមាន៤,៧៥០ ថយចុះទៅដល់៣២,៧៧ភាគរយ ខណៈក្រុមហ៊ុនកម្មសិទ្ធិមាន១ក្រុមហ៊ុន។ ក្នុងរយៈពេលជាមួយគ្នានេះ ក្រសួងពាណិជ្ជកម្មសម្រេចលុបឈ្មោះក្រុមហ៊ុន/សហគ្រាសបានចំនួន ១,២៨៤ចេញពីបញ្ជី កើន៣២,៧៨ភាគរយ។ ក្នុងនោះ ក្រុមហ៊ុនមូលធនមាន១,០៦២ ក្រុមហ៊ុន ។ ក្រុមហ៊ុនពាណិជ្ជកម្មបរទេសមាន៣១ និងសហគ្រាសឯកបុគ្គលមាន១៩១សហគ្រាស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9265.txt	ភ្នំពេញ៖ ដំឡូងមីស្រស់របស់កម្ពុជា ៩៥ភាគរយ ត្រូវបាននាំចេញទៅក្រៅប្រទេស និង៥ ភាគរយ បានកែច្នៃក្នុងស្រុក ដែលចូលរួមចំណែកដល់សេដ្ឋកិច្ចកម្ពុជា ប្រមាណ ៧២៨លានដុល្លារ។ ប្រធានសហព័ន្ធដំឡូងមីកម្ពុជា អះអាងថា កម្ពុជា បានជាប់ចំណាត់ថ្នាក់ជាប្រទេសនាំចេញដំឡូងមីធំជាងគេទី៤ នៅអាស៊ី និងទី១០ នៅលើពិភពលោក ដែលមានផ្ទៃដីដាំដុំដំឡូងមីប្រមាណ ៦០ម៉ឺន ទៅ ៨០ម៉ឺនហិកតា។	ជំនួបពិភាក្សាអំពីយុទ្ធសាស្ត្រជំរុញការអភិវឌ្ឍអនុវិស័យដំឡូងមីរបស់កម្ពុជារវាងលោក ហែម វណ្ណឌី រដ្ឋមន្ត្រីក្រសួងឧស្សាហកម្ម និងលោក ច្រាយ សុន ប្រធានសហព័ន្ធដំឡូងមីកម្ពុជា ធ្វើឡើងដើម្បីដោះស្រាយបញ្ហាប្រឈម និងឱកាសពង្រីកសក្តានុពលសេដ្ឋកិច្ចនៃអនុវិស័យនេះ តាមរយៈការបង្កើនការកែច្នៃក្នុងស្រុក និងផលិតកម្មដែលបង្កើតតម្លៃបន្ថែមខ្ពស់។ ក្នុងជំនួបនេះលោក ច្រាយ សុន បានលើកឡើងពីសក្តានុពលដ៏ធំនៃអនុវិស័យដំឡូងមី ដែលបច្ចុប្បន្ន កម្ពុជាបាននាំចេញដំឡូងមីស្រស់ ៩៥ភាគរយ និងកែច្នៃក្នុងស្រុក ៥ភាគរយ រួមចំណែកប្រមាណ ៧២៨ លានដុល្លារដល់សេដ្ឋកិច្ចជាតិ។ ប្រធានសហព័ន្ធដំឡូងមីកម្ពុជា ថ្លែងទៅកាន់រដ្ឋមន្រ្តីឧស្សាហកម្មថា៖«កម្ពុជាជាប់ចំណាត់ថ្នាក់ជាប្រទេសនាំចេញដំឡូងមីធំជាងគេទី៤ នៅអាស៊ី និងទី១០ នៅលើពិភពលោក ដែលមានផ្ទៃដីដាំដុំដំឡូងមីប្រមាណ ៦០០.០០០ ទៅ ៨០០.០០០ ហិកតា»។ លោក ច្រាយ សុន ប្រធានសហព័ន្ធដំឡូងមីកម្ពុជា។ រូបភាពពីក្រសួងឧស្សាហកម្ម។ លោក ហែម វណ្ណឌី រដ្ឋមន្ត្រីក្រសួងឧស្សាហកម្ម បានលើកឡើងថា ការផ្លាស់ប្តូរពីការនាំចេញមើមដំឡូងមីស្រស់ ទៅជាការកែច្នៃក្នុងស្រុក គឺជាគន្លឹះក្នុងការបង្កើតតម្លៃបន្ថែម លើកកម្ពស់ជីវភាពរបស់កសិករ និងធ្វើពិពិធកម្មឧស្សាហកម្មរបស់កម្ពុជា។ តាមរយៈជំនួបនេះ រដ្ឋមន្រ្តីក្រសួងឧស្សាហកម្ម បានបង្ហាញពីតួនាទីសំខាន់របស់សហព័ន្ធដំឡូងមីកម្ពុជា ក្នុងការកៀរគរអ្នកដាំ ជំរុញការប្រើប្រាស់ពូជដែលសម្បូរម្សៅ និងការអនុវត្តកសិកម្មតាមកិច្ចសន្យាដោយយុត្តិធម៌។ បើតាមក្រសួងឧស្សាហកម្ម ក្រសួង បានគាំទ្រចំពោះសំណើរបស់សហព័ន្ធ ក្នុងការអនុវត្តផលិតកម្មស្អាត និងការបង្កើតចង្កោមខ្សែច្រវាក់តម្លៃដំឡូងមី ព្រមទាំងបានចាត់ឱ្យវិទ្យាស្ថានស្តង់ដារកម្ពុជា ធ្វើបច្ចុប្បន្នភាព «ស្តង់ដារកម្ពុជា» សម្រាប់អនុវិស័យដំឡូងមី ដើម្បីបំពេញតាមលក្ខខណ្ឌតម្រូវរបស់ទីផ្សារផងដែរ។ លោក ហែម វណ្ណឌី រដ្ឋមន្ត្រីក្រសួងឧស្សាហកម្ម។ រូបភាពពីក្រសួងឧស្សាហកម្មុ។ ជាមួយគ្នានេះ លោក ហែម វណ្ណឌី ក៏បានលើកទឹកចិត្តឱ្យសហព័ន្ធ សហការជាមួយសហគ្រិនខ្មែរ និងគ្រឹះស្ថានហិរញ្ញវត្ថុ ដើម្បីទទួលបានការគាំទ្រផ្នែកហិរញ្ញវត្ថុ ក្នុងការធ្វើផែនការអាជីវកម្ម ការចូលរួមពិព័រណ៍អន្តរជាតិ និងការពង្រីកទីផ្សារជាដើម។ សូមបញ្ជាក់ថា មើមដំឡូងមី អាចកែច្នៃទៅជាផលិតផលច្រើនប្រភេទ រួមមានម្សៅដំឡូងមី និងកែច្នៃបន្ត ទៅជាផលិតផលចំណីអាហារ ដូចជានំប៉័ង នំស្រួយ ភេសជ្ជៈ ឬចំណីសត្វជាដើម៕ រូបភាពពីក្រសួងឧស្សាហកម្មុ។ លោក ច្រាយ សុន ប្រធានសហព័ន្ធដំឡូងមីកម្ពុជា។ រូបភាពពីក្រសួងឧស្សាហកម្ម។ លោក ហែម វណ្ណឌី រដ្ឋមន្ត្រីក្រសួងឧស្សាហកម្ម។ រូបភាពពីក្រសួងឧស្សាហកម្មុ។ រូបភាពពីក្រសួងឧស្សាហកម្មុ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9266.txt	ភ្នំពេញ៖ មន្ត្រីជាន់ខ្ពស់រដ្ឋាភិបាលកម្ពុជា បន្តអះអាង ទំនាក់ទំនងប្រទេសទាំងពីរនៅតែស្អិតល្មួត ខណៈកម្ចីពីចិនសម្រាប់កម្ពុជា ត្រូវបានមហាជនលើកមកជជែកយ៉ាងផុសផុល លើស្ថានភាពសេដ្ឋកិច្ច និងនយោបាយរវាងប្រទេសទាំង២។ ករណីនេះ អ្នកតាមដានព្រឹត្តិការណ៍សង្គម មើលឃើញទាំងចំណុចវិជ្ជមាន និងអវិជ្ជមាន។	លោក សេង វណ្ណលី អ្នកតាមដានភូមិសាស្រ្តនយោបាយនៅតំបន់អាស៊ីអាគ្នេយ៍ និងជាសហស្ថាបនិកអង្គការប្រជាធិបតេយ្យខ្មែរ(KDO) ថា ក្នុងករណីចិនឈប់ផ្ដល់កម្ចីដល់កម្ពុជា អាចប៉ះពាល់ដល់ចរន្តសេដ្ឋកិច្ច និងផែនការនយោបាយ ដែលរដ្ឋាភិបាលកម្ពុជា បានដាក់ចេញ ពិសេសកញ្ចប់ថវិកាចំណាយនៅឆ្នាំ២០២៥ខាងមុខ។ លោក សេង វណ្ណលី វិភាគ ពីស្ថានភាពសេដ្ឋកិច្ចប្រែប្រួលរបស់ចិន ដែលតម្រូវឱ្យចិនផ្ដោតការវិនិយោគ លើតំបន់ភូមិសាស្រ្តមានសក្តានុពលពាណិជ្ជកម្មប៉ុណ្ណោះ ខណៈចិនកំពុងប្រឈមនឹងសង្គ្រាមពាណិជ្ជកម្មជាមួយអាមេរិក ដែលកាន់តែកើនកម្ដៅក្រោយ លោក ដូណាល់ ត្រាំ ជាប់ឆ្នោត។ លោក សេង វណ្ណលី បញ្ជាក់ប្រាប់សារព័ត៌មានឌីជីថលថ្មីៗថា៖ «ខ្ញុំគិតថា រដ្ឋាភិបាលចិន អាចនឹងទុកលុយ រុញការវិនិយោគរបស់ខ្លួន ទៅកាន់ប្រទេសដែលមានកម្លាំងផលិត និងប្រទេសមានសក្តានុពល អាចរុញផលិតផលដែលកើតចេញពីវិនិយោគរបស់ខ្លួន ទៅកាន់ទីផ្សារអន្តរជាតិ។»។ យ៉ាងណាក៏ដោយ ក្នុងករណីកង្វះកិច្ចព្រមព្រៀងប្រាក់កម្ចីថ្មី ក្នុងឆ្នាំ២០២៤ ពីចិនមកកម្ពុជា លោក ព្រហ្ម ថារី ដែលជាបណ្ឌិតផ្នែកវិទ្យាសាស្ត្រនយោបាយមកពីរុស្ស៊ី មិនបានចាត់ទុកជាសញ្ញាអវិជ្ជមានឡើយ ខណៈកម្ពុជា និងចិន មានភាពជាដៃគូយូរអង្វែង។ ការលើកឡើងបែបនេះ ដោយសារលោកសង្កេតឃើញ ទំនាក់ទំនងរវាងប្រទេសទាំងពីរ មិនមែនគិតតែពីផលប្រយោជន៍ លើកប្រាក់កម្ចីតែមួយមុខឡើយ។ ផ្ទុយទៅវិញ វាអាចឆ្លុះបញ្ចាំងការកែសម្រួលយុទ្ធសាស្ត្រ របស់រដ្ឋាភិបាលទាំង២។ លោក ព្រហ្ម ថារី យល់ថាប្រទេសទាំងពីរទំនង អាចនឹងវាយតម្លៃឡើងវិញនូវអាទិភាពនានា ដើម្បីធានាឱ្យគម្រោងនាពេលអនាគត ស្របតាមគោលដៅគ្នាទៅវិញទៅមក រួមទាំងការវិវឌ្ឍនៃសេដ្ឋកិច្ចសកល។ អ្នកជំនាញរូបនេះ ប្រាប់សារព័ត៌មានថ្មីៗពីចំណុចវិជ្ជមានយ៉ាងដូច្នេះ៖ «កម្ពុជានៅតែទទួលបានអត្ថប្រយោជន៍ពីគម្រោង ដែលកំពុងបន្តផ្តល់ហិរញ្ញប្បទានពីប្រទេសចិន ទោះបីជាគ្មានការចុះហត្ថលេខាលើ ប្រាក់កម្ចីថ្មីក្នុងឆ្នាំ២០២៤នេះ ក៏ពិតមែន ហើយសេដ្ឋកិច្ចកម្ពុជាក៏មិនមានការធ្លាក់ចុះភ្លាមៗដែរ ដរាបណាការអភិវឌ្ឍហេដ្ឋារចនាសម្ព័ន្ធ និងគម្រោងផ្សេងៗនៅតែបន្ត ដោយគ្មានការពន្យារពេល»។ យ៉ាងណាក៏ដោយ លោក ព្រហ្ម ថារី បានវាយតម្លៃពីស្ថានភាពសេដ្ឋកិច្ច ក្រោយឆ្នាំ២០២៤ កម្ពុជានឹងជួបហានិភ័យនៃលំហូរមូលធនថយចុះ ក្នុងករណីមិនទទួលបានកម្ចីបន្ត។ ជាមួយគ្នាដែរ បន្ទាប់ពីឆ្នាំ២០២៤ បើកម្ពុជានៅតែមិនអាចទទួលបានកម្ចីពីចិន ការពន្យារពេលលើការអភិវឌ្ឍហេដ្ឋារចនាសម្ព័ន្ធ និងគម្រោងផ្សេងៗ អាចនឹងកើតមាន។ ទោះលើកឡើងបែបនេះក្ដី លោក ព្រហ្ម ថារី នៅតែយល់ឃើញចំណុចវិជ្ជមានដដែល។ លោក ព្រហ្ម ថារី សង្កត់ធ្ងន់បែបនេះ៖ «ទាំងនេះក៏ផ្ដល់ឱកាស ដល់កម្ពុជាក្នុងការធ្វើពិពិធកម្មសេដ្ឋកិច្ចរបស់ខ្លួន ដោយកម្ពុជាអាចប្រើប្រាស់ឱកាសនេះ ដើម្បីស្វែងរកភាពជាដៃគូជាមួយបណ្តាប្រទេស ឬស្ថាប័នអន្តរជាតិផ្សេងទៀតដូចជា ប្រទេសជប៉ុន កូរ៉េខាងត្បូង ឬធនាគារអភិវឌ្ឍន៍អាស៊ី ដោយកាត់បន្ថយការពឹងផ្អែកខ្លាំងលើប្រាក់កម្ចីរបស់ចិន ក្នុងករណីដែលប្រទេសចិនជួបវិបត្តិសេដ្ឋកិច្ច ហើយកម្ពុជាក៏ត្រូវរងនូវវិបត្តិនេះផងដែរ»។ ពាក់ព័ន្ធនឹងកម្ចីពីចិន មានមតិពីរលើកឡើង គឺបារម្ភពីការជាប់បំណុលចិនវ័ណ្ណក ហើយសព្វថ្ងៃ គឺមិនទទួលបានកម្ចីពីចិនបន្តទៀត។ លោក ព្រហ្ម ថារី លើកពីស្ថានភាពបំណុលកម្ពុជាមាន ១១,៧៧ ប៊ីលានដុល្លារ ក្នុងមានបំណុលជាមួយចិនរហូតដល់៣៤ភាគរយ។ ប៉ុន្តែ លោកសង្កេតឃើញ រដ្ឋាភិបាលកម្ពុជា នៅតែរក្សាចរន្តសេដ្ឋកិច្ចនៅដំណើរការល្អនៅឡើយ ដែលមានកំណើនសេដ្ឋកិច្ចក្នុងរង្វង់ ៦ភាគរយ និងអតិផរណា២ភាគរយ ក្នុងឆ្នាំ២០២៤។ អ្នកជំនាញភូមសាស្ត្រនយោបាយរូបនេះ បានលើកឡើងបន្ថែមបែបនេះ៖ «រដ្ឋាភិបាលក៏គួរតែសង្កត់ធ្ងន់លើការឆ្លុះបញ្ចាំងពីការគ្រប់គ្រងសារពើពន្ធប្រកបដោយការ ទទួលខុសត្រូវ ព្រោះថាអាចកាត់បន្ថយការពឹងផ្អែកលើប្រាក់កម្ចីជួយរក្សា កម្រិតបំណុលសាធារណៈប្រកបដោយនិរន្តរភាព។»។ មិនមានវត្តមានកម្ចីពីចិន សម្រាប់កម្ពុជានេះ អាចឆ្លុះបញ្ចាំងពីវិធីសាស្ត្រប្រុងប្រយ័ត្នរបស់ចិន ក្រោយពេលរាតត្បាតនៃជំងឺកូវីដ-១៩ និងការព្យាយាមកែតម្រូវការវិនិយោគ «គម្រោងក្រវ៉ាត់ផ្លូវពាណិជ្ជកម្ម ឬ Belt & Road Initiative» ឡើង ដើម្បីបង្កើនប្រាក់ចំណេញ និងការយល់ឃើញជាសកល។ លើសពីនេះ បានឆ្លុះឱ្យឃើញពីសេដ្ឋកិច្ចរបស់ចិន ក៏កំពុងជួបវិបត្តិផ្ទៃក្នុង ខណៈដែរសហគមអឺរ៉ុប រឹតបណ្តឹងចំពោះសេដ្ឋកិច្ចចិន លើទីផ្សារអឺរ៉ុប។ នេះបើតាមលោក ព្រម្ម ថារី។ ចំណែក លោក មុំ មិត្ត និស្សិតបរិញ្ញាបត្រជាន់ខ្ពស់គ្រប់គ្រងជំនាញ ពាណិជ្ជកម្មអន្ដរជាតិ ពីរុស្ស៊ី ក៏យល់ឃើញគ្នាជាមួយលោក ព្រហ្ម ថារី ដោយមើលឃើញពីស្ថានភាពហិរញ្ញវត្ថុរបស់ចិនមិនល្អប្រសើរ ពិសេសបណ្ដាលមកពីធ្លាក់ថ្លៃអចលនទ្រព្យ។ ទន្ទឹមនឹងនេះ លោក មុំ មិត្ត និងលោក វណ្ណលី បានលើពីការផ្លាស់ប្តូររដ្ឋមន្ត្រីក្រសួងការបរទេសកម្ពុជា ហើយលោក ប្រាក់ សុខុន ចូលកាន់តំណែងជាប្រមុខការទូតកម្ពុជាបានទៅចិនជាលើកដំបូង បន្ទាប់ពីដំណើរបន្ទាប់របស់អតីតនាយករដ្ឋមន្ត្រី ហ៊ុន សែន និងបច្ចុប្បន្នជាប្រធានព្រឹទ្ធសភា។ ក្នុងដំណើរទស្សនកិច្ចរបស់មេដឹកនាំកំពូលទៅកាន់ប្រទេសចិនទាំងពីរនាក់នេះ លោក វណ្ណលី និងលោក មុំ មិត្ត ចាត់ទុកជាការបង្កើនទំនាក់ទំនង ពិសេសផ្នែកហិរញ្ញវត្ថុ រួមទាំងអំពាវនាវឱ្យមានការវិនិយោគពីចិនបន្ថែមទៀត។ កម្ពុជាអះអាងថា កម្ពុជាកំពុងពិនិត្យលទ្ធភាពកម្ចីពីចិន លោក មាស សុខសេនសាន អ្នកនាំពាក្យក្រសួងសេដ្ឋកិច្ច និងហិរញ្ញវត្ថុ បានចេញមុខបដិសេធនឹងព័ត៌មានមួយចំនួនក្នុងបណ្ដាញសង្គម ដែលលើកឡើងថា ចិនឈប់ផ្ដល់កម្ចីឱ្យកម្ពុជា។ លោកអះអាងថា កម្ពុជានិងចិន គម្រោងជាមួយច្រើន ក្នុងនោះក៏មានគម្រោងហិរញ្ញប្បទានឥតសំណង និងសម្បទាន។ នៅថ្ងៃទី១៥ធ្នូ អ្នកនាំពាក្យក្រសួងសេដ្ឋកិច្ច បានចេញវីដេអូបកស្រាយលើទំព័រហ្វេសប៊ុក ដោយអះអាង ពីទំនាក់ទំនង កម្ពុជា-ចិន នៅតែស្អិតល្មួត។ ពាក់ព័ន្ធនឹងព័ត៌មានដែលចែកចាយបន្តលើបណ្ដាញសង្គមថា ចិនឈប់ផ្ដល់កម្ចី លោក មាស សុខសេនសាន ចាត់ទុកជារឿងមិនពិតនិងហួសចិត្ត។ លោកបកស្រាយទៅកាន់សាធារជន ឱ្យបានដឹងយ៉ាងដូច្នេះ៖ «ក្នុងពេលថ្មីៗ ខ្ញុំចង់បញ្ជាក់ជូនថា យើងមានគម្រោងជាច្រើន រវាងប្រទេសទាំងពីរ ដែលបន្តត្រូវពិនិត្យ ហើយត្រូវចុះកិច្ចព្រមព្រៀង ក្នុងក្របខ័ណ្ឌកិច្ចសហប្រតិបត្តិការ និងក្របខ័ណ្ឌនៃការចុះកិច្ចព្រមព្រៀងហិរញ្ញប្បទានឥតសំណង រាប់ទាំងហិរញ្ញប្បទានសម្បទានជាច្រើនទៀត ដែលយើងគម្រោងនឹងមានជាមួយគ្នា»។ យ៉ាងណាក៏ដោយ អ្នកនាំពាក្យក្រសួងសេដ្ឋកិច្ច បានពន្យល់បន្ថែម ភាគីកម្ពុជាកំពុងសិក្សាពីសមិទ្ធិលទ្ធភាព ហើយសិក្សាទាំងផលប៉ះពាល់ផ្នែកសេដ្ឋកិច្ច និងសង្គម ដើម្បីឈានទៅចុះកិច្ចព្រមព្រៀង។ លោកអះអា ពីលទ្ធផលកម្ពុជានឹងឈានទៅចុះកិច្ចព្រមព្រៀងនានាខាងលើ នៅពេលឆាប់ៗខាងមុខនេះ។ ស្ថានភាពបំណុលសាធារណៈកម្ពុជា ក្នុងត្រីមាសទី៣ ឆ្នាំ ២០២៤ កម្ពុជាមានបំណុលសន្និធិបំណុលសាធារណៈសរុប១១,៧៧ ប៊ីលានដុល្លារ ក្នុងនោះ៩៩ភាគរយ ជាបំណុលសាធារណៈក្រៅប្រទេស និង១ភាគរយ ជាបំណុលសាធារណៈក្នុងប្រទេស។ ចំពោះ ការចុះកិច្ចព្រមព្រៀងឥណទានវិញ ក្នុងឆ្នាំ២០២៤ មានពីប្រទេសបារាំង អាល្លឺម៉ង់ ជប៉ុន កូរ៉េ រួមជាមួយដៃគូពហុភាគីផ្សេទៀត ដូចជា ធនាគារអភិវឌ្ឍន៍អាស៊ី (ADB) ធនាគារពិភពលោក(WB) ជាដើម។ ប៉ុន្តែក្នុងនោះ ការចុះកិច្ចព្រមព្រៀងឥណទានជាមួយចិន មិនមានតួលេខឡើយ។ នេះបើតាម ព្រឹត្តិបត្រស្ថិតិបំណុលសាធារណៈកម្ពុជា ដែលក្រសួងសេដ្ឋកិច្ច និងហិរញ្ញវត្ថុ ចេញកាលពីថ្ងៃទី១០ធ្នូ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9267.txt	ក្រសួងសាធារណការ និងដឹកជញ្ជូនកម្ពុជា បានទទួល លិខិតសរសើរ ពីក្រសួងដែនដី ហេដ្ឋារចនាសម្ព័ន្ធ ដឹកជញ្ជូន និងទេសចរណ៍ជប៉ុន (MLIT) នៅក្នុងការចូលរួមលើកកម្ពស់គុណភាពការអភិវឌ្ឍហេដ្ឋារចនាសម្ព័ន្ធនៅកម្ពុជា តាមរយៈគម្រោងស្តារឡើងវិញស្ពានមិត្តភាព កម្ពុជា-ជប៉ុន(ស្ពានជ្រោយចង្វារទី១)។ ពិធីប្រគល់ និងទទួលលិខិតសរសើរ ត្រូវបានធ្វើឡើងកាលពីថ្ងៃទី១៧ ខែធ្នូ ដោយ លោក OGASAWARA Kenichi អនុរដ្ឋមន្រ្តីក្រសួងដែនដី ហេដ្ឋារចនាសម្ព័ន្ធ ដឹកជញ្ជូន និងទេសចរណ៍ជប៉ុន និង លោក ប៉េង ពោធិ៍នា រដ្ឋមន្ត្រីក្រសួងសាធារណការ និងដឹកជញ្ជូនកម្ពុជា។	ស្ពានមិត្តភាព កម្ពុជា-ជប៉ុន ត្រូវបានសាងសង់ និងសម្ពោធនៅឆ្នាំ១៩៦៣ ដោយជំនួយហិរញ្ញប្បទានឥតសំណង របស់ប្រទេសជប៉ុន។ ស្ពាននេះត្រូវបានខូចខាតដោយសង្រ្គាមស៊ីវិលនៅកម្ពុជា ហើយត្រូវបានសាងសង់ឡើងវិញ នៅឆ្នាំ១៩៩២ ដោយជំនួយរបស់ប្រទេសជប៉ុន និងត្រូវប្តូរឈ្មោះទៅជាស្ពានមិត្តភាព កម្ពុជា-ជប៉ុន ដោយព្រះបរមរតនកោដ្ឋ។ ប៉ុន្តែដោយសារអាយុកាលប្រើប្រាស់របស់ស្ពាន កំណើនសេដ្ឋកិច្ច និងរំហូរចរាចរណ៍កើនឡើង ទើបតម្រូវឱ្យមានការជួសជុលស្ពាននេះឡើងវិញជាបន្ទាន់។ ការជួសជុលស្តារឡើងវិញ ចាប់ផ្តើមនៅថ្ងៃទី១៥ ខែកញ្ញា ឆ្នាំ២០១៧ ក្រោមជំនួយឥតសំណងរបស់ជប៉ុន ដែលមានតម្លៃ ៣ ៣២៣ លានយ៉េន (ប្រមាណ៣៣លានដុល្លារអាម៉េរិក)។ ស្ពានជ្រោយចង្វារទី១ ត្រូវបានបើកសម្ពោធបើកឱ្យប្រើប្រាស់ជាផ្លូវការឡើងវិញ នៅថ្ងៃទី៣ ខែមេសា ឆ្នាំ២០១៩ ក្រោមអធិបតីភាពសម្តេច ហ៊ុន សែន អតីតនាយរដ្ឋមន្ត្រី។ បើតាមក្រសួងសាធារណការ ស្ពាននេះ ត្រូវបានជួលជុល ជាមួយនឹងការរចនានូវគុណភាពខ្ពស់ តាមបច្ចេកវិទ្យាចុងក្រោយបង្អស់ របស់ប្រទេសជប៉ុន ដែលអាចធានាបាននូវភាពរឹងមាំ និងអាយុកាលវែងរបស់ស្ពាន។ ស្ពានមានប្រវែងសរុប ៧០៩ម៉ែត្រ និងទទឹងសរុប ១៣,៨ ម៉ែត្រ មានគន្លងយានយន្ត ២គន្លង ផ្លូវទោចក្រយានយន្ត និងចិញ្ចើមផ្លូវ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9268.txt	ព្រះសីហនុ៖ ក្រុមហ៊ុន ម៉ុង ឫទ្ធី ជាក្រុមហ៊ុនធំជាងគេដែលវិនិយោគលើដំណាំដូងប្រេងនៅកម្ពុជា និងធំលំដាប់ទី៤ក្នុងតំបន់ នៅលើផ្ទៃដី ១៦ ០០០ហិកតា ក្នុងស្រុកព្រៃនប់ ខេត្តព្រះសីហនុ។ បច្ចុប្បន្ន ក្រុមហ៊ុនអាចប្រមូលផលដូងប្រេង បាន៣ម៉ឺនតោន ក្នុងមួយខែ ដែលចម្រាញ់ជាប្រេងពាក់កណ្តាលសម្រេច បានក្នុងបរិមាណ ៥០០០តោន។	បើតាម លោក អ៊ួន វុធថាន ជំនួយការប្រធានផ្នែកនាំចេញ និងគុណភាពដូងប្រេង របស់ក្រុមហ៊ុន ម៉ុង ឫទ្ធី ដូងប្រេងជាផលិតផលកម្រ នៅលើទីផ្សារអន្តរជាតិ ដែលសព្វថ្ងៃមានតម្លៃពី ៨០០ ទៅ ១ ០០០ ដុល្លារ ក្នុងមួយតោន។ លោកបានបញ្ជាក់ប្រាប់សារព័ត៌មានឌីជីថល ThmeyThmey នាថ្ងៃទី១៨ ខែធ្នូ យ៉ាងដូច្នេះ ៖ «ទីផ្សាររបស់យើង គឺប្រទេសឥណ្ឌា។ យើងចម្រាញ់ប្រេងបានប៉ុន្មាន គេយកទាំងអស់។ រាល់ថ្ងៃយើងផ្គត់ផ្គង់ប្រេងនេះ មិនគ្រប់តម្រូវការទីផ្សារឡើយ។»។ តាមផែនការក្រុមហ៊ុន ម៉ុង ឫទ្ធី នឹងពង្រីកការដាំដុះដូងប្រេង ឱ្យបាន៣ម៉ឺនហិកតា ជាមួយនឹងលទ្ធភាពចម្រាញ់ប្រេងដូង ឱ្យបាន១ម៉ឺនតោន ក្នុងមួយខែ ដើម្បីឆ្លើយតបនឹងតម្រូវការទីផ្សារ៕ សូមអញ្ជើញលោកអ្នកទស្សនារូបភាពខាងក្រោមនេះ៖ សូមអញ្ជើញលោកអ្នកទស្សនារូបភាពខាងក្រោមនេះ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9269.txt	ភ្នំពេញ៖ វិញ្ញាបនបត្រសម្គាល់ម្ចាស់អចលនវត្ថុចំនួន ១០ ១៥៨បណ្ណ ត្រូវបានឧបនាយករដ្ឋមន្ត្រី សាយ សំអាល់ រដ្ឋមន្ត្រីក្រសួងរៀបចំដែនដី នគរូបនីយកម្ម និងសំណង់ ផ្តល់ជូនពលរដ្ឋរស់នៅក្នុងក្រុងប៉ោយប៉ែត ខេត្តបន្ទាយមានជ័យ នាថ្ងៃទី១០ ខែធ្នូ នេះ។ ក្រសួងរៀបចំដែនដីបានបញ្ជាក់ថា ការប្រគល់នូវវិញ្ញាបនបត្រសម្គាល់ម្ចាស់អចលនវត្ថុនេះ គឺដើម្បីផ្ដល់សុវត្ថិភាពផ្លូវច្បាប់ក្នុងការកាន់កាប់អចលនទ្រព្យរបស់ប្រជាពលរដ្ឋ។	កិច្ចការចុះបញ្ជីដីធ្លីបង្ហើយ និងប្រគល់វិញ្ញាបនបត្រសម្គាល់ម្ចាស់អចលនវត្ថុ គឺជាការងារយុទ្ធសាស្ត្រទី១ ក្នុងចំណោម៦យុទ្ធសាស្ត្រទាំង៦ចំណុចរបស់រាជរដ្ឋាភិបាល ដោយមានក្រសួងរៀបចំដែនដី នគរូបនីយកម្ម និងសំណង់ ជាសេនាធិការក្នុងការអនុវត្តកិច្ចការនេះផ្ទាល់។ ក្រសួងរៀបចំដែនដី បានអះអាងនឹងបន្តអនុវត្តការងារចុះបញ្ជីដីធ្លី ដោយបន្តផ្តល់បណ្ណកម្មសិទ្ធិដល់ប្រជាជនឱ្យបានលឿន ដើម្បីជាមូលដ្ឋានប្រភពសេដ្ឋកិច្ច និងសុវត្ថិភាពនៃការកាន់កាប់ដីធ្លី។ « ការងារចុះបញ្ជីដីធ្លី គឺជាអាទិភាពទី៥ នៃទិសដៅអាទិភាពគោលនយោបាយ១៥ចំណុច ដែលក្រសួងរៀបចំដែនដី នគរូបនីយកម្ម និងសំណង់ បានដាក់ចេញ ផ្អែកទៅលើអាទិភាពនៃយុទ្ធសាស្រ្តបញ្ចកោណ ក្នុងបញ្ចកោណទី៤ មុំទី៤»។ ក្រសួងរៀបចំដែនដីបានសរសេររៀបរាប់បែបនេះនៅលើបណ្តាញសង្គមនាថ្ងៃទី១០ ខែធ្នូ។ អត្ថបទទាក់ទង កំពង់ចាម ក្លាយជាខេត្តដំបូងគេ ដែលនឹងបញ្ចប់ការវាស់វែងបញ្ជីក្បាលដី កាលពីថ្ងៃទី២៦ ខែវិច្ឆិកា ឆ្នាំ២០២៤ ប្រមុខរដ្ឋាភិបាល សម្តេច ហ៊ុន ម៉ាណែ បានប្រកាសដាក់កម្លាំងចំនួន៥០០នាក់ទៀត ចុះវាស់វែងដីធ្លី និងបង្កើនកញ្ចប់ថវិកា១០០លានដុល្លារ ដើម្បីពន្លឿននៃបិទបញ្ចប់ការវាស់វែងដីនៅទូទាំងប្រទេសឱ្យបានចប់មុនអាណត្តិទី៧។ ក្នុងដំណើរការវាស់វែងដីធ្លីជូនពលរដ្ឋនេះ សម្តេច បានលើកឡើងថា កំពង់ចាម នឹងក្លាយជាខេត្តដំបូងគេ ក្នុងការបិទបញ្ចប់ការវាស់វែងដីធ្លីនេះ។ សូមជម្រាបថា គិតត្រឹមឆ្នាំ២០២៤នេះ ក្រសួងដែនដី បានវាស់វែងនិងចុះបញ្ចីក្បាលដីបានជាង៣លានក្បាលដី ហើយក្បាលដីមិនទាន់វាស់វែងជាង១,៦លានក្បាលដី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_927.txt	ប្រមុខការទូតបារាំង លោក Jean-Yves Le Drian នៅថ្ងៃទី១៨ ខែកញ្ញា បានចោទអាម៉េរិក និងអូស្រ្តាលី ដែលជាដៃគូដ៏ជិតស្និទ្ធថា បានកុហកខ្លួនជុំវិញកិច្ចព្រមព្រៀងសន្តិសុខ ដែលធ្វើឱ្យអូស្រ្តាលីលុបចោលកិច្ចព្រមព្រៀងទិញនាវាមុជទឹកពីបារាំង ក្នុងតម្លៃជាច្រើនពាន់លានដុល្លារ។ ការលើកឡើងរបស់រដ្ឋមន្រ្តីការបរទេសបារាំងបែបនេះ ធ្វើឡើងបន្ទាប់ពីបារាំង បានកោះហៅអគ្គរដ្ឋទូតខ្លួនប្រចាំនៅអាម៉េរិក និងអូស្រ្តាលីត្រលប់មកប្រទេសវិញ។	ក្រោមភាពជាដៃគូ AUKUS អាម៉េរិក និងអង់គ្លេស បានព្រមព្រៀងផ្ទេរបច្ចេកវិទ្យាផលិតនាវាមុជទឹក ដែលដើរដោយថាមពលនុយក្លេអ៊ែរទៅអូស្ត្រាលី។ ដោយសារកិច្ចព្រមព្រៀងនេះ អូស្រ្តាលីបានលុបចោលកិច្ចព្រមព្រៀងទិញនាវាមុជទឹកពីបារាំង ដែលមានតម្លៃប្រមាណ ៤០ពាន់លានដុល្លារ។ បញ្ហានេះ បានធ្វើឱ្យបារាំងខឹងសម្បាយ៉ាងខ្លាំង ហើយថែមទាំងកោះហៅអគ្គរដ្ឋទូតខ្លួនប្រចាំនៅអាម៉េរិក និងអូស្រ្តាលីថែមទៀត ដើម្បីបង្ហាញពីភាពមិនពេញចិត្តរបស់ខ្លួន។ ទាក់ទិននឹងកិច្ចព្រមព្រៀងនាវាមុជទឹកនេះ បារាំង ចោទអាម៉េរិក និងអូស្រ្តាលីថា បានកុហកខ្លួន។ «វាមានការកុហក ការឆបោក និងការបំពានទំនុកចិត្តដ៏ធ្ងន់ រួមទាំងការប្រមាថ»។ រដ្ឋមន្រ្តីការបរទេសបារាំង លោក Le Drian បានសង្កត់ធ្ងន់បែបនេះ ទៅកាន់ទូរទស្សន៍France 2 ដោយបន្ថែមផងដែរថា បារាំង នឹងពិនិត្យលើតួនាទីរបស់ខ្លួនជាថ្មី ដើម្បីការពារផលប្រយោជន៍។ ជាមួយគ្នានេះ ប្រមុខការទូតបារាំង ក៏បានលើកឡើងពីបញ្ហា ដែលបារាំងមិនកោះហៅអគ្គរដ្ឋទូតខ្លួនប្រចាំនៅអង់គ្លេសផងដែរ ដោយបារាំងបានចាត់ទុកអង់គ្លេស ជាភាគីមិនសូវសំខាន់នៅក្នុងកិច្ចព្រមព្រៀងនាវាមុជទឹកនោះ។ នេះជាលើកដំបូងក្នុងប្រវត្តិសាស្រ្តនៃអាម៉េរិក និងបារាំង ដែលរដ្ឋាភិបាលក្រុងប៉ារីសកោះហៅអគ្គរដ្ឋទូតខ្លួន ដោយសារតែបញ្ហានាវាមុជទឹក។ កន្លងមក បារាំង ក៏បានចាត់ទុកកិច្ចព្រមព្រៀងផ្ទេរបច្ចេកវិទ្យានាវាមុជទឹកនោះ ជាទង្វើក្បត់ផងដែរ។ ស្របពេលមានបញ្ហាបែបនេះ អ្នកនាំពាក្យក្រសួងការបរទេសអាម៉េរិក លោក Ned Price បានអះអាងថា ខ្លួននឹងចរចាជាមួយបារាំងក្នុងពេលឆាប់ៗនេះ ដើម្បីដោះស្រាយបញ្ហាទាំងនោះ ខណៈអូស្រ្តាលី បានបង្ហាញការសោកស្តាយ បន្ទាប់ពីបារាំងកោះហៅអគ្គរដ្ឋទូតត្រលប់ទៅប្រទេសវិញ។ សូមបញ្ជាក់ថា ការបង្កើតសម្ព័ន្ធភាព AUKUS ដែលមានអាម៉េរិក អង់គ្លេស និងអូស្រ្តាលី ធ្វើឡើងស្របពេលចិនកំពុងបង្កើនឥទ្ធិពលខ្លួននៅក្នុងតំបន់។ មិនតែប៉ុណ្ណោះ ប្រទេសទាំងបី ក៏មានភាពតានតឹងជាមួយ រដ្ឋាភិបាលក្រុងប៉េកាំងផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9270.txt	ភ្នំពេញ៖ តាមការអង្កេត ពិនិត្យ និងវិភាគលើស្ថានភាពធាតុអាកាស នៅក្នុងតំបន់កម្ពុជា ក្រសួងធនធានទឹក និងឧតុនិយម បានប្រកាសថា ប្រព័ន្ធវិសម្ពាធ (Tropical Depression) ឬកូនព្យុះឈ្មោះថា «ប៉ាប៊ូក» (PABUK T2426) កំពុងស្ថិតក្នុងសមុទ្រចិនខាងត្បូង ក្បែរប្រទេសវៀតណាមខាងត្បូង។ ស្ថានភាពកូនព្យុះនេះ នឹងធ្វើឱ្យកម្ពុជារងឥទ្ធិពលក្នុងកម្រិតតិចតួចទៅមធ្យមចាប់ពីថ្ងៃទី២៥ ដល់ថ្ងៃទី២៨ ខែធ្នូ។	បើតាមក្រសួងធនធានទឹក តំបន់វាលទំនាប មានពពកច្រើនដេរដាស មានភ្លៀងធ្លាក់ពីតិចទៅមធ្យម គ្របដណ្តប់លើផ្ទៃដីពី១០ ភាគរយ ទៅ ២០ ភាគរយ និងមានខ្យល់ខ្លាំង ឬខ្យល់កន្ត្រាក់ បក់ក្នុងល្បឿនពី ៩ម៉ែត្រ ទៅ ១២ម៉ែត្រក្នុងមួយវិនាទី។ រាជធានីខេត្ត ដែលជួបស្ថានភាពនេះ រួមខេត្តពោធិ៍សាត់ កំពង់ឆ្នាំង កំពង់ស្ពឺ កំពង់ធំ តាកែវ កណ្តាល កំពង់ចាម ត្បូងឃ្មុំ ព្រៃវែង ស្វាយរៀង និងរាជធានីភ្នំពេញ។ រីឯតំបន់ខ្ពង់រាប ក៏មានពពកច្រើនដេរដាស មានភ្លៀងធ្លាក់ដូចតំបន់វាលទំនាបដែរ ប៉ុន្តែល្បឿនខ្យល់ខ្លាំង គឺ ក្នុងល្បឿនពី ១១ម៉ែត្រ ទៅ ១៤ម៉ែត្រក្នុងមួយវិនាទី ដែលកើតឡើងនៅខេត្តរតនគិរី ស្ទឹងត្រែង ក្រចេះ មណ្ឌលគីរី តំបន់ជួរភ្នំក្រវាញ និងជួរភ្នំដងរែក ។ ចំពោះតំបន់មាត់សមុទ្រវិញ នឹងមានពពកច្រើនដេរដាស និងមានភ្លៀងធ្លាក់តិចតួច គ្របដណ្តប់លើផ្ទៃដីពី ៥ ភាគរយ ទៅ ១០ភាគរយ និងមានខ្យល់ខ្លាំង ឬខ្យល់កន្ត្រាក់ បក់ក្នុងល្បឿនពី ១០ម៉ែត្រ ទៅ ១៣ម៉ែត្រវិនាទី។ ជាមួយគ្នានេះ រលកសមុទ្រ មានកម្ពស់ពី ០,៥០ម៉ែត្រ ទៅ ១,០០ម៉ែត្រ។ ក្រសួងធនធានទឹក និងឧតុនិយម អំពាវនាវឱ្យសាធារណជនប្រុងប្រយ័ត្នខ្ពស់អំពីស្ថានភាពធាតុអាកាស ជាមួយនឹងខ្យល់ កន្ត្រាក់ និងរលកសមុទ្រ ដែលមានកម្ពស់ជាមធ្យម ដើម្បីជៀសវាងពីគ្រោះថ្នាក់។ នេះបើតាមសេចក្ដីជូនដំណឹងរបស់ក្រសួងធនធានទឹក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9271.txt	ក្រសួងទេសចរណ៍កម្ពុជា និងក្រុមហ៊ុន China Tourism Group Corporation Limited (CTG) បានឯកភាពគ្នា បង្កើតពាក្យស្លោកសម្រាប់យុទ្ធនាការទេសចរណ៍រួមគ្នា ក៏ដូចជាជំរុញការផ្សព្វផ្សាយផលិតផលខ្មែរនៅក្នុងផ្សារ China Duty Free Shop នានា នៅតំបន់រដ្ឋបាលពិសេសហុងកុង។	ការឯកភាពគ្នានេះ ធ្វើឡើងនៅក្នុងជំនួបពិភាក្សាកម្រិតខ្ពស់ រវាងលោក ហួត ហាក់ រដ្ឋមន្ត្រីក្រសួងទេសចរណ៍ និងលោក Wang Haimin ប្រធានក្រុមប្រឹក្សាភិបាលក្រុមហ៊ុន China Tourism Group Corporation Limited (CTG) កាលពីថ្ងៃទី២១ ខែធ្នូ គ្រាដែលលោក ហួត ហាក់ ទៅចូលរួមកម្មវិធី«Fostering Tourism Growth and Cultural Exchange between China and Cambodia» ដែលរៀបចំឡើង នៅតំបន់រដ្ឋបាលពិសេសហុងកុង ពីថ្ងៃទី២០ ដល់ថ្ងៃទី២២ ខែធ្នូ។ បើតាមសេចក្តីប្រកាសព័ត៌មានរបស់ក្រសួងទេសចរណ៍ ចុះថ្ងៃទី២៣ ខែធ្នូ ក្នុងជំនួបពិភាក្សាកម្រិតខ្ពស់ដដែលនោះ រដ្ឋមន្ត្រីទេសចរណ៍ និងប្រធានក្រុមប្រឹក្សាភិបាលក្រុមហ៊ុន CTG ក៏បានឯកភាពគ្នា ក្នុងការរៀបចំបង្កើតការងារអនុវត្តអនុស្សរណៈ នៃការ យោគយល់គ្នា ដែលបានចុះហត្ថលេខានាពេលកន្លងមកផងដែរ។ ក្រសួងទេសចរណ៍ បានបញ្ជាក់ពីលទ្ធផលដែលភាគីទាំង២ បានឯកភាពគ្នាក្នុងសេចក្តីប្រកាសព័ត៌មាន របស់ខ្លួនទៀតថា៖ «រៀបចំជំនួបផ្គូរផ្គងពាណិជ្ជកម្ម, FAM Trip, ការនាំភ្ញៀវលំដាប់ VIP ជាលើកដំបូងតាម Chartered Flight ក្នុងឆ្នាំ២០២៥។»។ ក្រុមហ៊ុន CTG ជាសហគ្រាសរដ្ឋរបស់ចិនដ៏ធំ និងឈានមុខគេ ដែលមានអាយុកាល ១០១ឆ្នាំ មានទីស្នាក់ការកណ្តាលនៅទីក្រុងហុងកុង និងមានបុគ្គលិក ៤៣ ០០០នាក់។ ក្រុមហ៊ុននេះ មានបុត្រសម្ព័ន្ធជាង ៦០០ ក្របដណ្តប់លើសេវាកម្មចម្រុះ ចាប់ពីទីភ្នាក់ងារទេសចរណ៍, សណ្ឋាគារ, ការលក់រាយ ដ៏ល្បីដូចជា China Duty Free Shop, នាវាចរទេសចរណ៍, ការវិនិយោគ, អចលនទ្រព្យ និងធ្វើប្រតិបត្តិការទេសចរណ៍យ៉ាងទូលំទូលាយក្នុងប្រទេសចិន និងក្រៅប្រទេសមានជាង៣០ដៃគូ សម្រាប់ទីផ្សារទេសចរអន្តរជាតិ ជាង៨០លាននាក់ក្នុងមួយឆ្នាំ។ សម្រាប់ក្រសួងទេសចរណ៍ ការជំរុញកិច្ចសហប្រតិបត្តិការ រវាងក្រសួង និងក្រុមហ៊ុន CTG នឹងជួយជំរុញកំណើនភ្ញៀវទេសចរ និងវិនិយោគិនចិន មកកម្ពុជាកាន់តែច្រើន ជាពិសេស ពីក្រុងហុងកុង ម៉ាកាវ និងតំបន់ជុំវិញដែលមានពលរដ្ឋសរុបជាង ២៣លាននាក់។ នៅក្នុងដំណើរទស្សនកិច្ចនេះ លោក ហួត ហាក់ ក៏បានជួបជាមួយអគ្គកុងស៊ុលកម្ពុជា ប្រចាំតំបន់ហុងកុង និងបានជំរុញឱ្យអគ្គកុងស៊ុលកម្ពុជា បន្តទាក់ទាញវិនិយោគិនចិន និងអន្តរជាតិមកវិនិយោគនៅកម្ពុជា ក៏ដូចជាផ្សព្វផ្សាយពីសក្តានុពលទេសចរណ៍កម្ពុជា ដល់ពលរដ្ឋហុងកុង និងអន្តរជាតិ ដែលកំពុងរស់នៅទីនោះ។ រដ្ឋមន្ត្រីក្រសួងទេសចរណ៍ ក៏បានទស្សនកិច្ច និងស្វែងយល់ផ្ទាល់ នៅមជ្ឈមណ្ឌលលក់កញ្ចប់ទស្សនកិច្ចទេសចរណ៍ដ៏ល្បី និងធំចំកណ្តាលក្រុងហុងកុង ជាង១០ក្រុមហ៊ុន រួមទាំង ក្រុមហ៊ុន China Travel Service (H.K.) Ltd. ដែលជាបុត្រសម្ព័ន្ធរបស់ CTG និងទីភ្នាក់ងារទេសចរណ៍ឯកជនធំៗដទៃទៀតផងដែរ។ លោក ហួត ហាក់ ក៏បានស្វែងយល់ពីការរៀបចំទីតាំង, ការជ្រើសរើសផលិតផល និងយុទ្ធសាស្ត្រទីផ្សាររបស់ក្រុមហ៊ុន សម្រាប់ទាក់ទាញអតិថិជន នៅហាង China Duty Free Shop ក្នុងអាកាសយានដ្ឋានអន្តរជាតិ តំបន់រដ្ឋបាលពិសេសហុងកុងផងដែរ។ នេះបើតាមសេចក្តីប្រកាសព័ត៌មានរបស់ក្រសួងទេសចរណ៍៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9272.txt	ភ្នំពេញ៖ សន្និធិបំណុលសាធារណៈរបស់កម្ពុជា បានកើនឡើង១១,៧៨ប៊ីលានដុល្លារ គិតនៅត្រឹមត្រីទី៣ ឆ្នាំ២០២៤។ ទំហំបំណុលគឺគិតទាំងបំណុលមរតកមុនឆ្នាំ១៩៩៣មក ដែលរដ្ឋាភិបាលបានជំពាក់បរទេសផងដែរ។ បើតាមក្រសួងសេដ្ឋកិច្ច និងហិរញ្ញវត្ថុ ក្នុងចំណោមបំណុលទាំងនេះ គឺមាន១១,៦៧ប៊ីលានដុល្លារ ដែលកម្ពុជាជំពាក់បរទេស ខណៈបំណុលក្នុងស្រុកមានត្រឹម១១៥លានដុល្លារប៉ុណ្ណោះ។	ចាប់ពីខែមករា ដល់ខែកញ្ញា ឆ្នាំ២០២៤ រដ្ឋាភិបាលបានចុះកិច្ចព្រមព្រៀងឥណទានសម្បទានថ្មីជាមួយប្រទេសដៃគូអភិវឌ្ឍនានាក្នុងទំហំទឹកប្រាក់១,០៧ប៊ីលានដុល្លារ សមមូលនឹង៧៨៦,៦៨លានអេសដេអ៊ែរ ស្មើនឹង៤៦ភាគរយ នៃពិតាន១ ៧០០លានអេសដេអ៊ែរ ដែលច្បាប់អនុញ្ញាតក្នុងឆ្នាំ២០២៤។ នេះបើយោងតាមព្រឹតិ្តបត្រសិ្ថតិបំណុលសាធារណៈកម្ពុជា ដែលក្រសួងសេដ្ឋកិច្ចចេញផ្សាយជាសាធារណៈ នាថ្ងៃទី១០ ខែធ្នូ។ ការសម្រេចបាននូវកិច្ចព្រមព្រៀងនេះ បានធ្វើឱ្យទំហំបំណុលសាធារណៈក្រៅប្រទេសរបស់កម្ពុជាទាំងទ្វេភាគី និងពហុទ្វេភាគី ឡើងដល់ ១១,៦៧ប៊ីលានដុល្លារ។ ព្រឹតិ្តបត្រសិ្ថតិបំណុលសាធារណៈកម្ពុជាបង្ហាញយ៉ាងលម្អិតថា ក្នុងនោះ កម្ពុជាបានជំពាក់លុយប្រទេសចិនច្រើនជាងគេ ដែលមានរហូតដល់ប្រមាណ ៣ ៩០០លានដុល្លារ ស្មើនឹង៣៤ភាគរយនៃបំណុលក្រៅប្រទេសសរុប។ បន្ទាប់មក កម្ពុជាបានជំពាក់លុយប្រទេសជប៉ុនប្រមាណ១ ៤០០លានដុល្លារ ស្មើ១២ភាគរយ, ជំពាក់កូរ៉េខាងត្បូង៧០០លានដុល្លារ ស្មើនឹង៦ភាគរយ។ កម្ពុជា ក៏ជំពាក់លុយប្រទេសបារាំងក្នុងទំហំទឹកប្រាក់៧០០លានដុល្លារផងដែរ ខណៈបំណុលមរតកមានប្រមាណ៥៩៥លានដុល្លារ ស្មើនឹង៥ភាគរយនៃបំណុលក្រៅប្រទេសសរុប។ ជាមួយគ្នានេះ បំណុលសាធារណៈពហុភាគីរបស់កម្ពុជាមានប្រមាណ៤ ២០០លានដុល្លារ (ដៃគូអភិវឌ្ឍន៍ដែលកម្ពុជាបានជំពាក់លុយនោះមាន ធនាគារពិភពលោក និងធនាគារអភិវឌ្ឍន៍អាស៊ី...ជាដើម) ។ តែយ៉ាងណាមិញ ក្រសួងសេដ្ឋកិច្ច និងហិរញ្ញវត្ថុបានបញ្ជាក់ថា ឥណទានទាំងនេះ គឺសុទ្ធសឹងជាឥណទានមានកម្រិតសម្បទានខ្ពស់ ដែលជួយអភិវឌ្ឍន៍ និងទ្រទ្រង់ចីរភាពនៃកំណើនរយៈពេលវែង និងបង្កើនផលិតភាពសេដ្ឋកិច្ច ឬផលិតភាពផលិតកម្មក្នុងប្រទេស។ បើតាមលោក អូន ព័ន្ធមុនីរ័ត្ន រដ្ឋមន្ត្រីក្រសួងសេដ្ឋកិច្ច និងជាប្រធានគណៈកម្មធិការគ្រប់គ្រងបំណុលសាធារណៈ ស្ថានភាពបំណុលសាធារណៈរបស់កម្ពុជានាបច្ចុប្បន្ន ស្ថិតក្នុងស្ថានភាពអាចគ្រប់គ្រងបាន ពោលគឺនៅតែមាន«ចីរភាព» និង «ហានិភ័យទាប» ។ លោកបានបញ្ជាក់នៅក្នុងអារម្ភកថានៃព្រឹត្តិបត្រស្ថិតិបំណុលសាធារណៈកម្ពុជា ថា ការរក្សាបាននូវចីរភាពបំណុលសាធារណៈនេះ គឺអាស្រ័យដោយកម្ពុជាមានប្រព័ន្ធគ្រប់គ្រងបំណុលសាធារណៈមួយដ៏រឹងមាំ រួមមាន៖ ក្របខ័ណ្ឌគតិយុត្ត, គោលនយោបាយ យុទ្ធសាស្ត្រ និងនីតិវិធីគ្រប់គ្រងប្រតិបត្តិការគ្រប់ជ្រុងជ្រោយ, សមត្ថភាពស្ថាប័ន និងធនធានមនុស្សគ្រប់គ្រាន់ និងប្រព័ន្ធព័ត៌មានវិទ្យាសម្រាប់គ្រប់គ្រង់ប្រតិបត្តិការ និងទុកទិន្នន័យ ដើម្បីជាមូលដ្ឋាននៃការវិភាគ និងតាមដានហានិភ័យបំណុល ជាដើម។ បច្ចុប្បន្នរដ្ឋាភិបាលកំពុងអនុវត្តប្រកបដោយភាពម៉ឺងម៉ាត់ និងប្រយ័ត្នប្រយែងខ្ពស់នូវវិធានការជាយុទ្ធសាស្ត្រនានា ដែលបានដាក់ចេញក្នុងយុទ្ធសាស្ត្រស្តីពីគ្រប់គ្រងបំណុលសាធារណៈ២០១៩-២០២៣ ជាពិសេស គោលការណ៍គន្លឹះទាំង៥ សំដៅបន្តពង្រឹងប្រសិទ្ធភាពខ្ពស់ និងទាំងការគ្រប់គ្រងបំណុលសាធារណៈ រួមទាំងការគ្របគ្រងការវិនិយោគសាធារណៈ ផងដែរ។ គោលការណ៍គន្លឹះទាំង៥នោះរួមមាន ១៖ ខ្ចីឥណទានក្នុងទំហំសមស្របដែលស្ថានភាពថវិកា និងសេដ្ឋកិច្ចអាចទ្រំទ្របាន, ២៖ ខ្ចីតែឥណទានដែលមានកម្រិតសម្បទាន ឬលក្ខខណ្ឌអនុគ្រោះខ្ពស់, ៣៖ ខ្ចីសម្រាប់តែវិស័យអាទិភាពទ្រទ្រង់ចីរភាពនៃកំណើនសេដ្ឋកិច្ច និងវិស័យបង្កើនផលសេដ្ឋកិច្ច ឬផលិតភាពផលិតកម្ម, ៤៖ ប្រើប្រាស់ឥណទានប្រកបដោយតម្លាភាព គណនេយ្យភាព ប្រសិទ្ធភាពស័ក្តិសិទ្ធភាពខ្ពស់បំផុត។ រីឯគន្លឹះសំខាន់ទី៥៖ គឺការប្រើប្រាស់ឥណទានសម្រាប់ហិរញ្ញប្បទានគម្រោងវិនិយោគលើហេដ្ឋារចនាសម្ព័ន្ធសាធារណៈ ដែលត្រូវស្តង់ដារ និងគុណភាពខ្ពស់ ស្របតាមគោលការណ៍នៃការគ្រប់គ្រងការវិនិយោគសាធារណៈ ព្រមទាំងឆ្លើយតបនឹងតម្រូវការនៃការអភិវឌ្ឍនៅក្នុងដំណាក់កាលថ្មី ពិសេសធានាបាននូវចីរភាពសេដ្ឋកិច្ច សង្គម បរិស្ថាន និងភាពធន់នឹងការប្រែប្រួលអាកាសធាតុ។ ទន្ទឹមនឹងការប្រកាន់ខ្ជាប់នូវគោលការណ៍ទាំង៥ខាងលើ, ការផ្លាស់ប្តូរឆ្នាំគោលថ្មីនៃគណនេយ្យជាតិ ឆ្នាំ២០១៤ នឹងធ្វើឱ្យសមត្ថភាពខ្ចីរបស់កម្ពុជាកើនខ្ពស់ជាងមុន។ ការណ៍នេះ នឹងផ្តល់លទ្ធភាពឱ្យរាជរដ្ឋាភិបាលអាចកៀរគរ ហិរញ្ញប្បទានពីការខ្ចីបានច្រើនបន្ថែមទៀត សម្រាប់យកមកបំពេញតម្រូវការវិនិយោគសាធារណៈ ក្នុងវិស័យ អាទិភាព សំដៅរួមចំណែកល្បឿននៃការធ្វើពិពិធកម្មសេដ្ឋកិច្ច និងសមត្ថភាពប្រកួតប្រជែង។ នេះជាការលើកឡើងរបស់លោកប្រធានគណៈកម្មធិការគ្រប់គ្រងបំណុលសាធារណៈ ដែលបានអះអាងថា ទាំងនេះ គឺជាមូលដ្ឋានគ្រឹះក្នុងការរក្សាបាននូវកំណើនសេដ្ឋកិច្ចខ្ពស់ ប្រកបដោយចីរភាព និងបរិយាប័ន្ន ឆ្ពោះទៅសម្រេច បង្គោលចរឆ្នាំ២០៣០ និងចក្ខុវិស័យកម្ពុជាឆ្នាំ២០៥០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9273.txt	សម្តេចនាយករដ្ឋមន្ត្រី បានប្រាប់ឱ្យក្រុមហ៊ុនឯកជន សិក្សាពីគម្រោងសាងសង់ហេដ្ឋារចនាសម្ព័ន្ធតភ្ជាប់ ទីក្រុងអរិយក្សត្រ និងផ្លូវជាតិលេខ១ ដើម្បីបើកច្រកសេដ្ឋកិច្ច និងការរីកចម្រើនបន្ថែមទៀត ដល់ទីក្រុងថ្មីដែលស្ថិតនៅប៉ែកខាងកើតរាជធានីនេះ។	ពីពិធីបើកការដ្ឋានសាងសង់ ទីក្រុងមេគង្គឃី ក្នុងខេត្តកណ្តាល នៅថ្ងៃទី១៧ ខែធ្នូនេះ សម្តេច ហ៊ុន ម៉ាណែត បញ្ជាក់ដូច្នេះ៖«សិក្សាពីជម្រើស ទាំងផ្លូវខាងលើ ស្ពានខាងលើ និងក្រោមទឹក ដើម្បីធ្វើយ៉ាងណាភ្ជាប់។ ដើម្បីភ្ជាប់បើកច្រកពលរដ្ឋដែលរស់នៅទីនេះ ថ្ងៃក្រោយ អាចឆ្លងកាត់ទៅផ្លូវជាតិលេខ១ ដោយមិនចាំបាច់ទៅណាឆ្ងាយ។ ឬមួយក៏ឡើងទៅដល់កោះនរា មានស្ពាន ឡើងពីកោះពេជ្រ ទៅនោះ(ផ្លូវជាតិលេខ១) ស្រាប់។ អ៊ីចឹងគឺការតភ្ជាប់នេះ ជាការល្អ! ហើយបើបាន(ហេដ្ឋារចនាសម្ព័ន្ធ) ក្រោមទឹក កាន់តែល្អតែម្តង! ហើយសង្ឃឹមថាយើងនឹងមាននៅថ្ងៃក្រោយ។»។ ប្រមុខរាជរដ្ឋាភិបាល មានជំនឿថា ការសាងសង់ហេដ្ឋារចនាសម្ព័ន្ធតភ្ជាប់នេះ នឹងនាំការរីកចម្រើន ទៅដល់តំបន់ប៉ែកខាងកើតនេះ ឱ្យក្លាយជាតំបន់ឧស្សាហកម្ម ដែលមានការអភិវឌ្ឍទំនើប ដូចជាតំបន់ប៉ែកខាងលិចនៃរាជធានីដូច្នេះដែរ។ គួរកត់សម្គាល់ថា បច្ចុប្បន្នរដ្ឋាភិបាល ក៏មានគម្រោងសង់ស្ពានមិត្តភាពកម្ពុជា-កូរ៉េ ដែលជាការតភ្ជាប់ក្រុងអរិយក្សត្រ និងរាជធានីភ្នំពេញដែរ ដែលគម្រោងសាងសង់នោះគ្រោងចាប់ផ្តើមនៅពាក់កណ្តាលឆ្នាំ២០២៥។ ស្ពានមិត្តភាពកម្ពុជា-កូរ៉េ គឺភ្ជាប់ពីតំបន់ផ្សាររាត្រី ទៅម្តុំសណ្ឋាគារសុខា និងភ្ជាប់បន្តទៅតំបន់អរិយក្សត្រ។ ទោះយ៉ាងណា សម្តេច ហ៊ុន ម៉ាណែត ការតភ្ជាប់នេះ នៅមិនទាន់គ្រប់គ្រាន់នៅឡើយ ដើម្បីជំរុញការរីកចម្រើនឱ្យលឿនរហ័សសម្រាប់ទីក្រុងថ្មី។ ពីវេទិកាដដែលនេះ សម្តេច ហ៊ុន ម៉ាណែត ក៏បង្ហើបពីលទ្ធភាពសាងសង់ស្ពានតភ្ជាប់ពីតំបន់អរិយក្សត្រ ឆ្ពោះទៅផ្លូវជាតិលេខ៨ ផងដែរ ដែលគម្រោងនេះ ធ្វើឱ្យសកម្មភាពសេដ្ឋកិច្ច និងការធ្វើចរាចរនានា បានកាន់តែងាយស្រួល និងពុំចាំបាច់ឆ្លងកាត់ស្ពានព្រែកតាម៉ាក់នោះទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9274.txt	ភ្នំពេញ៖ សម្ដេច ហ៊ុន ម៉ាណែត នាយករដ្ឋមន្រ្តីកម្ពុជា បានថ្លែងថា កំពង់ផែពហុបំណងកំពត និងកំពង់ផែទេសចរណ៍អន្តរជាតិខេត្តកំពត នឹងធ្វើឱ្យខេត្តកំពតកាន់តែមានសក្ដានុពលផ្នែកឧស្សាហកម្ម និងទេសចរណ៍ ពីប្រទេសវៀតណាម ប្រទេសថៃ និងអន្តរជាតិ។	កំពង់ផែទេសចរណ៍អន្តរជាតិខេត្តកំពត ដែលស្ថិតនៅឃុំជុំគ្រៀល បានចាប់ផ្ដើមបើកដំណើរការបណ្ដោះអាសន្នរយៈពេល ៣ខែ ពីថ្ងៃទី១២ ខែធ្នូ ឆ្នាំ២០២៤ រហូតដល់ថ្ងៃទី១២ ខែមីនា ឆ្នាំ២០២៥។ កំពង់ផែនេះ ជាផ្នែកមួយនៃគម្រោងអភិវឌ្ឍន៍ហេដ្ឋារចនាសម្ព័ន្ធទេសចរណ៍ ក្រោមគម្រោងហិរញ្ញប្បទានរបស់ធនាគារអភិវឌ្ឍន៍អាស៊ី (ADB) ប្រមាណ ជិត១០លានដុល្លារ។ «ម្សិលមិញ យើងមានទេសចរពីថៃ ដែលជាទេសចរដំបូងចូលត្រង់មកខេត្តកំពត តាមកំពង់ផែទឹករបស់យើង។ ខ្ញុំសូមអបអរសាទរ។» សម្ដេច ហ៊ុន ម៉ាណែត បានបង្ហាញះក្តីសាទរ និងរីករាយបែបនេះ ក្នុងកម្មវិធីបុណ្យសមុទ្រលើកទី១១ នៅខេត្តកំពត នាថ្ងៃទី១៣ ខែធ្នូ។ បើតាមសម្ដេច ហ៊ុន ម៉ាណែត ទេសចរណ៍ ជាការតភ្ជាប់រវាងប្រជាជន និងប្រជាជន ដែលជាផ្នែកមួយយ៉ាងសំខាន់នៃការតភ្ជាប់រវាងប្រជាជន និងប្រជាជនក្នុងខេត្តផ្សេង រួមទាំងការតភ្ជាប់រវាងប្រជាជននៃប្រទេសផ្សេងៗ។ សម្តេច បានបញ្ជាក់ថា វប្បធម៍ សិល្បៈ និងទេសចរណ៍នេះ គឺជាកិច្ចការសំខាន់ណាស់ ដែលកម្ពុជាបានយកចិត្តទុកដាក់នៅក្នុងការតភ្ជាប់ និងការជំរុញ។ ការរៀបចំបុណ្យសមុទ្រនេះ មានការចូលរួមទាំងភ្ញៀវជាតិ និងអន្តរជាតិ គឺជាកិច្ចការសំខាន់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9275.txt	«ដល់ពេលវេលាដែលយើងចូលរួមចំណែកទាំងអស់គ្នា[ក្នុងការប្រើប្រាស់ប្រាក់រៀលឱ្យបានទូលំទូលាយ]! ប្រាក់រៀល គឺជាអត្តសញ្ញាណ និងជាព្រលឹងរបស់ប្រទេសយើង »។ លោក ចាន់ រដ្ឋា អគ្គនាយកនៃក្រុមហ៊ុន Manulife Cambodia បានលើកឡើងបែបនេះក្នុងកម្មវិធី«ឈ្វេងយល់ពីប្រាក់រៀល»ជាមួយសារព័ត៌មានឌីជីថលថ្មីៗ បានបញ្ជាក់ថា ចំណែកដែលពលរដ្ឋគ្រប់គ្នាចូលរួមបាននោះ គឺការប្រើប្រាស់ប្រាក់រៀលឱ្យបានច្រើន ដោយកាត់បន្ថយការប្រើប្រាស់ប្រាក់ដុល្លារ។	លោក រដ្ឋា យល់ច្បាស់ថា ការរួមគ្នាប្រើប្រាស់ប្រាក់រៀលឱ្យបានកាន់តែទូលំទូលាយ គឺមិនត្រឹមតែជួយលើកតម្កើងជាតិប៉ុណ្ណោះទេ តែថែមទាំងជួយរក្សាលំនឹងស្ថិរភាពសេដ្ឋកិច្ចជាតិបានកាន់តែប្រសើរទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9276.txt	សម្ដេចនាយករដ្ឋមន្ត្រី បានជំរុញឱ្យក្រុមហ៊ុនវិនិយោគក្នុងស្រុក ស្វែងរកឱកាស និងលទ្ធភាពបណ្ដាក់ទុន ឱ្យច្រើនបន្ថែមទៀត នៅតំបន់ព្រំដែនភូមិភាគឦសាន ពិសេសលើវិស័យកសិ-ឧស្សាហកម្ម។ ការជំរុញបែបនេះ របស់សម្តេច ហ៊ុន ម៉ាណែត ធ្វើឡើងនៅក្នុងជំនួបជាមួយសមាគមឧកញ៉ាកម្ពុជា និងសមាគមអ្នកអភិវឌ្ឍន៍លំនៅដ្ឋានកម្ពុជា នៅថ្ងៃទី២៥ ខែធ្នូ។	ក្នុងជំនួបដែលរៀបចំនៅវិមានសន្តិភាពនេះដែរ សម្តេច ហ៊ុន ម៉ាណែត ក៏បញ្ជាក់ដែរថា នៅឆ្នាំ២០២៥ រាជរដ្ឋាភិបាល នឹងដាក់ចេញគោលនយោយបាយ និងកញ្ចប់លើកទឹកចិត្តដល់ការវិនិយោគនៅតំបន់ព្រំដែន ជាពិសេសការវិនិយោគលើវិស័យកសិ-ឧស្សាហកម្ម។ សម្តេច ហ៊ុន ម៉ាណែត បន្ថែមដូច្នេះ៖ «រាជរដ្ឋាភិបាល ប្តេជ្ញាចិត្តយ៉ាងមុតមាំក្នុងការពារបូរណភាពទឹកដី និងអធិបតេយ្យភាព មិនឱ្យបាត់បង់សម្រាប់កូនចៅគ្រប់ជំនាន់ទៅថ្ងៃអនាគត និងបានដាក់ទិសដៅដើម្បីប្រែក្លាយ និងអភិវឌ្ឍតំបន់ព្រំដែន នៅក្នុងក្របខ័ណ្ឌទូទាំងប្រទេសនិយាយជារួម និងតំបន់ព្រំដែនភូមិភាគឦសាននិយាយដោយឡែក ទៅជាព្រំដែនដែលមានសក្ដានុពលសេដ្ឋកិច្ច ដោយផ្តោតលើវិស័យកសិ-ឧស្សាហកម្ម។»។ ក្នុងឱកាសនេះ ប្រមុខរាជរដ្ឋាភិបាល ក៏មិនភ្លេចលើកឡើងពីការចូលរួមបរិច្ចាគថវិការបស់សមាគមឧកញ៉ាកម្ពុជា និងសមាគមអ្នកអភិវឌ្ឍន៍លំនៅដ្ឋានកម្ពុជា ក្នុងមូលនិធិកសាងហេដ្ឋារចនាសម្ព័ន្ធតាមព្រំដែន កន្លងមកដែរ។ សម្តេចនាយករដ្ឋមន្ត្រី រំឭកថា ការកសាង និងអភិវឌ្ឍហេដ្ឋារចនាសម្ព័ន្ធតាមបណ្ដោយព្រំដែន ពិសេសផ្លូវក្រវាត់ព្រំដែននេះ មិនត្រឹមតែជាការតភ្ជាប់ហេដ្ឋារចនាសម្ព័ន្ធប៉ុណ្ណោះទេ ប៉ុន្តែថែមទាំងជាខឿនការពារជាតិ អធិបតេយ្យភាព បូរណភាពទឹកដី និងជំរុញការអភិវឌ្ឍតំបន់ភូមិភាគឦសានផងដែរ។ សូមរំឭកថា សម្ដេចនាយករដ្ឋមន្ត្រី បានប្រកាសបង្កើតមូលនិធិកសាងហេដ្ឋារចនាសម្ព័ន្ធតាមបណ្ដោយព្រំដែន នៅថ្ងៃទី២២ ខែសីហា ឆ្នាំ២០២៤ ដើម្បីកៀរគរថវិកា និងផ្ដល់ឱកាសឱ្យពលរដ្ឋ បានចូលរួមកសាងហេដ្ឋារចនាសម្ព័ន្ធតាមបណ្ដោយព្រំដែន។ ការទទួលមូលនិធិចាប់ផ្តើម នៅថ្ងៃទី២៦ ខែសីហា និងបិទបញ្ចប់ នៅថ្ងៃទី៣១ តុលា ឆ្នាំ២០២៤ ដោយរដ្ឋប្រមូលបានថវិកាសរុប ជិត២៧លានដុល្លារ។ ប្រមុខរាជរដ្ឋាភិបាល បានបញ្ជាក់ថា មូលនិធិនេះ នឹងត្រូវយកទៅសាងសង់ផ្លូវក្រវាត់ព្រំដែន ប្រវែងប្រមាណ ២៥០គីឡូម៉ែត្រ ក្នុងភូមិសាស្ត្រខេត្តមណ្ឌលគិរី និងរតនគិរី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9277.txt	មូលនិធិរូបិយវត្ថុអន្តរជាតិ (IMF) បានបញ្ជាក់ពីការប្តេជ្ញារបស់ IMF នៅក្នុងការរក្សាភាព រឹងមាំផ្នែកហិរញ្ញវត្ថុ និងការអភិវឌ្ឍធនធានមនុស្សនៅកម្ពុជា។ លោក Krishna Srinivasan នាយកតំបន់អាស៊ី និងប៉ាស៊ីហ្វិក របស់ IMF បញ្ជាក់ដូច្នេះ នៅក្នុងជំនួបពិភាក្សាការងារ ជាមួយ សម្តេច ហ៊ុន ម៉ាណែត នាយករដ្ឋមន្ត្រីកម្ពុជា កាលពីថ្ងៃទី ១៧ ខែធ្នូ។	លោក Krishna ក៏បានកត់សម្គាល់ដែរ អំពីការរក្សាបាននូវកំណើនសេដ្ឋកិច្ចខ្ពស់របស់កម្ពុជា ប្រកបដោយភាពធន់។ ទន្ទឹមនឹងនេះ នាយកតំបន់អាស៊ី និងប៉ាស៊ីហ្វិក IMF ក៏សាទរចំពោះកិច្ចសហប្រតិបត្តិការល្អ រវាង IMF និងបណ្តាក្រសួង-ស្ថាប័ននានា របស់កម្ពុជានាពេលកន្លងមកដែរ។ ក្នុងជំនួបនោះ សម្តេច ហ៊ុន ម៉ាណែត បានស្វាគមន៍ការប្ដេជ្ញាចិត្តរបស់ស្ថាប័ន IMF ក្នុងការបន្តផ្សារភ្ជាប់ទំនាក់ទំនង និងការពង្រឹង និងពង្រីកិច្ចសហប្រតិបត្តិការបន្ថែមទៀតជាមួយរាជរដ្ឋាភិបាលកម្ពុជា។ សម្តេចនាយករដ្ឋមន្ត្រី គូសបញ្ជាក់ថា ស្ថាប័ន IMF បានដើរតួនាទីដ៏សំខាន់ ក្នុងការគាំទ្រ និងចូលរួមចំណែកដល់ដំណើរការអភិវឌ្ឍសង្គម-សេដ្ឋកិច្ចកម្ពុជា រហូតមកដល់បច្ចុប្បន្ន។ រាជរដ្ឋាភិបាល បានដាក់ចេញនូវយន្តការ និងការកែទម្រង់ចាំបាច់នានា ដែលធានាបរិយាកាសប្រកួតប្រជែង, ភាពធន់នៃខ្សែច្រវាក់ផ្តត់ផ្គង់ក្នុងស្រុក, ការបណ្ដុះបណ្ដាលកម្លាំងពលកម្មជំនាញផ្នែកបច្ចេកវិទ្យា, យានយន្ត និងបច្ចេកទេសខ្ពស់ជាដើម សំដៅជំរុញកំណើនសេដ្ឋកិច្ច។ ជាមួយគ្នានេះ ដើម្បីធានាបាននូវភាពជោគជ័យរបស់វិនិយោគិននៅកម្ពុជា រាជរដ្ឋាភិបាល ក៏បានដាក់ចេញនូវគោលនយោបាយ ក៏ដូចជាវិធានការ និងកញ្ចប់លើកទឹកចិត្តចាំបាច់ តាមរយៈការធានាឱ្យបាននូវបរិយាកាសវិនិយោគ និងភាពប្រកួតប្រជែងខ្ពស់ផងដែរ។ ក្នុងឆ្នាំ១៩៩៥ IMF បានអនុម័តប្រាក់កម្ចីសម្រាប់កម្ពុជា ក្រោមកម្មវិធីកែលម្អរចនាសម្ព័ន្ធកែទម្រង់ (ESAF) ក្នុងទំហំ ២៨ លាន SDRs (ប្រហែល ៤១ លានដុល្លារ) ដើម្បីគាំទ្រដល់កម្មវិធីកែទម្រង់ម៉ាក្រូសេដ្ឋកិច្ច និងរចនាសម្ព័ន្ធឆ្នាំ១៩៩៥-១៩៩៦ របស់រដ្ឋាភិបាល។ បន្ទាប់មក ក្នុងឆ្នាំ១៩៩៩ ស្ថាប័ន IMF បានអនុម័ត លើការរៀបចំរយៈពេល៣ឆ្នាំ ក្រោមកម្មវិធីពង្រឹងការកែតម្រូវរចនាសម្ព័ន្ធ (ESAF)១ សម្រាប់ប្រទេសកម្ពុជា ក្នុងទឹកប្រាក់ ៥៨,៥លាន SDRs (ប្រហែល ៨១,៦ លានដុល្លារ) ដើម្បីគាំទ្រដល់កម្មវិធីសេដ្ឋកិច្ចរបស់រដ្ឋាភិបាល សម្រាប់ឆ្នាំ ១៩៩៩-២០០២។ នេះបើយោតាមសេចក្តីប្រកាសព័ត៌មានរបស់ IMF ។ ប៉ុន្តែ ចាប់តាំងពីចុងទសវត្សរ៍ឆ្នាំ ១៩៩០មក ពុំមានការរាយការណ៍អំពីប្រាក់កម្ចីសកម្មឡើយ។ ទោះយ៉ាងណា កម្ពុជាបានរក្សាទំនាក់ទំនងដ៏ល្អ ជាមួយ IMF តាមរយៈជំនួយបច្ចេកទេស និងការពិគ្រោះយោបល់ប្រចាំឆ្នាំជាដើម។ កម្ពុជា ចូលជាសមាជិក IMF ចាប់តាំងពីថ្ងៃទី៣១ ខែធ្នូ ឆ្នាំ១៩៦៩ ពោលគឺមានរយៈពេល ៥៥ឆ្នាំហើយ។ បច្ចប្បន្ន កម្ពុជាមានសិទ្ធិដកប្រាក់ពិសេស ២៥៨,២៦ លាន SDR ពី IMF។ នេះបើយោងតាមទិន្នន័យរបស់ IMF៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9278.txt	ធនាគារអភិវឌ្ឍន៍អាស៊ី (ADB) បានចុះហត្ថលេខាលើកិច្ចព្រមព្រៀងឥណទានសម្បទាន និងជំនួយឥតសំណង ជាមួយក្រសួងសេដ្ឋកិច្ច និងហិរញ្ញវត្ថុ ទៅលើកម្មវិធីចំនួន៥។ ទន្ទឹមនឹងនេះ ADB ក៏បានរួមបញ្ចូលកម្មវិធីមួយបន្ថែមទៀត ដែលបានចុះហត្ថលេខាកាលពីមុន។ បើតាមADB ការវិនិយោគសរុបរបស់ ADB សម្រាប់កម្ពុជា ក្នុងឆ្នាំ២០២៤ មានតម្លៃសរុប ៤០៣លានដុល្លារ។	កម្ចី និងជំនួយឥតសំណង លើកម្មវិធីទាំង ៦ ផ្តោតលើការពង្រឹងវិស័យអប់រំមធ្យមសិក្សា, ការដោះស្រាយអំពើហិង្សាផ្អែកលើយេនឌ័រ (GBV), ការជំរុញពាណិជ្ជកម្ម និងសមត្ថភាពប្រកួតប្រជែង, ការគាំទ្រការគ្រប់គ្រងធនធានទឹករួម និងការពង្រីកវិសាលភាពការផ្គត់ផ្គង់ទឹកមានសុវត្ថិភាពនិងអនាម័យមូលដ្ឋាន (WASH) ដែលធន់នឹងអាកាសធាតុ ប្រកបដោយបរិយាបន្ន។ លោកស្រី Jyotsana Varma នាយិកា ADB បានថ្លែងថា៖«ឆ្នាំនេះ គឺជាព្រឹត្តិការណ៍ដ៏សំខាន់មួយ សម្រាប់ភាពជាដៃគូរវាង ADB និងកម្ពុជា ជាមួយការអនុម័តប្រាក់កម្ចី និងជំនួយឥតសំណងចំនួន ៤០៣ លានដុល្លារ ក្រោមក្របខណ្ឌនៃយុទ្ធសាស្ត្រភាពជាដៃគូសម្រាប់អភិវឌ្ឍន៍កម្ពុជាថ្មីរបស់យើងសម្រាប់ឆ្នាំ ២០២៤-២០២៨»។ នាយិកា ADB បន្តថា គម្រោងទាំងនេះ នឹងគាំទ្រដល់កំណើនជាបន្តរបស់កម្ពុជាឆ្ពោះទៅរកអនាគតប្រកបដោយវិបុលភាព បរិយាបន្ន និងភាពបៃតង។ ជាមួយគ្នានេះ ADB ក៏បានប្តេជ្ញាចិត្តក្នុងការជំរុញបរិយាកាសអំណោយផលសម្រាប់វិស័យឯកជន រួមទាំងការលើកកម្ពស់ពាណិជ្ជកម្ម និងសមត្ថភាពប្រកួតប្រជែងដើម្បីជំរុញកំណើនសេដ្ឋកិច្ចប្រកបដោយនិរន្តរភាព និងបង្កើតឱកាសសម្រាប់ទាំងអស់គ្នា។ បើតាមសេចក្ដីប្រកាសព័ត៌មានខាងលើ ADB នៅតែប្រកាន់ខ្ជាប់ នូវភាពជាដៃគូមិនងាករេរបស់ខ្លួនជាមួយកម្ពុជា ដើម្បីនាំមកនូវលទ្ធផលវិជ្ជមានដែលជាអត្ថប្រយោជន៍ យូរ អង្វែងសម្រាប់ប្រជាពលរដ្ឋកម្ពុជា។ យោងតាមធនាគារអភិវឌ្ឍន៍អាស៊ី ប្រាក់កម្ចី ៩0 លានដុល្លារ ដែលបានចុះហត្ថលេខាពីមុន សម្រាប់កម្មវិធីអភិវឌ្ឍន៍វិស័យ ដើម្បីលើកកម្ពស់ការផ្តត់ផ្គង់ទឹកមានសុវត្ថិភាព និងអនាម័យមូលដ្ឋាន នៅតំបន់ជនបទ ក្នុងការពង្រឹងនិងពង្រីក វិសាលភាព សេវាផ្គត់ផ្គង់ទឹកមានសុវត្ថិភាព និងអនាម័យមូលដ្ឋាន។ គម្រោងនេះ ផ្ដល់សម្រាប់ ៨៨,០០០គ្រួសារ ក្នុងភូមិចំនួន ៤០០ នៃឃុំចំនួន ៥០ ក្នុង ៩ខេត្ត។ រីឯគម្រោងអប់រំថ្នាក់មធ្យមសិក្សាវិញ ដើម្បីពង្រឹងសមត្ថភាពប្រកួតប្រជែងផ្នែកមូលធនមនុស្ស ដែលជាប្រាក់កម្ចី ៨០ លានដុល្លារ នឹងធ្វើឱ្យប្រសើរឡើងនូវវិស័យអប់រំមធ្យមសិក្សានៅកម្ពុជា ដោយផ្តោតលើជំនាញសតវត្សទី ២១ ដូចជាការគិតស៊ីជម្រៅ និងដោយភាពច្នៃប្រឌិត ការបង្រៀនដោយបរិយាបន្ន។ គម្រោងនេះ នឹងបង្កើនចំនួនអគារសិក្សា ដែលធន់នឹងអាកាសធាតុប្រកបដោយបរិយាបន្ន ដើម្បីដោះស្រាយស្ថានភាពចង្អៀត ក្នុងថ្នាក់រៀន នឹងពង្រីកលទ្ធភាពទទួលបានការអប់រំមធ្យមសិក្សាទុតិយភូមិប្រកបដោយគុណភាព។ ដោយឡែក ជំនួយឥតសំណងចំនួន ១០ លានដុល្លារ ផ្ដល់សម្រាប់គម្រោងពង្រឹងប្រព័ន្ធសម្រាប់ប្រទេសដើម្បីការបង្ការ និងឆ្លើយតបនឹងអំពើហិង្សាដែលទាក់ទងនឹងយេនឌ័រ ក្នុងការជួយកម្ពុជាសម្រេចគោលដៅ ជាប្រទេសគ្មាន អំពើហិង្សាដែលទាក់ទងនឹងយេនឌ័រនៅឆ្នាំ២០៣០។ សម្រាប់កម្មវិធីរងទី២ នៃកម្មវិធីពាណិជ្ជកម្មនិងសមត្ថភាពប្រកួតប្រជែង ដែលកំពុងដំណើរការ ជាកម្ចីផ្អែកលើគោលនយោបាយ ដោយមានទឹកប្រាក់ ៥០ លានដុល្លារ សំដៅគាំទ្រដល់កិច្ចខិតខំប្រឹងប្រែងធ្វើឱ្យបរិយាកាសធុរកិច្ចកាន់តែងាយស្រួលសម្រាប់ការវិនិយោគ។ ចំពោះប្រាក់កម្ចីចំនួន ៨៨ លានដុល្លារ សម្រាប់គម្រោងគ្រប់គ្រងធនធានទឹករួម គឺផ្តោតលើអាងទន្លេ ក្នុងខេត្តបាត់ដំបង និងពោធិ៍សាត់ ក្នុងអាងទន្លេសាប ប្រាក់កម្ចីចំនួន ៨៨ លានដុល្លារ ដើម្បីពង្រឹងការគ្រប់គ្រងធនធានទឹកប្រកបដោយការបន្ស៊ាំនឹងអាកាសធាតុនិងបរិស្ថានមេត្រី, ធ្វើទំនើបកម្មប្រព័ន្ធធារាសាស្ត្រ និងកាត់បន្ថយហានិភ័យទឹកជំនន់ ជាដើម។ បើតាមADB គម្រោងចុងក្រោយ គឺការផ្តល់ហិរញ្ញប្បទានបន្ថែមសម្រាប់គម្រោងកែលម្អវិស័យធារាសាស្រ្តកសិកម្ម ដែលមានកម្ចីចំនួន ៨៥ លានដុល្លារ។ កម្ចីនេះ នឹងជួយលើកកម្ពស់ប្រសិទ្ធភាពនៃការជញ្ជូនបែងចែកទឹក និងភាពធន់នឹងអាកាសធាតុនៃប្រព័ន្ធធារាសាស្ត្រចំនួន ៤ នៅខេត្តបាត់ដំបង កំពង់ចាម កំពង់ធំ និងខេត្តតាកែវ ព្រមទាំងចែករំលែកការអនុវត្តល្អៗជាមួយកសិករ ដើម្បីបង្កើនភាពធន់នឹងអាកាសធាតុ និងប្រសិទ្ធភាពនៃការចែកចាយទឹកនៃហេដ្ឋារចនាសម្ព័ន្ធធារាសាស្ត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9279.txt	អាជ្ញាធរខេត្តព្រះសីហនុ ទទួលស្គាល់ពីខេត្តរបស់ខ្លួន គឺពិតជាមានតម្លៃទំនិញ និងសេវាកម្មនានាខ្ពស់ជាង បណ្តារាជធានី-ខេត្តផ្សេងៗនៅកម្ពុជា។ បើតាមលោក ឡុង ឌីម៉ង អភិបាលរងខេត្តព្រះសីហនុ ហេតុផល ដែលធ្វើឱ្យខេត្តជាប់ឆ្នេរសមុទ្រមួយនេះមានថ្លៃទំនិញ និងសេវាកម្មខ្ពស់ ក៏ព្រោះតែខេត្តនេះសម្បូរទៅជនបរទេសចម្រុះជាតិសាសន៍មករស់នៅ ធ្វើការងារ និងរកស៊ីច្រើន ខណៈផលិតផលក្នុងស្រុកសម្រាប់ពលរដ្ឋម្នាក់ៗនៅខេត្តព្រះសីហនុសព្វថ្ងៃមានប្រមាណ៤,៦០០ដុល្លារអាម៉េរិក។	« យើងទទួលបានថានៅខេត្តព្រះសីហនុទាំងទំនិញ ទាំងសេវាកម្មមួយចំនួន ពិតជាមានតម្លៃខ្ពស់ បើប្រៀបធៀបជាមួយបណ្តារាជធានីភ្នំពេញ-ខេត្តនៅកម្ពុជា»។ លោក ឡុង ឌីម៉ង់ ថ្លែងបែបនេះមកកាន់សារព័ត៌មានឌីជីថលថ្មីៗ(ThmeyThmey) ក្នុងវេទិកាវិនិយោគនៅខេត្តព្រះសីហនុ នាថ្ងៃទី១៧ ខែធ្នូ ដែលបញ្ហានេះ មិនបានធ្វើឱ្យភ្ញៀវទេសចរចូលរួមរុញច្រានសេដ្ឋកិច្ចមូលដ្ឋានក្នុងខេត្តព្រះសីហនុបានពេញលេញ តាមរយៈការស្នាក់នៅយូរជាមួយនឹងចំណាយលើថ្លៃហូបចុក និងការចំណាយលើថ្លៃសេវាកម្មនានានៃដំណើរកម្សាន្តក្នុងខេត្តឡើយ។ ពាក់ព័ន្ធនឹងបញ្ហានេះ អាជ្ញាធរខេត្តកំពុងរកដំណោះស្រាយជូនភ្ញៀវទេសចរជាតិ និងអន្តរជាតិ ដែលទាមទារឱ្យមានការចូលរួមពីគ្រប់ភាគីពាក់ព័ន្ធ ជាពិសេសពីវិស័យឯកជនផ្ទាល់តែម្តង។ បើលោកអភិបាលរងខេត្តព្រះសីហនុ ជាមធ្យមភ្ញៀវទេសចរជាតិម្នាក់ចំណាយមិនក្រោម៥០ដុល្លារទេក្នុងមួយថ្ងៃ។ សម្រាប់ភ្ញៀវអន្តរជាតិ គឺចាយមិនតិចជាង១០០ដុល្លារនោះទេក្នុងមួយថ្ងៃក្នុងការធ្វើទេសចរណ៍នៅខេត្តនៅលើទឹកដីខេត្តឆ្នេរសមុទ្រមួយនេះ។ លោក ឡុង ឌីម៉ង់ បានបញ្ជាក់ថា ៖ « នេះមិនមែនបានន័យថាតម្លៃទំនិញ-សេវាខ្ពស់នោះទេ តែខ្ញុំមើលឃើញថាពួកគាត់ចាយប៉ុណ្ណឹង ដែលយើងឃើញថា ចរន្តសេដ្ឋកិច្ចក្នុងខេត្តព្រះសីហនុ វាដើរដល់កម្រិតហ្នឹង!»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_928.txt	ក្រសួងសុខាភិបាលវៀតណាម នៅថ្ងៃទី១៧ ខែកញ្ញា បានអនុម័តឱ្យប្រើប្រាស់វ៉ាក់សាំងបង្ការជំងឺកូវីដ-១៩ Abdala របស់គុយបាជាបន្ទាន់។ ការអនុម័តនេះ ធ្វើឡើងតែប៉ុន្មានម៉ោងមុនប៉ុណ្ណោះ បន្ទាប់ពីលោកប្រធានាធិបតី ង្វៀន សួនហ្វ៊ុក បានចាកចេញពីវៀតណាម ដើម្បីទៅទស្សនកិច្ចផ្លូវការនាទីក្រុងឡាហាវ៉ាន គុយបា។	វ៉ាក់សាំង Abdala បានក្លាយជាវ៉ាក់សាំងទី៨ ដែលត្រូវបានវៀតណាមអនុម័តឱ្យប្រើប្រាស់ជាបន្ទាន់នៅក្នុងប្រទេស។ កន្លងមក វៀតណាម បានអនុម័តវ៉ាក់សាំងដូចជា វ៉ាក់សាំងក្រុមហ៊ុន AstraZeneca, វ៉ាក់សាំងក្រុមហ៊ុន Johnson & Johnson, វ៉ាក់សាំងក្រុមហ៊ុន Moderna, វ៉ាក់សាំងក្រុមហ៊ុន Pfizer, វ៉ាក់សាំងរុស្ស៊ី Sputnik V, វ៉ាក់សាំងក្រុមហ៊ុន Sinopharm និងវ៉ាក់សាំង Hayat-Vax របស់អេមីរ៉ាត់អារ៉ាប់រួម។ ការអនុម័តនេះ ធ្វើឡើងដើម្បីបំពេញតម្រូវការនៅក្នុងប្រទេស។ «ក្រសួងសុខាភិបាលវៀតណាម បានអនុម័តវ៉ាក់សាំង Abdala ដោយផ្អែកលើភាពចាំបាច់របស់ប្រទេសក្នុងការប្រយុទ្ធជាមួយជំងឺកូវីដ-១៩»។ រដ្ឋាភិបាលវៀតណាម បានសង្កត់ធ្ងន់បែបនេះ នៅក្នុងសេចក្តីថ្លែងការណ៍មួយ។ យ៉ាងណាមិញ ការអនុម័តវ៉ាក់សាំងមួយនេះ ធ្វើឡើងបន្ទាប់ពីប្រធានាធិបតីវៀតណាមចាកចេញពីប្រទេស ដើម្បីទៅទស្សនកិច្ចនៅគុយបា។ វ៉ាក់សាំង Abdala ដែលមានឈ្មោះបច្ចេកទេស CIGB-66 ត្រូវបានអភិវឌ្ឍដោយមជ្ឈមណ្ឌល Genetic Engineering and Biotechnology។ មកទល់ពេលនេះ ប្រជាជនវៀតណាមច្រើន ៣៣លាននាក់ហើយ បានទទួលវ៉ាក់សាំងប្រឆាំងជំងឺកូវីដ-១៩ ខណៈពេលប្រជាជនចំនួន ៦,១៨លាននាក់ បានទទួលវ៉ាក់សាំងចំនួន ២ដូស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9280.txt	ភ្នំពេញ៖ ឈរនៅលើទឹកដីនៃពិភពអារ៉ាប់ សម្តេច ហ៊ុន សែន បានបង្ហាញអំពីសក្តានុពលដ៏សំខាន់របស់កម្ពុជាលើវិស័យកសិកម្ម ជាពិសេស ស្រូវ គ្រាប់ស្វាយចន្ទី ដំឡូងមី ដោយជំរុញឱ្យប្រទេសទាំងនោះវិនិយោគ ដើម្បីពង្រីកកិច្ចសហប្រតិបត្តិការក្នុងវិស័យសេដ្ឋកិច្ច ពាណិជ្ជកម្ម និងវិនិយោគ។ ប្រធានព្រឹទ្ធសភាកម្ពុជារូបនេះ បានមើលឃើញពីពិភពអារ៉ាប់មាននូវសន្តិសុខថាមពល ហើយកម្ពុជាមានសន្តិសុខស្បៀង ដែលអាចបំពេញឱ្យគ្នាទៅវិញទៅមកបានយ៉ាងល្អ។	សម្តេច ហ៊ុន សែន បានជួបពិភាក្សាការងារជាមួយ លោក Sheikh Faisal bin Thani bin Faisal Al Thani រដ្ឋមន្ត្រីក្រសួងពាណិជ្ជកម្ម និងឧស្សាហកម្ម និង ថ្នាក់ដឹកនាំអាជ្ញាធរវិនិយោគនៃរដ្ឋកាតា(QIA) នៅសណ្ឋាគារ Sheraton Grande Doha រាជធានីដូហា នាថ្ងៃទី១០ ខែ ធ្នូ។ ក្នុងជំនួបនេះ សម្តេចបានបង្ហាញពីសក្តានុពល និងកាលានុវត្តន៍ភាពសេដ្ឋកិច្ច និងវិនិយោគដ៏សម្បូរបែបរបស់កម្ពុជា។ លើសពីនេះ សម្តេច ហ៊ុន សែន បានរៀបរាប់ពីសក្តានុពលខាងវិស័យកសិកម្មកម្ពុជា ជាពិសេស ស្រូវ គ្រាប់ស្វាយចន្ទី បានដំឡូងមី និងផលិតផលជាច្រើនទៀត ដែលផ្តល់ឱកាសដល់វិនិយោគិនពីកាតាក្នុងការកែច្នៃដើម្បីនាំចេញមកប្រទេសកាតា និងប្រទេសនានាក្នុងតំបន់ រួមទាំងប្រទេសក្នុងពិភពលោក។ ដើម្បីបង្កើន កិច្ចសហប្រតិបត្តិការទ្វេភាគី នៅក្នុងវិស័យសេដ្ឋកិច្ច ពាណិជ្ជកម្ម និងវិនិយោគ សម្តេច បានលើកឡើងពីឯកសារសំខាន់ចំនួនពីររវាងកាតាដែលអាចសម្រេចបាននាពេលឆាប់ៗនេះ។ បើតាមសេចក្តីប្រកាសព័ត៌មាននៅបណ្តាញសង្គមរបស់ប្រធានព្រឹទ្ធសភាកម្ពុជា ឯកសារសំខាន់ទាំងពីរនោះគឺ៖ « កិច្ចព្រមព្រៀង ស្តីពី ការជំរុញនិងការការពារវិនិយោគទៅវិញទៅមក និង កិច្ចព្រមព្រៀង ស្តីពី កិច្ចសហប្រតិបត្តិការសេដ្ឋកិច្ច ពាណិជ្ជកម្ម និងបច្ចេកទេស គួរត្រូវបានចុះហត្ថលេខានាពេលដ៏ខ្លីខាងមុខ»។ ក្នុងថ្ងៃជាមួយគ្នានេះ ក្រៅពីរដ្ឋមន្ត្រីពាណិជ្ជកម្ម, សម្តេច ហ៊ុន សែន ក៏បានទៅជួបពិភាក្សាការងារផ្ទាល់ជាមួយ លោក ហាសាន់ ប៊ីន អាបឌុលឡា អាល-ហ្កានីម(Hassan bin Abdullah Al Ghanim) ដែលជាប្រធានសភា នៃរដ្ឋកាតានៅវិមានរដ្ឋសភា រាជធានីដូហា ផងដែរ។ លោក ហាសាន់ ចាត់ទុកដំណើរទស្សនទស្សនកិច្ចនៅរដ្ឋកាតារបស់សម្តេចពេលនេះ គឺល្អណាស់សម្រាប់ការជំរុញទំនាក់ទំនង និងសហប្រតិបត្តិការសភា រួមទាំងវិស័យផ្សេងៗរវាងប្រទេសទាំងពីរ។ សម្តេច ហ៊ុន សែន ប្រធានព្រឹទ្ធសភា ជួបពិភាក្សាជាមួយ លោក ហាសាន់ ប៊ីន អាបឌុលឡា អាល-ហ្កានីម(Hassan bin Abdullah Al Ghanim) ប្រធានសភានៃរដ្ឋកាតា នៅវិមានរដ្ឋសភា រាជធានីដូហា ថ្ងៃទី១០ ខែធ្នូ ។ នៅចំពោះមុខ លោក ហាសាន់ សម្តេច ហ៊ុន សែន បានបង្ហាញក្តីរីករាយនឹងដំណើរទស្សនកិច្ចនៅរដ្ឋកាតា នេះ ដែលអាចពង្រឹងទំនាក់ទំនងរវាងអង្គការនីតិប្បញ្ញត្តិ រាជរដ្ឋាភិបាល ពាណិជ្ជកម្ម និងវិនិយោគរវាងប្រទេសទាំងពីរ។ « ប្រទេសយើងទាំងពីរត្រូវធ្វើការជាមួយគ្នា ដើម្បីសម្រេចបានកិច្ចព្រមព្រៀងគាំពារវិនិយោគ និងពាណិជកម្ម។ ប្រទេសកាតាមានសន្តិសុខថាមពល ហើយកម្ពុជាមានសន្តិសុខស្បៀង»។ នេះជារលើកឡើងរបស់សម្តេច ហ៊ុន សែន ដែលចង់ឱ្យប្រទេសក្នុងពិភពអារ៉ាប់មួយនេះមកវិនិយោគនៅកម្ពុជា និងចង់ឃើញការពិគ្រោះយោបល់ទ្វេភាគីរវាងក្រសួងការបរទេសទាំងពីរ ដោយសារសភាពការពិភពលោកបច្ចុប្បន្នមានភាពស្មុគស្មាញ។ សម្តេច បានទទួលស្គាល់ដោយការពេញចិត្ត និងវាយតម្លៃខ្ពស់នូវតួនាទីរបស់កាតានៅលើឆាកអន្តរជាតិ ដូចជាការចរចាពាណិជ្ជកម្មពិភពលោកក្នុងក្របខ័ណ្ឌ Doha Round ជាដើម។ សម្តេច មើលឃើញពី ជំហររបស់កាតា និងកម្ពុជាលើបញ្ហាអន្តរជាតិ និងតំបន់ គឺមិនខុសគ្នាទេ ។ សម្តេច បន្តរៀបរាប់យ៉ាងដូច្នេះ ៖« ទោះបីប្រទេសយើង ជាប្រទេសតូចយ៉ាងណាក៏ដោយ យើងត្រូវចូលរួមចំណែកក្នុងការដោះស្រាយបញ្ហាតំបន់ និងអន្តរជាតិ។ កម្ពុជា បានចូលរួមក្នុងប្រតិបត្តិការរក្សាសន្តិភាពរបស់អង្គការសហប្រជាជាតិ ក្នុង១០ ប្រទេសរហូតមកទល់បច្ចុប្បន្ន»។ កម្ពុជា និងកាតា បានបង្កើតទំនាក់ទំនងការទូតរវាងគ្នា នៅឆ្នាំ២០០៨ ហើយសម្តេច មានបំណងមកធ្វើទស្សនកិច្ចនៅរដ្ឋកាតាជាច្រើនដង ក៏ប៉ុន្តែត្រូវបានលើកពេលជាបន្តបន្ទាប់។ កាតា ជាប្រទេសអ្នកមាន និងគួរវិនិយោគនៅកម្ពុជា ជាពិសេស នៅក្នុងវិស័យកសិឧស្សាហកម្មកែច្នៃដើម្បីនាំចេញ។ កម្ពុជាមានផលិតផលកសិកម្មច្រើន ដូចជាគ្រាប់ស្វាយចន្ទីដែលកម្ពុជាផលិតច្រើនជាងគេនៅក្នុងពិភពលោក តែខ្វះលទ្ធភាពកែច្នៃ និងផលិតផលកសិកម្មជាច្រើនទៀត។ សម្តេច ហ៊ុន សែន បានស្នើដល់ លោក សេក្ខ មហាម៉េដ ប៊ីន អាប់ឌុលរ៉ាហ្សម៉ាន់ ប៊ីន ចាសស៊ីម អាល-ថានី (Sheikh Mohammed Bin Abdulrahman Bin Jassim Al-Thani) នាយករដ្ឋមន្ត្រី និងជារដ្ឋមន្ត្រីការបរទេសនៃរដ្ឋកាតា ឱ្យបញ្ជូនវិនិយោគិនទៅកម្ពុជា ដើម្បីជំរុញការវិនិយោគ និងពាណិជ្ជកម្ម។ លើសពីនេះ សម្តេច បានជំរុញលោក សេក្ខ អំពីកម្ពុជា និងកាតា គួរតែចុះហត្ថលេខាលើកិច្ចព្រមព្រៀងស្តីពីការជំរុញនិងការការពារវិនិយោគទៅវិញទៅមក និងកិច្ចព្រមព្រៀងស្តីពីកិច្ចសហប្រតិបត្តិការសេដ្ឋកិច្ច ពាណិជ្ជកម្ម និងបច្ចេកទេស រួមទាំងអនុស្សរណៈនៃការយោគយល់គ្នា (MoU) ស្តីពីការបង្កើតកិច្ចពិគ្រោះ យោបល់ទ្វេភាគីរវាងក្រសួងការបរទេសទាំងពីរ។ សម្តេច ហ៊ុន សែន ប្រធានព្រឹទ្ធសភា ជួបពិភាក្សាការងារ ជាមួយ លោក Sheikh Faisal bin Thani bin Faisal Al Thani រដ្ឋមន្ត្រីក្រសួងពាណិជ្ជកម្ម និងឧស្សាហកម្ម និងថ្នាក់ដឹកនាំអាជ្ញាធរវិនិយោគនៃរដ្ឋកាតា (QIA) នៅសណ្ឋាគារ Sheraton Grand Doha រាជធានីដូហា ថ្ងៃទី១០ ខែធ្នូ។ កាតាមានទំនាក់ទំនងជាមួយអាស៊ាន តាមរយៈការចូលជាភាគីនៃសន្ធិសញ្ញា TAC។ អាស្រ័យហេតុនេះ ការតភ្ជាប់ផ្លូវអាកាសពីមជ្ឈិមបូព៌ា មកអាស៊ីអាគ្នេយ៍ជាចំណុចខ្លាំងរបស់កាតា។ ជាមួយគ្នានេះ សម្តេចបានចាត់ទុក Qatar Airways ដែលមានជើងហោះហើរប្រចាំថ្ងៃមកកម្ពុជា គឺជាទង្វើនេះ ផ្តល់ផលប្រយោជន៍ដល់ទំនាក់ទំនងរវាងប្រជាជន និងប្រជាជន និងវិនិយោគិនរវាប្រទេសទាំងពីរ។ ជាកិច្ចឆ្លើយតប នាយករដ្ឋមន្ត្រីកាតា ក៏មើលឃើញឱកាសសម្រាប់វិនិយោគនៅក្នុងវិស័យកសិកម្មនៅកម្ពុជាពីទំនាក់ទំនងទ្វេភាគីនេះផងដែរ។ លោកនាយករដ្ឋមន្ត្រីកាតាបានបញ្ជាក់ថា ៖ « កិច្ចព្រមព្រៀងពាណិជ្ជកម្មដែលត្រូវបានចុះហត្ថលេខាចប់សព្វគ្រប់នាពេលខាងមុខ នឹងជំរុញវិនិយោគទៅកម្ពុជា។ [ខ្ញុំ]នឹងចាត់រដ្ឋមន្រ្តីក្រសួងពាណិជ្ជកម្ម និងឧស្សាហកម្ម និង ថ្នាក់ដឹកនាំអាជ្ញាធរវិនិយោគនៃរដ្ឋកាតា(QIA) មកជួបសម្តេច ដើម្បីជំរុញទំនាក់ទំនងខាងវិស័យពាណិជ្ជកម្ម និងវិនិយោគ»។ អត្ថបទទាក់ទង សម្តេច ហ៊ុន សែន ជំរុញអារ៉ាប៊ីសាអូឌីតឱ្យវិនិយោគ លើវិស័យស្រូវ-អង្ករកម្ពុជា កាលពីថ្ងៃទី៩ ខែធ្នូ សម្តេច ហ៊ុន សែន បានជួបពិភាក្សាការងារជាមួយអារ៉ាប៊ីសាអូឌីត ដើម្បីជំរុញឱ្យមានការវិនិយោគនៅលើវិស័យស្រូវ-អង្ករកម្ពុជា ផងដែរ។ សម្តេច បានទាមទារឱ្យលោក អាប់ឌុលឡា ម៉ូហាម៉េដ អ៊ីប្រាហ៊ីម អាល-សេក្ខ (Abdullah Mohammed Ibrahim Al-Sheikh) ប្រធានសភា នៃព្រះរាជាណាចក្រអារ៉ាប៊ីសាអូឌីត ចាប់ផ្តើមធ្វើកិច្ចសហប្រតិបត្តិការស្នូល តាមរយៈកម្ពុជានាំចេញអង្ករមកអារ៉ាប៊ីសាអ៊ូឌីត។ សម្តេច ហ៊ុន សែន បានអះអាងនៅចំពោះមុខប្រធានសភាអារ៉ាប៊ីសាអូឌីតយ៉ាងដូច្នេះ៖ « កម្ពុជាមានប្រព័ន្ធស្រោចស្រពល្អជាងមុន និងមានអតិរេកស្រូវ។ [សូម] ឯកឧត្តមប្រធានសភា ជំរុញវិនិយោគិនអារ៉ាប៊ីសាអូឌីត ឱ្យមកវិនិយោគរៀបចំម៉ាស៊ីនកិនស្រូវ ស្តុក និងវេចខ្ចប់ នៅកម្ពុជា សម្រាប់នាំចេញអង្ករមកប្រទេសអារ៉ាប៊ីសាអូឌីត និងប្រទេសនានាក្នុងតំបន់»។ តាមផែនការ ក្រៅតែទៅបំពេញទស្សនកិច្ចផ្លូវការនៅប្រទេសអារ៉ាប់ទាំងពីរខាងលើហើយនោះ សម្តេច ហ៊ុន សែន នឹងបន្តបំពេញទស្សនកិច្ចនៅសាធារណរដ្ឋតួកគីយ៉េ និងអេមីរ៉ាតអារ៉ាប់រួម រហូតដល់ថ្ងៃទី១៤ ខែធ្ន ឆ្នាំ២០២៤។ ដំណើរទស្សនកិច្ចរបស់សម្តេច ហ៊ុន សែន នៅលើទឹកដីអារ៉ាប់ក្នុងរយៈពេលមួយសប្តាហ៍ នេះ ក្នុងគោលដៅជំរុញទំនាក់ទំនងទ្វេភាគីរវាងប្រទេសក្នុងតំបន់អារ៉ាប់ ជាពិសេសគឺជំរុញការផ្លាស់ប្តូរប្រជាជន និងប្រជាជន ទេសចរណ៍ និងកីឡា ព្រមទាំងទំនាក់ទំនងពាណិជ្ជកម្ម និងវិនិយោគ។ គួរជម្រាបថា អេមីរ៉ាតអារ៉ាប់រួម ជាប្រទេសមួយក្នុងពិភពអារ៉ាប់ ដែលកម្ពុជាបានចុះហត្ថលេខាលើកិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រាយ ជាមួយ អាមីរ៉ាត់អារ៉ាប់រួម (CEPA) កាលពីថ្ងៃ៣១ ខែមករា ឆ្នាំ២០២៤។ បច្ចុប្បន្ន កិច្ចព្រមពៀងនេះ បានជួយជំរុញកើនទេសចរណ៍ ពាណិជ្ជកម្ម និងវិនិយោគរវាងប្រទេសទាំងពីរឱ្យកាន់តែប្រសើរ៕ សម្តេច ហ៊ុន សែន ប្រធានព្រឹទ្ធសភា ជួបពិភាក្សាជាមួយ លោក ហាសាន់ ប៊ីន អាបឌុលឡា អាល-ហ្កានីម(Hassan bin Abdullah Al Ghanim) ប្រធានសភានៃរដ្ឋកាតា នៅវិមានរដ្ឋសភា រាជធានីដូហា ថ្ងៃទី១០ ខែធ្នូ ។ សម្តេច ហ៊ុន សែន ប្រធានព្រឹទ្ធសភា ជួបពិភាក្សាការងារ ជាមួយ លោក Sheikh Faisal bin Thani bin Faisal Al Thani រដ្ឋមន្ត្រីក្រសួងពាណិជ្ជកម្ម និងឧស្សាហកម្ម និងថ្នាក់ដឹកនាំអាជ្ញាធរវិនិយោគនៃរដ្ឋកាតា (QIA) នៅសណ្ឋាគារ Sheraton Grand Doha រាជធានីដូហា ថ្ងៃទី១០ ខែធ្នូ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9281.txt	ភ្នំពេញ៖ សេវាផ្ទៀងផ្ទាត់ឯកសារអចលនទ្រព្យតាមប្រព័ន្ធCBC ត្រូវបានដាក់ឱ្យប្រើប្រាស់ជាផ្លូវការ នាថ្ងៃទី១៣ ខែធ្នូ។ សេវានេះ គឺអនុញ្ញាតឲ្យគ្រឹះស្ថានហិរញ្ញវត្ថុ អាចឆែកព័ត៌មានពាក់ព័ន្ធនឹងបណ្ណកម្មសិទ្ធិអចលនទ្រព្យ ដែលអតិថិជនដាក់បញ្ចាំ តាមប្រព័ន្ធCBC បានយ៉ាងងាយស្រួល។ ការណ៍នេះ នឹងជួយសម្រួល និងកាត់បន្ថយចំណាយលើការវិភាគរបស់គ្រឹះស្ថានហិរញ្ញវត្ថុ ក្នុងការផ្តល់កម្ចី។	ពិធីដាក់ឱ្យប្រើប្រាស់ជាផ្លូវការនូវកិច្ចសហប្រតិបត្តិការប្រើប្រាស់ប្រព័ន្ធកម្មវិធីអន្តរកម្មផ្លាស់ប្តូរទិន្នន័យ របស់ក្រសួងរៀបចំដែនដី នគរូបនីយកម្ម និងសំណង់ ជាមួយក្រុមហ៊ុន ក្រេឌីត ប្យួរ៉ូ (ខេមបូឌា) ខូ អិលធីឌី (CBC) លើការប្រើប្រាស់សេវាផ្ទៀងផ្ទាត់ឯកសារអចលនទ្រព្យ ធ្វើឡើងក្រោមវត្តមានលោក សាយ សំអាល់ រដ្ឋមន្ត្រីក្រសួងរៀបចំដែនដី នគរូបនីយកម្ម និងសំណង់ និងលោកស្រី ជា សិរី ទេសាភិបាលធនាគារជាតិនៃកម្ពុជា នៅវិទ្យាស្ថានសិក្សាបច្ចេកទេសធនាគារ។ បើតាមសេចក្តីប្រកាសព័ត៌មានរបស់ធនាគារជាតិ ការផ្តល់សេវាផ្ទៀងផ្ទាត់អចលនទ្រព្យ ដោយសហការជាមួយក្រសួងរៀបចំដែនដីនេះ នឹងអនុញ្ញាតឱ្យគ្រឹះស្ថានធនាគារនិងមីក្រូហិរញ្ញវត្ថុ ទាញយករបាយការណ៍អចលនទ្រព្យ សម្រាប់ជាមូលដ្ឋានមួយក្នុងការវិភាគ ហើយវាយតម្លៃមុនពេលសម្រេចផ្តល់ឥណទានដល់រូបវ័ន្តបុគ្គល និងនីតិបុគ្គល។ ធនាគារជាតិ បានបញ្ជាក់ថា ៖ « គ្រឹះស្ថានធនាគារនិងហិរញ្ញវត្ថុ ដែលមានបំណងស្វែងរកព័ត៌មានអចលនទ្រព្យ អាចទទួលបានរបាយការណ៍បញ្ជាក់ភ្លាមៗ ពីស្ថានភាពអចលនទ្រព្យ អំពី ម្ចាស់កម្មសិទ្ធិ ប្រវត្តិជួលអចលនទ្រព្យ និងប្រវត្តិជាប់បន្ទុក តាមប្រព័ន្ធអនឡាញ ដោយមិនចាំបាច់ទៅឆែក ឬផ្ទៀងផ្ទាត់ព័ត៌មានអចលនទ្រព្យនៅមន្ទីរ ឬក្រសួង ដោយផ្ទាល់ឡើយ»។ ការផ្តល់សេវាផ្ទៀងផ្ទាត់អចលនទ្រព្យនៅលើគេហទំព័រ ក្រុមហ៊ុន CBC នេះ គឺជាកិច្ចសហការរវាងក្រសួងរៀបចំដែនដី ធនាគារជាតិ ក្រុមហ៊ុន CBC និងក្រុមហ៊ុន ហ្វាន់ហ្គាយ ឯ.ក។ ជាមួយគ្នានេះ ទេសាភិបាលធនាគារជាតិ លោកស្រី ជា សិរី បានអះអាងនៅគណនីហ្វេសប៊ុករបស់ផ្ទាល់ខ្លួននាថ្ងៃទី១៣ ខែធ្នូ យ៉ាងដូច្នេះ ៖ « សេវានេះអនុញ្ញាត ឲ្យគ្រឹះស្ថានហិរញ្ញវត្ថុ អាចឆែកព័ត៌មានពាក់ព័ន្ធនឹងបណ្ណកម្មសិទ្ធិ [ អចលនទ្រព្យ ] ដែលអតិថិជនដាក់បញ្ចាំ តាមប្រព័ន្ធ CBC ដែលនឹងជួយសម្រួល និងកាត់បន្ថយចំណាយលើការវិភាគរបស់គ្រឹះស្ថានលើការឲ្យខ្ចី»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9282.txt	សមាគមសណ្ឋាគារកម្ពុជា បានចុះហត្ថលេខាលើអនុស្សរណៈនៃការយោគយល់គ្នា(MOU) ស្តីពី «កិច្ចសហប្រតិបត្តិការជំរុញការប្រើប្រាស់ផលិតផលស្វាយចន្ទីកម្ពុជា » ជាមួយសមាគមសហព័ន្ធស្វាយចន្ទីកម្ពុជា និងសមាគមស្វាយចន្ទីកម្ពុជា ក្រោមវត្តមានលោកស្រី ចម និម្មល រដ្ឋមន្ត្រីក្រសួងពាណិជ្ជកម្ម នៅទីស្តីការក្រសួងពាណិជ្ជកម្ម នាថ្ងៃទី១០ ខែធ្នូ។ អនុស្សរណៈនេះ ត្រូវបានធ្វើរៀបចំឡើងក្នុងគោលបំណងជំរុញការប្រើប្រាស់ផលិតផលស្វាយចន្ទី នៅក្នុងវិស័យសណ្ឋាគារ ដើម្បីលើកកម្ពស់ការកែច្នៃ ការប្រើប្រាស់ និងការចែកចាយផលិតផលស្វាយចន្ទីនៅកម្ពុជា។	លទ្ធផលនៃការចុះអនុស្សរណៈខាងលើនេះ សមាគមសណ្ឋាគារកម្ពុជា នឹងបញ្ជាទិញស្វាយចន្ទី ក្នុងរយៈពេល៣ឆ្នាំ ដោយក្នុងមួយឆ្នាំៗ មានតម្រូវការគ្រាប់ស្វាយចន្ទីចំនួន២៥០ តោន។ សេចក្តីប្រកាសព័ត៌មាននៅបណ្តាញសង្គមរបស់ក្រសួងពាណិជ្ជកម្មបានបញ្ជាក់ថា៖ « ក្នុងនោះ មាន២១០តោន សម្រាប់កែច្នៃធ្វើម្ហូបអាហារ នំ និងភេសជ្ជៈ និង៤០តោន ស្មើ៤០០ ០០០កញ្ចប់ ដែលជាផលិតផលស្វាយចន្ទីវេចខ្ចប់សម្រាប់ដាក់លក់ក្នុងមីនីបារ និងក្នុងបន្ទប់សណ្ឋាគារ»។ គួរជម្រាបថា ពីខែមករា ដល់ខែសីហា ឆ្នាំ ២០២៤ ការប្រមូលផលស្វាយចន្ទីកម្ពុជា សម្រេចបានប្រមាណ ៨៧ ម៉ឺនតោន។ ក្នុងនោះ កម្ពុជានាំចេញគ្រាប់ស្វាយចន្ទីស្រស់ទៅកាន់ប្រទេសវៀតណាមរហូតជិត ៨០ ម៉ឺនតោន គិតជាទឹកប្រាក់ប្រមាណ ១,២ពាន់លានដុល្លារ។ នេះបើយោងតាមសមាគមស្វាយចន្ទីកម្ពុជា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9283.txt	ភ្នំពេញ៖ មន្ទីរពេទ្យសាកលវិទ្យាល័យវិទ្យាសាស្ត្រសុខាភិបាលដែលស្ថិតនៅតាមបណ្តោយមហាវិថីមិត្តភាពភ្នំពេញ-ហាណូយ ក្នុងភូមិអន្លង់ក្ងាន សង្កាត់ឃ្មួញ ខណ្ឌសែនសុខ ត្រូវបានបើកការដ្ឋានសាងសង់ នាព្រឹកថ្ងៃទី១០ ខែធ្នូ នេះ ។ គម្រោងមន្ទីរពេទ្យនេះ មានតម្លៃសរុប៦៦,៥លានដុល្លារ ដែលកម្ពុជាទទួលបានកម្ចីសម្បទានពីសាធារណៈរដ្ឋកូរ៉េ។	មន្ទីរពេទ្យសាកលវិទ្យាល័យវិទ្យាសាស្ត្រសុខាភិបាល ត្រូវសង់ឡើងនៅលើផ្ទៃដីសរុបជាង ២ម៉ឺនម៉ែត្រការ៉េ ក្នុងនោះ ដីសាងសង់អគារមានទំហំជិត ៥ពាន់ម៉ែត្រការ៉េ។ បើតាមលោក ឈាង រ៉ា រដ្ឋមន្ត្រីសុខាភិបាល មន្ទីរពេទ្យនេះ មានកម្ពស់៨ជាន់ រាប់បញ្ចូលទាំងជាន់ក្រោមដី ដោយប្រើពេល២៨ខែក្នុងការសាងសង់ជាមួយនឹងកញ្ចប់ថវិកាប្រមាណ៦៦លានដុល្លារអាម៉េរិក។ គម្រោងមន្ទីរពេទ្យសាកលវិទ្យាល័យសុខាភិបាលនេះ ជាទីតាំងទី៣ដែលស្ថិតនៅតាមបណ្តោលមហាវិធីមិត្តភាពភ្នំពេញហាន់ណូយ ភូមិអន្លង់ក្ងាន សង្កាត់ឃ្មួញ ខណ្ឌសែនសុខ រាជធានីភ្នំពេញ ។ ក្នុងពិធីបើកដ្ឋានសាងសង់មន្ទីរពេទ្យសាកលវិទ្យាល័យវិទ្យាសាស្ត្រសុខាភិបាល ព្រឹកថ្ងៃទី១០ ខែធ្នូ លោក ឈាង រ៉ា បានបញ្ជាក់ថា៖ «គម្រោងសាងសង់មន្ទីរពេទ្យសកលវិទ្យាល័យនេះ បានទទួលការអនុម័តពីរដ្ឋាភិបាលកម្ពុជា ដោយអនុញ្ញាតឱ្យប្រើប្រាស់ប្រាក់កម្ចីពីសាធារណរដ្ឋកូរ៉េ ក្នុងទំហំទឹកប្រាក់ ចំនួន៦៦,៥៧លានដុល្លារ»។ បើតាមរដ្ឋមន្ត្រីសុខាភិបាល គម្រោងមន្ទីរពេទ្យសាកលវិទ្យាល័យនេះ នឹងផ្តល់អត្ថប្រយោជន៍យ៉ាងច្រើនដល់ការអភិវឌ្ឍន៍មូលធនមនុស្សសុខាភិបាល តាមរយៈការបណ្តុះបណ្តាលទាំងទ្រឹស្តី និងទាំងការអនុវត្តរបស់និស្សិតផង ព្រមទាំងការស្រាវជ្រាវលើវិស័យសុខាភិបាលផង។ សម្តេច ហ៊ុន ម៉ាណែត ជាអធិបតី បើកការដ្ឋានសាងសង់មន្ទីរពេទ្យសាកលវិទ្យាល័យវិទ្យាសាស្ត្រសុខាភិបាលដែលស្ថិតនៅតាមបណ្តោយមហាវិថីមិត្តភាពភ្នំពេញ-ហាណូយ ក្នុងភូមិអន្លង់ក្ងាន សង្កាត់ឃ្មួញ ខណ្ឌសែនសុខ នាព្រឹកថ្ងៃទី១០ ខែធ្នូ នេះ តាមផែនការគម្រោងមន្ទីរពេទ្យសាកលវិទ្យាល័យតម្លៃជាង៦៦លានដុល្លារនេះ នឹងបញ្ចប់ការសាងសង់នៅអំឡុងឆ្នាំ២០២៧ ហើយនឹងដាក់ឱ្យដំណើរការជាមួយសេវាវេជ្ជសាស្រ្តចំនួន២៥ផ្នែក។ លោក PARK Jung-Wook ឯកអគ្គរដ្ឋទូតវិសាមញ្ញ និងពេញសមត្ថភាពនៃសាធារណរដ្ឋកូរ៉េប្រចាំកម្ពុជា បានលើកឡើងថា ដើម្បីបន្តការអភិវឌ្ឍន៍វិស័យសុខាភិបាលកម្ពុជា សាធារណរដ្ឋកូរ៉េ គ្រោងផ្តល់ការគាំទ្រជាបន្តបន្ទាប់ទៀត។ ជាពិសេស ការគាំទ្រលើគម្រោងសាងសង់មន្ទីរពេទ្យវិទ្យាសាស្រ្តសុខាភិបាលវគ្គទី២ ដោយនឹងពង្រីកគ្រែបន្ថែមចំនួន២០០គ្រែទៀត។ កូរ៉េខាងត្បូងជាដៃគូកិច្ចសហប្រត្តិបត្តិការអភិវឌ្ឍន៍ធំជាងគេលំដាប់ទី៣របស់កម្ពុជា។ ចាប់ពីឆ្នាំ២០០១មកកូរ៉េ តាមរយៈមូលលិធិសហប្រត្តិបត្តិការអភិវឌ្ឍន៍សេដ្ឋកិច្ច កូរ៉េខាងត្បូងបានផ្តល់ឥណទានសម្បទាន ប្រមាណ២ពាន់លានដុល្លារដល់កម្ពុជា ដើម្បីគាំទ្រលើវិស័យសំខាន់ៗជាច្រើន រូបមាន៖ ផ្លូវថ្នល់ ស្ពាន ប្រព័ន្ធធារាសាស្រ្ត និងប្រព័ន្ធសុខាភិបាល។ ជាមួយនឹងគ្នានេះ សាធារណរដ្ឋកូរ៉េនឹងទំហំនៃកិច្ចព្រមព្រៀងជាមូលដ្ឋានសម្រាប់កម្ចីសម្បទានដល់កម្ពុជារហូតដល់៣ពាន់លានដុល្លារ ផងដែរ។ « តាមរយៈនេះ យើងនឹងបន្តគាំទ្រមន្ទីរពេទ្យសាកលវិទ្យាល័យវិទ្យាសាស្រ្តសុខាភិបាល ដើម្បីបំពេញតួនាទីរបស់ខ្លួនជាមន្ទីរពេទ្យសាកលវិទ្យាល័យរួមជាមួយមុខងារសំខាន់ៗចំនួនបី។ នោះគឺ ការព្យាបាល ការស្រាវជ្រាវ និងការអប់រំ»។ នេះ ជាការអះអាងរបស់ឯកអគ្គរដ្ឋទូតវិសាមញ្ញ និងពេញសមត្ថភាពនៃសាធារណរដ្ឋកូរ៉េប្រចាំកម្ពុជា។ គម្រោងសាងសង់អគារមន្ទីរពេទ្យខាងលើនេះ ត្រូវបានគិតគូរ និងបែងចែកការប្រើប្រាស់យ៉ាងល្អិតល្អិន។ ក្នុងនោះ ជាន់ក្រោមដី នឹងត្រូវប្រើជាឃ្លាំងកណ្តាល បន្ទប់រក្សាសាកសព ផ្នែកអគ្គីសនី ទឹក និងមេកានិក ផ្នែកអនាម័យបោកគក់ និងសម្លាប់មេរោគ ផ្នែកជួសជុលថែទាំសម្ភារៈបរិក្ខារ ផ្នែកឱសថស្ថានសម្រាប់ជំងឺសំរាកពេទ្យ និងអាហារដ្ឋានសម្រាប់បុគ្គលិក។ ជាន់ផ្ទាល់ដីមាននូវផ្នែករូបភាពវេជ្ជសាស្ត្រ ផ្នែកពិគ្រោះជំងឺក្រៅចំនួន៣២បន្ទប់ ផ្នែកសង្គ្រោះ បន្ទាន់ចំនួន ២២គ្រែ ផ្នែកឱសថស្ថានសម្រាប់ជំងឺក្រៅ និងកន្លែងទទួលភ្ញៀវ។ ជាន់ទី១៖ ផ្នែកកោសិកាកាយវិភាគវិទ្យា មន្ទីរពិសោធន៍វេជ្ជសាស្រ្ត ផ្នែកពិនិត្យអង់ដូស្កុប ផ្នែកពិគ្រោះជំងឺក្រៅចំនួន២៣បន្ទប់ កៅអីពិនិត្យធ្មេញចំនួន៥កៅអី ផ្នែកលាងឈាម មជ្ឈមណ្ឌលបណ្តុះបណ្តាលជំនាញបន្ត (Simulation Center) មាន៤បន្ទប់ដែលមាន Virtual Reality Simulator និង មួយបន្ទប់សសម្រាប់ ACLS simulator។ ជាន់ទី២៖ ផ្នែកប្រពោធនកម្ម (ICU) ចំនួន១៥គ្រែ ផ្នែកសល្យសាស្រ្តដែលមានបន្ទប់វះកាត់ធម្មតាចំនួន ៥បន្ទប់ បន្ទប់វះកាត់សិបទិកចំនួន១បន្ទប់ បន្ទប់សិក្សាវះកាត់ផ្ទាល់ចំនួន១បន្ទប់ (Live Surgery Conference Room)។ ជាន់ទី៣៖ ផ្នែកសម្ភពនិងរោគស្រ្តីចំនួន២២គ្រែ ផ្នែកទារកចំនួន១០គ្រែ ផ្នែកប្រពោធនកម្មទារកចំនួន១០គ្រែ ផ្នែកស្តារនីតិសម្បទា។ ជាន់ទី៤៖ មជ្ឈមណ្ឌលទិន្នន័យ ផ្នែកអប់រំនិងស្រាវជ្រាវ ផ្នែករក្សាព័ត៌មានអ្នកជំងឺ និងការិយាល័យរដ្ឋបាល និងផ្នែកសម្រាប់ជំងឺត្រូវនៅដោយឡែកប្រើបន្ទប់សម្ពាធអវិជ្ជមានចំនួន៥គ្រែ។ ជាន់ទី៥៖ ផ្នែកអ្នកជំងឺសម្រាកពេទ្យមានចំនួនសរុប៧០គ្រែ ក្នុងនោះមាន ២០គ្រែសម្រាប់ជំងឺកុមារ។ ជាន់ទី៦៖ ផ្នែកអ្នកជំងឺសម្រាកពេទ្យមានចំនួនសរុប៧៣គ្រែ ក្នុងនោះ មាន ៦គ្រែសម្រាប់មជ្ឈមណ្ឌលដាច់សសៃឈាមក្នុងខួរក្បាល៕ សម្តេច ហ៊ុន ម៉ាណែត ជាអធិបតី បើកការដ្ឋានសាងសង់មន្ទីរពេទ្យសាកលវិទ្យាល័យវិទ្យាសាស្ត្រសុខាភិបាលដែលស្ថិតនៅតាមបណ្តោយមហាវិថីមិត្តភាពភ្នំពេញ-ហាណូយ ក្នុងភូមិអន្លង់ក្ងាន សង្កាត់ឃ្មួញ ខណ្ឌសែនសុខ នាព្រឹកថ្ងៃទី១០ ខែធ្នូ នេះ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9284.txt	ព្រះសីហនុ ៖ ផែនការមេអភិវឌ្ឍន៍ខេត្តព្រះសីហនុឱ្យទៅជាតំបន់សេដ្ឋកិច្ចពិសេសគំរូពហុបំណង នឹងចាប់ផ្តើមអនុវត្តពីដើមឆ្នាំ២០២៥ តទៅ។ ការអនុវត្តផែនការនេះ គឺមានរយៈពេល១៥ឆ្នាំ ដែលនៅក្នុងនោះ កម្ពុជា នឹងអភិវឌ្ឍន៍ខេត្តនេះឱ្យទៅជាគោលដៅទេសចរណ៍ឆ្នេរសមុទ្រ និងប្រជុំកោះលំដាប់សកលលោក ដោយទទួលបានភ្ញៀវទេសចរចំនួន ៥លាននាក់ក្នុងមួយឆ្នាំ។	ការអភិវឌ្ឍន៍វិស័យទេសចរណ៍ គឺជាផ្នែកយ៉ាងសំខាន់មួយនៃការអនុវត្តផែនការមេអភិវឌ្ឍន៍ខេត្តព្រះសីហនុឱ្យទៅជាតំបន់សេដ្ឋកិច្ចពិសេសគំរូពហុបំណង។ នៅក្នុងនោះ រដ្ឋាភិបាលបានបញ្ជូលនូវឧស្សាហកម្មទេសចរណ៍ធុរកិច្ច (Meetings, Incentives, Conferences and Exhibitions _ MICE Industry) ដែលសម្រាប់បម្រើដល់ការរៀបចំវេទិកាចូលរួមសំខាន់ៗលំដាប់ថ្នាក់តំបន់ និងពិភពលោក។ បើតាមលោក ជា កុកហុង ប្រធានលេខាធិការដ្ឋាននៃគណៈកម្មាធិការសម្របសម្រួលរៀបចំផែនការមេអភិវឌ្ឍន៍ខេត្តព្រះសីហនុ ការដាក់បញ្ជូលនូវឧស្សាហកម្មទេសចរណ៍ធុរកិច្ចនេះ នឹងជួយធ្វើពិពិធកម្មភ្ញៀវទេសចរអន្តរជាតិមកកាន់ខេត្តព្រះសីហនុ។ « យើងមានសក្តានុពល ក្នុងការទទួលប្រភេទទេសចរបែបវេទិកានៅក្នុងតំបន់។ អ៊ីចឹង! ការធ្វើពិពិធកម្មភ្ញៀវទេសចរប្រភេទនេះ នឹងជួយផ្សព្វផ្សាយបន្ថែមធនធាននូវឆ្នេរ និងកោះធម្មជាតិ ដែលយើងមាន គឺយើងអាចទាក់ទាញបន្ថែមនូវអ្នកផ្តល់សេវាទេសចរណ៍ក្នុងឧស្សាហកម្មទេសចរណ៍ធុរកិច្ចកម្រិតធំៗ»។ លោក ជា កុកហុង ថ្លែងប្រាប់សារព័ត៌មានឌីជីថលថ្មីៗ (ThmeyThmey) ក្នុងវេទិកាវិយោគខេត្តព្រះសីហនុ នាថ្ងៃទី១៧ ខែធ្នូ នេះ ដែលពេលនោះ ខេត្តព្រះសីហនុអាចទាក់ទាញអ្នកវិយោគសណ្ឋាគារធំៗលំដាប់ផ្កាយ៥ អ្នកមានចំណូលខ្ពស់ និងអ្នកផ្តល់សេវាផ្សេងៗនៅក្នុងប្រព័ន្ធ។ លោក ជា កុកហុង បានបញ្ជាក់ថា «ទេសចរណ៍ MICE ជាឧស្សាហកម្មធំមួយ នឹងជួយជំរុញបន្ថែមនូវទេសចរ ដែលយើងមានស្រាប់ឱ្យមានចីរភាពក្នុងការផ្គួត់ផ្គង់សេវាទេសចរណ៍ និងបង្កើនចំណូលប្រជាជនឱ្យបានទូលំទូលាយ»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9285.txt	ភ្នំពេញ៖ កម្ពុជាសម្រេចការនាំចេញរបស់ខ្លួនបានជាង២៤ប៊ីលានដុល្លារអាម៉េរិក ក្នុងរយៈពេល១១ខែមកនេះ (ពីខែមករាដល់វិចិ្ឆកា ឆ្នាំ២០២៤)។ ក្នុងនោះ សម្លៀកបំពាក់ គឺជាផលិតផលដែលមានទំហំនាំចេញច្រើនជាងគេ រហូតដល់៨,៩៤ប៊ីពាន់លានដុល្លារ។ នេះបើយោងតាមរបាយការណ៍របស់ក្រសួងពាណិជ្ជកម្ម។	ក្រសួងពាណិជ្ជកម្មបានបញ្ជាក់ថា ការនាំចេញសម្លៀកបំពាក់របស់កម្ពុជាក្នុងរយៈពេល១១ខែមកនេះ គឺមានកំណើន២៥,៨៤ភាគរយ។ បន្ទាប់ពីសម្លៀកបំពាក់, ការនាំចេញនូវសម្ភារធ្វើដំណើរសម្រេច១,៧៨ប៊ីលានដុល្លារ កើន២១,៥០ភាគរយ។ ទំនិញនាំចេញធំលំដាប់ទី៣របស់កម្ពុជានោះ គឺមានស្បែកជើង។ ការនាំចេញផលិតផលស្បែកជើងមានទំហំទឹកប្រាក់១,៥០ប៊ីលានដុល្លារ កើន២៤,៣០ភាគរយ។ ស្រូវ ជាផលិតផលនាំចេញរបស់កម្ពុជាធំជាងគេលំដាប់ទី៤ ដែលមានទំហំនាំចេញ១,២៧ប៊ីលានដុល្លារ កើន១៦,៤២ភាគរយ។ លំដាប់ទី៥ បានទៅលើគ្រឿងអេឡិចត្រូនិក ដែលការនាំរបស់កម្ពុជាលើផលិតសំខាន់មួយនេះមានជាង៩០០លានដុល្លារ។ ប៉ុន្តែ ការនាំចេញបានធ្លាក់ ៣,៧៨ភាគរយ ខណៈការនាំចេញបន្ទះសូឡាធ្លាក់ចុះរហូតដល់ជិត៥៨ភាគរយ ដោយសម្រេចបានទំហំទឹកប្រាក់ប្រមាណ៨៣០លានដុល្លារ។ ក៏ប៉ុន្តែ, ការនាំចេញសំបកកង់រថយន្ត ដែលជាទំនិញនាំចេញសំខាន់ឈរនៅលំដាប់ទី៧របស់កម្ពុជានោះ បែរជាកើនឡើងដល់ជាង១៣៥ភាគរយ ដោយសម្រេចបានក្នុងទំហំទឹកប្រាក់៧៧២លានដុល្លារ នារយៈពេល១១ខែមកនេះ។ ដំឡូងមី ជាផលិតផលនាំចេញធំលំដាប់ទី៨ ដោយកម្ពុជាសម្រេចការនាំចេញបាន៥២២លានដុល្លារ កើន១៣,៤២ភាគរយ ខណៈជ័រកៅស៊ូ, កម្ពុជាសម្រេចការនាំចេញបាន៥២៣លានដុល្លារ កើន ១៥,៨១ភាគរយ។ ជាមួយគ្នានេះ ស្វាយចន្ទី ជាផលិតផលសំខាន់លំដាប់ទី១០ ដែលកម្ពុជានាំចេញបានច្រើនជាងគេ។ កម្ពុជាសម្រេចបាននាំចេញនូវផលិតផលនេះបានក្នុងទំហំទឹកប្រាក់៥០២លានដុល្លារ កើន៣១,៨៩ភាគរយ។ គូរបញ្ជាក់ថា ទំហំពាណិជ្ជកម្មកម្ពុជាសម្រេចបានទឹកប្រាក់ចំនួន ៥០,៤៥ ប៊ីលានដុល្លារ កើន១៥,៩៥ ភាគរយ ក្នុងរយៈពេល១១ខែមកនេះ។ ក្នុងនោះការនាំចេញសម្រេចបានទឹកប្រាក់ចំនួន ២៤,៣៤ ប៊ីលានដុល្លារ កើន១៤,៣៦ភាគរយ ខណៈការនាំចូលសម្រេចបានទឹកប្រាក់ ២៦,១០ ប៊ីលានដុល្លារ មានកំណើន ១៧,៤៨ ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9286.txt	សម្តេច ហ៊ុន ម៉ាណែត បានសម្រេចបន្តផ្តល់ការលើកទឹកចិត្តផ្នែកពន្ធដារ ដល់ក្រុមហ៊ុនផលិតស៊ីម៉ងត៍ក្នុងស្រុក។ ការសម្រេចនេះ ធ្វើឡើងតាមសំណើរបស់ប្រធានក្រុមប្រឹក្សាភិបាលនៃសមាគមឧស្សាហកម្មស៊ីម៉ងត៍កម្ពុជា លោក Ratchayut Kasemchaisiri ដែលបានដឹកនាំប្រតិភូ ចូលជួបសម្តែងការគួរសម និងពិភាក្សាការងារ ជាមួយប្រមុខរាជរដ្ឋាភិបាល កាលពីថ្ងៃទី១៨ ខែធ្នូ។	ក្រៅពីព្រមនឹងសំណើនេះ សម្តេចនាយករដ្ឋមន្ត្រី ក៏បានប្រាប់ទៅក្រសួងសេដ្ឋកិច្ច ឱ្យសហការនឹងក្រសួងរ៉ែ និងថាមពល សិក្សាពីវិធានការបន្ថែមទៀត ហើយលើកយោបល់សុំការសម្រេចមកខ្លួន ក្នុងគោលដៅបង្កើនភាពប្រកួតប្រជែង និងការរីកចម្រើននៃឧស្សាហកម្មស៊ីម៉ងត៍។ ក្នុងជំនួបនេះ ប្រមុខរាជរដ្ឋាភិបាល ក៏មិនភ្លេចលើកឡើងពីការចូលរួមរបស់ សមាគមឧស្សាហកម្មស៊ីម៉ងត៍កម្ពុជា ក្នុងការអភិវឌ្ឍសង្គម-សេដ្ឋកិច្ចកម្ពុជាតាមរយៈការបង្កើតការងារដល់ពលរដ្ឋក្នុងស្រុក និងលទ្ធភាពក្នុងការផ្គត់ផ្គង់ស៊ីម៉ង់ត៍ ដែលមានគុណភាព និងតម្លៃសមរម្យ។ ក្នុងជំនួបជាមួយប្រមុខរាជរដ្ឋាភិបាលកម្ពុជា លោក Ratchayut Kasemchaisiri ប្រធានក្រុមប្រឹក្សាភិបាល នៃសមាគមឧស្សាហកម្មស៊ីម៉ងត៍កម្ពុជា បានបញ្ជាក់ថា បណ្តាក្រុមហ៊ុនដែលជាសមាជិក បាននិងកំពុងបោះទុនវិនិយោគសរុបជាង១,២ពាន់លានដុល្លារ និងអាចបង្កើតការងារជាង ២ ៧០០កន្លែង ក្នុងនោះជាង ១ ៩០០នាក់ គឺជាកម្លាំងពលកម្មក្នុងស្រុក។ បើតាមលោក Ratchayut សមាគមមានលទ្ធភាពផលិត និងចែកចាយស៊ីម៉ងត៍ ដើម្បីបំពេញតម្រូវការនៅក្នុងស្រុកផង និងសម្រាប់នាំចេញលោក Ratchayut ទៅបណ្ដាប្រទេសជិតខាងផងដែរ។ សមាគម ក៏បានក្លាយជាសមាជិកសហព័ន្ធក្រុមហ៊ុនផលិតស៊ីម៉ងត៍អាស៊ាន (AFCM)កាលពីពេលថ្មីៗនេះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9287.txt	ព្រះសីហនុ ជាខេត្តដែលមានឆ្នេរសមុទ្រដ៏ស្រស់ស្អាតលំដាប់ពិភពលោក។ ពិសេស ខេត្តមួយនេះត្រូវបានក្លឹបឆ្នេរសមុទ្រដែលស្អាតបំផុតលើសកលលោក ដាក់ចូលរួមជាសមាជិកពេញសិទ្ធិមកទល់បច្ចុប្បន្ន។	« យើងចង់ឱ្យខេត្តព្រះសីហនុរបស់យើង ក្លាយជាតំបន់ទេសចរណ៍ដែលមានការអភិវឌ្ឍ និងអភិរក្សដោយមាននិរន្តរភាពល្អ»។ លោក ម៉ាង ស៊ីណេត អភិបាលខេត្តព្រះសីហនុ បានលើកឡើងបែបនេះនៅចំពោះមុខអ្នកសារព័ត៌មានក្នុងសនិ្នសីទសារព័ត៌មាន ដែលរៀបចំដោយក្លិបអ្នកកាសែតកម្ពុជា នៅក្រុងព្រះសីហនុ កាលពីថ្ងៃទី១៥ ខែធ្នូ ឆ្នាំ២០២៤ ដែលផ្នែកសំខាន់មួយនៃតាមផែនការមេក្នុងការប្រែក្លាយខេត្តព្រះសីហនុឱ្យទៅជាតំបន់សេដ្ឋកិច្ចពិសេសគំរូពហុបំណង គឺការអភិវឌ្ឍខេត្តនេះឱ្យទៅជាគោលដៅទេសចរណ៍ឆ្នេរសមុទ្រ និងប្រជុំកោះលំដាប់សកលលោក។ ក្រៅពីតំបន់ឆ្នេរខ្សាច់សក្បុស ហើយនោះ ខេត្តព្រះសីហនុ មានកោះតូច-ធំ ពោរពេញដោយសក្តានុពលទេសចរណ៍ចំនួន៣២ ដែលមានផ្ទៃក្រឡាជាង១៦២ គីឡូម៉ែត្រ មានឆ្នេរសមុទ្រប្រវែង ១៧៥,៨ គីឡូម៉ែត្រ។ បណ្តាតំបន់ទេសចរណ៍តាមឆ្នេរ និងកោះដែលមានអំណោយផលពីធម្មជាតិទាំងនោះរួមមាន ឆ្នេរអូរឈើទាល ឆ្នេរឯករាជ្យ ឆ្នេរសុខាកោះរ៉ុង កោះរ៉ុងសន្លឹម កោះសង្សារ និងកោះពស់ជាដើម។ គួរជម្រាបថា ចក្ខុវិស័យរបស់រាជរដ្ឋាភិបាល គឺអភិវឌ្ឍន៍ខេត្តព្រះសីហនុឱ្យទៅជាតំបន់សេដ្ឋកិច្ចពិសេសគំរូពហុបំណង ដើម្បីក្លាយជាក្បាលម៉ាស៊ីនថ្មីមួយ ជួយជំរុញកំណើនសេដ្ឋកិច្ចជាតិ។ តាមទិសដៅនេះ រដ្ឋាភិបាលនឹងអភិវឌ្ឍន៍ខេត្តជាប់ឆ្នេរសមុទ្រមួយនេះទៅជាច្រកទ្វារអន្តរជាតិរបស់កម្ពុជា ដោយប្រែក្លាយជាមជ្ឈមណ្ឌលដឹកជញ្ជូនពហុមធ្យោបាយ និង ឡូជីស្ទិក, មជ្ឈមណ្ឌលពាណិជ្ជកម្ម និងមជ្ឈមណ្ឌលហិរញ្ញវត្ថុអន្តរជាតិ។ លើសពីនេះ រដ្ឋាភិបាល នឹងធ្វើឱ្យខេត្តមួយនេះក្លាយជាប៉ូលអភិវឌ្ឍន៍ជាតិ ដោយប្រែក្លាយជាគោលដៅទេសចរណ៍ឆ្នេរសមុទ្រ និងប្រជុំកោះលំដាប់សកលលោក, មជ្ឈមណ្ឌលជាតិនៃការអភិវឌ្ឍឧស្សាហកម្ម និងមជ្ឈមណ្ឌលជាតិសម្រាប់ នវានុវត្តន៍បច្ចេកវិទ្យា។ ជាងនេះទៅទៀត រដ្ឋាភិបាលនឹងប្រែក្លាយខេត្តមាត់សមុទ្រមួយនេះទៅជាទីក្រុងធំមួយនៅក្នុងតំបន់អាស៊ាន ជាមួយនឹងកិត្តិនាមជាទីក្រុងគំរូបៃតងប្រកបដោយចីរភាព, ចម្រុះវប្បធម៌ និងឆ្លាតវៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9288.txt	ក្រុមហ៊ុន Ford និងក្រុមហ៊ុនផលិតរថយន្តផ្សេងទៀតនៅអាល្លឺម៉ង់ កំពុងប្រឈមមុខនឹងបញ្ហានៅក្នុងទីផ្សារអ៊ឺរ៉ុប រួមទាំងការកាត់បន្ថយបុគ្គលិក និងសម្ពាធបទប្បញ្ញត្តិក្នុងការផ្លាស់ប្តូរទៅកាន់រថយន្តអគ្គិសនី ខណៈពេលដែលទីផ្សារនៅទ្រឹង។	សេចក្តីប្រកាសចុងក្រោយរបស់ក្រុមហ៊ុនផលិតរថយន្តអាម៉េរិក Ford អំពីផែនការកាត់បន្ថយការងារនៅអឺរ៉ុបបង្ហាញពីការលំបាកដែលក្រុមហ៊ុនផលិតរថយន្តកំពុងជួបប្រទះនៅទីនេះ ដែលតម្លៃប្រតិបត្តិការខ្ពស់ និងតម្រូវការទាបកំពុងបង្កបញ្ហា ទោះបីជាគោលដៅអាកាសធាតុមានមហិច្ឆតាក្នុងតំបន់ក៏ដោយ។ ក្រុមហ៊ុន Ford Motor Co. បានប្រកាសផែនការកាត់បន្ថយការងារចំនួន៤០០០កន្លែង នៅទូទាំងទ្វីបអឺរ៉ុបនៅចុងឆ្នាំ២០២៧ ដោយលើកឡើងពីតម្រូវការរថយន្តអគ្គិសនី ខ្សោយ លក្ខខណ្ឌសេដ្ឋកិច្ចពិបាក និងការប្រកួតប្រជែងកើនឡើង។ ផែនការកាត់បន្ថយនេះនឹងប៉ះពាល់ដល់ ១៤ភាគរយនៃបុគ្គលិក ២៨០០០នាក់របស់ក្រុមហ៊ុននៅអឺរ៉ុប និង ២,៣ភាគរយនៃបុគ្គលិកទូទាំងពិភពលោកចំនួន១៧៤ ០០០នាក់ ។ អាល្លឺម៉ង់ នឹងរងផលប៉ះពាល់ខ្លាំងបំផុតជាមួយនឹងមុខតំណែងចំនួន ២៩០០កន្លែងត្រូវបានកាត់បន្ថយ បន្ទាប់មកទៀតគឺអង់គ្លេសដែលមានមុខតំណែងចំនួន ៨០០ និង៣០០មុខតំណែងនៅក្នុងប្រទេសអឺរ៉ុបផ្សេងទៀត។ ក្រុមហ៊ុន Ford បានសង្កត់ធ្ងន់ថា ការកាត់បន្ថយនឹងធ្វើឡើងបន្ទាប់ពីបានពិគ្រោះយោបល់ជាមួយតំណាងការងារ។ >នៅក្នុងសេចក្តីប្រកាសនោះ ក្រុមហ៊ុន Ford ក៏បានសង្កត់ធ្ងន់លើបញ្ហាប្រឈមតែមួយគត់របស់អឺរ៉ុប រួមទាំងបទប្បញ្ញត្តិការបំភាយឧស្ម័ន CO2 ដ៏តឹងរឹង និងតម្រូវការមិនគ្រប់គ្រាន់សម្រាប់រថយន្តអគ្គិសនី។ ការលំបាករបស់ក្រុមហ៊ុន Ford ក៏ត្រូវបានឆ្លុះបញ្ចាំងនៅក្នុងដំណើរការទីផ្សាររបស់ខ្លួនផងដែរ។ ក្រុមហ៊ុនបានរាយការណ៍ពីការថយចុះ ២៦ភាគរយនៃប្រាក់ចំណេញសុទ្ធសម្រាប់ត្រីមាសទី៣ ឆ្នាំ ២០២៤ មកត្រឹម ៨៩២លានដុល្លារ។ យោងតាមសមាគមក្រុមហ៊ុនផលិតរថយន្តអឺរ៉ុប (ACEA) ចំណែកទីផ្សាររបស់ក្រុមហ៊ុន Ford នៅអឺរ៉ុបបានធ្លាក់ចុះមកត្រឹម ៣,៣៥ភាគរយគិតត្រឹមខែតុលា ឆ្នាំ២០២៣ ដោយការលក់រថយន្តដឹកអ្នកដំណើរចាប់ពីដើមឆ្នាំធ្លាក់ចុះ ១៧,៥ភាគរយធៀបនឹងរយៈពេលដូចគ្នាក្នុងឆ្នាំ ២០២២។ ចំណាត់ការរបស់ក្រុមហ៊ុន Ford ជាផ្នែកមួយនៃនិន្នាការទូទៅដែលប៉ះពាល់ដល់ឧស្សាហកម្មរថយន្តនៅអឺរ៉ុប។ តម្រូវការខ្សោយនៅក្នុងទីផ្សារសំខាន់ៗ គួបផ្សំនឹងការកើនឡើងនៃថ្លៃដើម បានជំរុញឱ្យមានរលកនៃការកាត់បន្ថយការងារដោយក្រុមហ៊ុនផលិតរថយន្តធំៗ និងអ្នកផ្គត់ផ្គង់។ ក្រុមហ៊ុនផ្សេងទៀតដូចជា Stellantis, Continental, ZF, Bosch និង Schaeffler សុទ្ធតែបានប្រកាសពីផែនការកាត់បន្ថយបុគ្គលិក ដោយមានប្រទេសអាល្លឺម៉ង់ជាមជ្ឈមណ្ឌល។ Continental គ្រោងនឹងកាត់បន្ថយការងារប្រហែល ៧១៥០កន្លែងនៅក្នុងផ្នែករថយន្តរបស់ខ្លួននៅឆ្នាំ២០២៥ ជាមួយនឹងការកាត់បន្ថយចំនួន ៤០ភាគរយនៅអាល្លឺម៉ង់។ ZF មានគោលបំណងកាត់បន្ថយបុគ្គលិកអាល្លឺម៉ង់ពី ១១០០០នាក់ទៅ ១៤០០០នាក់នៅឆ្នាំ ២០២៨។ បន្ទាប់ពីការរួមបញ្ចូលគ្នាជាមួយក្រុមហ៊ុន Vitesco Technologies លោក Schaeffler គ្រោងនឹងបញ្ឈប់បុគ្គលិកចំនួន ៤៧០០ នាក់នៅទូទាំងទ្វីបអឺរ៉ុប រួមទាំង ២៨០០ នាក់នៅអាល្លឺម៉ង់ផងដែរ។ Bosch គ្រោងនឹងកាត់បន្ថយការងារជាង ៧០០០កន្លែងដែលភាគច្រើននៅក្នុងផ្នែករថយន្ត។ អាល្លឺម៉ង់ដែលក្លាយជាចំណុចកណ្តាលនៃរលកនៃការកាត់បន្ថយការងារនៅក្នុងឧស្សាហកម្មរថយន្តត្រូវបានផ្សារភ្ជាប់ទៅនឹងតម្លៃពលកម្ម និងថាមពលខ្ពស់។ លោក Markus Wassenberg ប្រធានសាខាអាល្លឺម៉ង់របស់ Ford បានសង្កត់ធ្ងន់ថា ការចំណាយទាំងនេះបានក្លាយទៅជាខ្ពស់ដែលមិនអាចស្ថិតស្ថេរបាន។ ក្រុមហ៊ុនផលិតរថយន្តនៅអាល្លឺម៉ង់ក៏ប្រឈមមុខនឹងបញ្ហាផ្សេងទៀតផងដែរ រួមទាំងសម្ពាធបទប្បញ្ញត្តិចំពោះការផ្លាស់ប្តូរទៅកាន់រថយន្តអគ្គិសនី និងទីផ្សារអឺរ៉ុបដែលនៅទ្រឹង។ កត្តាទាំងនេះធ្វើឱ្យក្រុមហ៊ុនវាយតម្លៃប្រតិបត្តិការឡើងវិញ និងកាត់បន្ថយការចំណាយដើម្បីរក្សាការប្រកួតប្រជែង។ លោក John Lawler ប្រធានផ្នែកហិរញ្ញវត្ថុរបស់ក្រុមហ៊ុន Ford បានអំពាវនាវឱ្យអាឡឺម៉ង់អនុវត្តគោលនយោបាយច្បាស់លាស់ដើម្បីគាំទ្រដល់យានយន្តអគ្គិសនី ដូចជាការពង្រីកហេដ្ឋារចនាសម្ព័ន្ធសាកថ្ម ការលើកទឹកចិត្តសម្រាប់អ្នកប្រើប្រាស់ និងភាពបត់បែនបន្ថែមទៀតក្នុងការឆ្លើយតបទៅនឹងរថយន្តអគ្គិសនីបំពេញតាមគោលដៅ CO2 ។ លោកបានសង្កត់ធ្ងន់លើការប្តេជ្ញាចិត្តរបស់ក្រុមហ៊ុន Ford ចំពោះគោលដៅអាកាសធាតុ ប៉ុន្តែបានព្រមានថា វិធានការរបស់រដ្ឋាភិបាលកាន់តែរឹងមាំ គឺចាំបាច់ដើម្បីធានាបាននូវការប្រកួតប្រជែង និងភាពជោគជ័យរបស់ឧស្សាហកម្មនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9289.txt	១១ខែមកនេះ កម្ពុជាទទួលបានចំណូលចំនួន ៤១ ៩០៨ ៨៣៣ដុល្លារ ពីភ្ញៀវទេសចរអន្តរជាតិ ៨៩៨ ៣៣៩នាក់ ដែលទិញសំបុត្រចូលទស្សនារមណីយដ្ឋានអង្គរ។ ចំនួនទឹកប្រាក់នេះ មានកំណើន២៨,៧៦ភាគរយ ធៀបនឹងរយៈពេលដូចគ្នា កាលឆ្នាំ២០២៣។ នេះបើយោងតាមសេចក្តីប្រកាសព័ត៌មានរបស់គ្រឹះស្ថានអង្គរ។	សម្រាប់ប្រចាំខែវិច្ឆិកា គ្រឹះស្ថានអង្គរ គឺទទួលបានចំណូលជិត៦លានដុល្លារពីទេសចរបរទេស ១២៤ ១៣៦នាក់។ នេះជាការបញ្ជាក់របស់គ្រឹះស្ថានអង្គរ នាថ្ងៃទី១ ខែធ្នូ ឆ្នាំ២០២៤។ ក្នុងខែវិច្ឆិកា ក្រៅពីចំណូលនៃការលក់បណ្ណទស្សនារមណីយដ្ឋានអង្គរហើយនោះ, គ្រឹះស្ថានអង្គរក៏ទទួលបានចំណូលជាង៥ម៉ឺនដុល្លារ ពីទេសចរបរទេស ៣ ៣៣៦នាក់ ដែលទិញទស្សនាប្រាសាទកោះកេរផងដែរ។ សរុបក្នុងរយៈពេល១១ខែមកនេះ ចំណូលពីការលក់បណ្ណនៅប្រាសាទកោះកេរ គឺមានចំនួន ២៧៨ ៧៥១ដុល្លារ។ ជាមួយគ្នានេះ ចំណូលពីការសំបុត្រជិះទូកនៅកំពង់ចុងឃ្នៀស មានប្រមាណ៧០ម៉ឺនដុល្លារ ផងដែរ។ នេះបើតាមសេចក្តីប្រកាសព័ត៌មានរបស់គ្រឹះស្ថានអង្គរដដែល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_929.txt	មួយថ្ងៃបន្ទាប់ពីគ្រប់គ្រងអាហ្វហ្កានីស្ថានពេញទី ក្រុមតាលីបង់ បានប្រកាសពីសមាជិករបស់រដ្ឋាភិបាលបណ្តោះអាសន្នអាហ្វហ្កានីស្ថាន។ សមាជិករដ្ឋាភិបាលនេះ ក៏មានរដ្ឋមន្រ្តីដែលជាមុខសញ្ញា មន្រ្តីអាមេរិកចង់ចាប់ផងដែរ ខណៈរដ្ឋមន្រ្តីខ្លះត្រូវសហគមន៍អន្តរជាតិចាត់ទុកជាភេរវករ។	តាមរយៈសន្និសីទសារព័ត៌មាន នៅក្នុងទីក្រុងកាប៊ុលនៅថ្ងៃទី៧ ខែកញ្ញា អ្នកនាំពាក្យក្រុមតាលីបង់ លោកZabihullah Mujahid បានអះអាងថា រដ្ឋាភិបាលបណ្តោះអាសន្នរបស់អាហ្វហ្កានីស្ថានថ្មី នឹងដឹកនាំដោយលោក Mullah Hassan Akhund។ លោក Akhund ត្រូវបានអង្គការសហប្រជាជាតិ (UN) អង់គ្លេស សហភាពអឺរ៉ុប ចាត់ទុកជាភេរវករមួយរូប។ Relate ចំណែកលោកAbdul Ghani Baradar ប្រធានការិយាល័យនយោបាយតាលីបង់ ត្រូវបានតែងតាំងជាឧបនាយករដ្ឋមន្រ្តីស្តីទី។ លោក Baradar គឺជាបុគ្គលមួយរូប ដែលអាមេរិកធ្លាប់តាមប្រមាញ់ដែរ និងធ្លាប់ជាប់ពន្ធនាគាររយៈពេល ៨ឆ្នាំនៅប៉ាគីស្ថាន។ លោក Sirajuddin Haqqani ដែលជាមុខសញ្ញាដ៏សំខាន់របស់ FBI អាមេរិក ត្រូវបានតែងតាំងជារដ្ឋមន្រ្តីមហាផ្ទៃស្តីទី ខណៈរដ្ឋមន្រ្តីការពារជាតិស្តីទី គឺជាលោកMohammad Yaqoob កូនប្រុសរបស់ស្ថានិកក្រុមតាលីបង់។ អាជ្ញាធរអាមេរិក បានចាត់ទុកលោក Haqqani ជាភេរវករអន្តរជាតិ ហើយ FBI ធ្លាប់ប្រកាសផ្តល់រង្វាន់ចំនួន ៥លានដុល្លារសម្រាប់ព័ត៌មាន ដើម្បីតាមចាប់លោក Haqqani។ បន្ថែមពីនេះ លោក Amir Khan Muttaqi ត្រូវបានតែងតាំងជា រដ្ឋមន្រ្តីការបរទេសស្តីទី និងលោកAbas Stanikzai ជាអនុរដ្ឋមន្រ្តីការបរទេសស្តីទី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9290.txt	ភ្នំពេញ៖ គម្រោងវិនិយោគចំនួន៤៣គម្រោង ត្រូវបានក្រុមប្រឹក្សាអភិវឌ្ឍន៍កម្ពុជា(CDC) អនុម័ត ដែលមានទុនប្រមាណ៩៤០លានដុល្លារអាម៉េរិក។ បើតាមសេចក្តីប្រកាសព័ត៌មានរបស់CDC គម្រោងវិនិយោគទាំងនេះ អាចបង្កើតការងារជូនពលរដ្ឋបានដល់ជិត ៤ម៉ឺនកន្លែង។	CDC បានបញ្ជាក់ថា ក្នុងចំណោមគម្រោងវិនិយោគទាំង៤៣គម្រោង ដែលត្រូវបានអនុម័តក្នុងខែវិច្ឆិកា គឺមាន៣២គម្រោង ស្ថិតនៅក្រៅតំបន់សេដ្ឋកិច្ចពិសេស ខណៈ១១គម្រោងទៀត ស្ថិតនៅក្នុងតំបន់សេដ្ឋកិច្ចពិសេស។ បើតាមCDC គម្រោងវិនិយោគដែលលេចធ្លោជាងគេប្រចាំវិច្ឆិកា ឆ្នាំ២០២៤ រួមមាន គម្រោងពង្រីកផលិតកម្មរបស់គម្រោងវិនិយោគសេវាទូរគមនាគមន៍មូលដ្ឋាន(ប្រព័ន្ធទូរសព្ទចល័ត) នៅទូទាំរាជធានី-ខេត្ត ក្រោមទុនបន្ថែម៤៨០លានដុល្លារ។ គម្រោងវិនិយោគនេះ អាចបង្កើតការងារ បាន ជាង២០០០កន្លែង។ បន្ទាប់មក គម្រោងវិនិយោគបង្កើតសណ្ឋាគារផ្កាយ៥ចំនួន៣០០បន្ទប់ នៅភូមិបាវិតកណ្តាល សង្កាត់បាវិត ខេត្តស្វាយវៀង។ គម្រោងវិនិយោគតម្លៃ៧០លានដុល្លារ អាចបង្កើតការងារ បាន៨២២កន្លែង។ គម្រោងបង្កើតរោងចក្រផលិតភេសជ្ជៈប៉ូវកម្លាំង នៅរាជធានីភ្នំពេញ ក្រោមទុនវិនិយោគ៣៩លានដុល្លារ។ គម្រោងនេះអាចបង្កើតការងារបាន១១៥កន្លែង។ គម្រោងបង្កើតរោងចក្រផលិតអំពូលភ្លើងលំអដើមណូអែល ពូកខ្យល់ និងគ្រឿងសង្ហារិម តម្លៃ៣៥លានដុល្លារ ក៏ស្ថិតនៅក្រៅតំបន់សេដ្ឋកិច្ចពិសេសផងដែរ។ គម្រោងវិនិយោគនេះ មានទីតាំងខេត្តកំពង់ស្ពឺ អាចបង្កើតការងារបានជិត២០០០កន្លែង។ ចំពោះគម្រោងវិនិយោគនៅក្នុងតំបន់សេដ្ឋកិច្ចពិសេសនោះ រួមមានគម្រោងបង្កើតតំបន់សេដ្ឋកិច្ចពិសេស នៅស្រុកព្រៃនប់ ខេត្តព្រះសីហនុ ក្រោមទុន៥០,៥លានដុល្លារ។ គម្រោងនេះ អាចបង្កើតការងារបាន២០៣កន្លែង ខណៈគម្រោងបង្កើតរោងចក្រកែច្នៃអាលុយមីញ៉ូម និងផលិតគ្រឿងបន្ទាប់បន្សំបន្ទះសូឡា អាចបង្កើតការងារបាន២០៣កន្លែង។ គម្រោងនេះ ស្ថិតនៅក្នុងតំបន់សេដ្ឋកិច្ចពិសេសក្រុងព្រះសីហនុ។ សេចក្តីជូនដំណឹងរបស់CDC បានបញ្ជាក់ថា ក្នុងខែវិចិ្ឆកា កម្ពុជាទទួលបានការវិនិយោគពីប្រទេសវៀតណាមច្រើនជាងគេ មានរហូតដល់៥១,០៨ភាគរយ នៃទុនវិនិយោគសរុប។ បន្ទាប់មក ប្រទេសចិន ស្ថិតនៅលំដាប់លេខ២ មានចំណែក២៤,២៦ភាគរយ និងការវិនិយោគក្នុងស្រុកមានចំណែក១៤,៤៩ភាគរយ។ បើតាមCDC គម្រោងវិនិយោគទាំង៤៣គម្រោងដែលអនុម័តនៅក្នុងខែវិច្ឆិកា នោះគឺមាន១២គម្រោងស្ថិតនៅខេត្តកំពង់ស្ពឺ, ភ្នំពេញមាន៧គម្រោង, កំពង់ចាមមាន៥, ព្រះសីហនុមាន៤គម្រោង, តាកែវមាន៤គម្រោង, កោះកុងមាន៣គម្រោង, ស្វាយវៀងមាន៣គម្រោង, កណ្តាលមាន២គម្រោង, ត្បូងឃ្មុំមាន២គម្រោង និងខេត្តដំបងមាន១គម្រោង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9291.txt	អាកាសយានដ្ឋានសៀមរាបអង្គរ ទទួលអ្នកដំណើរជាតិ និងអន្តរជាតិបានចំនួន១,៣ លាននាក់ ក្នុងរយៈពេល១១ខែមកនេះ។ លោក Lu Wei ប្រធានក្រុមប្រឹក្សាភិបាលនៃអាកាសយានដ្ឋានអន្តរជាតិសៀមរាបអង្គរ រំពឹងថា រហូតដល់ដំណាច់ឆ្នាំ២០២៤ អាកាសយានដ្ឋាននេះ ទទួលអ្នកដំណើរបាន១,៤លាននាក់ ហើយឈានដល់២លាននាក់ ក្នុងឆ្នាំ២០២៥។	លោក Lu Wei បានឡើងពីចំនួនអ្នកធ្វើដំណើរការតាមអាកាសយានដ្ឋានអន្តរជាតិសៀមរាបអង្គរនេះ នៅចំពោះមុខ លោក ហែម វណ្ណឌី រដ្ឋមន្ត្រីក្រសួងឧស្សាហកម្ម វិទ្យាសាស្ត្រ បច្ចេកវិទ្យា និងនវានុវត្តន៍ ក្នុងជំនួបការងារ នាថ្ងៃទី១ ខែវិច្ឆិកា។ នេះបើយោងតាមសេចក្តីប្រកាសព័ត៌មានរបស់ក្រសួងឧស្សាហកម្ម ដែលក្រុមហ៊ុនចិនមួយនេះ បានស្នើសុំកិច្ចសហការជាមួយក្រសួងលើគម្រោងអភិវឌ្ឍអភិវឌ្ឍតំបន់ជុំវិញ ដោយផ្តោតលើការទាក់ទាញឧស្សាហកម្មដែលបង្កើតតម្លៃបន្ថែមខ្ពស់។ លោក Lu Wei បានបញ្ជាក់ថា ក្រុមហ៊ុន Yunnan Investment Group របស់ចិន គ្រោងវិនិយោគបន្ថែមដើម្បីអភិវឌ្ឍន៍អាកាសយានដ្ឋានអន្តរជាតិសៀមរាបអង្គរ និងតំបន់ជុំវិញ។ ក្រុមហ៊ុនចិនមួយនេះ គ្រោងវិនិយោគលើថាមពលកកើតឡើងវិញដើរដោយពន្លឺព្រះអាទិត្យ, វិនិយោគលើវិស័យទេសចរណ៍ និងកសិកម្ម។ លោក ហែម វណ្ណឌី រដ្ឋមន្ត្រីក្រសួងឧស្សាហកម្ម វិទ្យាសាស្ត្រ បច្ចេកវិទ្យា និងនវានុវត្តន៍ បានជួបជាមួយគណៈប្រតិភូនៃអាកាសយានដ្ឋានអន្តរជាតិសៀមរាបអង្គរ លោក Lu Wei ជុំវិញនៃការលើកឡើងរបស់ប្រធានក្រុមប្រឹក្សាភិបាលនៃអាកាសយានដ្ឋានរូបនេះ, លោក ហែម វណ្ណឌី បានកោតសរសើរក្រុមហ៊ុនដែលសម្រេចចិត្តវិនិយោគរយៈពេលវែងនៅកម្ពុជា ។ លោកបានអះអាងពី ការប្តេជ្ញាចិត្តរបស់រដ្ឋាភិបាលក្នុងការគាំទ្រក្រុមហ៊ុន ដើម្បីទាក់ទាញទាំងភ្ញៀវទេសចរ និងឧស្សាហកម្មមកកាន់តំបន់នេះ។ « យើងចង់ឱ្យក្រុមហ៊ុនវិនិយោគ ទាំងតូច និងទាំងធំ ទទួលជោគជ័យ។ នៅពេលដែលឧស្សាហកម្មក្នុងស្រុករីកចម្រើន ការដឹកជញ្ជូនតាមផ្លូវអាកាស នឹងកើនឡើង ដែលនឹងជំរុញការអភិវឌ្ឍអាកាសយានដ្ឋាននេះ និងតំបន់ជុំវិញបន្ថែមទៀត»។ លោករដ្ឋមន្ត្រីឧស្សាហកម្មបានរៀបរាប់បែបនេះ ដោយមើលឃើញពីសារៈសំខាន់នៃការចែករំលែកព័ត៌មានសម្រាប់ការរៀបចំផែនការរួមគ្នា ពិសេសទាក់ទងនឹងគម្រោងអភិវឌ្ឍន៍ហេដ្ឋារចនាសម្ព័ន្ធ ដូចជាការផ្គត់ផ្គង់ទឹកស្អាតជាដើម។ សូមជម្រាបថា អាកាសយានដ្ឋានសៀមរាប-អង្គរ តម្លៃជិត៩០០លានដុល្លារអាម៉េរិកនេះ គ្របដណ្តប់លើផ្ទៃដី៧០០ហិកតា ស្ថិតនៅក្នុងឃុំតាយ៉ែក ស្រុកសូទ្រនិគម ខេត្តសៀមរាប ដោយប្រើពេលអស់៣៦ខែ ដើម្បីសាងសង់ឡើង ពោលគឺចាប់ពីថ្ងៃទី១៥ ខែមីនា ឆ្នាំ២០២០មក។ អាកាសយានដ្ឋាននេះ មានចំងាយប្រមាណ៥០ គីឡូម៉ែត្រពីទីក្រុងសៀមរាប ដែលមានសមត្ថភាពទទួលអ្នកដំណើររហូតដល់ ៧ លាននាក់ក្នុងមួយឆ្នាំ៕ លោក ហែម វណ្ណឌី រដ្ឋមន្ត្រីក្រសួងឧស្សាហកម្ម វិទ្យាសាស្ត្រ បច្ចេកវិទ្យា និងនវានុវត្តន៍ បានជួបជាមួយគណៈប្រតិភូនៃអាកាសយានដ្ឋានអន្តរជាតិសៀមរាបអង្គរ លោក Lu Wei អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9292.txt	ក្នុងរយៈពេល១១ខែមកនេះ កម្ពុជាទទួលបានគម្រោងវិនិយោគនានាពីប្រទេសវៀតណាមក្នុងទំហំទឹកប្រមាណ៥៥៧លានដុល្លារអាម៉េរិក។ លោក ជា វុទ្ធី អគ្គលេខាធិការគណៈកម្មាធិការវិនិយោគកម្ពុជា បានលើកឡើងបែបនេះ ក្នុងពិធីសម្ពោធបើកឱ្យដំណើរការរោងចក្រកែច្នៃឈើដាំក្នុងស្រុក (ពីដើមអាកាស្យា និងដើមប្រេងខ្យល់) របស់ក្រុមហ៊ុន TNTVN Forestry Co.,Ltd នៅសង្កាត់លេខ ១ ក្រុងព្រះសីហនុ។	ក្រុមហ៊ុនវៀតណាម TNTVN Forestry បានប្រកាសដំណើរការនូវរោងចក្រកែច្នៃឈើដាំក្នុងស្រុក នៅលើទឹកដីខេត្តព្រះសីហនុ នាថ្ងៃទី៤ ខែធ្នូ។ នេះបើយោងតាមសេចក្តីប្រកាសព័ត៌មានរបស់ក្រុមប្រឹក្សាអភិវឌ្ឍន៍កម្ពុជា(CDC)។ ការដំណើរការរោងចក្រកែច្នៃឈើមួយនេះ លោក ជា វុទ្ធី ជឿជាក់លើរោងចក្រនេះ មិនត្រឹមតែនាំមកនូវអត្ថប្រយោជន៍សេដ្ឋកិច្ចសម្រាប់កម្ពុជាប៉ុណ្ណោះទេ ប៉ុន្តែថែមទាំងរួមចំណែកដល់ការបង្កើតការងារ និងបណ្តុះបណ្តាលជំនាញសម្រាប់ប្រជាជនកម្ពុជា ព្រមទាំងលើកកម្ពស់ការផ្ទេរបច្ចេកវិទ្យា និងការពង្រឹងសមត្ថភាពឧស្សាហកម្មកម្ពុជាផងដែរ។ ក្រុមហ៊ុនវៀតណាម TNTVN Forestry បានប្រកាសដំណើរការនូវរោងចក្រកែច្នៃឈើដាំក្នុងស្រុក នៅលើទឹកដីខេត្តព្រះសីហនុ នាថ្ងៃទី៤ ខែធ្នូ។ រូបថត៖ CDC លោក ជា វុទ្ធី សង្ឃឹមថា ក្រុមហ៊ុន វៀតណាមមួយនេះ អាចមានលទ្ធភាពពង្រីកការវិនិយោគបន្ថែមទៀតជាបន្តបន្ទាប់នាពេលដ៏ខ្លីខាងមុខ។ ពិសេសការវិនិយោគលើដំណាំឈើដាំក្នុងស្រុក (ដើមអាកាស្យា និងដើមប្រេងខ្យល់) ដែលមិនត្រឹមតែបានផ្គត់ផ្គង់តម្រូវការផលិតកម្មរបស់ក្រុមហ៊ុននាពេលខាងមុខប៉ុណ្ណោះទេ តែអាចយកទៅកែច្នៃធ្វើគ្រឿងសង្ហារឹម បានថែមទៀត។ លោក បានបញ្ជាក់ថា៖ « កំទេចកំទីសំណល់ឈើទាំងនោះ អាចយកទៅប្រើប្រាស់ជាថាមពលកកើតឡើងវិញ ហើយដំណាំឈើដាំនេះ ក៏អាចទទួលបានអត្ថប្រយោជន៍ពីឥណទានកាបូនផងដែរ»។ ជាមួយគ្នានេះ លោកអគ្គលេខាធិការគណៈកម្មាធិការវិនិយោគកម្ពុជា បានបន្តរៀបរាប់ថា ពីតាំងពីខែមករា ដល់ខែវិច្ឆិកា ឆ្នាំ២០២៤ ការវិនិយោគរបស់ប្រទេសវៀតណាមនៅកម្ពុជាមានទំហំប្រមាណ ៥៥៧លានដុល្លារអាម៉េរិក។ ទំហំនេះបានធ្វើឱ្យប្រទេសជិតខាងមួយនេះ ក្លាយជាប្រទេសដែលបោះទុនវិនយោគនៅកម្ពុជាច្រើនជាងគេ បន្ទាប់ពីប្រទេសកូរ៉េខាងត្បូង និងប្រទេសចិន៕ រោងចក្រកែច្នៃឈើរបស់ក្រុមហ៊ុនវៀតណាម TNTVN Forestry នៅខេត្តព្រះសីហនុ។រូបថត៖ CDC ក្រុមហ៊ុនវៀតណាម TNTVN Forestry បានប្រកាសដំណើរការនូវរោងចក្រកែច្នៃឈើដាំក្នុងស្រុក នៅលើទឹកដីខេត្តព្រះសីហនុ នាថ្ងៃទី៤ ខែធ្នូ។ រូបថត៖ CDC រោងចក្រកែច្នៃឈើរបស់ក្រុមហ៊ុនវៀតណាម TNTVN Forestry នៅខេត្តព្រះសីហនុ។រូបថត៖ CDC អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9293.txt	ភ្នំពេញ បានទួលនូវជ័យលាភីជា «រាជធានីបញ្ចប់ការបន្ទោបង់ពាសវាលពាសកាលកម្រិតខ្ពស់ (ODF PLUS)» លើកទី១នៅកម្ពុជា។ ពិធីប្រកាសទទួលស្គាល់ភ្នំពេញ ជាទីក្រុងគ្មាន ការបន្ទោបង់ពាសវាលពាសកាលនេះ ក្រោមវត្តមាន លោក ឆាយ ឫទ្ធិសែន រដ្ឋមន្ត្រីក្រសួងអភិវឌ្ឍន៍ជនបទ នៅសណ្ឋាគាររ៉េស៊ីដង់សុខាភ្នំពេញ នាថ្ងៃទី២៧ ខែវិច្ឆិកា។	គិតត្រឹមពេលនេះ មានរាជធានី-ខេត្តចំនួន១២ហើយ ដែលបានបញ្ចប់ការបន្ទោបង់ពាសវាលពាសកាល (ODF) ក្នុងនោះរាជធានីភ្នំពេញ បានក្លាយជាទីក្រុងទី១២ របស់កម្ពុជា ដែលប្រកាសបញ្ចប់ការបន្ទោបង់ពាសវាលពាសកាលកម្រិតខ្ពស់(ODF PLUS) បន្ទាប់ពីខេត្តស្វាយរៀង ត្បូងឃ្មុំ ព្រៃវែង កណ្តាល កំពង់ស្ពឺ កំពង់ឆ្នាំង កែប ព្រះសីហនុ កំពង់ចាម រតនគិរី និងខេត្តសៀមរាប។ លោក លោក ឆាយ ឫទ្ធិសែន ពន្យល់ថាមូលហេតុនៃការប្រគល់ជ័យលាភី ODF+ ដល់រាជធានីភ្នំពេញនាពេលនេះ គឺផ្អែកលើការវាយតម្លៃលក្ខណៈសម្បត្តិគ្រប់គ្រាន់ ដោយគ្រប់លំនៅដ្ឋានមានបង្គន់អនាម័យប្រើប្រាស់ និងខ្នងផ្ទះមានបង្គន់អនាម័យលើសពី ១បង្គន់ ព្រមទាំងមានបង្គន់អនាម័យសាធារណៈជាច្រើនកន្លែង ដែលនាំឱ្យរាជធានីភ្នំពេញមានបរិស្ថានល្អ និងអនាម័យស្អាត។ លោក លោក ឆាយ ឫទ្ធិសែន រដ្ឋមន្ត្រីក្រសួងអភិវឌ្ឍន៍ជនបទ បញ្ចប់ការបន្ទោបង់ពាសវាលពាសកាលកម្រិតខ្ពស់របស់រាជធានីភ្នំពេញនាពេលនេះ ក៏ឆ្លុះបញ្ចាំងពីស្ថានភាពល្អប្រសើរនៃលក្ខខណ្ឌរស់នៅ តាមរយៈការលើកកម្ពស់ការផ្តល់សេវាទឹកស្អាត និងអនាម័យ ដែលជាផ្នែកមួយចូលរួមចំណែកជួយទ្រទ្រង់សុខភាព និងអនាម័យ ដែលធ្វើឲ្យមានអាយុកាលសង្ឃឹមរស់ របស់ប្រជាជនកាន់តែវែង (Life Expectancy)។ រដ្ឋមន្ត្រីក្រសួងអភិវឌ្ឍន៍ជនបទ បញ្ជាក់ដូច្នេះ មុននឹងបន្តថា ៖«បច្ចុប្បន្នក្រសួង បាននិងកំពុងបន្តអនុវត្តផែនការសកម្មភាពជាតិស្តីពីការផ្គត់ផ្គង់ទឹក ការសម្អាត និងអនាម័យជនបទ ដែល សម្រេចបានអត្រាគ្របដណ្តប់ទឹកស្អាត និងអនាម័យទូទាំងប្រទេស ប្រមាណ ៨៨,៨០ ភាគរយ ក្នុងនោះអត្រាគ្របដណ្តប់ទឹក ៨៦,០៩ ភាគរយ និងអនាម័យ ៩១,៤៧ ភាគរយ។»។ ក្រសួងបានដាក់ផែនការ សម្រេចនូវអត្រាគ្របដណ្តប់ទឹកស្អាត និងអនាម័យ ឱ្យបាន ១០០ ភាគរយទូទាំងប្រទេស នៅឆ្នាំ២០៣០។ សូមជម្រាបបន្ថែមថា នៅក្នុងឆ្នាំ២០២៤នេះ ក្រសួងអភិវឌ្ឍន៍ជនបទ នឹងប្រកាសជ័យលាភីខេត្ត បញ្ចប់ការបន្ទោបង់ពាសវាលពាសកាលចំនួន ២ទៀត គឺខេត្តតាកែវ និងខេត្តស្ទឹងត្រែង ដែលធ្វើឱ្យចំនួនរាជធានី-ខេត្តបញ្ចប់ការបន្ទោបង់ពាសវាលពាសកាលកើនដល់ ១៤ ក្នុងចំណោម២៥ រាជធានី-ខេត្ត៕ លោក លោក ឆាយ ឫទ្ធិសែន រដ្ឋមន្ត្រីក្រសួងអភិវឌ្ឍន៍ជនបទ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9294.txt	ភ្នំពេញ៖ សល់៤ថ្ងៃទៀតប៉ុណ្ណោះ ការបង់ពន្ធលើមធ្យោបាយដឹកជញ្ជូននឹងត្រូវបញ្ចប់នៅថ្ងៃ៣០ ខែវិច្ឆិកា ឆ្នាំ២០២៤។ អគ្គនាយកដ្ឋានពន្ធដារ បានក្រើនរំលឹកជាថ្មីថា ក្នុងករណីបើម្ចាស់យានយន្តយឺតយ៉ាវក្នុងការបង់ពន្ធនេះ នឹងរងការពិន័យ១០០ភាគរយ នៃប្រាក់ពន្ធត្រូវបង់។	« ការបង់ពន្ធលើមធ្យោបាយដឹកជញ្ជូន និងយានជំនិះគ្រប់ប្រភេទ ត្រូវបញ្ចប់នៅថ្ងៃ៣០ ខែវិច្ឆិកា ២០២៤»។ នេះជាការបញ្ជាក់របស់អគ្គនាយកដ្ឋានពន្ធដារ នៃក្រសួងសេដ្ឋកិច្ច និងហិរញ្ញវត្ថុ ក្រោយសង្កេតឃើញបច្ចុប្បន្នម្ចាស់យានយន្តឯកជនមួយចំនួន គឺមិនទាន់បានបង់ពន្ធប្រភេទនេះនៅឡើយ។ ក្នុងន័យនេះ អគ្គនាយកដ្ឋានពន្ធដារបានក្រើនរំលឹកដល់ម្ចាស់យានយន្តឯកជនទាំងអស់ ដែលមិនទាន់បានបំពេញកាតព្វកិច្ចបង់ពន្ធ ត្រូវរួសរាន់បង់ពន្ធឱ្យទាន់ពេលវេលា ត្រឹមថ្ងៃទី៣០ ខែវិច្ឆិកា។ ការបង់ពន្ធនេះ អាចធ្វើឡើងនៅអគ្គនាយកដ្ឋានពន្ធដារ ឬនៅសាខាពន្ធដារខេត្ត ខណ្ឌ ឬនៅតាមដៃគូធនាគាររបស់ពន្ធដារ។ ម្ចាស់យានយន្តក៏អាចបង់តាមរយៈកម្មវិធី «GDT Taxpayer App» ផងដែរ។ ដោយឡែក យានយន្តដែលជាកម្មសិទ្ធិរបស់ស្ថានទូត ឬស្ថានកុងស៊ុលបរទេស អង្គការអន្តរជាតិ ឬ ទីភ្នាក់ងារ សហប្រតិបត្តិការបច្ចេកទេសរបស់រដ្ឋាភិបាលនានា ត្រូវស្នើសុំមកអគ្គនាយកដ្ឋានពន្ធដារ ដើម្បីទទួលបាននូវលតាបត្រ បង់ពន្ធ (ពន្ធជាបន្ទុករបស់រដ្ឋ)។ ចំពោះ យានយន្តរបស់ក្រសួង-ស្ថាប័ន ឬអង្គភាពដែលត្រូវទទួលបានលតាបត្រពន្ធលើ មធ្យោបាយដឹកជញ្ជូន (ពន្ធជាបន្ទុករបស់រដ្ឋ ឬបង់តាមអាណត្តិបើកប្រាក់) ត្រូវភ្ជាប់មកជាមួយនូវបញ្ជីសារពើភណ្ឌ យានយន្តទ្រព្យសម្បត្តិរដ្ឋ(តារាង់កើនឡើង និងថយចុះទ្រព្យសម្បត្តិរដ្ឋប្រចាំឆ្នាំ) ដែលបានចុះបញ្ជីនៅអគ្គនាយកដ្ឋាន ទ្រព្យសម្បត្តិរដ្ឋ និងចំណូលមិនមែនសារពើពន្ធនៃក្រសួងសេដ្ឋកិច្ចនិងហិរញ្ញវត្ថុ។ អគ្គនាយកដ្ឋានពន្ធដារ បានបញ្ជាក់ថា ៖ « ក្នុងករណីខកខានមិនបានបង់ពន្ធទាន់ពេលវេលាកំណត់ខាងលើ ម្ចាស់យានយន្តនឹងត្រូវទទួលរងនូវទណ្ឌកម្ម រដ្ឋបាល (ពន្ធបន្ថែមចំពោះការយឺតយ៉ាវក្នុងការបង់ពន្ធត្រូវស្មើនឹង១០០ភាគរយនៃប្រាក់ពន្ធត្រូវបង់) តាមច្បាប់ស្តីពីសារពើពន្ធ ជាធរមាន»។ ដើម្បីពង្រឹងប្រសិទ្ធភាពនៃការប្រមូលពន្ធប្រភេទនេះ អគ្គនាយកដ្ឋានពន្ធដារនឹងសហការជាមួយអាជ្ញាធរមានសមត្ថកិច្ច ជាពិសេសនគរបាលចរាចរណ៍ និងកងរាជអាវុធហត្ថ ក្នុងការចុះត្រួតពិនិត្យការអនុវត្តប្រមូលពន្ធនេះនៅតាមដងផ្លូវនានា បន្ទាប់ពីបិទបញ្ចប់ការប្រមូលពន្ធ នៅថ្ងៃទី៣០ ខែវិច្ឆិកា ឆ្នាំ២០២៤។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9295.txt	កម្មវិធី TranslateKh ត្រូវបានអភិវឌ្ឍន៍ឡើងដោយអគ្គនាយកដ្ឋានបច្ចេកវិទ្យាគមនាគមន៍ និងព័ត៌មាន នៃក្រសួងប្រៃសណីយ៍ និងទូរគមនាគមន៍។ កម្មវិធីជាជំនួយការឆ្លាតសម្រាប់បកប្រែពាក្យ ឃ្លា ប្រយោគ ឬអត្ថបទពីភាសាខ្មែរ ទៅ ភាសាអង់គ្លេស និងពីភាសាអង់គ្លេស ត្រឡប់មកភាសាខ្មែរវិញ ដោយប្រើប្រាស់បច្ចេកវិទ្យាបញ្ញាសិប្បនិម្មិត(AI) និងបច្ចេកវិទ្យាសិក្សាស៊ីជម្រៅ (Deep Learning)។ កម្មវិធីនេះ ត្រូវបានបង្កើតឡើងជាមួយទិន្នន័យប្រមាណជា ១៥លានឃ្លាបកប្រែ ពាក់ព័ន្ធនឹងកិច្ចសន្ទនាទូទៅនិងសារព័ត៌មានជាតិ-អន្តរជាតិ ព្រមទាំងទទួលបានលទ្ធផលតេស្តប្រមាណ ៩៧ភាគរយ លើសុក្រឹតភាពនៃលទ្ធផល។	ការប្រើកម្មវិធីបកប្រែ TranslateKh គឺជួយការពារពីការប្រមូលទិន្នន័យរបស់ក្រុមហ៊ុនបរទេស។ នេះជាអះអាងរបស់ លោក សំ សិទ្ធិសេរី អគ្គនាយកដ្ឋានបច្ចេកវិទ្យា គមនាគមន៍ និងព័ត៌មាន ដែលមើលឃើញថា ៖ « ការប្រើប្រាស់កម្មវិធីបរទេស Google Translate អាចប្រឈមនឹងការប្រមូលទិន្នន័យពីក្រុមហ៊ុនបរទេស ក៏ព្រោះតែទិន្នន័យគឺជាកំណប់នៅក្នុងសម័យឌីជីថល។ យើងប្រើរបស់គេ, គេចង់យកទិន្នន័យពីយើងពេលណាក៏បាន»។ ដើម្បីបង្ការពីការលួចយកទិន្នន័យនានា ឬដើម្បីធានានូវសុវត្ថិភាពក្នុងការប្រើប្រាស់ប្រព័ន្ធបច្ចេកវិទ្យាឌីជីថល ប្រជាពលរដ្ឋគួរងាកមកប្រើប្រាស់នូវកម្មវិធី TranslateKh វិញ។ ពលរដ្ឋអាចប្រើប្រាស់កម្មវិធីបកប្រែកភាសានេះនៅលើប្រព័ន្ធតេលេក្រាមដោយស្វែងរកពាក្យ« TranslateKH_bot » ឬនៅលើវេបសាយផ្ទាល់របស់ក្រសួងប្រៃសណីយ៍ និងទូរគមនាគមន៍បានយ៉ាងងាយស្រួល។ លោក សំ សិទ្ធិសេរី ថ្ល្លែងសន្ទរកថា ក្នុងកម្នវិធីដាក់ឱ្យប្រើប្រាស់ជាផ្លូវការនូវកម្មវិធីTranslateKh។រូបភាព៖ក្រសួងប្រៃសណីយ៍ និងទូគមនាគមន៍ ក្នុងបទសម្ភាសជាមួយសារព័ត៌មានអ្នកសារព័ត៌មាន លោក សំ សិទ្ធិសេរី បានបញ្ជាក់ថា ៖ « កម្មវិធី TranslateKh ត្រូវបានបង្កើតឡើងដើម្បីឱ្យប្រជាពលរដ្ឋប្រើប្រាស់ និងស្តុកទុកទិន្ន័យក្នុងស្រុក ដើម្បីកាត់បន្ថយការបែកធ្លាយទិន្នន័យនានាទៅក្រុមហ៊ុនបរទេសច្រើនពេក។ ហើយ ក្រសួងប្រៃសណីយ៍ និងទូរគមនាគមន៍មិនស្តុកទុកនូវទិន្នន័យរបស់អ្នកប្រើប្រាស់ទេ »។ កម្មវិធីបកប្រែ TranslateKh ត្រូវបានក្រសួងប្រៃសណីយ៍ប្រកាសដាក់ឱ្យប្រើប្រាស់ជាផ្លូវការ នាថ្ងៃទី២៥ ខែវិច្ឆិកា ឆ្នាំ២០២៤។ បច្ចុប្បន្នកម្មវិធីនេះ បកប្រែពីអត្ថបទទៅអត្ថបទប៉ុណ្ណោះ។ ប៉ុន្តែក្រសួងបានអះអាង នាពេលអនាគតកម្មវិធីនឹងមានការបកប្រែ ពីអត្ថបទទៅជាសំឡេង ឬពីសំឡេងទៅសំឡេង ដើម្បីឱ្យប្រជាជនអាចប្រើកម្មវិធីក្នុងការទំនាក់ទំនងជាមួយជនបរទេសបានទៀតផង៕ លោក សំ សិទ្ធិសេរី ថ្ល្លែងសន្ទរកថា ក្នុងកម្នវិធីដាក់ឱ្យប្រើប្រាស់ជាផ្លូវការនូវកម្មវិធីTranslateKh។រូបភាព៖ក្រសួងប្រៃសណីយ៍ និងទូគមនាគមន៍ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9296.txt	ភ្នំពេញ៖ កន្លះឆ្នាំមកហើយដែលក្រុមហ៊ុនអាកាសចរណ៍អារ៉ាប់ Emirates ដំណើរការនូវសេវាកម្មហោះហើរប្រចាំថ្ងៃមកកាន់រាជធានីភ្នំពេញ។ ការត្រលប់មកវិញរបស់ក្រុមហ៊ុនមួយនេះ កំពុងដើរនាទីសំខាន់មួយក្នុងការជួយជំរុញវិស័យទេសចរណ៍ និងពាណិជ្ជកម្មរបស់កម្ពុជាឱ្យកាន់ប្រសើរ ខណៈកម្ពុជាកំពុងអនុវត្តនូវកិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រោយ ជាមួយ អេមីរ៉ាតអារ៉ាប់រួម។	បច្ចុប្បន្ន Emirates មានប្រតិបត្តិការបណ្តាញគ្របដណ្តប់ ១៤៨ គោលដៅក្នុង ៨០ ប្រទេស បានបង្ហាញវត្តមាននៅកម្ពុជាមិនត្រឹមដើម្បីពង្រីកប្រតិបត្តិការរបស់ខ្លួនប៉ុណ្ណោះទេ។ ប៉ុន្តែ ថែមទាំងជួយផ្សព្វផ្សាយប្រទេសគោលដៅទេសចរណ៍កំពុងរីកចម្រើននេះ ផងដែរ។ លោក Mohammed Al Qassim អ្នកគ្រប់គ្រងរបស់ Emirates ប្រចាំកម្ពុជា បានបង្ហាញពីតួនាទីរបស់ក្រុមហ៊ុនខ្លួនក្នុងការតភ្ជាប់កម្ពុជាជាមួយពិភពលោក រួមទាំងបង្កើនកិច្ចសហប្រតិបត្តិការកាន់តែស៊ីជម្រៅជាមួយអាជ្ញាធរទេសចរណ៍កម្ពុជា។ ចាប់តាំងថ្ងៃទី១ ខែឧសភា ឆ្នាំ២០២៤មក នៃការបន្តសេវាកម្មហោះហើរប្រចាំថ្ងៃឡើងវិញ រវាងរាជធានីភ្នំពេញ និងទីក្រុងឌូបៃ តាមរយៈប្រទេសសិង្ហបុរី ក្រុមហ៊ុន Emirates ទទួលបានអ្នកដំណើរកើនឡើងជាលំដាប់។ ការកើនឡើងនេះ បានឆ្លុះបញ្ចាំងពីនិន្នាការកាន់តែទូលំទូលាយក្នុងការធ្វើដំណើរជុំវិញពិភពលោក ដោយសារកម្ពុជាទទួលបានការចាប់អារម្មណ៍កាន់តែខ្លាំងឡើងពីទេសចរអន្តរជាតិ។ លោក Mohammed Al Qassim មកថ្លែងមកកាន់អ្នកសារព័ត៌មានក្នុងកិច្ចប្រជុំតុមូល កាលពីថ្ងៃទី៣០ ខែវិច្ឆិកា យ៉ាងដូច្នេះ ៖ « យើងកត់សម្គាល់ឃើញថា រាជធានីភ្នំពេញ កំពុងក្លាយជាគោលដៅទាក់ទាញកាន់តែខ្លាំងឡើងសម្រាប់អ្នកដំណើរទូទាំងបណ្តាញសាកលរបស់យើង ជាមួយនឹងកំណើនជើងហោះហើរទៅកាន់ប្រទេសសិង្ហបុរី»។ លទ្ធផលនេះ កើតចេញពីកិច្ចខិតខំប្រឹងប្រែងរួមគ្នាដោយក្រុមហ៊ុន Emirates ក្នុងការលើកកម្ពស់បេតិកភណ្ឌទេសចរណ៍របស់កម្ពុជា។ តាមរយៈយុទ្ធនាការទីផ្សារជាយុទ្ធសាស្ត្រ Emirates បានបង្ហាញនូវបេតិកភណ្ឌវប្បធម៌ដ៏សម្បូរបែបរបស់កម្ពុជា រួមទាំងទេសភាពដ៏ស្រស់ស្អាត។ Emirates បានផលិតផលវីដេអូផ្សព្វផ្សាយ ដែលបង្ហាញពីប្រាសាទអង្គរវត្ត និងវិមានឯករាជ្យ រាជធានីភ្នំពេញ ត្រូវបានចែករំលែកទូទាំងពិភពលោក។ ការណ៍នេះ ជួយលើកស្ទួយប្រវត្តិកម្ពុជាក្នុងចំណោមអ្នកធ្វើដំណើរអន្តរជាតិ។ លោក Mohammed Al Qassim អ្នកគ្រប់គ្រងក្រុមហ៊ុន Emirates ប្រចាំកម្ពុជា កំពុងថ្លែងមកកាន់អ្នកសារព័ត៌មានក្នុងជំនួបនៅសណ្ឋាគារហៃយ៉ាត់ កាលពីថ្ងៃទី៣០ ខែវិច្ឆិកា។ រូបថត៖ Emirates «ចាប់តាំងពីសប្តាហ៍ដំបូងនៃ ខែឧសភា ឆ្នាំ២០២៤ យើងបានខិតខំប្រឹងប្រែងរួមគ្នាដើម្បីផ្សព្វផ្សាយប្រទេសកម្ពុជាតាមរយៈបណ្តាញផ្សព្វផ្សាយរបស់យើង ដែលមានទិសដៅដូចជាទីក្រុងភ្នំពេញ និងខេត្តសៀមរាប។ ក្រុមនារីអាកាសចរណ៍របស់យើង ត្រូវបានគេមើលឃើញថាមកទស្សនាប្រាសាទអង្គរវត្តក្នុងវីដេអូរបស់យើង បានដើរតួនាទីយ៉ាងសំខាន់ក្នុងការបង្ហាញកម្ពុជានៅលើផែនទីពិភពលោក»។ នេះជាការបញ្ជាក់របស់លោក Mohammed Al Qassim ដែលលើសពីការផ្សាយពាណិជ្ជកម្ម បែបប្រពៃណី Emirates ក៏បានធ្វើការយ៉ាងជិតស្និទ្ធជាមួយក្រសួងទេសចរណ៍កម្ពុជា និងក្រុមប្រឹក្សាទេសចរណ៍កម្ពុជា (CTB) ដើម្បីអភិវឌ្ឍហេដ្ឋារចនាសម្ព័ន្ធទេសចរណ៍របស់កម្ពុជា។ ក្រៅពីវិស័យទេសចរណ៍ហើយនោះ ក្រុមហ៊ុនអាកាសចរណ៍នេះមួយ ក៏បានពង្រីកតួនាទីខ្លួននៅក្នុងវិស័យពាណិជ្ជកម្ម ដោយបង្កើនប្រតិបត្តិការជាមួយកម្ពុជា។ លោក Mohammed Al Qassim មើលឃើញពីកិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រាយរវាងកម្ពុជានិងអាមីរ៉ាត់អារ៉ាប់រួម (CEPA) ដែលក្រុមហ៊ុន Emirates ដើរតួនាទីសំខាន់ក្នុងការដឹកជញ្ជូនទំនិញ ឬការធ្វើពាណិជ្ជកម្មតាមផ្លូវការអាកាសរវាងប្រទេសទាំងពីរ។ លោកបានបញ្ជាក់ថា ៖ « ក្នុងរយៈពេល៦ខែមកនេះ Emirates បានដឹកអ្នកដំណើរប្រមាណ ១៩ ០០០ នាក់ និងដឹកជញ្ជូនទំនិញជាង ៣លាន គីឡូក្រាម»។ ដើម្បីឆ្លើយតបទៅនឹងតម្រូវការរបស់អ្នកដំណើរពីកម្ពុជា ក្រុមហ៊ុន Emirates គ្រោងបើកការិយាល័យកណ្តាលនៅអគារ The Peak កណ្តាលរាជធានីភ្នំពេញ។ បើតាមអ្នកគ្រប់គ្រង ក្រុមហ៊ុន Emirates ប្រចាំកម្ពុជា ការិយាល័យកណ្តាលនេះអាចបើកដំណើរការនាអំឡុងឆ្នាំ២០២៥។ លោក Mohammed Al Qassim បាននិយាយយ៉ាងដូវច្នេះ ៖ « ឆាប់ៗនេះ ក្រុមហ៊ុនអាកាសចរណ៍យើង (នៅឆ្នាំ ២០២៥) បើកដំណើរការការិយាល័យទំនើបបំផុតមួយកន្លែង នៅក្នុងរាជធានីភ្នំពេញ ដើម្បីបំពេញទៅតាមស្តង់ដារសេវាកម្មលំដាប់ពិភពលោក។ ការិយាល័យថ្មីនេះ មាននូវការផ្តល់សេវាទិដ្ឋាការរបស់អេមីរ៉ាតអារ៉ាប់រួម ដែលបានដាក់ឱ្យដំណើរការ ពីខែមិថុនាឆ្នាំ២០២៤ ដើម្បីបង្កើនភាពងាយស្រួលដល់អ្នកដំណើរ និងអាជីវកម្ម»។ ក្នុងខែវិច្ឆិកា ឆ្នាំ ២០២៤ នេះ ក្រុមហ៊ុន Emirates ទទួលបានកំណើនខ្ពស់នៃតម្រូវការអ្នកដំណើរ នាអំឡុងពេលប្រារព្ធព្រះរាជពិធីបុណ្យអុំទូក បណ្តែតប្រទីប និងសំពព្រះខែ អកអំបុក ដោយជើងហោះហើរដំណើរការពេញៗពីទីក្រុងភ្នំពេញទៅកាន់គោលដៅទេសចរណ៍នានា។ ក្រុមហ៊ុន Emirates ដំណើរការដោយយន្តហោះ Boeing 777-300ER ទំនើបជាមួយនឹងរចនាសម្ព័ន្ធបីថ្នាក់ ដោយផ្តល់ជូនបន្ទប់ឯកជន First Class , Business Class និង Economy Class ។ បើតាមលោក Mohammed Al Qassim គោលដៅកំពូលទាំងប្រាំរបស់ខ្លួនពីប្រទេសកម្ពុជា ទៅកាន់ ឌូបៃ សិង្ហបុរី បារាំង ស្វីស និងចក្រភពអង់គ្លេស។ ទន្ទឹមនឹងនោះ ជើងហោះហើរដែលមកដល់កម្ពុជា ភាគច្រើនមានភាពច្រើនមក ពីប្រទេសបារាំង សិង្ហបុរី ចក្រភពអង់គ្លេស អ៊ីតាលី និង UAE ដែលឆ្លុះបញ្ចាំងពីលំហូរតុល្យភាពនៃអ្នកធ្វើដំណើររវាងប្រទេសកម្ពុជា និងមជ្ឈមណ្ឌលពិភពលោកសំខាន់ៗ»។ គួរជម្រាបថា ការដំណើរការហោះហើយររបស់ក្រុមហ៊ុនអាកាសចរណ៍ Emirates នេះ ធ្វើឡើងបន្ទាប់ពីកម្ពុជា បានចុះហត្ថលេខាលើកិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រាយ ជាមួយ អាមីរ៉ាត់អារ៉ាប់រួម (CEPA) កាលពីថ្ងៃ៣១ ខែមករា ឆ្នាំ២០២៤។ កិច្ចព្រមពៀងនេះ នឹងជួយជំរុញកើនទេសចរណ៍ ពាណិជ្ជកម្ម និងវិនិយោគរវាងប្រទេសទាំងពីរឱ្យកាន់តែប្រសើរ៕ លោក Mohammed Al Qassim អ្នកគ្រប់គ្រងក្រុមហ៊ុន Emirates ប្រចាំកម្ពុជា កំពុងថ្លែងមកកាន់អ្នកសារព័ត៌មានក្នុងជំនួបនៅសណ្ឋាគារហៃយ៉ាត់ កាលពីថ្ងៃទី៣០ ខែវិច្ឆិកា។ រូបថត៖ Emirates អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9297.txt	ភ្នំពេញ៖ បច្ចេកវិទ្យាដ៏ទូលំទូលាយរបស់ E-beam និង X-ray អាចជួយលើកកម្ពស់ភាពប្រកួតប្រជែងក្នុងវិស័យឧស្សាហកម្ម លើការបង្កើនប្រសិទ្ធភាព និងគុណភាពផលិតផល។ លោក ហែម វណ្ណឌី រដ្ឋមន្រី្តឧស្សាហកម្ម វិទ្យាសាស្ត្រ បច្ចេកវិទ្យា និងនវានុវត្តន៍។	វិទ្យាស្ថានជាតិវិទ្យាសាស្ត្រ បច្ចេកវិទ្យា និងនវានុវត្តន៍ បានរៀបចំសិក្ខាសាលាបង្កើនការយល់ដឹង និងការប្រើប្រាស់បរិក្ខារប្រព្រឹត្តកម្មវិទ្យុសកម្មពហុបំណងដោយបច្ចេកវិទ្យា E-beam និង X-ray នៅកម្ពុជា នៅទីស្តីការក្រសួងឧស្សាហកម្ម នាថ្ងៃទី៩ ខែធ្នូ។ សិក្ខាសាលា នេះធ្វើឡើងក្រោមកិច្ចសហការជាមួយការិយាល័យប្រចាំតំបន់នៃកិច្ចព្រមព្រៀងសហប្រតិបត្តិការតំបន់ (RCARO) និងការិយាល័យសន្តិសុខវិទ្យុសកម្មរបស់ក្រសួងថាមពលសហរដ្ឋអាម៉េរិក ដែលមានតំណាងក្រសួង-ស្ថាប័ន មន្ទីរពេទ្យជាតិ គ្រឹះស្ថានសិក្សាស្រាវជ្រាវ និងវិស័យឯកជន ចូលរួម ដើម្បីស្វែងយល់អំពីអត្ថប្រយោជន៍ និងការប្រើប្រាស់បច្ចេកវិទ្យា E-beam និង X-ray ប្រកបដោយសុវត្ថិភាព និងប្រសិទ្ធភាព។ បើតាមលោក ហែម វណ្ណឌី បច្ចេកវិទ្យា E-beam និង X-ray អាចត្រូវបានប្រើប្រាស់ទូលំទូលាយនៅក្នុងវិស័យជាច្រើន ហើយពិតណាស់ ការប្រើប្រាស់ទាំងអស់គឺសម្រាប់តែគោលបំណងស៊ីវិលប៉ុណ្ណោះ។ លោក បានថ្លែងក្នុងសិក្ខាសាលាខាងលើដូច្នេះ៖ « មិនថាប្រើដើម្បីសម្លាប់មេរោគលើឧបករណ៍វេជ្ជសាស្ត្រ, បង្កើនសុវត្ថិភាពចំណីអាហារ, ឬជំរុញការកែច្នៃរូបធាតុនោះទេ បច្ចេកវិទ្យាទាំងនេះមានសក្ដានុពលធំធេង និងអាចជំរុញវិស័យពាក់ព័ន្ធឱ្យរីកចម្រើនបានឆាប់រហ័ស»។ ក្រៅពីលើកកម្ពស់ការយល់ដឹងអំពីអត្ថប្រយោជន៍ទូលំទូលាយនៃបច្ចេកវិទ្យា E-beam និង X-ray សិក្ខាសាលាក៏មានគោលដៅលើកកម្ពស់ភាពប្រកួតប្រជែងក្នុងវិស័យឧស្សាហកម្ម តាមរយៈការចាប់យកបច្ចេកវិទ្យាទាំងនេះទៅប្រើប្រាស់ ដើម្បីបង្កើនប្រសិទ្ធភាព និងគុណភាពផលិតផល។ លើសពីនេះ សិក្ខាសាលាក៏ផ្តោតលើការប្រើប្រាស់បច្ចេកវិទ្យាដែលមានមេត្រីភាពបរិស្ថាន ដើម្បីបង្កើតដំណោះស្រាយនិរន្តរភាព ដូចជាការគ្រប់គ្រងសំណល់ និងការកែច្នៃរូបធាតុ ដែលឆ្លើយតបទៅនឹងបញ្ហាបរិស្ថានដែលកាន់តែមានសភាពធ្ងន់ធ្ងរ។ ជាមួយគ្នានេះ លោករដ្ឋមន្រ្តីឧស្សាហកម្ម បានទាមទារឱ្យភាគីពាក់ព័ន្ធចូលរួម លុបបំបាត់ការយល់ខុសជុំវិញវិទ្យុសកម្មចំណីអាហារ។ «យើងចូលរួមទាំងអស់គ្នា ដើម្បីធានាដល់សាធារណជនថា នីតិវិធី និងបទប្បញ្ញត្តិសុវត្ថិភាពតឹងរឹង ស្តីពី ប្រព្រឹត្តិកម្មវិទ្យុសកម្ម ត្រូវបានអនុវត្ត ដើម្បីធានាសុវត្ថិភាពចំណីអាហាររបស់យើង»។ នេះជាការលើកឡើងរបស់លោក ហែម វណ្ណឌី ដែលបញ្ជាក់ថា សិក្ខាសាលាបង្កើនការយល់ដឹងនេះ ជាជំហានថ្មីមួយឆ្ពោះទៅរកការចាប់យកបច្ចេកវិទ្យា E-beam និង X-ray មកប្រើប្រាស់ដោយជោគជ័យនៅកម្ពុជា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9298.txt	ភ្នំពេញ៖ កម្ពុជាមានអតិរេកស្រូវជារៀងរាល់ឆ្នាំក្នុងការកែច្នៃនាំចេញទៅកាន់ទីផ្សារពិភពលោក។ ជុំវិញនៃផលិតផលកសិកម្មដ៏សំខាន់នេះ ប្រធានព្រឹទ្ធសភា សម្តេច ហ៊ុន សែន បានជំរុញវិនិយោគិនអារ៉ាប៊ីសាអូឌីតឱ្យវិនិយោគលើវិស័យស្រូវ-អង្ករ ដើម្បីនាំទៅកាន់ទីផ្សារប្រទេសរបស់ខ្លួន ក៏ដូចជាទីផ្សារប្រទេសនានាក្នុងតំបន់អារ៉ាប់។	សម្តេច ហ៊ុន សែន បានជួបពិភាក្សាជាមួយ លោក អាប់ឌុលឡា ម៉ូហាម៉េដ អ៊ីប្រាហ៊ីម អាល-សេក្ខ (Abdullah Mohammed Ibrahim Al-Sheikh) ប្រធានសភា នៃព្រះរាជាណាចក្រអារ៉ាប៊ីសាអូឌីត នៅវិមានរដ្ឋសភា រាជធានីរីយ៉ាដ នាថ្ងៃទី៩ ខែធ្នូ។ ក្នុងជំនួបនេះ សម្តេច បានស្នើដល់ប្រធានសភាអារ៉ាប៊ីសាអូឌីត ឱ្យចាប់ផ្តើមធ្វើកិច្ចសហប្រតិបត្តិការស្នូល តាមរយៈកម្ពុជានាំចេញអង្ករមកអារ៉ាប៊ីសាអ៊ូឌីត។ នេះបើសេចក្តីប្រកាសព័ត៌មានរបស់នៅបណ្តាញសង្គមរបស់សម្តេច ហ៊ុន សែន។ សម្តេច ហ៊ុន សែន បន្តរៀបរាប់ទៅកាន់ប្រធានសភាអារ៉ាប៊ីសាអូឌីត យ៉ាងដូច្នេះ៖ « កម្ពុជាមានប្រព័ន្ធស្រោចស្រពល្អជាងមុន និងមានអតិរេកស្រូវ។ [សូម] ឯកឧត្តមប្រធានសភា ជំរុញវិនិយោគិនអារ៉ាប៊ីសាអូឌីត ឱ្យមកវិនិយោគរៀបចំម៉ាស៊ីនកិនស្រូវ ស្តុក និងវេចខ្ចប់ នៅកម្ពុជា សម្រាប់នាំចេញអង្ករមកប្រទេសអារ៉ាប៊ីសាអូឌីត និងប្រទេសនានាក្នុងតំបន់»។ បើតាមសម្តេច នេះជាឱកាសដែលវិនិយោគិនអារ៉ាប៊ីសាអូឌីត គួរតែចាប់យក។ សម្តេចប្រធានព្រឹទ្ធសភាកម្ពុជាបានបន្ថែមថា ៖ « អារ៉ាប៊ីសាអូឌីតមានសន្តិសុខថាមពល រីឯកម្ពុជា មានសន្តិសុខស្បៀង។ ប្រទេសយើងទាំងពីរអាចបំពេញបន្ថែមគ្នាទៅវិញទៅមក។ ប្រទេសយើងទាំងពីរជាប្រទេសប្រកាន់របបរាជាធិបតេយ្យដូចគ្នា។ អាស្រ័យហេតុនេះ ត្រូវរឹងចំណងមេត្រីភាព»។ ជុំវិញនៃសំណើរខាងលើ ប្រធានសភាអារ៉ាប៊ីសាអូឌីត បានយកចិត្តទុកដាក់ និងទទួលយកទៅពិចារណាបន្ថែម។ ជាមួយគ្នានេះ លោក អាប់ឌុលឡា ម៉ូហាម៉េដ អ៊ីប្រាហ៊ីម អាល-សេក្ខ ក៏បានលើកឡើងពីបំណងរបស់ខ្លួនក្នុងការបើកស្ថានទូតនៅកម្ពុជាក្នុងពេលដ៏ខ្លីខាងមុខនេះផងដែរ។ លោកបានបញ្ជាក់ថា ៖ « ការបើកស្ថានទូតទូតនេះ នឹងបង្កភាពងាយស្រួលដល់ការជំរុញ និងពង្រឹងបន្ថែមទៀត នូវទំនាក់ទំនងទ្វេភាគី រវាងប្រទេសប្រទេសទាំងពីរ»។ បើតាមលោក អាប់ឌុលឡា អារ៉ាប៊ីសាអូឌីត យកចិត្តទុកដាក់ខ្លាំងលើការលើកកម្ពស់សេដ្ឋកិច្ច និងសាសនា រួមទាំងការធ្វើកិច្ចសហប្រតិបត្តិការលើវិស័យផ្សេងៗទៀត ជាពិសេស វិស័យប្រេងដែលជាវិស័យសំខាន់បំផុតរបស់អារ៉ាប៊ីសាអូឌីត។ ប្រទេសជាច្រើនមានទំនាក់ទនងជាមួយអារ៉ាប៊ីសាអូឌីត តាមរយៈការផ្សាភ្ជាប់វិស័យសេដ្ឋកិច្ច។ លោកបន្តរៀបរាប់ថា នៅក្នុងរដ្ឋសភារបស់អារ៉ាប៊ីសាអូឌីត មានគណៈកម្មការទទួលបន្ទុកជាមួយនឹងកម្ពុជា ក៏ប៉ុន្តែទំនាក់ទំនងនោះ មិនទាន់ស៊ីជម្រៅនៅឡើយទេ។ លោកអាប់ឌុលឡា អះអាងនៅចំពោះសម្តេច ហ៊ុន សែន យ៉ាងដូច្នេះ ៖ « បញ្ជាក់ថាគណៈកម្មការទាំងសងខាង ត្រូវធ្វើកិច្ចសហប្រតិបត្តិការជាមួយគ្នាឱ្យបានច្រើននៅពេលអនាគត»។ គួរជម្រាបថា សម្តេច ហ៊ុន សែន បំពេញទស្សនកិច្ចផ្លូវការ នៅព្រះរាជាណាចក្រអារ៉ាប៊ីសាអូឌីត រដ្ឋកាតា សាធារណរដ្ឋតួកគីយ៉េ និងអេមីរ៉ាតអារ៉ាប់រួមក្នុងរយៈពេលមួយសប្តាហ៍ ចាប់ពីថ្ងៃទី៨ ដល់ថ្ងៃទី១៤ ខែធ្នូ ឆ្នាំ២០២៤។ ដំណើរទស្សនកិច្ចរបស់សម្តេច ហ៊ុន សែន នៅលើទឹកដីអារ៉ាប់នាពេលនេះ ក្នុងគោលដៅ ជំរុញទំនាក់ទំនងទ្វេភាគីរវាងប្រទេសទាំងពីរ ជាពិសេសគឺជំរុញការផ្លាស់ប្តូរប្រជាជន និងប្រជាជន ទេសចរណ៍ និងកីឡា ព្រមទាំងទំនាក់ទំនងពាណិជ្ជកម្ម និងវិនិយោគ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9299.txt	បច្ចុប្បន្ន កម្ពុជាមានតំបន់សេដ្ឋកិច្ចពិសេស៥០កន្លែង ក្នុងនោះមាន២៨កន្លែងកំពុងដំណើរការ ជាមួយគម្រោងវិនិយោគចំនួន៨០៤គម្រោង ខណៈ២២កន្លែងទៀតកំពុងអភិវឌ្ឍន៍។ បើតាមលោក សួន សុផល អគ្គលេខាដ្ឋានរង នៃគណៈកម្មាធិការវិនិយោគកម្ពុជានៃក្រុមប្រឹក្សាអភិវឌ្ឍន៍កម្ពុជា (CDC) ចាប់ឆ្នាំ២០១១ ដល់ ខែតុលា ឆ្នាំ២០២៤ ទំនិញដែលផលិតនៅក្នុងតំបន់សេដ្ឋកិច្ចពិសេស រួមចំណែកនៃការនាំចេញរបស់កម្ពុជាបានដល់ ៣២,៦ពាន់លានដុល្លារ។	ក្នុងពិធីសម្ពោធដាក់ឱ្យប្រើប្រាស់ជាផ្លូវការនូវប្រព័ន្ធគ្រប់គ្រងគម្រោងវិនិយោគកម្ពុជា (cdcIPM) នាថ្ងៃទី២៧ ខែវិច្ឆិកា លោក សួន សុផល បានបញ្ជាក់ថា ក្នុងចំណោមតំបន់សេដ្ឋកិច្ចពិសេស(SEZs) ទាំង៥០កន្លែងនេះ គឺមាន៧កន្លែង ជាតំបន់សេដ្ឋកិច្ចពិសេសថ្មីដែលទើបទទួលបានការអនុម័តពី CDC ក្នុងឆ្នាំ២០២៤នេះ។ តំបន់សេដ្ឋកិច្ចពិសេសទាំងនោះ មានទីផ្សារតំបន់ស្ថិតនៅតាមតំបន់ព្រំដែន តំបន់មាត់សមុទ្រ និងនៅតាមបណ្តារាជធានី-ខេត្តនានា។ « ការបង្កើតតំបន់សេដ្ឋកិច្ចពិសេសនេះ គឺយកមូលដ្ឋានដើម្បីតភ្ជាប់ជាមួយបណ្តាប្រទេស ដោយរុញទីតាំងតំបន់តំបន់ទាំងនោះ ទៅនៅកន្លែងបណ្តុំសេដ្ឋកិច្ចសំខាន់ៗ។ ជាពិសេសនៅតាមព្រំដែនកម្ពុជា-ថៃ កម្ពុជា-វៀតណាម និងនៅតាមតំបន់មាត់សមុទ្រ »។ នេះជាការលើកឡើងរបស់លោក សួន ដោយបន្តនិយាយថា ៖ « ការធ្វើបែបនេះ គឺដើម្បីងាយស្រួលក្នុងការទាក់ទាញការវិនិយោគ ដើម្បីឱ្យវិនិយោគិនប្រើប្រាស់ទីតាំងរបស់យើង ហើយប្រើប្រាស់ ហេដ្ឋារចនាសម្ព័ន្ធនៅបណ្តាប្រទេសជិតខាង អាចកាត់បន្ថយចំណាយក្នុងការផលិត»។ លោក សួន សុផល អគ្គលេខាធិការគណៈកម្មាធិការវិនិយោគកម្ពុជា ថ្លែងក្នុងពិធីសម្ពោធដាក់ឱ្យប្រើប្រាស់ជាផ្លូវការប្រព័ន្ធគ្រប់គ្រងវិនិយោគកម្ពុជា នៅថ្ងៃ២៧ ខែវិច្ឆិកា ឆ្នាំ២០២៤។ បើតាមអគ្គលេខាដ្ឋានរងនៃគណៈកម្មាធិការវិនិយោគកម្ពុជា តំបន់សេដ្ឋកិច្ចពិសេសរបស់កម្ពុជា គឺមានការវិនិយោគទៅលើមានវិស័យផលិតរថយន្ត (ការដំឡើងរថយន្ត ការផលិតគ្រឿងបន្លាស់រថយន្ត កៅអីរថយន្ត និងគ្រឿងបង្គុំនានាពាក់ព័ន្ធនឹងយានយន្ត)។ វិស័យអេឡិត្រូនិច គឺមានគ្រឿងបង្គុំអគ្គិសនី គ្រឿងបន្លាស់អេឡិចត្រូនិច បន្ទុសូឡា ការផលិតបន្ទះសៀគ្វីបោះពុម្ព នឹងខ្សែជាមួយឧបករណ៍ភ្ជាប់...ជាដើម។ ក្រៅពីនេះ នៅក្នុងតំបន់សេដ្ឋកិច្ចពិសេស ក៏មានវិនិយោគទៅលើវិស័យវាយនភណ្ឌ (សម្លៀកបំពាក់ ស្បែងជើង កាបូប...) និងវិស័យកសិ-ឧស្សាហកម្ម។ អត្ថបទទាក់ទង ក្រុមហ៊ុន រ៉ូយ៉ាល់ គ្រុប បានសិទ្ធិបង្កើតសេដ្ឋកិច្ចពិសេសនៅខេត្តកណ្តាល លើផ្ទៃដី១២០ហិកតា តំបន់សេដ្ឋកិច្ចពិសេស គឺជាតំបន់ដែលមានទីតាំងយុទ្ធសាស្ត្រត្រៀមរួចជាស្រេច សម្រាប់អាជីវកម្ម និងការវិនិយោគ ជាមួយនឹងហេដ្ឋារចនាសម្ព័ន្ធដឹកជញ្ជូន។ ក្នុងរយៈពេលប៉ុន្មានឆ្នាំចុងក្រោយនេះ ទិន្នផលនាំចេញនៃតំបន់សេដ្ឋកិច្ចពិសេសបានកើនឡើងយ៉ាងខ្លាំង។ ផែនទីតំបន់សេដ្ឋកិច្ចពិសេសកម្ពុជា។រូបភាព៖ក្រុមប្រឹក្សាអភិវឌ្ឍន៍កម្ពុជា។ លោក សួន សុផល បានបញ្ជាក់ ៖«ការផលិតនៅក្នុងតំបន់សេដ្ឋកិច្ចនេះ រួមចំណែករុញកំណើននៃការនាំចេញរបស់កម្ពុជា ពីឆ្នាំ២០១១រហូតដល់ខែតុលា ឆ្នាំ២០២៤ បានទៅដល់៣២,៦ពាន់លានដុល្លារ»។ គួរជម្រាបថា រយៈពេល១០ខែមកនេះ ទំនាក់ទំនងពាណិជ្ជកម្មរវាងកម្ពុជា ជាប្រទេសដៃគូក្នុងពិភពលោកបានក្នុងទំហំទឹកប្រាក់ជាង៤៥ពាន់លានដុល្លារ កើន ១៦,៥ភាគរយ ធៀបនឹងរយៈពេលដូចគ្នាកាលឆ្នាំ២០២៣។ ក្នុងនោះ ការនាំចេញសរុបរបស់កម្ពុជាមានជាង២១,៥ពាន់លានដុល្លារ កើន១៦ភាគរយ រីឯ ការនាំចូលវិញមានជិត២៣,៥ពាន់លានដុល្លារ កើន១៧ភាគរយ៕ លោក សួន សុផល អគ្គលេខាធិការគណៈកម្មាធិការវិនិយោគកម្ពុជា ថ្លែងក្នុងពិធីសម្ពោធដាក់ឱ្យប្រើប្រាស់ជាផ្លូវការប្រព័ន្ធគ្រប់គ្រងវិនិយោគកម្ពុជា នៅថ្ងៃ២៧ ខែវិច្ឆិកា ឆ្នាំ២០២៤។ ផែនទីតំបន់សេដ្ឋកិច្ចពិសេសកម្ពុជា។រូបភាព៖ក្រុមប្រឹក្សាអភិវឌ្ឍន៍កម្ពុជា។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_93.txt	ភ្នំពេញ៖ ក្រសួងមហាផ្ទៃ សម្រេចទទួលស្គាល់ គណបក្សសន្តិភាពជាតិ (គ.ស.ជ) កាលថ្ងៃ ទី២១មីនា។ បក្សនេះ មានទីស្នាក់ការកណ្ដាលនៅផ្ទះលេខ៦៩Z ផ្លូវបេតុង ភូមិអូរណ្ដូង១ សង្កាត់ព្រែកប្រា ខណ្ឌច្បារអំពៅ រាជធានីភ្នំពេញ។ នេះបើតាម ប្រកាសស្ដីពី ការចុះបញ្ជី គណបក្សសន្តិភាពជាតិ ចេញដោយលោក ស សុខា រដ្ឋមន្ត្រីក្រសួងមហាផ្ទៃ។	គណបក្សសន្តិភាពជាតិ មានលោក រស់ សារ៉ុម ជាប្រធានគណៈកម្មាធិការបណ្ដោះ អាសន្ន ។ ក្នុងកិច្ចសម្ភាសជាមួយសារព័ត៌មានឌីជីថលថ្មីៗ ប្រធានរូបនេះ អះអាង ពីគោលជំហរ គណបក្ស ជាបក្សប្រកាន់កណ្ដាលនិងស្ដាំនិយម។ ចំពោះ បាវចនាបក្ស គឺ ការពារសមធម៌ វឌ្ឍនភាព សង្គម។ លោក សារ៉ុម បញ្ជាក់ពីបេសកកម្មរបស់បក្សខ្លួនយ៉ាងដូច្នេះ៖ «ធ្វើយ៉ាងណា ការពារ សន្តិភាពឱ្យបាន ហើយសមធម៌ ក្នុងការអភិវឌ្ឍ។ វាមានន័យថា ពលរដ្ឋនៅកម្ពុជាទទួល យកការអភិវឌ្ឍបានពីសង្គម។ យើងរក្សាស្ថេរភាពនយោបាយនិងការអភិវឌ្ឍន ឆ្ពោះទៅប្រទេសអភិវឌ្ឍន៍ពេញលេញ នៅឆ្នាំ២០៥០ ដូចរដ្ឋាភិបាលមានគោលដៅដែរ»។ បច្ចុប្បន្ន សមាជិក រួមទាំងអ្នកគាំទ្រ ប្រមាណ៥០០០នាក់។ គណបក្សថ្មីនេះ ក៏មានបំណង ចូលរួមការប្រកួតប្រជែងការបោះឆ្នោត ក្រុមប្រឹក្សាឃុំ-សង្កាត់ និងថ្នាក់ជាតិខាងមុខផង ដែរ។ រីឯគោលនយោបាយរបស់គណបក្សសន្តិភាពជាតិ គឺគោរពឆន្ទៈរបស់ពលរដ្ឋ តាម រយៈការបោះឆ្នោត ពិសេសទទួលរដ្ឋាភិបាលដែលកើតចេញពី ឆន្ទៈប្រជាជន។ គោលនយោបាយ ចម្បងផ្សេងទៀត ស្វែងរកសុភម្គល សេចក្ដីថ្លៃថ្នូ ដល់ពលរដ្ឋ, ការពារ របររាជានិយម, ការពារអធិបតេយ្យជាតិ, ការពារមិនឱ្យបែកបាក់ផ្ទៃក្នុង និងដឹកនាំស្របតាម រដ្ឋធម្មនុញ្ញ។ នេះជាការបញ្ជាក់របស់ លោក រស់ សារ៉ុម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_930.txt	នាយករដ្ឋមន្រ្តីថៃលោក ប្រាយុទ្ធ ចាន់អូចា និងសមាជិកគណៈរដ្ឋមន្រ្តី ៥ រូបទៀតនៅបន្តកាន់តំណែងក្រោយការបោះឆ្នោតដោយដកទំនុកចិត្តមិនបានសម្រេចនៅសភានៅថ្ងៃទី ៤ ខែកញ្ញា។ ក្រោយការដកតំណែងមិនបានសម្រេចនេះ សកម្មជនប្រឆាំងរដ្ឋាភិបាលគ្រោងនឹងបន្តធ្វើបាតុកម្មទាមទារឱ្យលោក ប្រាយុទ្ធ ចុះចេញពីតំណែងផងដែរ។	លោក ប្រាយុទ្ធ ទទួលបានសំឡេងគាំទ្រ ២៦៤ សំឡេងនិងប្រឆាំង ២០៨ សំឡេងក្នុថសភា ដែលនេះធ្វើឱ្យលោកអាចកាន់តំណែងជានាយរដ្ឋមន្រ្តីបន្ត។ ក្រៅពីលោក ប្រាយុទ្ធ រដ្ឋមន្រ្តីក្រសួងសុខាភិបាលលោក Anutin Charnvirakul និងសមាជិកគណៈរដ្ឋមន្រ្តី ៤ រូបផ្សេងទៀតដែលគណបក្សប្រឆាំងបានចោទប្រកាន់ទាក់ទិននឹងរឿងពុករលួយ និងការគ្រប់គ្រងស្ថានភាពកូវីដ-១៩មិនបានល្អ ក៏បានរួចផុតពីការបោះឆ្នោតទម្លាក់នេះផងដែរ។ អ្នកតាក់តែងច្បាប់និងអ្នកនយោបាយមកពីគណបក្សប្រឆាំងនៅថៃជាង ៤ ថ្ងៃមកនេះ បានចោទប្រកាន់រដ្ឋាភិបាលរបស់លោកប្រាយុទ្ធ ថាដឹកនាំមិនបានល្អលើបញ្ហារាកូវីដ -១៩ និងរិះគន់លើការប៉ះពាល់លើសេដ្ឋកិច្ចធ្ងន់ធ្ងរ។ បញ្ហាមួយចំនួនទៀតដូចជា ការដាក់ផែនការចាក់វ៉ាក់សាំងរបស់រដ្ឋាភិបាលជូនប្រជាជនយឺត ការសម្រេចមិនចូលរួមជាមួយអង្គការផ្គត់ផ្គង់វ៉ាក់សាំងអន្តរជាតិ COVAX ជាដើម ក៏ជាបញ្ហាដែលធ្វើឱ្យកើតមានការការបោះឆ្នោតដកទំនុកចិត្តលើលោកប្រយុទ្ធដែរ។ គួរបញ្ជាក់ថា នេះគឺជា លើកទី ៣ហើយ ដែលរដ្ឋាភិបាលដឹកនាំដោយលោក ប្រាយុទ្ធ ទទួលរងនូវការស្តីបន្ទោសពីគណបក្សប្រឆាំងនិងពីប្រជាជន។ បន្ថែមពីនេះ ក្រុមអ្នកតវ៉ាដែលគាំទ្រលទ្ធិប្រជាធិបតេយ្យនៅថៃក៏បានអះអាងថា ពួកគេគ្រោងធ្វើបាតុកម្មជាថ្មីម្តងទៀតនៅថ្ងៃទី៤ ខែកញ្ញានេះ ដើម្បីដាក់សម្ពាធបន្ថែមដល់លោក ប្រាយុទ្ធ។ ក្រុមអ្នកប្រឆាំងតវ៉ាក៏ធ្លាប់បានប្រកាសហើយថា បាតុកម្មប្រឆាំងនឹងរដ្ឋាភិបាលលោក ប្រយុទ្ធ នឹងបន្តកើតមានរហូតដល់លោក ព្រមចុះចេញពីតំណែងជានាយករដ្ឋមន្រ្តី។ នៅថ្ងៃទី ២ ខែកញ្ញាកន្លងទៅ ប្រជាជនថៃបាន ប្រមូលផ្តុំគ្នាអំពាវនាវឱ្យនាយករដ្ឋមន្រ្តី ប្រាយុទ្ធចុះចេញពីតំណែងម្តងរួចមកហើយ។ ការតវ៉ានេះ បានប្រែក្លាយទៅជាអំពើហិង្សាដោយសារកងកម្លាំងរក្សាសន្តិសុខថៃបានប្រើឧស្ម័នបង្ហូរទឹកភ្នែក បាញ់ទឹក និងគ្រាប់កាំភ្លើងកៅស៊ូដើម្បីបំបែកក្រុមអ្នកតវ៉ា។ ពាក់ព័ន្ធនឹងបញ្ហាកូវីដ-១៩ មកទល់ពេលនេះ ថៃបានរាយការណ៍ពីករណីឆ្លងជំងឺកូវីដ -១៩ ជាង ១ ករណី និងមនុស្សជាង ១ ម៉ឺន ២ពាន់អ្នកបាត់បង់ជីវិត។ បន្ថែមពីនេះ ប្រជាជនថៃជាង ១៣ ភាគរយប៉ុណ្ណោះនៃប្រជាជនសរុប ដែលទទួលបានការចាក់វ៉ាក់សាំងបានពេញលេញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9300.txt	ភ្នំពេញ៖ «Klahan 9 SPACE» ជាគម្រោងមួយដឹកនាំដោយក្រុមយុវជន ដែលបានគាំទ្រដល់យុវជនកម្ពុជា ឱ្យចូលរួមក្នុងវេទិកាសាធារណៈ និងមានឥទ្ធិពលលើការសម្រេចចិត្ត។ លោកស្រី សៅ វិចិ្ឆកា នាយិកាប្រចាំកម្ពុជានៃអង្គការ ប៊ីប៊ីស៊ី មេឌា អាកសិន បានឱ្យដឹងថា គម្រោងនេះ បានចាប់ក្នុងឆ្នាំ២០២១ ដោយសហការជាមួយក្រសួងអប់រំ យុវជន និងកីឡា ក្រោមការផ្តល់មូលនិធិ ដោយទីភ្នាក់ងារស្វីសសម្រាប់កិច្ចសហប្រតិបត្តិការ និងការអភិវឌ្ឍន៍ (SDC) និងការិយាល័យផ្នែកស្ថានទូតស៊ុយអែតនៅទីក្រុងភ្នំពេញ ហៅកាត់ថា ស៊ីដា។	BBC Media Action គឺជាអង្គការសប្បុរសធម៌អន្តរជាតិ ដែលផ្តល់នូវគម្រោងទំនាក់ទំនងប្រកបដោយភាពច្នៃប្រឌិតនៅក្នុងប្រទេសកម្ពុជា ដោយដោះស្រាយបញ្ហាអភិវឌ្ឍន៍ជាច្រើនរួមមានការបន្សាំបម្រែបម្រួលអាកាសធាតុ ការទំនាក់ទំនងហានិភ័យ សុខភាពផ្លូវភេទ និងសុខភាពបន្តពូជ ភាពជាសហគ្រិនស្ត្រី សន្តិសុខសេដ្ឋកិច្ចយុវជន ការផ្តល់សិទ្ធិអំណាចដល់យុវជន និងការចូលរួមជាដើម។ នាថ្ងៃទី៣ ខែឆ្នូ ឆ្នាំ ២០២៤ នៅក្នុងវេទិកាបង្ហាញលទ្ធផលសិក្សាស្រាវជ្រាវ នវានុវត្ដន៍ ពហុប្រព័ន្ធផ្សព្វផ្សាយ ដើម្បីការចូលរួមរបស់យុវជន លោកស្រី សៅ វិចិ្ឆកា បានរៀបរាប់ថា នាពេលថ្មីៗ គម្រោង Klahan 9 SPACE បានទៅដល់មនុស្សប្រមាណជាង ២,៤ លាននាក់ តាមរយៈការចូលរួមពីខ្លឹមសារប្រព័ន្ធផ្សព្វផ្សាយ និងសកម្មភាពផ្សព្វផ្សាយយ៉ាងសកម្ម។ លោក ចឹក លឹម អគ្គនាយករង អគ្គនាយកដ្ឋានយុវជននៃក្រសួងអប់រំ យុវជន និងកីឡា «អត្រាអ្នកចូលរួមជាផ្លូវការកើនឡើងពី ២៦ ភាគរយ ក្នុងឆ្នាំ២០២១ កើនដល់ ៤២ភាគរយ ឆ្នាំ២០២៤។ ស្រដៀងគ្នានេះដែល គេសង្កេតឃើញថានៅក្នុងចំណោមក្រុមចាស់ៗ ដែលត្រូវបានចូលរួមជាមួយគម្រោង Klahan9 SPACE ពោលគឺប្រមាណជាង ៩០ភាគរយ បើប្រៀបធៀបទៅនឹង ៧២ ភាគរយ ក្នុងចំណោមអ្នកដែលមិនបានចូលរួម«។ នេះជាការបន្ថែមរបស់លោកស្រីនាយិកា។ ជាមួយគ្នានេះ លោក ចឹក លឹម អគ្គនាយករង អគ្គនាយកដ្ឋានយុវជននៃក្រសួងអប់រំ យុវជន និងកីឡា បានគូសបញ្ជាក់ថា នៅក្នុងសហគមនីមួយៗ យុវជនមានសក្ដានុពល មានថាមពល ភាពច្នៃប្រឌិត ដែលជាកត្តាសំខាន់ចូលរួមអភិវឌ្ឍន៍សង្គមជាតិ ដើម្បីឈានទៅរកអនាគតដ៏ត្រចេះត្រចង់។ ការសម្ដែងនៅក្នុងវេទិកាបង្ហាញលទ្ធផលសិក្សាស្រាវជ្រាវ នវានុវត្ដន៍ ពហុប្រព័ន្ធផ្សព្វផ្សាយ ដើម្បីការចូលរួមរបស់យុវជន ពលរដ្ឋអាយុចន្លោះពី ១៥ ទៅ ៣០ឆ្នាំ មានចំនួន ២៨,៣ ភាគរយ នៃចំនួនប្រជាជនសរុបស្មើនឹងប្រមាណជាង ៤លាននាក់ ត្រូវបានចាត់ទុកជាកាតាលីករសក្ដានុពល និងនាំមកនូវការអភិវឌ្ឍនសេដ្ឋកិច្ច ការផ្លាស់ប្ដូរឥរិយាបទក្នុងសង្គម ចីរភាពបរិស្ថាន និងលានុវត្ដន៍ភាពឌីជីថល។ លោក ចឹក លឹម សង្កត់ធ្ងន់ថា «យុវជនដែលមានអំណាច គឺជាស្ថាបត្យករ នៃអនាគតដ៏ភ្លឺស្វាង»។ គម្រោង«Klahan 9 SPACE» បានបណ្ដុះបណ្ដាលយុវជននូវជំនាញ ចំណេះដឹង ការលើកទឹកចិត្ត ការបង្កើតទំនាក់ទំនង និងផ្លាស់ប្ដូរឥរិយាបទអវិជ្ជមាន។ គម្រោងនេះ ក៏ធ្វើការជាមួយប្រព័ន្ធផ្សព្វផ្សាយក្នុងស្រុក និងដៃគូផ្សព្វផ្សាយដើម្បីផ្សព្វផ្សាយសារវិជ្ជមានដែលគាំទ្រដល់យុវជន៕ លោក ចឹក លឹម អគ្គនាយករង អគ្គនាយកដ្ឋានយុវជននៃក្រសួងអប់រំ យុវជន និងកីឡា ការសម្ដែងនៅក្នុងវេទិកាបង្ហាញលទ្ធផលសិក្សាស្រាវជ្រាវ នវានុវត្ដន៍ ពហុប្រព័ន្ធផ្សព្វផ្សាយ ដើម្បីការចូលរួមរបស់យុវជន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9301.txt	ក្រសួងពាណិជ្ជកម្មអាម៉េរិក បានប្រកាសពីវិធានការពន្ធនាំចូលថ្មីលើផ្ទាំងសូឡាពីប្រទេសអាស៊ីអាគ្នេយ៍ចំនួនបួនដូចជា កម្ពុជា ថៃ វៀតណាម និងម៉ាឡេស៊ី បន្ទាប់ពីក្រុមហ៊ុនផលិតក្នុងស្រុករបស់អាម៉េរិក បានត្អូញត្អែរពីបញ្ហាប្រឈមនៃការជោរជន់ផ្ទាំងសូឡាពីប្រទេសទាំង៤ ដែលមានតម្លៃថោក។ នេះបើតាមការចុះផ្សាយរបស់ទីភ្នាក់ងារព័ត៍មាន Reuters នៅថ្ងៃទី៣០ ខែវិច្ឆិកា។	ការសម្រេចលើការដំឡើងពន្ធលើក្រុមហ៊ុនផលិតផ្ទាំងសូឡានាំចូលពីកម្ពុជា វៀតណាម ថៃ និងម៉ាឡេស៊ី ធ្វើឡើងក្រោយមានការតវ៉ាពីក្រុមហ៊ុនក្នុងស្រុកអាម៉េរិក Hanwha Qcells និងក្រុមហ៊ុនផលិតតូចៗដើម្បីការពារការវិនិយោគរាប់ពាន់លានដុល្លារក្នុងអាម៉េរិកផ្ទាល់។ តាមសេចក្តីសម្រេចបឋមដែលបានបង្ហោះនៅលើវេបសាយក្រសួងពាណិជ្ជកម្មអាម៉េរិកកាលពីថ្ងៃទី២៩ ខែវិច្ឆិកា អាម៉េរិក នឹងបានដាក់ពន្ធនាំចូលក្នុងចន្លោះពី ២៧.៣១ភាគរយទៅ២៧១.២ភាគរយ អាស្រ័យលើក្រុមហ៊ុននីមួយៗ ដែលនាំចូលផលិតផលផ្ទាំងសូឡាពីកម្ពុជា ម៉ាឡេស៊ី ថៃ និងវៀតណាម។ ក្នុងនោះ ក្រុមហ៊ុន Jinko Solar របស់ចិន បានប្រឈមការដាក់ពន្ធ ២១.៣១ភាគរយ សម្រាប់ផលិតផលដែលផលិតនៅក្នុងម៉ាឡេស៊ី និង៥៦.៥១ភាគរយ សម្រាប់ផលិតផលដែលផលិតនៅវៀតណាម។ ក្រុមហ៊ុន Trina Solar មួយទៀតរបស់ចិន រងពន្ធ៧៧.៨៥ភាគរយ សម្រាប់ផលិតផលដែលផលិតនៅថៃ និង ៥៤.៤៦ភាគរយ សម្រាប់ផលិតផលដែលផលិតនៅវៀតណាម។ ផ្ទុយទៅវិញ ក្រសួងពាណិជ្ជកម្មអាម៉េរិក មិនបានដំឡើងពន្ធលើផលិតផលក្រុមហ៊ុន Hanwha Qcells ដែលផលិតក្នុងម៉ាឡេស៊ីឡើយ។ តាមសេចក្តីសម្រេចបឋមមួយផ្សេងទៀតចេញនៅថ្ងៃទី១ ខែតុលាកន្លងមក បើធៀបនឹងក្រុមហ៊ុនខាងលើ ក្រុមហ៊ុនផលិតផ្ទាំងសូឡានៅកម្ពុជារងពន្ធជាមធ្យមចន្លោះពី៨,២៥ភាគរយ ដល់៦៨,៤៥ភាគរយ ពោលគឺទាបជាងនៅវៀតណាម និងម៉ាឡេស៊ី។ ក្រុមហ៊ុនវៀតណាមអាចរងពន្ធរហូតដល់២៩២,៦១ភាគរយឯណោះ។ ៨០ភាគរយនៃបន្ទះសូឡា នាំចូលមកពីប្រទេសទាំងបួននេះ។ យ៉ាងណាក៏ដោយ ការសម្រេចខាងលើ ជាការសម្រេចបឋមប៉ុណ្ណោះ ការសម្រេចចុងក្រោយរបស់ក្រសួងពាណិជ្ជកម្មអាម៉េរិក ត្រូវធ្វើឡើងនៅថ្ងៃទី១៨ ខែមេសា ឆ្នាំ ២០២៥ ហើយទីភ្នាក់ងារពាណិជ្ជកម្មអន្តរជាតិរបស់ក្រសួងពាណិជ្ជកម្ម នឹងកំណត់ចុងក្រោយនៅថ្ងៃទី២ ខែមិថុនា មុននឹងចេញបញ្ជាចុងក្រោយនៅថ្ងៃទី៩ ខែមិថុនា។ គណៈកម្មការសម្ព័ន្ធមិត្តអាម៉េរិកសម្រាប់ឧស្សាហកម្មសូឡា(AASM)បានចោទប្រកាន់ក្រុមហ៊ុនផលិតបន្ទះសូឡារបស់ចិនធំៗជាមួយនឹងរោងចក្រនៅក្នុងម៉ាឡេស៊ី កម្ពុជា វៀតណាម និងថៃ ថាបានធ្វើឱ្យតម្លៃទីផ្សារសូឡាពិភពលោកធ្លាក់ចុះ ដោយការនាំចូលផលិតផលចូលទៅក្នុងទីផ្សារអាម៉េរិកយ៉ាងគំហុក។ ការណ៍ដែលក្រុមហ៊ុនចិននាំចូលផលិតកម្មសូឡាចូលទីផ្សារច្រើនក្នុងតម្លៃទាបនាំឱ្យផលិតផលរបស់ក្រុមហ៊ុនមានប្រភពនៅអាម៉េរិកត្រូវទម្លាក់តម្លៃ ដើម្បីប្រកួតប្រជែង។ ការនាំចេញរបស់កម្ពុជាទៅកាន់ទីផ្សារអាម៉េរិក សម្រេចបានក្នុងទំហំទឹកប្រាក់ជាង ៨,២៣ពាន់ដុល្លារ នារយៈពេល១០ខែនៃឆ្នាំ២០២៤ ដែលជាទីផ្សារនាំចេញធំជាងគេរបស់កម្ពុជា។ នៅក្នុងឆ្នាំ២០២៣ កម្ពុជា បាននាំផ្ទាំងសូឡាទៅអាម៉េរិក ក្នុងទំហំ២,៣ពាន់លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9302.txt	ភ្នំពេញ៖ គម្រោងសាងសង់ព្រែកជីកហ្វូណន នៅតែបន្តដំណើរការជាប្រក្រតី។ ឧបនាយករដ្ឋមន្ត្រី ស៊ុន ចាន់ថុល បានអះអាងជាថ្មីថា គម្រោងប្រវត្តិសាស្ត្ររបស់កម្ពុជាមួយនេះ នឹងត្រូវសាងសង់រួចរាល់តាមផែនការកំណត់នៅអំឡុងឆ្នាំ២០២៨។ លោក បានអះអាងបែបនេះ បន្ទាប់ពីសារព័ត៌មានអន្តរជាតិមួយបានសរសេរពីគម្រោងនេះ កំពុងជាប់គាំងដោយសារចិនមិនគាំទ្រផ្នែកហិរញ្ញវត្ថុ។	បច្ចុប្បន្ន ក្រុមហ៊ុនបច្ចេកទេសនៃគម្រោងព្រែកជីកហ្វូណន កំពុងសិក្សាលម្អិតបន្ថែមពីផលប៉ះពាល់លើផ្ទះ និងផលដំណាំនានារបស់ប្រជាពលរដ្ឋ។ រហូតដល់រដូវទឹកស្រកនៅដើមខែមករា ឆ្នាំ២០២៥ ក្រុមហ៊ុននឹងចាប់ផ្តើមជីកព្រែកនេះហើយ។ បើតាមលោក ស៊ុន ចាន់ថុល ដែលជាអនុប្រធានទី១នៃក្រុមប្រឹក្សាអភិឌ្ឍន៍កម្ពុជា (CDC) គម្រោងព្រែកជីកហ្វូណនប្រវែង១៨០គីឡូម៉ែត្រ ពេលសិក្សាបឋម គម្រោងនេះ ប៉ះពាល់ផ្ទះប្រជាពលរដ្ឋ ១,៥៨៥ខ្នង ប៉ុន្តែពេលចុះអនុវត្តជាក់ស្តែងក្រុមហ៊ុនបច្ចេកទេសកែតម្រូវផ្លូវទឹកខ្លះ ក៏ធ្វើឱ្យទំហំប៉ះពាល់ឡើងដល់ ២,៣០៥ខ្នង។ លោកបានបញ្ជាក់ថា ក្នុងចំណោមផ្ទះ ២,៣០៥ខ្នង គឺមាន៤០០ខ្នង រងផលប៉ះពាល់ច្រើន ដែលត្រូវរើចេញ។ « អ៊ីចឹងហើយ! យើងជួលក្រុមហ៊ុនឯកជនមួយទៀត ទៅធ្វើការ មើលខាងEIA មើលខាងផលប៉ះពាល់ឱ្យច្បាស់លាស់ យើងថតផង។ ឥឡូវ យើងចុះផ្ទាល់ ជួបប្រជាពលរដ្ឋផ្ទាល់...។ មិនមែនតែផ្ទះទេ តែដើមឈើក៏ឈើរាប់ដែរ។ អ៊ីចឹង ក្នុង[បណ្តោយព្រែកជីកនេះ] ប៉ះពាល់ដើមឈើ១៤៩,១៦៣ដើម។ យើងត្រូវសងលុយប្រជាពលរដ្ឋ ដែលមានទាំងដើមខ្នុរ ដើមដូង ដើមស្វាយ ដើមមៀន ដើមត្របែក។ យើងមានពេល៣ខែនេះ កំពុងធ្វើការងារលម្អិតអ៊ីចឹង[...]!» ។ លោក ស៊ុន ចាន់ថុល បានរៀបរាប់បែបនេះនៅក្នុងពិធីសម្ពោធដាក់ឱ្យប្រើប្រាស់ជាផ្លូវការប្រព័ន្ធគ្រប់គ្រងគម្រោងវិនិយោគកម្ពុជាទី២៧ ខែវិច្ឆិកា ចំពោះការលើកឡើងចំនួនដែលចោទថា រដ្ឋាភិបាលមិនអ្វីសោះលើគម្រោងព្រែកជីកហ្វូណន ក្រោយប្រកាសបើកដ្ឋានសាងសង់ កាលពីថ្ងៃទី៥ ខែតុលា ឆ្នាំ២០២៤មក។ លោកស៊ុន ចាន់ថុល ក៏ពន្យល់ទៀតថា ការធ្វើដំណើរសាងសង់គម្រោងជីកប្រវែង១៨០គីឡូម៉ែត្រនេះ ត្រូវចាប់ផ្តើមពីជំហានទីមួយ មិនមែនដល់១៨០គីឡូម៉ែត្រភ្លាមទេ។ ចំពោះការបើកការដ្ឋានជាការបោះជំហានទី១ នៃការចាប់ផ្តើមគម្រោងនេះ។ បើតាមឧបនាយករដ្ឋមន្ត្រីរូបនេះ បន្ទាប់ក្រុមការងារដោះស្រាយផលប៉ះពាល់នានាជូនប្រជាពលរដ្ឋរួចហើយនោះ គម្រោងនឹងចាប់ផ្តើមដំណើរការហើយ។ លោក ស៊ុន ចាន់ថុល បានអះអាងថា៖ « រាល់ថ្ងៃនេះ យើងកំពុងធ្វើការងារជាបន្តបន្ទាប់ ហើយគម្រោងព្រែកជីកហ្វូណន នឹងធ្វើចប់ជាស្ថាពរតាមការគ្រោងទុក ឬមុនការគ្រោងទុក»។ អត្ថបទទាក់ទង ព្រែកជីកហ្វូណនតេជោ ជាសរសៃឈាម និងដង្ហើមសេដ្ឋកិច្ចថ្មីរបស់កម្ពុជា! គម្រោងព្រែកជីកហ្វូណន ផ្ដើមចេញពីព្រែកតាកែវ នៃទន្លេមេគង្គ ឆ្លងកាត់ព្រែកតាឯក នៃទន្លេបាសាក់ រួចចូលតាមព្រែកតាហ៊ីង នៃទន្លេបាសាក់ ស្រុកកោះធំ និងបន្តរហូតដល់សមុទ្រខេត្តកែប។ គម្រោងនេះគ្រោងចំណាយថវិកា ១ ៧០០លានដុល្លារ ដោយប្រើពេលសាងសង់៤ឆ្នាំ។ គម្រោងនេះ នឹងផ្តល់ប្រយោជន៍ដោយផ្ទាល់ដល់ពលរដ្ឋប្រមាណ ១,៦លាននាក់ ដែលរស់នៅអមសងខាងផ្លូវទឹកព្រែកជីកនេះ ក្នុងភូមិសាស្ត្រខេត្តកណ្តាល តាកែវ កំពត និងខេត្តកែប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9303.txt	ភ្នំពេញ៖ ប្រទេសអង់គ្លេសជាទីផ្សារទំនិញលំដាប់ទី១០របស់កម្ពុជា ដែលក្នុងរយៈពេល១០ខែមកនេះ កម្ពុជានាំទំនិញចូលប្រទេសមួយនេះសម្រេចបានក្នុងទំហំទឹកប្រាក់៨០៧លានដុល្លារ កើនជាង២០ភាគរយ ធៀបនឹងរយៈពេលដូចគ្នាកាលឆ្នាំ២០២៣។ ជុំវិញនៃទំនាក់ទំនងពាណិជ្ជកម្មនេះ លោក Dominic Williams អគ្គរាជទូតប្រទេសអង់គ្លេសប្រចាំកម្ពុជា គឺចង់ឃើញផលិតផលខ្មែរមានគុណភាពជាច្រើនទៀតដាក់លក់នៅលើទីផ្សារប្រទេសខ្លួន។	វេទិកាពាណិជ្ជកម្ម និងវិនិយោគរបស់កម្ពុជា-អង់គ្លេសលើកទី២ ស្តីពីការតម្រង់ទិសសេដ្ឋកិច្ចឆ្ពោះទៅរកកំណើនសេដ្ឋកិច្ចប្រកបដោយចីរភាព ត្រូវបានធ្វើឡើងក្រោមវត្តមាន លោកស្រី ចម និម្មល រដ្ឋមន្ត្រីក្រសួងពាណិជ្ជកម្ម ជាមួយលោក Dominic Williams អគ្គរាជទូតប្រទេសអង់គ្លេសប្រចាំកម្ពុជា កាលពីថ្ងៃទី១២ ខែវិច្ឆិកា។ វេទិកានេះផ្តោតសំខាន់ចក្ខុវិស័យឆ្ពោះទៅកាន់ឆ្នាំ ២០៣០ ដែលប្រទេសទាំងពីរ ប្តេជ្ញាចិត្តរួមគ្នាពង្រឹងទំនាក់ទំនងពាណិជ្ជកម្ម ក្នុងការជំរុញកំណើនសេដ្ឋកិច្ចប្រកបដោយនិរន្តរភាព, ភាពជាដៃគូពាណិជ្ជកម្ម និងការវិនិយោគរក្នុងរយៈពេល ៥ ឆ្នាំខាងមុខ។ នេះបើយោងតាមសេចក្តីប្រកាសព័ត៌មានរបស់ស្ថានទូតអង់គ្លេសប្រចាំកម្ពុជា។ វេទិកានេះ ដើរតួជាថ្នាលមួយ ដើម្បីបង្ហាញពីការប្តេជ្ញាចិត្ត ក្នុងការជំរុញពាណិជ្ជកម្មរវាងប្រទេសទាំងពីរ និងគំនិតផ្តួចផ្តើមមួយចំនួន ដែលត្រូវបានបង្កើតឡើងដើម្បីគាំទ្រដល់ការធ្វើពិពិធកម្មសេដ្ឋកិច្ចរបស់កម្ពុជា។ ជាពិសេស គឺការផ្លាស់ប្តូរបៃតង ដែលជំរុញកំណើនពាណិជ្ជកម្មរបស់ប្រទេសទាំងពីរ ទៅលើភាពជាដៃគូជាមួយអ្នកនាំចេញកម្ពុជា ដើម្បីនាំយកទំនិញទៅកាន់ទីផ្សារចក្រភពអង់គ្លេស។ នៅចំពោះមុខរដ្ឋមន្ត្រីពាណិជ្ជកម្ម, លោក Dominic Williams បានបង្ហាញការជឿជាក់យ៉ាងមុតមាំ ពី ទំនាក់ទំនងពាណិជ្ជកម្ម និងការវិនិយោគរបស់ចក្រភពអង់គ្លេស-កម្ពុជា ដែលនាំមកនូវអត្ថ ប្រយោជន៍យ៉ាងច្រើនដល់ភាគីទាំងពីរ និងដើរតួនាទីយ៉ាងសំខាន់ក្នុងការគាំទ្រដល់គោលដៅអភិវឌ្ឍន៍របស់កម្ពុជា។ វេទិកាពាណិជ្ជកម្ម និងវិនិយោគ លើកទី២ «ចក្ខុវិស័យឆ្ពោះទៅកាន់ឆ្នាំ ២០៣០» « ចក្រភពអង់គ្លេស ជាទីផ្សារនាំចេញកំពូលទាំង១០ សម្រាប់ទំនិញកម្ពុជា។ ហើយយើងចង់ជួបអ្នកផលិតកម្ពុជាកាន់តែច្រើន ក្នុងការលក់ផលិតផលដ៏អស្ចារ្យរបស់ពួកគេទៅកាន់ទីផ្សារអ្នកប្រើប្រាស់នៅចក្រភពអង់គ្លេស។ នេះជាការលើកឡើងរបស់លោក Dominic Williams ដោយបានបញ្ជាក់ថា ៖ « នេះ ជាការគាំទ្រដល់វិស័យសំខាន់នៃសេដ្ឋកិច្ចកម្ពុជាឱ្យកាន់តែរីកចម្រើន និងគាំទ្រការងារសម្រាប់ប្រជាជនកម្ពុជាដែលឧស្សាហ៍ព្យាយាម»។ លោកអគ្គរាជទូតអង់គ្លេស ក៏ចង់ជួយធុរជនអង់គ្លេសក្នុងការពង្រីកវត្តមានរបស់ខ្លួននៅកម្ពុជា ជាពិសេសក្នុងវិស័យអប់រំ ហេដ្ឋារចនាសម្ព័ន្ធ និងសេវាកម្មហិរញ្ញវត្ថុ។ បើតាមលោក Dominic Williams អង់គ្លេសមានក្រុមហ៊ុនមានបទពិសោធន៍ជាច្រើនជាពិសេសក្នុងវិស័យទាំង៣នេះ ដែលក្រុមហ៊ុនទាំងនោះអាចបង្កើនប្រាក់ចំណូលសម្រាប់ប្រទេសអង់គ្លេសហើយថែមទាំងបង្កើតភាពប្រកួតប្រជែងជាសកលរបស់កម្ពុជាបានទៀតផង។ ជាមួយគ្នានេះ លោកស្រី ចម និម្មល ក៏បានលើកឡើង ពីសារៈសំខាន់នៃការធ្វើសមាហរណកម្មពាណិជ្ជកម្មរបស់កម្ពុជាទៅក្នុងតំបន់ និងពិភពលោក ផងដែរ។ កម្ពុជា បានទទួលអត្ថប្រយោជន៍យ៉ាងច្រើនពីទំនាក់ទំនងក្របខណ្ឌតំបន់ និងទ្វេភាគី ដែលបានរួមចំណែក និងពង្រឹងឆន្ទៈរបស់ កម្ពុជាទៅក្នុងប្រព័ន្ធពហុភាគីនិយមប្រកបដោយបរិយាបន្ន។ សម្រាប់ចក្ខុវិស័យឆ្ពោះទៅអនាគត ដើម្បីឈានទៅសម្រេច បាននូវវិបុលភាពប្រកបដោយចីរភាព ត្រូវការនូវឆន្ទៈដ៏មោះមុតពីគ្រប់ភាគីពាក់ព័ន្ធទាំងអស់ រួមទាំងយន្តការនៃភាពជាដៃ គូរវាងរដ្ឋនិងឯកជន ការបង្កើតនូវបទប្បញ្ញត្តិ និងគោលនយោបាយស្របទៅនឹងការគាំទ្រដល់វិស័យឯកជនដើម្បីទាញ យកអត្ថប្រយោជន៍ឱ្យបានពេញលេញពីអត្ថប្រយោជន៍នៃការអនុគ្រោះពន្ធនិងការលើកទឹកចិត្តនានា។ បើតាមលោកស្រី ចម និម្មល វេទិកាពាណិជ្ជកម្ម និងវិនិយោគរួមគ្នារវាងចក្រភពអង់គ្លេស-កម្ពុជា លើកទី២ តំណាងឱ្យឱកាសដ៏សំខាន់សម្រាប់ប្រទេសទាំងពីរ ក្នុងការពង្រឹងទំនាក់ទំនងសេដ្ឋកិច្ច ដោះស្រាយបញ្ហាប្រឈមរួមគ្នា និងផែនការសម្រាប់អនាគតប្រកបដោយនិរន្តរភាព។ « ចក្ខុវិស័ យទៅកាន់ឆ្នាំ ២០៣០ គឺមានភាពច្បាស់លាស់៖ ភាពជាដៃគូដែលមានភាពស្វាហាប់ ភាពធន់ និងផលប្រយោជន៍ទៅវិញទៅ មក ដែលនឹងជំរុញឱ្យមានការរីកចម្រើន បង្កើតឱកាសការងារ និងរកឃើញនូវសក្តានុពលថ្មីសម្រាប់អាជីវកម្ម និងប្រជាជនក្នុងប្រទេសទាំងពីរ»។ នេះជាការបញ្ជាក់របស់លោកស្រីរដ្ឋមន្ត្រីពាណិជ្ជកម្ម ក្នុងសេចក្តីប្រកាសព័ត៌មានរបស់ស្ថានទូតអង់គ្លេស។ របាយការណ៍ពីអគ្គនាយកដ្ឋានគយនិងរដ្ឋាករកម្ពុជា បានបង្ហាញថា ក្នុងរយៈពេល ១០ខែ (ពីខែមករា ដល់ខែតុលា) ឆ្នាំ២០២៤ ទំនាក់ទំនងពាណិជ្ជកម្មសរុបរវាងកម្ពុជា-ចក្រអង់គ្លេស សម្រេចបានក្នុងទំហំ ៨៥០ លានដុល្លារ កើនឡើង១៦ភាគរយ បើធៀបនឹងរយៈពេលដូចគ្នាឆ្នាំ២០២៣។ ក្នុងនោះ ការនាំចេញរបស់កម្ពុជា ទៅកាន់អង់គ្លេសមាន៨០៧លានដុល្លារ កើន២១ភាគរយ។ ផលិតផល ដែលកម្ពុជាដាក់លក់ក្នុងទីផ្សារប្រទេសនេះ មាន ផលិតផលសម្លៀកបំពាក់, ស្បែកជើង, កង់ និងផលិតផលកសិកម្មនានា៕ វេទិកាពាណិជ្ជកម្ម និងវិនិយោគ លើកទី២ «ចក្ខុវិស័យឆ្ពោះទៅកាន់ឆ្នាំ ២០៣០» អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9304.txt	ថៃរំពឹងថានឹងក្លាយទៅជាមជ្ឈមណ្ឌលស្បៀងអាហារពិភពលោកនៅឆ្នាំ២០២៦ ដោយតម្លៃពាណិជ្ជកម្មលើវិស័យម្ហូបអាហាររំពឹងនឹងលើសពី ២០,៣ពាន់លានដុល្លារនៅឆ្នាំ២០២៥។	តម្លៃពាណិជ្ជកម្មម្ហូបអាហារនៅថៃត្រូវបានគេរំពឹងថានឹងឈានដល់ ៦៩០ពាន់លានបាត (២០ពាន់លានដុល្លារ) នៅឆ្នាំនេះ ជាមួយនឹងអត្រាកំណើនរំពឹងទុក ៥ភាគរយ។ ការណ៍នេះទំនងជានឹងលើសពី ៧០០ពាន់លានបាត (២០,៣ពាន់លានដុល្លារ)នៅឆ្នាំក្រោយ ប្រសិនបើមិនមានហានិភ័យពីខាងក្រៅ។ ប្រធានសមាគមភោជនីយដ្ឋានថៃ លោក Taniwan Koonmongkon បានបញ្ជាក់ប្រាប់ Thailand Business News បែបនេះ។ ទីផ្សារម្ហូបអាហារនៅថៃត្រូវបានគេរំពឹងថានឹងកើនឡើងជារៀងរាល់ឆ្នាំពី ៥ភាគរយទៅ ១០ភាគរយនៅចន្លោះឆ្នាំ ២០២៤ ដល់ឆ្នាំ ២០២៩ ជាមួយនឹងការលក់ឈានដល់ជាង ៧១ពាន់លានដុល្លារនៅឆ្នាំនេះ។ ការនាំចេញអាហាររបស់ថៃបានកើនឡើង ២,៧ភាគរយក្នុងឆ្នាំ ២០២៣ ដល់ជិត ៤០ពាន់លានដុល្លារ ហើយត្រូវបានគេរំពឹងថានឹងបន្តកើនឡើងប្រហែល ២ភាគរយនៅឆ្នាំនេះ។ ថៃជាប្រទេសមានគុណសម្បត្តិច្រើនក្នុងការផលិត និងកែច្នៃម្ហូបអាហារ រួមផ្សំជាមួយនឹងនិន្នាការម្ហូបអាហារនាពេលអនាគត ដែលផ្តល់ឱ្យវិស័យម្ហូបអាហាររបស់ប្រទេសនេះ មានសក្តានុពលសម្រាប់កំណើនប្រកបដោយចីរភាព។ លើសពីនេះ អាជ្ញាធរទេសចរណ៍ថៃ (TAT) លោកស្រី Thapanee Kiatphaibool បានបញ្ជាក់ថា ទេសចរណ៍ម្ហូបអាហារ ជាធាតុផ្សំដ៏សំខាន់ក្នុងការខិតខំប្រឹងប្រែងលើកកម្ពស់អំណាចទន់របស់ថៃ ក្នុងការទាក់ទាញភ្ញៀវទេសចរបរទេស។ នៅឆ្នាំ ២០២៥ ថៃមានគោលបំណងស្វាគមន៍ភ្ញៀវទេសចរចំនួន ៣៩លាននាក់ ដោយវិស័យម្ហូបអាហាររបស់ថៃបានដើរតួយ៉ាងសំខាន់ក្នុងការជួយប្រទេសនេះឈានដល់ប្រាក់ចំណូលដែលបានគ្រោងទុកចំនួន ៣,៤ពាន់ពាន់លានបាត (៩៩ពាន់លានដុល្លារ)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9305.txt	ដើម្បីអបអរសាទរខួបលើកទី៤៤ នៃការដាក់ឱ្យចរាចរប្រាក់រៀលឡើងវិញ ធនាគារជាតិនៃកម្ពុជា ប្រកាសកម្មវិធីប្រកួតផលិតវីដេអូខ្លីមួយសម្រាប់ពលរដ្ឋរស់នៅខេត្តរតនគិរី និងខេត្តមណ្ឌលគិរី លើប្រធានបទ៖ តើប្រាក់ ១ម៉ឺនរៀល អាចទិញអ្វីបានខ្លះនៅខេត្តរតនគិរី និងខេត្តមណ្ឌលគិរី? អ្នកទទួលបានជ័យលាភីលេខ១ គឺនឹងទទួលបានប្រាក់រង្វាន់ពីធនាគារជាតិចំនួន ២លានរៀល។	លក្ខខណ្ឌចូលរួមការប្រកួតនេះ គឺងាយស្រួលនោះទេ ដោយបេក្ខជននីមួយៗ គ្រាន់តែថតវីដេអូ ពាក់ព័ន្ធនឹងប្រធានបទខាងលើ ដែលមានរយៈពេលចាប់ពី ៤០វិនាទី ទៅ ៣នាទី។ សេចក្តីជូនដំណឹងរបស់ធនាគារជាតិនៃកម្ពុជាបានបញ្ជាក់ថា បេក្ខជន ត្រូវថតវីដេអូនោះ នៅក្នុងទីតាំងណាដ៏បាន ឱ្យតែស្ថិតក្នុងខេត្តរតនគិរី និងមណ្ឌលគិរី។ ជាមួយគ្នានេះ បេក្ខជនក៏ត្រូវតាមដាន (Follow) ទំព័រហ្វ៊េសប៊ុកផ្លូវការធនាគារជាតិ នៃកម្ពុជា ដើម្បីទទួលព័ត៌មានពាក់ព័ន្ធនឹងប្រាក់រៀល និងព័ត៌មាននានាផងដែរ។ ក្រោយពីផលិតវីដេអូរួច បេក្ខជននីមួយៗ ត្រូវផ្សព្វផ្សាយវីដេអូនោះនៅលើគណនីហ៊្វេសបុក ឬ Tik Tok ផ្ទាល់ខ្លួន ដោយមានភ្ជាប់ចំណងជើង #ទិវាប្រាក់រៀល២០២៤ #ខ្ញុំស្រឡាញ់ប្រាក់រៀល និង #ធនាគារជាតិនៃកម្ពុជា។ រួចហើយ Mention គណនីបណ្ដាញសង្គមផ្លូវកា រធនាគារជាតិ នៃកម្ពុជា (ធនាគារជាតិ នៃកម្ពុជា - National Bank of Cambodia) និង (@nationalbankofcambodia)នៅលើ Tik Tok ជាដើម។ បន្ទាប់ពីបំពេញ លក្ខខណ្ឌខាងលើរួចហើយអស់ បេក្ខជនគ្រប់រូប ត្រូវផ្ញើតំណភ្ជាប់ (Link) វីដេអូ ដែលបានផ្សព្វផ្សាយមកនោះ ទៅកាន់សារហ្វ៊េសបុកផ្លូវការធនាគារជាតិនៃកម្ពុជា ត្រឹមថ្ងៃទី១៦ ខែឆ្នូ សម្រាប់បេក្ខជននៅខេត្តរតនគិរី។ សម្រាប់បេក្ខជននៅមណ្ឌលគិរីត្រូវ ផ្ញើ Link វីដេអូ ដែលខ្លួនបានផ្សព្វផ្សាយមកកាន់ធនាគារជាតិ នៃកម្ពុជា នៅថ្ងៃទី១៩ ខែធ្នូ ឆ្នាំ២០២៤។ ធនាគារជាតិ បានបញ្ជាក់ថា អ្នកជ័យលាភី នឹងទទួលរង្វាន់នៅក្នុងសិក្ខាសាលាផ្សព្វផ្សាយស្តីពី ប្រាក់រៀល ប្រព័ន្ធបាគង និងខេអេចឃ្យូអរ (KHQR) នៅខេត្តរតនគិរិផ្ទាល់ នាថ្ងៃទី២០ ខែឆ្នូ ហើយចំពោះម្ចាស់ជ័យលាភីប្រចាំខេត្តមណ្ឌលគិរី នឹងទទួលបានរង្វាន់ នាថ្ងៃទី២៣ ខែធ្នូ ឆ្នាំ២០២៤។ ចំពោះអ្នកជ័យលាភីលេខ១ នឹងទទួលបានទឹកប្រាក់ចំនួន ២ លានរៀល ហើយអ្នកជ័យលាភីលេខ២ ទទួលបានទឹកប្រាក់ចំនួន ១ លានរៀល ពីធនាគារជាតិនៃកម្ពុជា។ ធនាគារជាតិនៃកម្ពុជា បានលើកទឹកចិត្តដល់សាធារណជនគ្រប់វ័យ មិនថាក្មេង-ចាស់ ប្រុស-ស្រី ឬសិស្ស-និស្សិតទេ ដែលរស់នៅក្នុងខេត្តរតនគិរី សូមរួមក្នុងកម្មវិធីប្រកួតប្រជែងនេះឱ្យបានច្រើនកុះករ ដើម្បីលើកកម្ពស់ការប្រើប្រាស់ប្រាក់រៀល និងជារូបិយប័ណ្ណជាតិ ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9306.txt	ភ្នំពេញ៖ ក្រសួងរៀបចំដែនដី នគរូបនីយកម្ម និងសំណង់ កំពុងរៀបចំគោលនយោបាយជាតិ ស្ដីពី ៖ ស្ថាបត្យកម្មកម្ពុជាចំនួន៦ ផែនការយុទ្ធសាស្ដ្រ ដើម្បីឆ្ពោះទៅស្ថាបត្យកម្មខ្មែរនាសហសម័យកម្ពុជា។ លោក ហង្ស សុតសំភារ អគ្គលេខាធិការនៃអគ្គលេខាធិការដ្ឋានគណៈស្ថាបត្យករកម្ពុជារបស់ក្រសួងដែនដី បានថ្លែងបែបនេះក្នុងសន្និបាតបូកសរុបលទ្ធផលការងារប្រចាំឆ្នាំ២០២៤ នាថ្ងៃទី២៦ ខែវិច្ឆិកា។	លោក ហង្ស សុតសំភារ បានបញ្ជាក់ថា គោលនយោបាយជាតិ ស្ដីពី ស្ថាបត្យកម្មកម្ពុជាដែលអគ្គលេខាធិការដ្ឋានគណៈស្ថាបត្យករកម្ពុជា កំពុងរៀបចំឡើងនេះក្នុងគោលដៅសម្រេចឱ្យបាននូវចក្ខុវិស័យគោលគឺ អត្តសញ្ញាណជាតិ កិត្យានុភាពជាតិ ឆ្ពោះទៅស្ថាបត្យកម្មខ្មែរនាសហសម័យកម្ពុជា និងសម្រេចចក្ខុវិស័យស្ថាបត្យកម្មឌីជីថលឆ្នាំ២០៣០-២០៥០ ឱ្យទទួលបានជោគជ័យ។ បើតាមលោកអគ្គលេខាធិការ និងជាអនុរដ្ឋលេខាធិការក្រសួងដែនដី គោលនយោបាយជាតិ ស្ដីពី ស្ថាបត្យកម្មកម្ពុជា ទាំង៦ផែនការយុទ្ធសាស្ដ្រ នោះមាន៖ ១ គោលនយោបាយ ស្តីពី ការគ្រប់គ្រង និងការលើកកម្ពស់សមត្ថភាពវិជ្ជាជីវៈវិស័យស្ថាបត្យកម្ម។ ២. គោលនយោបាយជាតិ ស្តីពី ការជំរុញការស្រាវជ្រាវ នវានុវត្ដន៍ និងការប្រកួតប្រជែងស្នាដៃស្ថាបត្យកម្ម, ៣. ការពង្រឹងគុណភាពអប់រំដើម្បីទទួលបានជំនឿទុកចិត្ត។ ៤. គោលនយោបាយជាតិ ស្តីពី ការជំរុញការផ្សព្វផ្សាយសាធារណៈពីរបកគំហើញថ្មីៗ នៃវិស័យស្ថាបត្យកម្ម ៥. គោលនយោបាយជាតិ ស្តីពី ការលើកកម្ពស់ការយល់ដឹងពីតម្លៃវប្បធម៌សំណង់បេតិកភណ្ឌ។ សម្រាប់ គោលនយោបាយជាតិទី៦ដែលក្រសួងរៀបចំដែនកំពុងរៀបចំ ដើម្បីឆ្ពោះទៅស្ថាបត្យកម្មខ្មែរនាសហសម័យកម្ពុជា គឺការធ្វើសមាហរណកម្មវិស័យស្ថាបត្យកម្មចូលក្នុងសហគមន៍អាស៊ាន និងពិភពលោក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9307.txt	ភ្នំពេញ៖ គណៈកម្មាធិការជាតិគ្រប់គ្រង និងអភិវឌ្ឍតំបន់ឆ្នេរសមុទ្រកម្ពុជា កំពុងប្រែក្លាយតំបន់ឆ្នេរសមុទ្រទាំង៤របស់កម្ពុជា ឱ្យក្លាយទៅជា «ប៉ូលសេដ្ឋកិច្ចជាតិទំនើបប្រកបដោយចីរភាព ជីវភាព សុខភាព និងសុភមង្គល ដែលជាគោលដៅទេសចរណ៍ឆ្នេរសមុទ្រស្អាតលំដាប់សកលលោក»។ លោក ប៉ែន សុផល រដ្ឋលេខាធិការក្រសួងរៀបចំដែន នគរូបនីយកម្ម និងសំណង់ ថ្លែងបែបនៅក្នុងសន្និបាតបូកសរុបលទ្ធផលការងារប្រចាំឆ្នាំ២០២៤ និងទិសដៅការងារបន្តសម្រាប់ឆ្នាំ ២០២៥ នៅថ្ងៃទី ២៥ ខែវិច្ឆិកា។	កម្ពុជា មានខេត្តចំនួន៤ដែលមានឆ្នេរសមុទ្រ ក្នុងនោះ មានខេត្តព្រះសីហនុ កោះកុង កំពត និងខេត្តកែប។ បច្ចុប្បន្ន គណៈកម្មាធិការជាតិគ្រប់គ្រង និងអភិវឌ្ឍតំបន់ឆ្នេរសមុទ្រកម្ពុជា (គ.អ.ឆ.ក) នៃក្រសួងរៀបចំដែនដី កំពុងអនុវត្តផែនការសកម្មភាពនានាក្នុងការប្រែក្លាយតំបន់ឆ្នេរសមុទ្រទាំងនេះ ឱ្យទៅជា « ប៉ូលសេដ្ឋកិច្ចជាតិទំនើបប្រកបដោយចីរភាព ជីវភាព សុខភាព និងសុភមង្គល និងជាគោលដៅទេសចរណ៍ឆ្នេរសមុទ្រស្អាតលំដាប់សកលលោក»។ ការអភិវឌ្ឍតំបន់ឆ្នេរសមុទ្រនេះ ដើម្បីរួមចំណែកប្រែក្លាយកម្ពុជា ជាប្រទេសមានចំណូលមធ្យមកម្រិតខ្ពស់នៅឆ្នាំ២០៣០ និងជាប្រទេសមានចំណូលខ្ពស់នៅឆ្នាំ២០៥០។ ដើម្បីរួមចំណែកសម្រេចចក្ខុវិស័យកម្ពុជា គណៈកម្មាធិការជាតិគ្រប់គ្រង និងអភិវឌ្ឍតំបន់ឆ្នេរសមុទ្រកម្ពុជា បានជំរុញការងារគ្រប់គ្រង រៀបចំកែលម្អ និងអភិវឌ្ឍន៍តំបន់ឆ្នេរសមុទ្រកម្ពុជាសំខាន់នានា។ ក្នុងនោះ គ.អ.ឆ.ក បានពង្រឹងរៀបចំគោលនយោបាយ ច្បាប់ និងលិខិតបទដ្ឋានគតិយុត្ត មានគម្រោងអាទិភាពទី១ គឺការរៀបចំច្បាប់ស្ដីពីការគ្រប់គ្រង និងការអភិវឌ្ឍតំបន់ឆ្នេរសមុទ្រកម្ពុជា ។ ក្នុងពិធីសន្និបាតបូកសរុបលទ្ធផលការងារប្រចាំ២០២៤ នៅថ្ងៃទី ២៥ ខែវិច្ឆិកា លោក ប៉ែន សុផល រដ្ឋលេខាធិការ និងជាអគ្គលេខាធិការ គ.អ.ឆ.កបានបញ្ជាក់ថា សេចក្ដីព្រាងច្បាប់នេះ ត្រូវបានដាក់បញ្ចូលជាមួយនឹងសេចក្ដីព្រាងច្បាប់ ស្ដីពី ការរៀបចំដែនដី និងនគរូបនីយកម្ម ដែលបានបញ្ចប់កិច្ចពិគ្រោះយោបល់ទូលាយ ដើម្បីបន្តស្នើសុំការអនុម័តស្របតាមនីតិវិធីជាធរមាន។ អត្ថបទទាក់ទង «ឆ្នេរតេជោសន្តិភាពកែប» នឹងមានផ្លូវជិះកង់ ផ្លូវថ្មើជើង សួនច្បារ និងហេដ្ឋារចនាសម្ព័ន្ធកម្រិតខ្ពស់ បើតាមលោក ប៉ែន សុផល គ.អ.ឆ.ក នឹងអភិវឌ្ឍន៍រមណីយដ្ឋានឆ្នេរខ្សាច់កម្សាន្តសាធារណៈកម្រិតខ្ពស់ «ឆ្នេរតេជោ សន្តិភាពកែប» ប្រវែង ២ ៧០០ម៉ែត្រ ចាប់ពីផ្សារក្តាមដល់ព្រៃកោងកាង ស្ថិតនៅភូមិថ្មី សង្កាត់ព្រៃធំ ក្រុងកែប ខេត្តកែប។ ជាពិសេស គ.អ.ឆ.ក នឹងអភិវឌ្ឍន៍គម្រោងផ្លូវជិះកង់ទេសចរណ៍តំបន់ឆ្នេរសមុទ្រកម្ពុជា ខេត្តកំពត ខេត្តកែប ខេត្តព្រះសីហនុ និងខេត្តកោះកុង។ លោក ប៉ែន សុផល រដ្ឋលេខាធិការក្រសួងរៀបចំដែនដី នគរូបនីយកម្ម និងសំណង់។ រូបថត៖ ក្រសួងរៀបចំំដែនដី ជាមួយគ្នានេះ គ.អ.ឆ.ក នឹងរៀបចំកំពង់ផែទេសចរណ៍ និងគម្រោងកែលម្អនិងអភិវឌ្ឍហេដ្ឋារចនាសម្ព័ន្ធ នៅតំបន់ឆ្នេរសមុទ្រកម្ពុជា ខេត្តព្រះសីហនុ កំពត កែប និងខេត្តកោះកុង។ គ.អ.ឆ.ក ក៏នឹងរៀបចំកម្មវិធីប្រកួតប្រជែងស្នាដៃរចនាគម្រោងប្លង់នគរូបនីយកម្មតំបន់ឆ្នេរសមុទ្រកម្ពុជា ក្រោមប្រធានបទ « កម្ពុជា៖ មាតុភូមិខ្ញុំ ទីក្រុងខ្ញុំ ឆ្នេរសមុទ្រខ្ញុំ ក្នុងបេះដូងខ្ញុំ» ដើម្បីជំរុញសកម្មភាពការងារក្នុងការប្រែក្លាយតំបន់ឆ្នេរសមុទ្រទាំង៤ របស់កម្ពុជា ឱ្យទៅជា «ប៉ូលសេដ្ឋកិច្ចជាតិទំនើប» ផងដែរ។ កន្លងមក លោក សាយ សំអាល់ រដ្ឋមន្ត្រីក្រសួងរៀបចំដែនដី បានលើកឡើងថា «តំបន់ឆ្នេរ គឺជាប៉ូលសេដ្ឋកិច្ចដ៏ធំសម្រាប់កម្ពុជា ដែលអាចផ្ដល់ចំណូលដល់ជាតិបានប្រមាណ ២ ០០០ លានដុល្លារក្នុងមួយឆ្នាំ។ សមុទ្រកម្ពុជា មានធនធានជលផល ដ៏សម្បូរបែបដោយមិនទាន់រាប់បញ្ចូលធនធានឆ្នេរខ្សាច់សម្រាប់ទេសចរកម្សាន្ត។ ធនធានធម្មជាតិទាំងនេះ មានទំនាក់ទំនងផ្សារភ្ជាប់ជាមួយនឹងការធ្វើដំណើរ និងការស្នាក់នៅរបស់ភ្ញៀវទេសចរគ្រប់កម្រិត៕ លោក ប៉ែន សុផល រដ្ឋលេខាធិការក្រសួងរៀបចំដែនដី នគរូបនីយកម្ម និងសំណង់។ រូបថត៖ ក្រសួងរៀបចំំដែនដី អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9308.txt	ភ្នំពេញ៖ ប្រៃសណីយ៍កម្ពុជា ទទួលបានពានរង្វាន់កិត្យានុភាពចំនួន២ នៅក្នុងកិច្ចប្រជុំប្រឹក្សាប្រតិបត្តិការប្រៃសណីយ៍នៃសហភាពប្រៃសណីយសកល (UPU POC) នៅទីក្រុងប៊ែន ប្រទេសស្វីស។ នេះបើយោងតាមសេចក្តីប្រកាសព័ត៌មានរបស់ប្រៃសណីយ៍កម្ពុជា ដែលពានរង្វាន់កិត្យានុភាពទាំង២នោះ គឺមានវិញ្ញាបនបត្រសុវត្ថិភាពប្រៃសណីយ៍កម្រិតមាស (Postal Security Gold Certification) និងពានរង្វាន់ពាណិជ្ជកម្មប្រៃសណីយ៍ ២០២៤ (TRADEPOST AWARDS 2024)។	ប្រៃសណីយ៍កម្ពុជា ទទួលបានវិញ្ញាបនបត្រសុវត្ថិភាពប្រៃសណីយ៍កម្រិតមាស និងពានរង្វាន់ពាណិជ្ជកម្មប្រៃសណីយ៍ ២០២៤ សម្រាប់ស្នាដៃការងារក្នុងការធ្វើកិច្ចសហការជាមួយសម្ព័ន្ធភាពសាកល UPU សម្រាប់ការសម្របសម្រួលពាណិជ្ជកម្ម (UPU-Global Alliance for Trade Facilitation (GATF) ដើម្បី គាំទ្រគម្រោងលើកកម្ពស់ការសម្របសម្រួលពាណិជ្ជកម្មប្រកបដោយនិរន្តរ៍ តាមរយៈបណ្តាញប្រព័ន្ធប្រៃសណីយ៍ កាលពីថ្ងៃទី៣១ ខែតុលា ឆ្នាំ២០២៤។ នេះជាបញ្ជាក់របស់ប្រៃសណីយ៍កម្ពុជា នាថ្ងៃទី២៥ ខែវិច្ឆិកា នេះ។ វិញ្ញាបនបត្រសុវត្ថិភាពប្រៃសណីយ៍កម្រិតមាស ដែលប្រៃសណីយ៍កម្ពុជាទទួលបាននោះ គឺបានបញ្ជាក់ពី ការប្តេជ្ញាចិត្ដរបស់ខ្លួនក្នុងការធានាសន្ដិសុខចំពោះរាល់សំបុត្រ និងកញ្ចប់បញ្ញើនៅក្នុងបណ្តាញសេវាកម្មរបស់ខ្លួន។ លើសពីនេះ វិញ្ញាបនបត្រនេះ បានបង្ហាញពីការអនុវត្តស្តង់ដាសុវត្ថិភាព និងឧត្តមានុវត្តន៍អន្តរជាតិរបស់ប្រៃសណីយ៍កម្ពុជា ដើម្បីធ្វើឱ្យបញ្ញើប្រៃសណីយ៍មានសុវត្ថិភាព និងការបញ្ជូនបញ្ញើនៅកាន់ប្រទេសនានាក្នុងពិភពលោកប្រកបដោយទំនុកចិត្ត និងប្រសិទ្ធភាពខ្ពស់។ ចំពោះ ពានរង្វាន់ពាណិជ្ជកម្មប្រៃសណីយ៍ ២០២៤វិញ គឺបានបញ្ជាក់ពីទទួលស្គាល់សេវាប្រៃសណីយ៍កម្ពុជាជាចលករជំរុញឱ្យមានពាណិជ្ជកម្មប្រៃសណីយ៍ប្រកបដោយបរិយាបន្ន។ ពាននេះត្រូវបានរៀបចំដោយសហភាពប្រៃសណីយ៍សកល(UPU) សហការជាមួយសម្ព័ន្ធភាពសាកល UPU សម្រាប់ការសម្របសម្រួលពាណិជ្ជកម្ម (GATF) និងមជ្ឈមណ្ឌលពាណិជ្ជកម្មអន្តរជាតិ (ITC)។ ការទទួលបានពានរង្វាន់នេះ គឺជាការទទួលស្គាល់ចំពោះការខិតខំប្រឹងប្រែងរបស់ប្រៃសណីយ៍កម្ពុជា ក្នុងការជំរុញបរិយាបន្នពាណិជ្ជកម្មប្រៃសណីយ៍ តាមរយៈការជួយគាំទ្រដល់ការអភិវឌ្ឍសហគ្រិនជាលក្ខណៈគ្រួសារ ខ្នាតតូច និងមធ្យម (MSMEs)។ បើតាមលោក ថេន សំវិសុទ្ធ អគ្គនាយកនៃប្រៃសណីយ៍កម្ពុជា ពានរង្វាន់ទាំងនេះ គឺជាភស្តុតាងមួយនៃការប្តេជ្ញាចិត្ដថ្នាក់ដឹកនាំប្រៃសណីយ៍កម្ពុជា ក្នុងការធានាមានឱ្យសុវត្ដិភាពនិងនវានុវត្តន៍ក្នុងសេវាប្រៃសណីយ៍។ ជាងនេះទៅទៀត ពានរង្វាន់ទាំងនេះ ក៏ជាការទទួលស្គាល់នូវការប្តេជ្ញាចិត្ដរបស់និយោជិតប្រៃសណីយ៍កម្ពុជា ដែលបានខិតខំធ្វើការងារ ដើម្បីរក្សាទំនុកចិត្ត និងសុវត្ថិភាពបញ្ញើរបស់អតិថិជន។ « សមិទ្ធផលទាំងនេះ មិនត្រឹមតែជារបត់ដ៏សំខាន់មួយនោះទេ ប៉ុន្តែក៏ជាការលើកទឹកចិត្តផងដែរ ដើម្បីជំរុញការផ្តល់សេវាប្រៃសណីយ៍ឱ្យកាន់តែប្រសើរឡើងសម្រាប់អតិថិជន និងសហគមន៍ពាណិជ្ជកម្មសកល»។ លោក សំ វិសុទ្ធ បានបញ្ជាក់បែបនេះនៅក្នុងសេចក្តីប្រកាសព័ត៌មានដដែលបន្តរៀបរាប់ថា ៖ « ពានរង្វាន់ទាំងនេះ បានជួយពង្រឹងប្រៃសណីយ៍កម្ពុជាឱ្យក្លាយជាប្រតិបត្តិករប្រៃសណីយ៍នាំមុខគេមួយក្នុងតំបន់ និងបង្ហាញពីការតាំងចិត្ដខ្ពស់របស់យើង ក្នុងការផ្តល់សេវាប្រៃសណីយ៍ប្រកបដោយសុវត្ថិភាព ប្រសិទ្ធភាព និងនវានុវត្ដន៍សម្រាប់អតិថិជន»។ ប្រៃសណីយ៍កម្ពុជា ជាប្រតិបត្តិករប្រៃសណីយ៍ជាតិ ដែលជាសហគ្រាសសាធារណៈ មានស្វ័យភាពហិរញ្ញវត្ថុ និងប្រតិបត្តិការរបស់ខ្លួន។ បេសកកម្មរបស់ប្រៃសណីយ៍កម្ពុជា គឺការផ្តល់សេវាដល់ប្រជាពលរដ្ឋទាំងអស់ដោយមិនរើសអើងពីជាតិសាសន៍ ពណ៌សម្បុរ ទស្សនៈនយោបាយ និងសាសនា ជាមួយនឹងចក្ខុវិស័យ «លើសពីសេវាប្រៃសណីយ៍ប្រពៃណី ប្រៃសណីយ៍កម្ពុជានឹងក្លាយជាក្រុមហ៊ុនជាតិនាំមុខគេក្នុងការដឹកជញ្ជូន និងចែកចាយបញ្ញើ ជូនអតិថិជនទូទៅ អាជីវករ ក្រុមហ៊ុន និងស្ថាប័នរបស់រាជរដ្ឋាភិបាល»។ សម្រាប់គុណតម្លៃរបស់ប្រៃសណីយ៍កម្ពុជា គឺការផ្តល់នូវគុណភាពមនុស្ស នវានុវត្តន៍ ទំនុកចិត្តសេវាកម្ម តម្លាភាព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9309.txt	ផ្លូវជាតិលេខ៣១ ប្រវែង៥៣,៥៤គីឡូម៉ែត្រ ចាប់ពីបែកគុស ចំណុចប្រសព្វផ្លូវជាតិលេខ៣ រហូតទៅដល់ទីរួមស្រុកកំពង់ត្រាច ចំណុចតភ្ជាប់ផ្លូវជាតិលេខ៣៣ ត្រូវបានសាងសង់រួចរាល់១០០ភាគរយហើយ។ បន្ទាប់ពីសាងសង់រួម ផ្លូវតម្លៃ៦០លានដុល្លារនេះ ត្រូវដាក់ឱ្យប្រើប្រាស់បណ្តោះអាសន្នក្នុងរយៈពេលមួយឆ្នាំ ដើម្បីបន្តពិនិត្យគុណភាព មុននឹងទទួលយកជាស្ថាពរ។	លោក ខាន់ ម៉ាណេរ រដ្ឋលេខាធិការ ក្រសួងសាធារណការ និងដឹកជញ្ជូន រួមទាំងក្រុមការងារបច្ចេកទេសរបស់ក្រុមហ៊ុនសាជីវកម្មស្ពាន និងថ្នល់ចិន (CRBC) ចុះត្រួតពិនិត្យគុណភាពផ្លូវជាតិលេខ៣១ ពី បែកគុស - កំពង់ត្រាច ដែលទើបសាងសង់រួចរាល់ នាថ្ងៃទី២៨ ខែវិច្ឆិកា។ ការណ៍នេះ គឺដើម្បីពិនិត្យមើលស្ថានភាពសាងសង់ និងការងារបច្ចេកទេស ក្នុងន័យ អាចធានាបានថាគម្រោងផ្លូវជាតិលេខ៣១ អនុវត្តទៅតាមលក្ខណៈបទដ្ឋានត្រឹមត្រូវ ប្រកបដោយគុណភាព និងអាចប្រើប្រាស់បានយូរអង្វែង។ នេះបើយោងតាមការចុះផ្សាយរបស់ក្រសួងសាធារណការ និងដឹកជញ្ជូន។ ក្នុងដំណើរការត្រួតពិនិត្យនេះ លោក ខាន់ ម៉ាណេរ ក្រើនរម្លឹកដល់ក្រុមហ៊ុនសាងសង់ឱ្យបំពេញកិច្ចការងារដែលនៅសេសសល់តិចតួច ដោយមានការដាក់ផ្លាកសញ្ញាចរាចរណ៍ គំនូសសញ្ញាតាមដងផ្លូវ...ហើយត្រូវបញ្ចប់ឱ្យបានត្រឹមត្រូវតាមបច្ចេកទេសកំណត់ទីតាំងឱ្យបានច្បាស់លាស់។ ជាការឆ្លើយតប តំណាងក្រុមហ៊ុន បានបញ្ជាក់ទៅកាន់លោករដ្ឋលេខាធិការក្រសួងសាធារណការថា ក្រុមហ៊ុន នឹងអនុវត្តឱ្យបានរួចរាល់ មុនពិធីបុណ្យសមុទ្រដែលប្រព្រឹត្តិទៅនាពេលឆាប់ៗ(ថ្ងៃទី១៣ ខែធ្នូ ឆ្នាំ២០២៤) ដើម្បីសម្រួលដល់ការធ្វើដំណើរ និងការដឹកជញ្ជូនរបស់ប្រជាពលរដ្ឋ។ រូបភាព៖ក្រសួងសាធារណការនិងដឹកជញ្ជូន ក្រសួងសាធារណការបានបញ្ជាក់ថា « គិតត្រឹមចុងខែ វិច្ឆិកា ឆ្នាំ ២០២៤ នេះ វឌ្ឍនភាពនៃគម្រោងស្តារ និងលើកកម្រិតគុណភាពផ្លូវជាតិលេខ៣១ លទ្ធផលការងារបានសម្រេច ១០០ភាគរយហើយ ដោយមានការវាយតម្លៃយល់ព្រមទទួលយក និងដាក់ឲ្យប្រើប្រាស់បណ្តោះអសន្នក្នុងរយៈពេលមួយឆ្នាំ ដើម្បីបន្តពិនិត្យគុណភាពមុននឹងទទួលយកជាស្ថាពរ»។ គួរជម្រាបថា ផ្លូវជាតិលេខ៣១ នេះ ត្រូវបានបើកដា្ឋនសាងសង់ នាថ្ងៃទី៣០ ខែធ្នូ ឆ្នាំ២០២២ ជាមួយផ្លូវជាតិ៣៣។ សម្រាប់ផ្លូវជាតិលេខ៣១ ជាគម្រោងផ្លូវស្ដារ និងលើកកម្រិតគុណភាពជាប្រភេទផ្លូវក្រាលបេតុងកៅស៊ូ (AC) មានកម្រាស់ ៧សង់ទីម៉ែត្រ និងពង្រីកទទឹងតួផ្លូវរហូតដល់ ១២ម៉ែត្រ។ គម្រោងនេះ នឹងរួមបញ្ចូលនូវការសាងសង់ស្ពានថ្មី ចំនួន ១កន្លែង ទទឹង ១២ម៉ែត្រ និងជួសជុលស្ពានដែលមានស្រាប់ចំនួន ២កន្លែង ប្រវែងសរុប ៤០ម៉ែត្រ និងដាក់លូគ្រប់ប្រភេទចំនួន ១៤៤កន្លែង ផងដែរ។ ចំណែកផ្លូវជាតិលេខ៣៣ មានប្រវែងសរុបជិត ៥៣គីឡូម៉ែត្រ ចាប់ពីក្រុងកំពត (ចំណុចប្រសព្វផ្លូវជាតិលេខ៣) ដល់ច្រកលក (ព្រំដែនកម្ពុជា-វៀតណាម) រួមទាំងផ្លូវតភ្ជាប់ក្នុងក្រុងកំពត(ផ្លូវក្រុងលេខ៧០៩) ។ ផ្លូវនេះ នឹងត្រូវស្ដារនិងលើកកម្រិតគុណ ភាពជាប្រភេទផ្លូវ ក្រាលបេតុងកៅស៊ូ (AC) មានកម្រាស់ ៥សង់ទីម៉ែត្រ និងកម្រាស់ ៧សង់ទីម៉ែត្រ ព្រមទាំងពង្រីកទទឹងតួផ្លូវរហូតដល់ ១២ម៉ែត្រ និងមានកំណាត់ផ្លូវចំនួន ៤ទីតាំង នឹងត្រូវពង្រីកជា ៤គន្លង (២គន្លងទៅ ២គន្លងមក) ប្រវែងសរុប ១,៤៣១ម៉ែត្រ និង ១ទីតាំងទៀត នឹងត្រូវពង្រីកជា ៦គន្លង (៣គន្លងទៅ ៣ គន្លងមក) ប្រវែង ៤៨០ម៉ែត្រ។ គម្រោងនេះ នឹងរួមបញ្ចូលនូវការសាងសង់ស្ពានថ្មីចំនួន ១កន្លែង ប្រវែង៩០ម៉ែត្រ ទទឹង ១២ ម៉ែត្រ ស្របជាមួយនឹងស្ពានចាស់ និងជួស ជុលកែលម្អស្ពាន ដែលមានស្រាប់ចំនួន ២កន្លែង ប្រវែងសរុប ៦៥ម៉ែត្រ ព្រម ទាំងដាក់លូគ្រប់ប្រភេទចំនួន១៣៤កន្លែង ៕ រូបភាព៖ក្រសួងសាធារណការនិងដឹកជញ្ជូន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_931.txt	ក្រុមតាលីបង់ នៅថ្ងៃទី២៨ ខែកញ្ញា បានអះអាងថា អាហ្វហ្កានីស្ថាន នឹងអនុម័តរដ្ឋធម្មនុញ្ញឆ្នាំ១៩៦៤ ដែលផ្តល់សិទ្ធិឱ្យស្រ្តីក្នុងការបោះឆ្នោត។ ប៉ុន្តែចំណុច ដែលមិនស្របជាមួយច្បាប់សារីអះ (Sharia Law) និងគោលការណ៍របស់អេមីរ៉ាតឥស្លាម នឹងត្រូវលុបចេញ។	បើទោះក្រុមតាលីបង់បានរៀបចំរដ្ឋាភិបាលបណ្តោះអាសន្នរួចហើយក៏ដោយ ប៉ុន្តែពេលនេះ អាហ្វហ្កានីស្ថាន មិនទាន់មានរដ្ឋធម្មនុញ្ញរបស់ខ្លួននៅឡើយទេ។ ដើម្បីអនុម័តច្បាប់ផ្សេងទៀត អាហ្វហ្កានីស្ថានចាំបាច់ត្រូវមានច្បាប់កំពូលមួយសម្រាប់ប្រទេស។ នៅក្នុងសេចក្តីថ្លែងការណ៍មួយ រដ្ឋមន្រ្តីយុត្តិធម៌ស្តីទីរបស់ក្រុមតាលីបង់ លោក Mawlavi Abdul Hakim Sharaee បានបញ្ជាក់ថា រដ្ឋាភិបាលខ្លួន គ្រោងដាក់ចេញរដ្ឋធម្មនុញ្ញ ដែលត្រូវបានប្រើប្រាស់ក្នុងយុគមាសនៃលទ្ធិប្រជាធិបតេយ្យរបស់អាហ្វហ្កានីស្ថាន។ «អេមីរ៉ាតឥស្លាម នឹងអនុម័តរដ្ឋធម្មនុញ្ញរបស់អតីតស្តេចMohammad Zahir Shah សម្រាប់លទ្ធិប្រជាធិបតេយ្យ»។ លោក Mawlavi Abdul Hakim Sharaee បានលើកឡើងបែបនេះ ដោយបន្ថែមថា ប៉ុន្តែចំណុចមួយចំនួន ដែលត្រូវបានរកឃើញថាមានបញ្ហាចម្រូងចម្រាសជាមួយច្បាប់សារីអះ និងគោលការណ៍របស់អេមីរ៉ាតឥស្លាម នឹងត្រូវដកចេញ។ កាលពី៦ទសវត្សរ៍មុន អាហ្វហ្កានីស្ថានក្រោមរជ្ជកាលស្តេច Mohammad Zahir Shah បានប្រកាន់យករាជាធិបតេយ្យអាស្រ័យរដ្ឋធម្មនុញ្ញ។ បន្ទាប់ពីឡើងកាន់អំណាចនៅក្នុងឆ្នាំ១៩៦៣ ស្តេច Mohammad Zahir Shah បានកែប្រែច្បាប់កំពូលនោះផងដែរ។ ក្នុងឆ្នាំនោះ ស្រ្តីមានសិទ្ធិក្នុងការបោះឆ្នោតជាលើកដំបូង និងចូលរួមក្នុងនយោបាយជាដើម។ សូមបញ្ជាក់ថា បន្ទាប់ពីគ្រប់គ្រងអាហ្វហ្កានីស្ថាននាពេលថ្មីៗ ក្រុមតាលីបង់បានបង្ហាញជំហរកាន់តែធូរស្រាលជាកាលពីដឹកនាំអាហ្វហ្កានីស្ថានពីឆ្នាំ ១៩៩៦-២០០១ ដែលហាមឃាត់ស្រ្តីពីកន្លែងសាធារណៈ រួមទាំងធ្វើការ និងទទួលបានការអប់រំជាដើម។ ប៉ុន្តែរដ្ឋាភិបាលបណ្តោះអាសន្នអាហ្វហ្កានីស្ថាន មិនមានសមាជិកជាស្រ្តីឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9310.txt	ភ្នំពេញ៖ បញ្ហាដីព្រៃលិចទឹកជុំវិញបឹងទន្លេសាប តំបន់ III តំបន់ II នៅខេត្តកំពង់ធំ អង្គភាពប្រឆាំងអំពើពុករលួយ បានរកឃើញ អ្នកកាន់កាប់ដីធំៗខុសច្បាប់ចំនួន ១៧៦នាក់ មានផ្ទៃដីសរុបប្រមាណ ៣៩ ៥៧២ ហិកតា។ នេះបើយោងតាមកិច្ចប្រជុំលើកទី៤១ អាណត្តិទី៣ របស់ក្រុមប្រឹក្សាជាតិប្រឆាំងអំពើពុករលួយ កាលពីថ្ងៃទី២៨ ខែវិច្ឆិកា។	អង្គភាពប្រឆាំងអំពើពុករលួយ បានគូសបញ្ជាក់ថា អ្នកកាន់កាប់ដីខុសច្បាប់ចំនួន ១៥២ នាក់ ក្នុងចំណោម ១៧៦ នាក់នោះ ក៏បានស្ម័គ្រចិត្តប្រគល់ដីឱ្យរដ្ឋវិញ ប្រមាណ ៣០ ១០៩ ហិកតា។ ផ្ទុយទៅវិញ មនុស្ស ២៤នាក់ផ្សេងទៀត នៅបន្តកាន់កាប់ដីខុសច្បាប់ លើផ្ទៃដីទំហំប្រមាណ ៩ ៤៦៣ហិកតា។ កិច្ចប្រជុំលើកទី ៤១ អាណត្តិទី ៣ ក្រោមវត្តមាន លោក តុប សំ និង សម្តេច ម៉ែន សំអន បើតាម ACU អ្នកខ្លះបានកាន់កាប់ដីរហូតដល់ ២ ៥០០ ហិកតា និងបានប្រកែកមិនប្រគល់ដីជូនរដ្ឋវិញនោះទេ។ នៅក្នុងពិធីបិទសន្និបាតបូកការងាររបស់ក្រសួងរៀបចំដែនដី នគរូបនីយកម្ម និងសំណង់ កាលពីថ្ងៃទី២៦ វិច្ឆិកា សម្ដេច ហ៊ុន ម៉ាណែត ក៏បានប្រកាសបញ្ឈប់ការកែសម្រួលដីពីតំបន់៣ មកតំបន់២ នៅជុំវិញបឹងទន្លេសាបផងដែរ។ សម្ដេច ហ៊ុន ម៉ាណែត លើកឡើងថា៖«តំបន់III ជាតំបន់ដែលត្រូវការពារដាច់ខាត។ ពិតណាស់ តំបន់នេះ បើឱ្យប្រជាពលរដ្ឋ១០០នាក់ ឬ១០០០នាក់ធ្វើការនឹងបានចំណូល ប៉ុន្តែយើងអាចបំផ្លាញប្រព័ន្ធអេកូឡូស៊ីបឹងទន្លេសាប តើស្រុកខ្មែរយើង ថ្ងៃក្រោយទៅជាយ៉ាងម៉េច»។ សម្ដេចនាយករដ្ឋមន្រ្តី អះអាងថា រដ្ឋាភិបាលមានកាតព្វកិច្ចថែរក្សាបឹងទន្លេសាប ទុកឱ្យមនុស្សជំនាន់ក្រោយ។ «ខ្ញុំបានប្រាប់ហើយ គឺគ្មានការកំណត់ ឬកែសម្រួលព្រំដីទៀតនោះទេ»។ នេះជាការលើកឡើងរបស់សម្ដេចធិបតី ដោយបន្តថា នៅតំបន់III និងតំបន់II រដ្ឋាភិបាលកែសម្រួលផ្ទៃដីជាង ៨ម៉ឺនហិកតា ដើម្បីឱ្យពលរដ្ឋមានកម្មសិទ្ធិ៕ កិច្ចប្រជុំលើកទី ៤១ អាណត្តិទី ៣ ក្រោមវត្តមាន លោក តុប សំ និង សម្តេច ម៉ែន សំអន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9311.txt	ភ្នំពេញ៖ ក្រុមហ៊ុន YCH Group របស់សិង្ហបុរី បានបង្ហាញចំណាប់អារម្មណ៍ គម្រោងបោះទុនវិនិយោគ លើដ្ឋារចនាសម្ព័ន្ធតភ្ជាប់វិស័យដឹកជញ្ជូន និងឡូជីស្ទីក(ភស្តុភា)នៅកម្ពុជា។ លោក Robert Yap ប្រធានក្រុមប្រឹក្សាភិបាលក្រុមហ៊ុន YCH Group លើកឡើងបែបនេះ នាជំនួបសម្តែងការគួរសម ជាមួយ សម្តេច ហ៊ុន ម៉ាណែតនាយករដ្ឋមន្ត្រីកម្ពុជា នៅវិមានសន្តិភាព កាលពីថ្ងៃទី២៨ ខែវិច្ឆិកា។	ទំព័រហ្វេសប៊ុក សម្តេច ហ៊ុន ម៉ាណែត បញ្ជាក់ដូច្នេះថា៖ «លោក Robert Yap បានសម្លឹងឃើញនូវកាលានុវត្តភាព និងសក្ដានុពលជាច្រើននៅក្នុងប្រទេសកម្ពុជា ដោយក្រុមហ៊ុនបានបង្ហាញបំណងវិនិយោគទៅលើហេដ្ឋារចនាសម្ព័ន្ធតភ្ជាប់ ដែលរួមមានវិស័យដឹកជញ្ជូន និងឡូជីស្ទីកជាដើម។»។ បើតាមទំព័រហ្វេសប៊ុកសម្តេចនាយករដ្ឋមន្ត្រី នៅក្នុងឱកាសនោះ លោក Robert Yap បានឱ្យដឹងថា YCH Group កំពុងមានប្រតិបត្តិការ នៅប្រទេសចំនួន១៦ និងជាក្រុមហ៊ុនដែលមានឧត្តមភាពលើផ្នែកដឹកជញ្ជូន និងឡូជីស្ទីក ឈានមុខមួយនៅក្នុងខ្សែច្រវាក់ផ្គត់ផ្គង់សម្រាប់តំបន់អាស៊ី។ ជាការឆ្លើយតប សម្តេច ហ៊ុន ម៉ាណែត បានស្វាគមន៍ នូវចំណាប់អារម្មណ៍របស់ក្រុមហ៊ុន ក្នុងការវិនិយោគលើហេដ្ឋារចនាសម័្ពន្ធតភ្ជាប់នៅកម្ពុជា។ សម្រាប់ប្រមុខរាជរដ្ឋាភិបាល វិស័យដឹកជញ្ជូននេះ មានសារៈសំខាន់ណាស់ ក្នុងការធានានូវភាពប្រកួតប្រជែងរបស់កម្ពុជា ទាំងនៅក្នុងតំបន់ និងពិភពលោក។ បើតាមសម្តេច ហ៊ុន ម៉ាណែត រាជរដ្ឋាភិបាលកម្ពុជា បានយកចិត្តទុកដាក់យ៉ាងខ្លាំងលើការកសាងប្រព័ន្ធហេដ្ឋារចនាសម័្ពន្ធតភ្ជាប់ ដើម្បីគាំទ្រទៅដល់វិស័យដឹកជញ្ជូន និងឡូជីស្ទីក មានជាអាទិ៍៖ អាកាសយានដ្ឋានអន្តរជាតិ, កំពង់ផែទឹកជ្រៅ, ផ្លូវល្បឿនលឿន, ការលើកកម្ពស់គុណភាពផ្លូវដែក និងហេដ្ឋារចនាសម្ព័ន្ធផ្លូវ ស្ពាន ថ្នល់ជាច្រើន។ ទន្ទឹមនឹងការទាក់ទាញវិនិយោគិនថ្មីៗ រាជរដ្ឋាភិបាលកម្ពុជា ក៏យកចិត្តទុកដាក់ខ្ពស់ផងដែរ នូវការធានាឱ្យបាន នូវបរិយាកាសអំណោយផល, ភាពប្រកួតប្រជែង, ភាពរីកចម្រើន, និងភាពជោគជ័យរបស់វិស័យឯកជន ដែលកំពុងតែមានប្រតិបត្តិការអាជីវកម្ម និងវិនិយោគនៅកម្ពុជា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9312.txt	ប្រធានាធិបតីជាប់ឆ្នោតអាម៉េរិកលោក ដូណាល់ ត្រាំ នៅថ្ងៃទី២៥ ខែវិច្ឆិកា បានប្ដេជ្ញាដាក់ពន្ធ២៥ភាគរយ លើទំនិញដែលនាំចូលពីកាណាដា និងម៉ិកស៊ិក ចូលក្នុងទីផ្សារអាម៉េរិក នៅពេលលោកចូលកាន់តំណែងផ្លូវការភ្លាម។ លោក បានសន្យាដាក់ពន្ធទំនិញនាំចូលពីចិន១០ភាគរយបន្ថែម ដោយ ត្អូញត្អែរបញ្ហាអន្តោរប្រវេសន៍ខុសច្បាប់ និងគ្រឿងញៀន។	មិនទាន់បានទាំងចូលកាន់តំណែងផ្លូវការក្នុងអាណត្តទី២ផង ប្រធានាធិបតីជាប់ឆ្នោតអាម៉េរិក លោក ដូណាល់ ត្រាំ បានដើរតាមគន្លងចាស់ដូចកាលពីអាណត្តិទី១ គឺប្ដេជ្ញាដាក់ពន្ធទំនិញប្រទេសជិតខាងនាំចូលអាម៉េរិក ក្នុងអត្រាខ្ពស់។ «នៅថ្ងៃទី២០ ខែមករា (ឆ្នាំ២០២៥) ខ្ញុំនឹងចុះហត្ថលេខាលើឯកសារសំខាន់ៗ ដើម្បីដាក់ពន្ធនាំចូល២៥ភាគរយ លើរាល់គ្រប់ទំនិញដែលនាំពីកាណាដា និងម៉ិកស៊ិក ចូលអាម៉េរិក និងបញ្ហាបើកព្រំដែនរបស់ពួកគេ»។ លោក ត្រាំ បានសង្កត់ធ្ងន់បែបនេះ ក្នុងសំណេរលើបណ្ដាញសង្គម Truth Social នៅថ្ងៃទី២៥ ខែវិច្ឆិកា។ ក្នុងនោះដែរ ប្រធានាធិបតីជាប់ឆ្នោតរូបនេះ បានបញ្ជាក់ថា ពន្ធទំនិញក្នុងអត្រាដ៏ខ្ពស់នេះ នឹងនៅតែបន្ត រហូតទាល់តែកាណាដា និងម៉ិកស៊ិក ដោះស្រាយបញ្ហាគ្រឿងញៀន និងជនភៀសខ្លួនឆ្លងដែនខុសច្បាប់ ដែលជាបញ្ហាកង្វល់របស់រដ្ឋបាលលោក។ យ៉ាងណាមិញ ទាំងភាគីកាណាដា និងម៉ិកស៊ិក នៅមិនទាន់មានប្រតិកម្ម និងការឆ្លើយតបផ្លូវការណាមួយលើការសន្យារបស់លោក ត្រាំ នៅឡើយទេ។ គួរបញ្ជាក់ថា ម៉ិកស៊ិក និងកាណាដា ជាដៃគូពាណិជ្ជកម្មដ៏ធំរបស់អាម៉េរិក ពោលគឺកាលពីឆ្នាំ២០២៣ ម៉ិកស៊ិក បាននាំចេញទំនិញជាង៨៣ភាគរយនៃទំនិញសរុប ទៅអាម៉េរិក។ រីឯកាណាដា បាននាំចេញទំនិញ៧៥នៃទំនិញនាំចេញសរុប ទៅអាម៉េរិក ក្នុងឆ្នាំ២០២៣។ ចំពោះចិនវិញ លោក ត្រាំ បានសន្យាដាក់ពន្ធនាំចូលពីចិន ១០ភាគរយលើទំនិញគ្រប់ប្រភេទបន្ថែម ដោយលើកហេតុផល ថាក្រុងប៉េកាំង គ្មានវិធានការម៉ឺងម៉ាត់ ដើម្បីបញ្ឈប់ការហូរចូលនៃគ្រឿងញៀនប្រភេទ Fentanyl ឆ្លងដែនពីម៉ិកស៊ិក ចូលអាម៉េរិក។ កន្លងមក លោកត្រាំ បានព្រមានដាក់ពន្ធលើទំនិញចិនរហូតដល់ ៦០ភាគរយឯណោះ។ ជាការឆ្លើយតប អ្នកនាំពាក្យស្ថានទូតចិនប្រចាំក្រុងវ៉ាស៊ីនតោន លោក Liu Pengyu បានអះអាងថា កិច្ចសហការសេដ្ឋកិច្ចរវាងអាម៉េរិក និងចិន គឺផ្ដល់ប្រយោជន៍ទាំងសងខាង ហើយគ្មានអ្នកឈ្នះលើសង្គ្រាមពាណិជ្ជកម្ម ឬសង្គ្រាមពន្ធទេ។ លោក បានបន្ថែមថា ការចោទប្រកាន់លើចិន ថាបានអនុញ្ញាតឱ្យគ្រឿងញៀន Fentanyl ចូលអាម៉េរិក គឺខុសពីការពិត។ មុនការបោះឆ្នោត លោក ត្រាំ ធ្លាប់លើកពីគម្រោងដាក់ពន្ធពី១០ ទៅ២០ភាគរយលើស្ទើតែគ្រប់ទំនិញនាំចូលទៅអាម៉េរិក ផងដែរ។ លោក ថែមទាំងធ្លាប់និយាយថា នឹងដាក់ពន្ធ២០០ភាគរយលើគ្រប់រថយន្តដែលឆ្លងចូលពីព្រំដែនម៉ិកស៊ិក ទៀតផង។ អ្នកជំនាញសេដ្ឋកិច្ច បានអះអាងថា គោលនយោបាយពន្ធរបស់លោក ត្រាំ នឹងធ្វើឱ្យអតិផរណានៅអាម៉េរិកកើនឡើង ពាណិជ្ជកម្មអាម៉េរិកនិងចិនត្រូវដួលរលំ រងគំនាបពន្ធតបតពីប្រទេសផ្សេង និងធ្វើឱ្យច្រវ៉ាក់ផលិតកម្មផ្លាស់ប្ដូរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9313.txt	ចំណេះដឹងហិរញ្ញវត្ថុ (Financial Literacy) ជាបំណិនជីវិតដ៏ល្អមួយក្នុងការរស់នៅប្រចាំថ្ងៃដែលនាំឱ្យប្រជាពលរដ្ឋ ជាពិសេសយុវជន ប្រើប្រាស់ហិរញ្ញវត្ថុបានត្រឹមត្រូវ និងមានប្រសិទ្ធភាព។ ពលរដ្ឋដែលមានចំណេះដឹងនេះ មានសមត្ថភាពខ្ពស់លើការគ្រប់គ្រងហិរញ្ញវត្ថុប្រកបដោយភាពវៃឆ្លាត នៅក្នុងសម័យកាលឌីជីថល។ បានន័យថា អ្នកមានចំណេះដឹងហិរញ្ញវត្ថុមិនត្រឹមតែចេះប្រើប្រាស់ធនធានរបស់ខ្លួនឱ្យមានប្រសិទ្ធភាពនោះទេ គឺថែមទាំងជួយឱ្យគេចផុតពីការឆបោកតាមប្រព័ន្ធឌីជីថលទៀត។	ដើម្បីស្វែងយល់កាន់តែច្បាស់ សូមលោក-អ្នកទស្សនាវីដេអូរបស់លោកស្រី តេង រ៉ានី ប្រធានអង្គការ ឃូហ្វា ពន្យល់ពីការគ្រប់គ្រងហិរញ្ញវត្ថុប្រកបដោយភាពវៃឆ្លាតនៅក្នុងសម័យកាលឌីជីថល ដូចតទៅ៖ ដើម្បីស្វែងយល់កាន់តែច្បាស់ សូមលោក-អ្នកទស្សនាវីដេអូរបស់លោកស្រី តេង រ៉ានី ប្រធានអង្គការ ឃូហ្វា ពន្យល់ពីការគ្រប់គ្រងហិរញ្ញវត្ថុប្រកបដោយភាពវៃឆ្លាតនៅក្នុងសម័យកាលឌីជីថល ដូចតទៅ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9314.txt	ភ្នំពេញ៖ សហគមន៍កសិកម្មទំនើបស្រូវនាងអំ នឹងមានផលិតជាអង្ករសម្រាប់ដាក់លក់រាយ នៅលើទីផ្សារក្នុងពេលឆាប់ៗនេះ។ នេះយោងតាម លោក ឃឹម ហ្វីណង់ អ្នកនាំពាក្យក្រសួងកសិកម្ម រុក្ខាប្រមាញ់ និងនេសាទ ដោយលោកបានបញ្ជាក់ថាបច្ចុប្បន្ន ក្រសួងកសិកម្ម កំពុងប្រញាប់ប្រញាល់បញ្ចប់សេចក្តីព្រាងនៃផែនការផ្នែកលក់និងទីផ្សារជូនសហគមន៍ ដូចជាការរចនាឡូហ្គូ ការវេចខ្ចប់ និងការផលិតមាតិកាផ្សព្វផ្សាយលើបណ្តាញសង្គមជាដើម ក្រោមការគាំទ្រពីអង្គការ Swiss contact Cambodia។	បើតាមអ្នកនាំពាក្យដដែល តាមរយៈការគាំទ្រពីSwiss contact Cambodia សហគមន៍អាចមានទុនបង្វិលគ្រប់គ្រាន់ដើម្បីកែច្នៃលក់ជាអង្ករ មានជម្រើសថ្លៃលក់ចេញ និងទទួលបានតម្លៃបន្ថែម និងទទួលបានចំណញសេដ្ឋកិច្ចជាងពេលមុន ដែលកសិករ ស្រែរៀងៗខ្លួន ហើយច្រើនតែលក់ជាស្រូវសើមទៅតាមតម្លៃទីផ្សារក្នុងរដូវប្រមូលផល។ សហគមន៍កសិកម្មទំនើបស្រូវនាងអំ គឺជាសហគមន៍កសិកម្មទំនើបដំបូងគេ ដែលមានសមាជិកសរុប៦៧នាក់។ សហគមន៍នេះ លាតសន្ធឹងលើផ្ទៃដី ៧២៨ហិកតា ក្នុងនោះ៦៩៣ហិកតា ជាផ្ទៃដីដែលអាចធ្វើស្រូវបាន និង ៣៥ហិកតា ជាដីរក្សាព្រៃ។ លោក ឌិត ទីណា រដ្ឋមន្រ្តីក្រសួងកសិកម្ម រុក្ខាប្រមាញ់ និងនេសាទ បានលើកឡើងថាសហគមន៍កសិកម្មទំនើបនេះ ប្រមូលផ្ដុំកម្លាំង និងធនធាន អនុវត្តការដាំដុះស្រូវដោយមានផែនការច្បាស់លាស់ ដោយមានការសម្របសម្រួលគាំទ្រ បច្ចេកទេស ទុន និងទីផ្សារ ពីក្រសួង។ ក្រៅពីផលិតកម្មស្រូវ លោករដ្ឋមន្ដ្រីកសិកម្ម ចង់ឃើញសហគមន៍កសិកម្មទំនើបស្រូវនាងអំ បន្តថែរក្សាដីព្រៃ ដែលជាផ្នែកមួយនៃការថែរក្សាបរិស្ថាន ទាក់ទាញទឹកភ្លៀង និងឈានទៅធ្វើកសិរុក្ខកម្ម ដើម្បីធ្វើយ៉ាងណាទាញយកប្រយោជន៍ឱ្យបានជាអតិបរិមាជូនដល់ប្រជាជននៅក្នុងតំបន់ ដោយមិនប៉ះពាល់ដល់ព្រៃឈើ និងបរិស្ថាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9315.txt	ភ្នំពេញ៖ ក្រុមហ៊ុន Hong Leong Manufacturing Group របស់ម៉ាឡេស៊ី សម្លឹងឃើញសក្តានុពលវិនិយោគ នៅក្នុងវិស័យសំខាន់ចំនួន៤នៅកម្ពុជា រួមមាន ការបង្កើតរោងចក្រផលិតម៉ូតូ, ផលិតកម្ម Ceramic, ផលិត Semi-conductor, និងការអភិវឌ្ឍអចលនទ្រព្យ។ លោក Tan Khee Meng ប្រធានសភាពាណិជ្ជកម្មម៉ាឡេស៊ីនៅកម្ពុជា និងជាតំណាងក្រុមហ៊ុនខាងលើ បានលើកពីចំណាប់អារម្មណ៍វិនិយោគនេះ ក្នុងជំនួបជាមួយ លោក ជា វុទ្ធី អគ្គលេខាធិការគណៈកម្មាធិការវិនិយោគកម្ពុជា នៅទីស្តីការគណៈរដ្ឋមន្ត្រី កាលពីថ្ងៃទី២៨ ខែវិច្ឆិកា។	បើតាមការចុះផ្សាយនៅទំព័រហ្វេសប៊ុកក្រុមប្រឹក្សាអភិវឌ្ឍន៍កម្ពុជា ក្នុងជំនួប នោះ លោក ជា វុទ្ធី បានស្វាគមន៍ ប្រសិនបើក្រុមហ៊ុន អាចវិនិយោគក្នុងវិស័យទាំង៤នេះ។ លោក ជា វុទ្ធី លើកទឹកចិត្តឱ្យក្រុមហ៊ុន អាចរកទីតាំងវិនិយោគក្នុងតំបន់សេដ្ឋកិច្ចពិសេសណាមួយ ឬ វិនិយោគបង្កើតតំបន់សេដ្ឋកិច្ចពិសេសដោយខ្លួនឯង។ អគ្គលេខាធិការគណៈកម្មាធិការវិនិយោគកម្ពុជា ក៏ជំរុញឱ្យក្រុមហ៊ុន សម្លឹងមើលសក្តានុពលវិនិយោគ ក្នុងវិស័យឧស្សាហកម្មឈើដាំ, ការកែច្នៃជ័រកៅស៊ូ, និងការកែច្នៃកសិផលផ្សេងៗទៀតដែរ។ ម៉ាឡេស៊ី ជាដៃគូពាណិជ្ជកម្មទី១២ របស់កម្ពុជា ក្នុងឆ្នាំ២០២៤ ដែលមានទំហំពាណិជ្ឋកម្មសរុប ៦៥៩លានដុល្លារដែលកើន៣៥.៦ភាគរយ ប្រៀបធៀបនឹងឆ្នាំ២០២៣ ក្នុងនោះ ទំហំនាំចេញរបស់កម្ពុជា ទៅម៉ាឡេស៊ីមាន ៩៦លានដុល្លារ ខណៈនាំចូលមានទំហំ ៥៦៣លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9316.txt	ភ្នំពេញ៖ អង្គភាពប្រឆាំងអំពើពុករលួយកម្ពុជា និងគណៈប្រតិភូខេត្តយូណាន បាន ប្ដេជ្ញារួមគ្នា ក្នុងការជំរុញកិច្ចសហប្រតិបត្ដិការទៅវិញទៅមក ជាពិសេស ផ្តោតលើការ កសាងបរិយាកាសធុរកិច្ចគ្មានអំពើពុករលួយ។ ការប្តេជ្ញានេះ ធ្វើឡើងនៅក្នុងដំណើរទស្សនកិច្ចរបស់ លោក Wang Jianghua អនុលេខាគណៈអធិការកិច្ចវិន័យនៃបក្សកុម្មុយនីស្តចិន ទៅកាន់អង្គភាពប្រឆាំងអំពើពុករលួយកម្ពុជា នាថ្ងៃទី២៦ ខែវិច្ឆកា។	លោក យន់ ស៊ីណាត អនុប្រធានអ.ប.ព ចាត់ទុកដំណើរទស្សនកិច្ចនេះ ធ្វើឡើងចំពេលដែលថ្នាក់ដឹកនាំកម្ពុជា-ចិន កំពុងបង្កើនទំនាក់ទំនងដ៏សំខាន់ជាមួយគ្នា ជាមិត្តយូរអង្វែង រឹងមាំដែកថែប ក៏ជាពេលដែលរដ្ឋាភិបាលប្រទេសទាំង២ បង្កើនការយកចិត្តទុកដាក់ចំពោះកិច្ចសហប្រតិបត្តិការប្រឆាំងអំពើពុករលួយ ដែលជាទិសដៅអាទិភាព និងជាជម្រើសយុទ្ធសាស្ត្ររបស់ប្រទេសនីមួយៗ។ នៅក្នុងឱកាសនេះ លោក យន់ ស៊ីណាត បានលើកឡើងថា យុទ្ធសាស្ត្រ របស់ អ.ប.ព. ក្នុង ការទប់ស្កាត់អំពើពុករលួយ គឺការអប់រំបង្ការ ទប់ស្កាត់ និងកសាងសំណុំ រឿងបញ្ជូនទៅ តុលាការ។ លោក Wang Jianghua បានលើកឡើងថា ខេត្តយូណានជាស្ពាននៅក្នុងគំនិតផ្តួចផ្តើម «ផ្លូវ និងខ្សែក្រវាត់»។ ការផ្លាស់ប្តូរកិច្ចសហប្រតិបត្តិការលើគ្រប់វិស័យ ពិសេសទៅលើកិច្ចការប្រយុទ្ធប្រឆាំងអំពើពុករលួយ រវាងខេត្តយូណាន និងកម្ពុជា ពិតជាសំខាន់ណាស់ ក្នុងការកសាងបរិយាកាសធុរកិច្ចដែលគ្មានអំពើពុករលួយ។ លោក Wang Jianghua បាន បន្ថែមថា៖ «ការកសាងផ្លូវសូត្រសស្អាត ផ្តោតលើការកសាងសុច្ចរិតភាព សម្រាប់ការអភិវឌ្ឍ រួមគ្នា ការកសាងភាពជាដៃគូ និងការកសាងបរិយាកាសធុរកិច្ចប្រកបដោយសុចរិតភាព។»។ ភាគីចិនប្តេជ្ញាជំរុញការប្រឆាំងអំពើពុករលួយ ដែលជាការងារគន្លឹះមួយ សម្រាប់ការអនុវត្តនូវគម្រោង«ផ្លូវសូត្រ»សស្អាតឲ្យបានគុណភាពខ្ពស់ មានចីរភាពយូរអង្វែង។ នេះការជាបញ្ជាក់របស់លោក Wang Jianghua៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9317.txt	ភ្នំពេញ៖ ក្រុមហ៊ុនចិនមួយ នៅខេត្ត Zhejiang មានបំណងធ្វើឱ្យប្រសើរឡើងនូវការផ្គត់ផ្គង់ថាមពលអគ្គិសនី ជាពិសេស ថាមពលអគ្គិសនីដែលប្រើប្រាស់ដោយធ្យូងថ្ម ពន្លឺព្រះអាទិត្យ និងឧស្ម័នធម្មជាតិ (LNG)។ បើតាមក្រុមប្រឹក្សាអភិវឌ្ឍន៍កម្ពុជាក្រុមហ៊ុននេះ ជាក្រុមហ៊ុនផលិតអគ្គិសនីលំដាប់លេខ១ នៅខេត្ត Zhejiang ដែលមានសកម្មភាពធុរកិច្ចក្នុងវិស័យជាច្រើនដូចជា ថាមពលអគ្គិសនី, ហេដ្ឋារចនាសម្ព័ន្ធ, ការផលិតថាមពលធ្យូងថ្ម និងផលិតបន្ទះស្រូបដោយពន្លឺព្រះអាទិត្យ។	កាលពីថ្ងៃទី២៩ ខែវិចិ្ឆកា នៅទីស្ដីការក្រុមប្រឹក្សាអភិវឌ្ឍន៍កម្ពុជា លោក សួន សុផល អគ្គលេខាធិការរងគណៈកម្មាធិការវិនិយោគកម្ពុជា (CDC) បានជួបពិភាក្សាការងារជាមួយគណៈប្រតិភូចិនមកពីខេត្ត Zhejiang ដែលដឹកនាំដោយ លោក Yang Yaming ប្រធាននៃសារមន្ទីរសិល្បៈសេរ៉ាមិចទំនើប និងលោកអគ្គនាយករងនៃក្រុមហ៊ុន Zhejiang Energy Group Co., Lid.។ នៅក្នុងជំនួបនេះ លោក សួន សុផល លើកឡើងពីគោលបំណងដើម្បីពិភាក្សាអំពីកាលានុវត្តភាពវិនិយោគនៅកម្ពុជា និងការចូលរួមចំណែករបស់ក្រុមហ៊ុនក្នុងការធ្វើឱ្យប្រសើរឡើងនូវការផ្គត់ផ្គង់ថាមពលអគ្គិសនី ជាពិសេស ថាមពលអគ្គិសនី ដែលប្រើប្រាស់ដោយធ្យូងថ្ម ពន្លឺព្រះអាទិត្យ និងឧស្ម័នធម្មជាតិ។ លោក សួន សុផល អគ្គលេខាធិការរងគណៈកម្មាធិការវិនិយោគកម្ពុជា (CDC) ជាឱកាសល្អ ដែលក្រុមហ៊ុន Zhejiang Energy Group Co., Lid. ជាក្រុមហ៊ុនផលិតអគ្គិសនីលំដាប់លេខ១ នៅខេត្ត Zhejiang មានសកម្មភាពធុរកិច្ចក្នុងវិស័យជាច្រើនទៅលើ ថាមពលអគ្គិសនី, ហេដ្ឋារចនាសម្ព័ន្ធ, ការផលិតថាមពលធ្យូងថ្ម និងផលិតបន្ទះស្រូបដោយពន្លឺព្រះអាទិត្យ ជាដើម។ លោកអគ្គលេខាធិការរងនៃ CDC បានបង្ហាញអំពីកាលានុវត្តភាពវិនិយោគក្នុងវិស័យអាទិភាពមួយចំនួន និងកំណើនខ្ពស់នៃការវិនិយោគនៅកម្ពុជា។ ការអភិវឌ្ឍន៍តំបន់សេដ្ឋកិច្ចពិសេស ដែលបានចូលរួមធ្វើពិពិធកម្មសេដ្ឋកិច្ចកម្ពុជា តាមរយៈការទាក់ទាញឧស្សាហកម្មថ្មីៗ ពោលគឺការផលិតថាមពលប្រើប្រាស់ដោយធ្យូងថ្ម និងផលិតបន្ទះស្រូបដោយពន្លឺព្រះអាទិត្យ។ លើសពីនេះទៀត លោក សួន សុផល ក៏បានជំរុញលើកទឹកចិត្តក្រុមហ៊ុនឱ្យធ្វើការពិភាក្សាជាមួយតួអង្គពាក់ព័ន្ធ ជាពិសេស ក្រសួងរ៉ែ និងថាមពល ដើម្បីស្វែងរកការគាំទ្រជាលក្ខណៈបច្ចេកទេសបន្ថែមទៀត។ លោក Yang Yaming ប្រធានគណៈប្រតិភូ បានសង្ខេមខ្លីៗស្ដីពីសកម្មភាពធុរកិច្ចរបស់ក្រុមហ៊ុន ដល់ក្រុមប្រឹក្សាអភិវឌ្ឍន៍កម្ពុជា ក៏ដូចជាចែករំលែកអំពីនិន្នាការនៃការអភិវឌ្ឍថាមពលអគ្គិសនី និងបានបង្ហាញចំណាប់អារម្មណ៍ក្នុងការបណ្តាក់ទុនវិនិយោគក្នុងវិស័យនេះនៅកម្ពុជាផងដែរ។ នេះបើតាមក្រុមប្រឹក្សាអភិវឌ្ឍន៍កម្ពុជា៕ លោក សួន សុផល អគ្គលេខាធិការរងគណៈកម្មាធិការវិនិយោគកម្ពុជា (CDC) អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9318.txt	ត្បូងឃ្មុំ ក្លាយជាខេត្តទី១១របស់កម្ពុជា ដែលប្រកាសបញ្ចប់ការបន្ទោបង់ពាសវាលពាសកាល (ODF)។ ពិធីប្រកាសនេះត្រូវបានធ្វើឡើងក្រោមវត្តមាន លោក ឆាយ ឫទ្ធិសែន រដ្ឋមន្ត្រីក្រសួងអភិវឌ្ឍន៍ជនបទ នៅបរិវេណ រង្វង់មូលទល់មុខសាលាខេត្តត្បូងឃ្មុំ នាថ្ងៃទី២៥ ខែវិច្ឆិកា។ នេះយោងតាមការប្រកាសរបស់ក្រសួងអភិវឌ្ឍន៍ជនបទ។	ការប្រកាសបញ្ចប់ការបន្ទោបង់ពាសវាលពាសកាលរបស់ខេត្តត្បូងឃ្មុំ នាពេលនេះ គឺបានឆ្លើយតបនឹងផែនការសកម្មភាពជាតិ ស្តីពី ការផ្គត់ផ្គង់ទឹក ការសម្អាត និង អនាម័យជនបទ នៅឆ្នាំ២០៣០ របស់ក្រសួងអភិវឌ្ឍន៍ជនបទ។ ត្បូងឃ្មុំ ក្លាយជាខេត្តទី១១របស់កម្ពុជា ដែលប្រកាសបញ្ចប់ការបន្ទោបង់ពាសវាលពាសកាល បន្ទាប់ពីខេត្តស្វាយរៀង ព្រៃវែង កណ្តាល កំពង់ស្ពឺ កំពង់ឆ្នាំង កែប ព្រះសីហនុ កំពង់ចាម រតនគីរី និងខេត្តសៀមរាប។ លោក ឆាយ ឫទ្ធិសែន រដ្ឋមន្ត្រីក្រសួងអភិវឌ្ឍន៍ជនបទ លោក ឆាយ ឫទ្ធិសែន បានបញ្ជាក់ថា៖ « បច្ចុប្បន្ន ក្រសួងកំពុងបន្តអនុវត្តផែនការសកម្មភាពជាតិស្តីពី ពីការផ្គត់ផ្គង់ទឹកការសម្អាត និងអនាម័យជនបទដែលសម្រេចបានអត្រាគ្របដណ្តប់ទឹកស្អាត និងអនាម័យទូទាំងប្រទេសប្រមាណ ៨៨,៨០ភាគរយ។ ក្នុងនោះ អត្រាគ្របដណ្តប់ទឹក ៨៦,០៩ភាគរយ និងអនាម័យ ៩១,៤៧ភាគរយហើយនឹងសម្រេចឱ្យបាន ១០០ភាគរយ នៅឆ្នាំ២០៣០»។ បើតាមលោក ឆាយ ឫទ្ធិសែន ក្រសួងអភិវឌ្ឍន៍បទបទ មានផែនការសម្រេចឱ្យបាននូវរាជធានី-ខេត្តជ័យលាភីបញ្ចប់ការបន្ទោបង់ពាសវាលពាសកាល ចំនួន៣ទៀត នៅត្រឹមដំណាច់ឆ្នាំ២០២៤។ ក្នុងនោះ គឺមានខេត្តតាកែវ និងខេត្តស្ទឹងត្រែង។ លោករដ្ឋមន្រី្តអភិវឌ្ឍន៍ជនបទបានបញ្ជាក់ថា ភ្នំពេញ នឹងទទួលពានជារាជធានីបញ្ចប់ការបន្ទោបង់ពាសវាលពាសកាលកម្រិតខ្ពស់ (ODF PLUS) ដំបូងគេ ដែលនឹងប្រកាសឡើងនៅថ្ងៃទី២៧ ខែវិច្ឆិកា ឆ្នាំ២០២៤៕ ជ័យលាភី បញ្ចប់ការបន្ទោបង់ពាសវាលពាសកាល (ODF) លោក ឆាយ ឫទ្ធិសែន រដ្ឋមន្ត្រីក្រសួងអភិវឌ្ឍន៍ជនបទ ជ័យលាភី បញ្ចប់ការបន្ទោបង់ពាសវាលពាសកាល (ODF) អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9319.txt	ក្រុមហ៊ុនធានារ៉ប់រងអាយុជីវិត Manulife មានវត្តមាននៅទីផ្សារកម្ពុជា ចាប់តាំងពីឆ្នាំ២០១២មកម្លេះ។ បុព្វលាតជា«ប្រាក់រៀល» ដែលក្រុមហ៊ុនទទួលបានពីអតិថិជនតាមរយៈការលក់កញ្ចប់សេវាកម្មនានា មានកំណើនជាលំដាប់ ជាពិសេសនៅក្នុងឆ្នាំ២០២៤។ បើតាមលោក ចាន់ រដ្ឋា អគ្គនាយកក្រុមហ៊ុនធានារ៉ាប់រងអាយុជីវិត Manulife ទំហំទឹក«ប្រាក់រៀល» ដែលពលរដ្ឋទិញកញ្ចប់សេវាកម្មនានាពី Manulife មានប្រមាណ៣២០លានរៀលក្នុងឆមាសទី១។ រហូតដល់ដំណាច់២០២៤ ចំនួននេះនឹងឡើងដល់៨០០លានរៀល កើន៣០០ភាគរយ ធៀបនឹងឆ្នាំ២០២៣ មានទំហំ២៨០លានរៀល។	« ដល់ពេលវេលាដែលយើងចូលរួមចំណែក[លើកតម្កើង]ទាំងអស់គ្នា។ ប្រាក់រៀល គឺជាអត្តសញ្ញាណ ជាព្រលឹងរបស់ប្រទេសយើង!។ យើងមានរឿងជាច្រើនដែលត្រូវធ្វើ ហើយចំណែកមួយយើងអាចចូលរួមបាន គឺការប្រើប្រាស់រៀលហ្នឹងឯង [...]។»។ លោក ចាន់ រដ្ឋា បាននិយាយបែបនេះក្នុងកម្មវិធី ឈ្វេងយល់ពីប្រាក់រៀល។ ដើម្បីស្វែងយល់កាន់តែច្បាស់សូម លោក-អ្នក ទស្សនាវីដេអូសម្ភាស លោក ចាន់ រដ្ឋា អគ្គនាយកក្រុមហ៊ុនធានារ៉ាប់រងអាយុជីវិត Manulife Cambodia ដូចតទៅ៖ អគ្គនាយកក្រុមហ៊ុនធានារ៉ាប់រងអាយុជីវិត Manulife នៅកម្ពុជា បន្តនិយាយដោយសង្កត់ធ្ងន់យ៉ាងដូច្នេះ ៖ « មួយចំណែកនៃមោទកភាពរបស់ជាតិយើង គឺជាប្រាក់រៀល! យើងត្រូវកាត់បន្ថយការប្រើប្រាស់ប្រាក់បរទេស [ប្រាក់ដុល្លារ]។ នេះ គឺជារឿងមួយដែលសំខាន់»។ ក្រៅពីលើកតម្កើងជាតិហើយនោះ ការរួមគ្នាប្រើប្រាស់«ប្រាក់រៀល»ឱ្យបានទូលំទូលាយ នឹងធ្វើឱ្យធនាគារជាតិ នៃកម្ពុជា មានលទ្ធភាពក្នុងការរក្សាលំនឹងសេដ្ឋកិច្ចជាតិបានកាន់តែប្រសើរ ដោយមិនពឹងផ្អែកលើសេដ្ឋកិច្ចសហរដ្ឋអាម៉េរិកខ្លាំងដូចសព្វថ្ងៃ។ បច្ចុប្បន្ន កម្រិតដុល្លារូបនីយកម្មមានរហូតដល់ជាង៨០ភាគរកនៅក្នុងចរន្តសេដ្ឋកិច្ចជាតិ។ ដើម្បី ចូលរួមជាមួយរាជរដ្ឋាភិបាល ជាពិសេសធនាគារជាតិ នៃកម្ពុជា ក្នុងការកាត់បន្ថយកម្រិតដុល្លារូបនីយកម្មនេះ លោក ចាន់ រដ្ឋា បានអះអាងថា Manulife ប្តេជ្ញាបន្តជំរុញការលក់កញ្ចប់សេវាធានារ៉ាប់រង ជា «ប្រាក់រៀល» ឱ្យបានកាន់តែទូលំទូលាយ៕ ដើម្បីស្វែងយល់កាន់តែច្បាស់សូម លោក-អ្នក ទស្សនាវីដេអូសម្ភាស លោក ចាន់ រដ្ឋា អគ្គនាយកក្រុមហ៊ុនធានារ៉ាប់រងអាយុជីវិត Manulife Cambodia ដូចតទៅ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_932.txt	ប្រធានាធិបតីចិន លោកស៊ី ជិនភីង នៅថ្ងៃទី១៧ ខែកញ្ញា បានជំរុញឱ្យភាគីពាក់ព័ន្ធនៅអាហ្វហ្កានីស្ថានលុបបំបាត់ភេរវកម្មនៅក្នុងប្រទេស និងសន្យាផ្តល់ជំនួយដល់ប្រទេសដែលទើបតែងើបចេញពីសង្រ្គាមមួយនេះ។	អាហ្វហ្កានីស្ថាន គឺជាប្រទេសជិតខាងមួយរបស់ចិន និងធ្លាប់ជាមូលដ្ឋានមួយរបស់ក្រុមភេរវករអាល់កៃដា។ មិនតែប៉ុណ្ណោះ ចិនក៏បារម្ភដែរ ដោយសារតែតំបន់ស៊ីងជាំង ដែលមានជនជាតិមូស្លីមភាគច្រើន នៅជាប់នឹងអាហ្វហ្កានីស្ថាន ហើយអ្នកទាំងនោះ អាចរងឥទ្ធិពលពីក្រុមភេរវករ។ ក្នុងសុន្ទរកថានាកិច្ចប្រជុំមេដឹកនាំអង្គការសហប្រតិបត្តិការសៀងហៃ (SCO) និងអង្គការសន្ធិសញ្ញាសន្តិសុខសមូហភាព (CSTO) លោកស៊ី ជិនភីង ប្រធានាធិបតីចិន បានសង្កត់ធ្ងន់ថា ភាគីពាក់ព័ន្ធនៅអាហ្វហ្កានីស្ថាន គួរលុបបំបាត់ និងបង្រ្កាបអង្កការភេរវកម្មនៅក្នុងដែនដីប្រទេសមួយនេះ និងទប់ស្កាត់ក្រុមភេរវករ មិនឱ្យបង្កហានិភ័យផ្សេងៗ។ ដោយចាត់ទុកស្ថិរភាព និងសន្តិភាពមានតម្លៃជាងមាស មេដឹកនាំចិនរូបនេះ បានជំរុញឱ្យសមាជិកអង្គការខាងលើ ជួយអាហ្វហ្កានីស្ថាន ស្របពេលប្រទេសមួយនេះ កំពុងត្រូវការជំរុញដើម្បីអភិវឌ្ឍប្រទេស។ ក្នុងសុន្ទរកថាដដែលនោះ លោកស៊ីបានស្នើ ៣ចំណុចសម្រាប់អាហ្វហ្កានីស្ថាន ក្នុងនោះមានដូចជាគោរពអធិបតេយ្យ ឯករាជ្យ និងបូរណភាពទឹកដី, គាំទ្រគោលការណ៍ដឹកនាំដោយអាហ្វហ្កានីស្ថាន និងប្រជាជនអាហ្វហ្កានីស្ថានជាអ្នកសម្រេចវាសនារបស់ប្រទេសខ្លួន។ ស្របគ្នានេះ ទំនងជាសំដៅទៅអាមេរិក និងសម្ព័ន្ធមិត្ត ប្រធានាធិបតីចិន បានបញ្ជាក់ថា ក្នុងនាមជាអ្នកបង្កបញ្ហានៅអាហ្វហ្កានីស្ថាន ប្រទេសមួយចំនួនគួរតែរៀនសូត្រពីមេរៀននៅក្នុងអតីតកាល និងទទួលខុសត្រូវសម្រាប់ការអភិវឌ្ឍរបស់អាហ្វហ្កានីស្ថាន។ មិនតែប៉ុណ្ណោះ ចិនបានសម្រេចផ្តល់ជំនួយមនុស្សធម៌ ក៏ដូចជាការគាំទ្រផ្នែកវេជ្ជសាស្រ្តសម្រាប់ប្រទេសមួយនេះ ដើម្បីទប់ស្កាត់ជំងឺកូវីដ-១៩ និងជំនួយផ្សេងទៀត តាមដែលអាចធ្វើបាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9320.txt	សម្តេច ហ៊ុន ម៉ាណែត ក្នុងពិធីបិទសន្និបាតបូកការងាររបស់ក្រសួងដែនដី នគរូបនីយកម្ម និងសំណង់ នារសៀលថ្ងៃទី២៦ ខែវិច្ឆិកា នេះ បានបញ្ជាក់ពីមូលហេតុដែលសម្តេចរក្សាភាពស្ងៀមស្ងាត់កន្លងមកជុំវិញករណីវិវាទបុរី។ ប្រមុខរដ្ឋាភិបាល បានបញ្ជាក់ថា បញ្ហាបុរី គឺជារឿងដែលគ្រប់គ្នាសុទ្ធតែជាអ្នករងគ្រោះ ដូច្នេះត្រូវការដោះស្រាយដោយភាពយោគយល់គ្នា និងភាពអំណត់ ដោយមិនត្រូវបណ្តោយឱ្យក្លាយទៅជារឿងនយោបាយ ទៅតាមការបញ្ឆេះរបស់ក្រុមមនុស្សមួយចំនួននោះឡើយ។	«ធ្វើមិនស្រួលទៅជារឿងនយោបាយ ពិបាកដោះ ព្រោះមានអ្នកចាំដុត»។ សម្តេច ហ៊ុន ម៉ាណែត បានបញ្ជាក់យ៉ាងដូច្នេះទាក់ទងនឹងការព្យាយាមដោះស្រាយដោយសន្តិវិធីលើករណីវិវាទបុរីកន្លងមក ដោយមិនបណ្តោយឱ្យបញ្ហានយោបាយ លូកលាន់ជាមួយបញ្ហាបច្ចេកទេសនោះឡើយ។ បើតាមសម្តេចនាយករដ្ឋមន្ត្រី ទំនាស់ដីធ្លីជារឿងចាស់ដែលមានពីមុនមក ប៉ុន្តែវិវាទបុរី គឺជារឿងថ្មីដែលប្រវត្តិសាស្ត្រប្រទេសកម្ពុជា មិនដែលមានក្នុងទ្រង់ទ្រាយធំបែបនេះឡើយ។ សម្តេចរំលឹកថា កាលពីឆ្នាំ១៩៩៧ កម្ពុជាមិនមានបញ្ហាប៉ះពាល់អ្វីច្រើនឡើយលើវិបត្តិហិរញ្ញវត្ថុនៅអាស៊ីអាគ្នេយ៍ ក៏ដូចជាវិបត្តិអចលនទ្រព្យនៅថៃ។ មុនកូវីដ-១៩ សម្តេច ហ៊ុន ម៉ាណែត បានលើកឡើងថា អ្នកវិនិយោគមិនសូវមានការភ័យព្រួយទីផ្សារគាំងឡើយ តែភ័យខ្លាចបាត់ឱកាសទិញអត់ទាន់ ដោយពេលនោះ អ្នកខ្លះមានលទ្ធភាពទិញតែ១០ តែហ៊ានទិញដល់១០០ផ្ទះ ហើយអ្នកវិនិយោគហ៊ានពង្រីកការវិនិយោគពីកន្លែងមួយទៅកន្លែងមួយ រហូតដល់មានករណីទាំងមិនទាន់សុំអាជ្ញាបណ្ណ។ ប៉ុន្តែអ្វីៗ បានប្រែប្រួលដោយសារកូវីដ-១៩ បានមកដល់ ហើយដោយគ្មានអ្នកណាដឹងមុន។ «យើងត្រូវទទួលស្គាល់បញ្ហាចំពោះមុខ ហើយត្រូវដោះ ជាបញ្ហាដ៏រសើបបំផុត។ បញ្ហាត្រូវដោះដោយភាពបត់បែន បញ្ហាត្រូវដោះដោយភាពយោគយល់គ្នា និងភាពអំណត់»។ សម្តេចបានបញ្ជាក់បែបនេះ ដោយបែងចែកការដោះស្រាយជាពីរ គឺចំពោះ បុរីដែលធ្វើពិត មានចេតនាពិត គ្រាន់តែបញ្ហាប្រឈមវាយតម្លៃខុស និងបុរីដែលបោកប្រាស់ ហើយខ្លះអត់មានបុរីផង។ ដោយលើកឡើងថា បញ្ហាវិស័យអចលនទ្រព្យ ប៉ះពាល់ដល់វិស័យធនាគារ និងវិស័យទាំងអស់ សម្តេច ហ៊ុន ម៉ាណែត ពន្យល់ថា ទី១ គឺដោះស្រាយបញ្ហាចំពោះមុខវិវាទ និងទី២ ត្រូវធានាការរស់រានមិនឱ្យស្លាប់នៃវិស័យអចលនទ្រព្យ ដោយមិនឱ្យមានភាពច្របូកច្របល់។ សម្តេចបានបន្ថែមថា បើខ្វះភាពអត់ធ្មត់ក្នុងការដោះស្រាយ មនុស្សជាច្រើនច្បាស់ជាត្រូវចាប់ខ្លួន ដោយ ខាងបុរី ឱ្យអនុវត្តច្បាប់លើអតិថិជន អតិថិជនឱ្យអនុវត្តច្បាប់ចាប់ម្ចាស់បុរី រីឯខាងធនាគារឱ្យអនុវត្តច្បាប់លើកូនបំណុល។ ក្នុងគម្រោងចំនួន៩៩ដែលមានបញ្ហា មាន៥៣ត្រូវបានដោះស្រាយ ដោយសម្តេចនាយករដ្ឋមន្ត្រីអះអាង មិនមានអ្នកណាមានគំនិតទុច្ចរឹតនោះឡើយ ដោយគ្រាន់តែការវាយតម្លៃខុសដោយសារវិបត្តិកូវីដ-១៩។ «ពិតណាស់ មានករណីឆបោក ដែលយើងចាប់ប៉ុន្មានករណី។ ហេតុអ្វីបាននាយករដ្ឋមន្ត្រីមិននិយាយអ្វីសោះពីរឿងបុរី? បើខ្ញុំនិយាយឱ្យនិយាយយ៉ាងម៉េច ផ្តល់គោលការណ៍អី? បើផ្តល់មិនស្រួល ពិបាកអ្នកដោះស្រាយ។ ករណីមិនដូចគ្នាទាំងអស់ លក្ខខណ្ឌបុរី ខុសគ្នាទាំងអស់»។ សម្តេចបានពន្យល់យ៉ាងដូច្នេះ ដោយទុកឱ្យក្រុមការងារដោះស្រាយសម្របសម្រួលជាមុនសិន ដោយមានទាំងត្រីភាគី (មន្ត្រី អតិថិជន ម្ចាស់បុរី) ថែមទាំងដល់ចតុភាគី ដែលមានការចូលរួមពីភាគីធនាគារដែលជាម្ចាស់បំណុតបន្ថែមទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9321.txt	ប្រាក់វ៉ុនកូរ៉េខាងត្បូងនៅថ្ងៃទី៩ ខែធ្នូ បានធ្លាក់ចុះដល់កម្រិតទាបបំផុតក្នុងរយៈពេលជាង ២ឆ្នាំធៀបនឹងដុល្លារអាម៉េរិក ខណៈវិបត្តិនយោបាយនៅក្នុងប្រទេសកាន់តែធ្ងន់ធ្ងរឡើង បន្ទាប់ពីបទបញ្ជាច្បាប់អាជ្ញាសឹករយៈពេលខ្លីដោយប្រធានាធិបតី យូន សុកយ៉ល បានដាក់កាលពីសប្តាហ៍មុន។	ប្រាក់វ៉ុននៅព្រឹកថ្ងៃទី៩ ខែធ្នូ មានតម្លៃប្រមាណ ១៤៣៧វ៉ុនក្នុង១ដុល្លារអាម៉េរិក។ នេះជាកម្រិតទាបបំផុតចាប់តាំងពីថ្ងៃទី២៤ ខែតុលា ឆ្នាំ២០២២ នៅពេលរូបិយប័ណ្ណកំពុងជួញដូរនៅ ១៤៣៩,៧វ៉ុនក្នុង១ដុល្លារ។ ប្រាក់វ៉ុនរបស់កូរ៉េខាងត្បូងនៅតែស្ថិតលើកម្រិតព្រមានតម្លៃ ១៤០០វ៉ុននៅក្នុងការជួញដូរនាពេលថ្មីៗ។ វាគឺជាការជួញដូរដ៏អាក្រក់បំផុតក្នុងចំណោមរូបិយប័ណ្ណសំខាន់ៗកាលពីសប្តាហ៍មុន ដោយបានធ្លាក់ចុះ ១,៨៦ភាគរយធៀបនឹងប្រាក់ដុល្លារអាម៉េរិក។ ទីផ្សារភាគហ៊ុនកូរ៉េក៏បានធ្លាក់ចុះនៅថ្ងៃដដែល ដោយសន្ទស្សន៍ KOSPI បានធ្លាក់ចុះ ២,៧៨ភាគរយដល់កម្រិតទាបប្រចាំឆ្នាំ។ ការធ្លាក់ចុះនៃប្រាក់វ៉ុន និងទីផ្សារភាគហ៊ុនកូរ៉េកើតឡើងក្នុងបរិបទនៃវិបត្តិនយោបាយដែលបង្កឡើងដោយបទបញ្ជាច្បាប់អាជ្ញាសឹករបស់លោកប្រធានាធិបតី យូន សុក យ៉ល បន្តបន្ទាប់ពីការប៉ុនប៉ងចោទប្រកាន់ខុសច្បាប់របស់លោកប្រធានាធិបតីរូបនេះ។ ការស៊ើបអង្កេតលើករណីនេះកំពុងដំណើរការ ហើយក្រសួងយុត្តិធម៌កូរ៉េបានដាក់បម្រាមការចាកចេញរបស់លោកប្រធានាធិបតី យូន សុក យ៉ល។ នៅក្នុងបរិបទនៃរូបិយប័ណ្ណ និងទីផ្សារភាគហ៊ុនដ៏អាប់អួររបស់កូរ៉េខាងត្បូង អាជ្ញាធរហិរញ្ញវត្ថុរបស់ប្រទេសបានសន្យាថា នឹងប្រមូលធនធានដែលមានទាំងអស់ ហើយចាត់វិធានការយ៉ាងរហ័សប្រសិនបើចាំបាច់ដើម្បីប្រយុទ្ធប្រឆាំងនឹងការប្រែប្រួលទីផ្សារខ្លាំងពេក។ ក្រសួងហិរញ្ញវត្ថុកូរ៉េខាងត្បូងក៏បានលើកឡើងថា ខ្លួនគ្រោងនឹងដាក់ចេញនូវវិធានការណ៍រចនាសម្ព័ន្ធជាបន្តបន្ទាប់នៅចុងខែនេះ ដើម្បីបង្កើនសាច់ប្រាក់រូបិយប័ណ្ណបរទេស និងលំហូរសាច់ប្រាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9322.txt	ភ្នំពេញ៖ បច្ចុប្បន្ន កម្ពុជាមានការដ្ឋានរ៉ែមាសចំនួន៥កន្លែង ស្ថិតនៅក្នុងខេត្តមណ្ឌលគិរី ក្រចេះ កំពង់ធំ ព្រះវិហារ និងខេត្តបាត់ដំបង។ ក្រសួងរ៉ែ និងថាមពល បានបញ្ជាក់ថា គិតត្រឹមខែតុលា ឆ្នាំ២០២៤ ការដ្ឋានទាំង៥កន្លែងនេះ ផលិតជាដុំមាសបានប្រមាណ១៣តោន។ នេះបើយោងតាមរបាយការណ៍ ស្តីពី ការវឌ្ឍនភាពវិស័យរ៉ែរបស់ក្រសួងធនធានរ៉ែ និងថាមពល។	ក្រសួងរ៉ែ បានបញ្ជាក់ថា សម្រាប់រយៈពេល៩ខែ (ខែមករា ដល់កញ្ញា) ឆ្នាំ២០២៤ កម្ពុជា នាំចេញដុំមាសដែលផលិតដោយការដ្ឋានចម្រាញ់មាសទាំង៥ខាងលើបានចំនួន ៣,៣៦១គីឡូក្រាម។ ពាក់ព័ន្ធនឹងរ៉ែមាសនេះ សារព័ត៌មានឌីជីថលថ្មីៗ (ThmeyThmey) ព្យាយាមទាក់ទង លោក អ៊ឹង ឌីប៉ូឡា អគ្គនាយកនៃអគ្គនាយកដ្ឋានរ៉ែ តាមប្រព័ន្ធតេលេក្រាម និងទូរសព្ទ ដើម្បីទទួលបានបន្ថែម ប៉ុន្តែមកទល់ពេលនេះ គឺមានមិនការឆ្លើយតបឡើយ។ ក្នុងចំណោមការដ្ឋានរ៉ែមាសទាំង៥កន្លែង ខាងលើនោះ ការដ្ឋានចម្រាញ់រ៉ែមាសរបស់ក្រុមហ៊ុន Renaissance Minerals (Cambodia) Limited នៅតំបន់អូរខ្វាវ ខេត្តមណ្ឌលគិរី គឺមានទំហំធំជាងគេ។ ក្រុមហ៊ុនអូស្ត្រាលីមួយនេះ បានបើកការដ្ឋានអាជីវកម្ម និងរោងចក្រចម្រាញ់ «រ៉ែមាស» នៅតំបន់នេះ កាលពីថ្ងៃទី២១ ខែមិថុនា ឆ្នាំ២០២១។ រោងចក្រចម្រាញ់រ៉ែមាសរបស់ក្រុមហ៊ុននេះ អាចផលិតមាសសុទ្ធបានប្រមាណ៣តោនក្នុងមួយឆ្នាំ សម្រាប់រយៈពេល៨ឆ្នាំដំបូង។ Renaissance Minerals ជាក្រុមហ៊ុនទីមួយ ដែលបានចាប់ផ្តើមធ្វើអាជីវកម្មរ៉ែមាសនៅកម្ពុជា ជាលក្ខណៈឧស្សាហកម្មតាមស្តង់ដារអន្តរជាតិ ដោយបានផលិតចេញ ជាមាសដុំពាក់កណ្តាលសម្រេចដែលបានអត្រាមាស៩០ភាគរយ (Gold Dore Bars) ។ កន្លងមក អតីតនាយករដ្ឋមន្ត្រី សម្តេច ហ៊ុន សែន ដែលបច្ចុប្បន្ន ជាប្រធានព្រឹទ្ធសភាកម្ពុជា បានបញ្ជាក់ថា ការផលិតផលមាសជាលក្ខណៈឧស្សាហកម្មពីជម្រករ៉ែតំបន់អូខ្វោវ ស្រុកកែវសីមា ដោយក្រុមហ៊ុន Renaissance Minerals នោះ នឹងផ្តល់ចំណូលដុលជាមធ្យមប្រមាណ១៨៥លានដុល្លារ ក្នុងមួយឆ្នាំ។ ក្នុងចំណោមចំណូលដុលទាំងនេះ គឺមានចំណូលថវិកាជាតិពីសួយសារ និងសារពើពន្ធផ្សេងៗ ជាមធ្យមប្រមាណ៤០លានដុល្លារក្នុងមួយឆ្នាំ។ លោក កែវ រតនៈ រដ្ឋមន្ត្រីក្រសួងរ៉ែ និងថាមពល ថ្លែងក្នុងពិធីបិទសន្និបាតបូកសរុបការងារប្រចាំឆ្នាំ២០២៤ របស់ក្រសួងរ៉ែ និងថាមពល នាថ្ងៃទី២១ ខែវិច្ឆិកា។ រូបថត៖ ក្រសួងរ៉ែ គិតមកទល់សព្វថ្ងៃ រោងចក្រចម្រាញ់ «រ៉ែមាស» របស់ក្រុមហ៊ុន Renaissance Minerals (Cambodia) Limited ដំណើរការបានរយពេលជាង៣ឆ្នាំហើយ ក្រោមទុនវិនិយោគ ១២០លានដុល្លារ។ អត្ថបទទាក់ទង កម្ពុជា ចម្រាញ់រ៉ែមាសបានជាង ៦,៧តោន ពីតំបន់អូរខ្វាវ ខេត្តមណ្ឌលគិរី ក្រៅពីរ៉ែមាសទាំងនេះ កម្ពុជាក៏ផលិតបាននូវរ៉ែខ្សាច់ទន្លេ រ៉ែថ្មអារប្លុក រ៉ែថ្មអារសន្លឹក រ៉ែដែកឆៅ និងរ៉ែម៉ង់កាណែសឆៅ ផងដែរ។ របាយការណ៍ដដែលពីក្រសួងរ៉ែ និងថាមពល បានបង្ហាញថា ក្នុងរយៈពេល៩ខែនៃឆ្នាំ២០២៤ កម្ពុជានាំចេញខ្សាច់ទន្លេបាន ១៩,០១៤,១៦៨ ម៉ែត្រគូប, ថ្មអារប្លុកបាន ២២១,១៥១ ម៉ែត្រគូប, ថ្មអារសន្លឹកបាន ៣,៤៩២១៨០ម៉ែត្រការ៉េ, រ៉ែដែកឆៅបាន ៥២៧,៦៩៥តោន និងរ៉ែម៉ង់កាណែសឆៅ បានចំនួន ៤០,០១២តោន។ គិតត្រឹមដំណាច់ត្រីមាសទី៣ ឆ្នាំ២០២៤ ប្រតិបត្តិការធនធានរ៉ែ ត្រូវបានធ្វើឡើងក្រុមអាជ្ញាបណ្ណធនធានរ៉ែចំនួន៥៥៥ មានទុនវិនិយោគសរុប ២,៧៦៤.២លានដុល្លារអាម៉េរិក។ បើតាមលោក កែវ រតនៈ រដ្ឋមន្ត្រីក្រសួងរ៉ែ និងថាមពល ក្រុមហ៊ុនវិនិយោកទាំងនោះ ផ្តល់ការងារដោយផ្ទាល់ដល់ពលរដ្ឋបាន១១, ៣០៦នាក់ (ស្រី ៩៧៨នាក់)។ លោកបានបញ្ជាក់នៅក្នុងពិធីបិទសន្និបាតបូកសរុបលទ្ធផលការងារប្រចាំឆ្នាំ២០២៤ និងទិសដៅការងារបន្តឆ្នាំ២០២៥ របស់ក្រសួងរ៉ែ កាលពីថ្ងៃទី២១ ខែវិច្ឆិកា ថា ៖ « ចំណូលមិនមែនសារពើពន្ធពីវិស័យរ៉ែ កើនឡើងដល់ប្រមាណ៩០លានដុល្លារ ក្នុងឆ្នាំ២០២៤ ស្មើនឹង ១៥០ភាគរយ ធៀបច្បាប់ថវិកា និង១៧០ភាគរយ ធៀបឆ្នាំ២០២៣ដែលចំណូលមានប្រមាណ៦៥,៤លានដុល្លារ»។ ទីតាំងជម្របធនធានរ៉ែរបស់កម្ពុជា ស្ថិតនៅក្នុងខេត្តចំនួន។ ក្នុងនោះ ស្ទឹងត្រែងមានរ៉ែធ្យូងថ្ម, ក្រចេះមានរ៉ែថ្មក្រានីត, មណ្ឌលគិរី មានរ៉ែមាស និងអាលុយមីញ៉ូម, រតនគិរីមានរ៉ែមាស, ព្រះវិហារមាន ក្រៅពីមានរ៉ែមាសហើយនោះ ក៏មានរ៉ែប្រាក់ ផងដែរ។ ខេត្តឧត្តរមានជ័យ និងបាត់ដំបងមានរ៉ែមាស។ ក្រៅពីមាស បាត់ដំបងក៏មាននូវរ៉ែថ្មកំបោរសម្រាប់ផលិតស៊ីម៉ងត៍ ខណៈកំពង់ឆ្នាំង មានរ៉ែសំណង់។ រ៉ែសំណង់ និងធ្យូងថ្ម ក៏មាននៅកំពង់ស្ពឺ ដែរ។ ខេត្តកំពត មានរ៉ែថ្មកំបោរសម្រាប់ស៊ីម៉ងត៍។ សម្រាប់រ៉ែខ្សាច់សំណងរ់បស់កម្ពុជា គឺមាននៅតាមដងទន្លេ និងស្ទឹង។ នេះបើតាមរបាយការណ៍ក្រសួងរ៉ែ និងថាមពល៕ លោក កែវ រតនៈ រដ្ឋមន្ត្រីក្រសួងរ៉ែ និងថាមពល ថ្លែងក្នុងពិធីបិទសន្និបាតបូកសរុបការងារប្រចាំឆ្នាំ២០២៤ របស់ក្រសួងរ៉ែ និងថាមពល នាថ្ងៃទី២១ ខែវិច្ឆិកា។ រូបថត៖ ក្រសួងរ៉ែ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9323.txt	ភ្នំពេញ៖ ប្រមុខរដ្ឋាភិបាល សម្តេច ហ៊ុន ម៉ាណែត បានទាមទារឱ្យក្រសួង-ស្ថាប័នពាក់ព័ន្ធទាំងអស់ត្រូវតាមដានយកចិត្តទុកដាក់ខ្ពស់លើក្រុមហ៊ុនដែលរកស៊ីនាំចេញធ្យូង និងឈើ ពីកម្ពុជាទៅទីផ្សារអន្តរជាតិ។ សម្តេចទាមទារបែបនេះ បន្ទាប់ពីអគ្គនាយកដ្ឋានគយ និងរដ្ឋាករកម្ពុជា បានសុំគោលការណ៍អនុញ្ញាតឱ្យក្រុមហ៊ុននាំចេញធ្យូងធម្មជាតិដែលផលិតចេញពីដើមអាកាស្យា។	«សូមមើលឱ្យច្បាស់ពីក្រុមហ៊ុននាំចេញធ្យូងហ្នឹង! ប្រយ័ត្នទៅកាប់ព្រៃ។ ធ្យូងកម្ពុជា សុទ្ធតែក្រញូង អត់ទេណាស់។ សុំមើលកន្លែងហ្នឹង!»។ សម្តេច ហ៊ុន ម៉ាណែត បានថ្លែងដោយសង្កត់ធ្ងន់បែបនេះនៅក្នុងពិធីបិទសន្និបាតបូកការងាររបស់ក្រសួងដែនដី នគរូបនីយកម្ម និងសំណង់ នារសៀលថ្ងៃទី២៦ ខែវិច្ឆិកា ដែលសបារម្ភចំពោះក្រុមហ៊ុនដែលបានគោលការណ៍នាំចេញធ្យូង និងឈើ ពេលឈើដែលដាំអស់ហើយ បែរទៅកាប់ឈើប្រណិតក្នុងព្រៃធម្មជាតិរបស់កម្ពុជា នាំទៅលក់នៅទីផ្សារអន្តរជាតិ។ ពាក់ព័ន្ធនឹងរឿងនេះ កន្លងមកសម្តេចក៏បានប្រាប់ឱ្យក្រសួង-ស្ថាប័នពាក់ព័ន្ធ ចុះពិនិត្យមើលក្រុមហ៊ុនដែលវិនិយោគលើដាំឈើអាកាស្យា និងផលិតធ្យូងសម្រាប់នាំចេញនៅខេត្តកំពង់ស្ពឺ ផងដែរ។ បើតាមសម្តេច ក្រុមហ៊ុនដែលកាប់ឈើប្រណិតនានាពីព្រៃធម្មជាតិកម្ពុជា គឺត្រូវដកអាជ្ញាបណ្ណាអាជីវកម្មហើយថែមទាំងទទួលរងការពិន័យទៀត។ « ខ្ញុំសុំឱ្យក្រសួង-ស្ថាប័នពាក់ព័ន្ធ ត្រូវគ្រប់គ្រងឱ្យបានចំពោះអ្នកនាំចេញធ្យូង ជាមួយនឹងឈើ។ គ្រប់គ្រងឱ្យបាន អត់មានកន្ទេលធំ បន្លំដេកទេ»។ នេះជាទាមទារសម្តេច ហ៊ុន ម៉ាណែត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9324.txt	ភ្នំពេញ ៖ ថ្ងៃទី២៩ ខែវិច្ឆិកា ក្រសួងប្រៃសណីយ៍ និងទូរគមនាគមន៍ បានប្រកាសជ័យលាភី ដល់ក្រុមហ៊ុនឯកជន ក្រសួង-ស្ថាប័ន ដែលទទួលបានពានស្ដីពី «ពានរង្វាន់ឌីជីថលកម្ពុជាឆ្នាំ២០២៤» ក្រោមប្រធានបទ «គាំទ្រដល់ពលរដ្ឋកម្ពុជាក្នុងការប្រើប្រាស់បច្ចេកវិទ្យាឌីជីថលដើម្បីអនាគតកាន់តែល្អ»។ ពិធីប្រកាសលទ្ធផលនេះ ក្រោមវត្ដមាន លោក ជា វ៉ាន់ដេត រដ្ឋមន្ត្រីក្រសួងប្រៃសណីយន៍ និងទូរគមនាគមន៍ នៅសណ្ឋាគារ Hyatt Regency Phnom Penh។	លោក ជា វ៉ាន់ដេត បានលើកឡើងថា កម្មវិធីពានរង្វាន់ឌីជីថលកម្ពុជា បានធ្វើឡើងក្នុងគោលបំណងជំរុញការធ្វើបរិវត្តកម្មឌីជីថលប្រកបដោយបរិយាបន្ន ដោយលើកកម្ពស់ការប្រើប្រាស់បច្ចេកវិទ្យា និងនវានុវត្តន៍ឌីជីថល តាមរយៈការផ្តល់ពានរង្វាន់ដល់ក្រសួងស្ថាប័ន ក្រុមហ៊ុនឯកជន និងសហគ្រិន។ សម្រាប់ពានរង្វាន់ឌីជីថលកម្ពុជាឆ្នាំ២០២៤ ព្រមទាំងលិខិតសរសើរជូនដល់ក្រុមហ៊ុនជ័យលាភីចំនួន ៥ ដែលត្រូវបានជ្រើសរើសក្នុងចំណោមក្រុមហ៊ុនដាក់ពាក្យសរុបប្រមាណចំនួន ៦៤ក្រុមហ៊ុន និងពានរង្វាន់កិត្តិយសស្រ្តីឆ្នើមបច្ចេកវិទ្យាប្រចាំឆ្នាំ។ លោក ជា វ៉ាន់ដេត រដ្ឋមន្ត្រីក្រសួងប្រៃសណីយន៍ និងទូរគមនាគមន៍ ស្ថាប័នឯកជនល្អបំផុតប្រចាំឆ្នាំ ជាមួយនឹងប្រាក់រង្វាន់ចំនួន ២ ៥០០ ដុល្លារ បានផ្តល់ឱ្យក្រុមហ៊ុន Wing Inter Logistics Technologies Co., Ltd សម្រាប់ផលិតផល Wingagri។ រីឯបរិយាបន្នឌីជីថលល្អបំផុតប្រចាំឆ្នាំ អមដោយប្រាក់រង្វាន់ចំនួន ២ ៥០០ ដុល្លារ បានលើក្រុមហ៊ុន Solar Green Energy (Cambodia) Co., Ltd ទៅលើផលិតផល Solar Smart Irrigation System, Solar Irrigation Station ។ ចំពោះមាតិកាឌីជីថលល្អបំផុតប្រចាំឆ្នាំ បានលើក្រុមហ៊ុន 606 Digital ដែលផលិតទៅលើ Sampi TV ដែលទទួលបានប្រាក់រង្វាន់ចំនួន ២ ៥០០ ដុល្លារ។ ដោយឡែក ពានរង្វាន់រដ្ឋមន្ត្រីសម្រាប់ធុរកិច្ចថ្មីឌីជីថលល្អបំផុតប្រចាំឆ្នាំ ជាមួយនឹងប្រាក់រង្វាន់ចំនួន ១៥ ០០០ ដុល្លារ ចំពោះក្រុមហ៊ុន Jalat Logistics ដែលធ្វើការសម្រាប់ Jalat Logistics ។ ជ័យលាភីការស្រាវជ្រាវនិងនវានុវត្តន៍ឌីជីថលល្អបំផុតប្រចាំឆ្នាំ ជាមួយនឹងប្រាក់រង្វាន់ចំនួន ៧,៥០០ ដុល្លារ ត្រូវបានផ្តល់ជូនបណ្ឌិត្យសភាបច្ចេកវិទ្យាឌីជីថលកម្ពុជា សម្រាប់ផលិតផល Machine Translation for Khmer Braille។ សម្រាប់ពានរង្វាន់កិត្តិយសស្រ្តីឆ្នើមបច្ចេកវិទ្យាប្រចាំឆ្នាំ បានផ្តល់ជូន លោកស្រី រស់ ពេជ្រហេមី មកពីក្រុមហ៊ុនមេនូឡាយហ្វ៍ ខេមបូឌា។ សូមបញ្ជាក់ថា កម្មវិធីពានរង្វាន់ឌីជីថល (Cambodia Digital Awards ហៅកាត់ថា CDA) ជាកម្មវិធីពានរង្វាន់បច្ចេកវិទ្យាគមនាគមន៍និងព៌ត័មានថ្នាក់ជាតិធំជាងគេបំផុតក្នុងប្រទេសកម្ពុជា ដែលត្រូវបានរៀបចំតាំងពីឆ្នាំ២០១៥។ នាពេលបច្ចប្បន្នកម្មវិធីនេះ បានធ្វើឡើងលើកទី ១០ ហើយក្រោមគោលបំណងជំរុញការធ្វើបរិវត្តិកម្មឌីជីថលប្រកបដោយបរិយាបន្ន ដោយលើកកម្ពស់ការប្រើប្រាស់បច្ចេកវិទ្យាគមនាគមន៍និងព័ត៌មាន និងនវានុវត្តន៍ឌីជីថល តាមរយៈការផ្តល់ពានរង្វាន់ដល់ស្ថាប័ននិងសហគ្រិននូវ ការទទួលស្គាល់, ការលើកទឹកចិត្ត, ការលើកកម្ពស់, និងការផ្តល់ឱកាស៕ ផល ធារិត លោក ជា វ៉ាន់ដេត រដ្ឋមន្ត្រីក្រសួងប្រៃសណីយន៍ និងទូរគមនាគមន៍ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9325.txt	ព្រះមហាក្សត្រ ព្រះបាទសម្តេច ព្រះបរមនាថ នរោត្តម សីហមុនី យាងចេញពីកម្ពុជា ដើម្បីបំពេញព្រះរាជទស្សនកិច្ចផ្លូវរដ្ឋ នៅប្រទេសវៀតណាម ពីថ្ងៃទី២៨-២៩ ខែវិច្ឆិកា។ ព្រះរាជទស្សនកិច្ចរបស់ព្រះអង្គនាពេលនេះ ធ្វើឡើងតបតាមការយាងរបស់ លោក លឿង គឿង ប្រធានាធិបតីវៀតណាម។	ក្នុងព្រះរាជដំណើររបស់ករុណាជាអម្ចាស់ជីវិតលើត្បូង ទៅកាន់ប្រទេសវៀតណាម នាព្រឹកថ្ងៃទី២៨ ខែវិច្ឆិកានេះ គឺមានការអមដោយ សម្តេចមហាមន្ត្រី គុយ សុផល និង លោក ស្រី ណូរី ដែលជាឧត្តមប្រឹក្សាផ្ទាល់ព្រះមហាក្សត្រ ព្រមទាំងតំណាងមន្ត្រីជាន់ខ្ពស់មកពីស្ថាប័នព្រឹទ្ធសភា និងរដ្ឋសភា ជាច្រើនរូបទៀត។ ក្នុងព្រះរាជដំណើរទស្សនកិច្ចផ្លូវរដ្ឋនេះ ព្រះមហាក្សត្រនឹងមានព្រះរាជសវនាការជាមួយថ្នាក់ដឹកនាំវៀតណាម អំពីទំនាក់ទំនងទ្វេភាគីដ៏ល្អ ស្របទៅនឹងស្មារតី ភាពជាអ្នកជិតខាងល្អ មិត្តភាពជាប្រពៃណី កិច្ចសហប្រតិបត្តិការគ្រប់ជ្រុងជ្រោយ និងស្ថិតស្ថិរ យូរអង្វែង រវាងប្រទេសទាំងពីរ។ នាអំឡុងពេលព្រះមហាក្សត្រ យាងបំពេញទស្សនកិច្ច ផ្លូវរដ្ឋ នៅប្រទេសវៀតណាមនេះ សម្តេច ហ៊ុន សែន ប្រធានព្រឹទ្ធសភា នឹងទទួលជួយក្នុងព្រះបរមនាមព្រះអង្គ ជាប្រមុខរដ្ឋស្តីទី នៃព្រះរាជាណាចក្រកម្ពុជា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9326.txt	បច្ចុប្បន្ន មានគម្រោងវិនិយោគចំនួន ១៦៥ គម្រោង ដែលមានទុនសរុប ២ ០៥៥ លានដុល្លារ ទទួលបានលើកទឹកចិត្តពីរដ្ឋាភិបាល ក្នុងនោះ ៥២ភាគរយ ជាគម្រោងពាក់ព័ន្ធនឹងអគារជាប់គាំង។ ៣៧ ភាគរយ ជាគម្រោងវិនិយោគថ្មី, ៩ភាគរយ ជាការពង្រីកគម្រោង និង ២ភាគរ ជាគម្រោងដែលកំពុងមានប្រតិបត្តិការស្រាប់។ លោក ហ៊ាន សាហ៊ីប ប្រធានក្រុមការងារជំរុញការវិនិយោគក្នុងខេត្តព្រះសីហនុ បានឱ្យដឹងដូច្នេះ នៅក្នុងជំនួបជាមួយក្រុមហ៊ុន HUALE STEEL (CAMBODIA) CO., LTD ដែលបានស្នើសុំការលើកទឹកចិត្តពីរាជរដ្ឋាភិបាល ជាពិសេសពន្ធអាករ លើកការដាក់ទំនិញពីកំពង់ផែ និងប្រព័ន្ធអគ្គិសនី កាលពីថ្ងៃទី២៥ ខែវិច្ឆិកាកន្លងទៅ។	សូមបញ្ជាក់ថាក្រុមហ៊ុន HUALE STEEL មានគម្រោងបង្កើតរោងចក្រផលិតដែកគ្រប់ប្រភេទ តំបន់សេដ្ឋកិច្ចពិសេសកំពង់ផែក្រុងព្រះសីហនុ។ គម្រោងនេះ មានទុនវិនិយោគ ៤០លានដុល្លារ និងអាចបង្កើតការងារបាន ៥២៣ កន្លែង។ លោក ហ៊ាន សាហ៊ីប បានកត់សម្គាល់ថា តាមរយៈកម្មវិធីពិសេសជំរុញការវិនិយោគក្នុងខេត្តព្រះសីហនុឆ្នាំ២០២៤ បាននិងកំពុងបង្កើតជាគំរូមួយ សម្រាប់ជំរុញការវិនិយោគនៅកន្លែងដទៃ និងការដោះស្រាយបញ្ហានានា។ លោក ហ៊ាន សាហ៊ីប បញ្ជាក់បន្ថែម៖ «ការបង្កើតនិន្នាការសហការ រវាងវិស័យឯកជន និងរដ្ឋ ក្នុងការសាងសង់ហេដ្ឋារចនាសម្ព័ន្ធតភ្ជាប់ទៅទីតាំងគម្រោង និងការបង្កើតយន្តការ «ច្រកចេញចូលតែមួយ» ដែលកំពុងដំណើរការ និងមានការចូលរួមសហការខ្ពស់ផងដែរ។»។ អគារជាប់គាំង ត្រូវបានចាប់ផ្តើមសាងសង់ ហើយមានសកម្មភាពធុរកិច្ចជាបណ្តើរៗ និងមានទំនោរកើនឡើង ខណៈគម្រោងថ្មីក៏មានការកើនឡើង។ ទន្ទឹមនឹងនេះ លោក ហ៊ាន សាហ៊ីប វិស័យឯកជន បាន និងកំពុងជ្រើសរើសយកយន្តការក្រុមការងារ ដើម្បីទទួលបានអត្ថប្រយោជន៍ពិសេស, ការសម្រួលនីតិវិធី និងការដោះស្រាយបញ្ហាប្រឈមផ្សេងៗ៕ លោក ហ៊ាន សាហ៊ីប រដ្ឋលេខាធិការក្រសួងសេដ្ឋកិច្ច និង ហិរញ្ញវត្ថុ និង ជាប្រធានក្រុមការងារជំរុញការវិនិយោគក្នុងខេត្តព្រះសីហនុ លោក ហ៊ាន សាហ៊ីប រដ្ឋលេខាធិការក្រសួងសេដ្ឋកិច្ច និង ហិរញ្ញវត្ថុ និង ជាប្រធានក្រុមការងារជំរុញការវិនិយោគក្នុងខេត្តព្រះសីហនុ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9327.txt	ភ្នំពេញ៖ ប្រព័ន្ធគ្រប់គ្រងគម្រោងវិនិយោគកម្ពុជា (CDC Investment Project Management) ឬ (ប្រព័ន្ធ cdcIPM) នឹងត្រូវប្រកាសដាក់ឱ្យដំណើរការជាផ្លូវការនូវដំណាក់កាលទី១ នៅថ្ងៃទី២៧ ខែវិច្ឆិកា។ បើតាមឧបនាយករដ្ឋមន្ត្រី លោក ស៊ុន ចាន់ថុល អនុប្រធានទី១នៃក្រុមប្រឹក្សាអភិវឌ្ឍន៍កម្ពុជា(CDC) ប្រព័ន្ធគឺជាថ្នាលបច្ចេកវិទ្យាដែលអនុញ្ញាតឱ្យវិនិយោគិនអាចដាក់ពាក្យស្នើសុំចុះបញ្ជីគម្រោងវិនិយោគមានលក្ខណៈសម្បត្តិគ្រប់គ្រាន់ (QIP) តាមប្រព័ន្ធអនឡាញបានពីគ្រប់ទីកន្លែងគ្រប់ពេលវេលា។	ពិធីប្រកាសដំណើរការនៃប្រព័ន្ធនេះ នឹងធ្វើឡើងក្រោមវត្តមានឧបនាយករដ្ឋមន្ត្រី ស៊ុន ចាន់ថុល អនុប្រធានទី១ នៃក្រុមប្រឹក្សាអភិវឌ្ឍន៍កម្ពុជា នៅរាជធានីភ្នំពេញ។ នេះបើយោងតាមប្រកាសព័ត៌មានរបស់CDC។ ក្នុងជំនួបផ្គូផ្គងធុរកិច្ចរវាងសមាគមឧកញ៉ាកម្ពុជា និងសមាគមជប៉ុន-កម្ពុជា ប្រចាំឆ្នាំ២០២៤ កាលពីថ្ងៃទី១៩ ខែវិច្ឆិកា លោក ស៊ុន ចាន់ថុល បានបញ្ជាក់ថា ការដាក់ពាក្យស្នើសុំចុះបញ្ជីគម្រោងវិនិយោគ និងការទទួលបានវិញ្ញាបនបត្រចុះបញ្ជីគម្រោងតាមប្រព័ន្ធ cdcIPM គឺសុទ្ធសឹងតែធ្វើឡើងជាទម្រង់ឌីជីថល។ បើតាមលោកអនុប្រធានទី១នៃCDC បន្ទាប់ពីប្រកាសដាក់ឱ្យប្រើប្រាស់ជាផ្លូវការរួច ប្រព័ន្ធនេះនឹងត្រូវអភិវឌ្ឍន៍បន្ថែមក្នុងការតភ្ជាប់ជាមួយក្រសួង-ស្ថាប័នពាក់ព័ន្ធនានា។ លោក ស៊ុន ចាន់ថុល បានអះអាងយ៉ាងដូច្នោះ៖ « ប្រព័ន្ធនេះ ជាសមិទ្ធផលសំខាន់មួយរបស់រដ្ឋាភិបាលក្នុងការកែទម្រង់ និងលើកកម្ពស់បរិយាកាសវិនិយោគក្នុងប្រទេស។ វិនិយោគិនទាំងអស់អាចដាក់ពាក្យតាមអនឡាញសម្រាប់គម្រោងវិនិយោគតាមរយៈប្រព័ន្ធនេះ ដែលនឹងផ្តល់ភាពកាន់តែងាយស្រួល និងទាន់ពេលវេលា»។ ក្រុមប្រឹក្សាអភិវឌ្ឍន៍កម្ពុជា បានអនុម័តគម្រោងវិនិយោគ រួមទាំងគម្រោងវិនិយោគដែលមានលក្ខណៈសម្បត្តិគ្រប់គ្រាន់ដើម្បីពង្រីកផលិតកម្ម បង្កើតតំបន់សេដ្ឋកិច្ចពិសេសនិងអភិវឌ្ឍហេដ្ឋារចនាសម្ព័ន្ធ ទេសចរណ៍ និងឧស្សាហកម្ម។ គម្រោងវិនិយោគដែលមានលក្ខណៈសម្បត្តិគ្រប់គ្រាន់អាចរួមបញ្ចូលដំណាក់កាលមួយ ឬច្រើន រួមទាំងកម្មវិធីពង្រីកគម្រោងវិនិយោគដែលមានលក្ខណៈសម្បត្តិគ្រប់គ្រាន់ផងដែរ។ គម្រោងវិនិយោគដែលមានលក្ខណៈសម្បត្តិគ្រប់គ្រាន់អាចមានសិទ្ធិទទួលបានការលើកទឹកចិត្តពន្ធ ដូចជាការលើកលែងពីការបង់ប្រាក់ជាមុន១ភាគរយនៃពន្ធលើប្រាក់ចំណូលនិងការលើកលែងពន្ធអប្បបរមា។ កម្ពុជាបានមើលឃើញពីការកើនឡើងនៃការវិនិយោគ ដោយសារតែកម្ពុជាមានស្ថិរភាពនយោបាយ ស្ថិរភាពម៉ាក្រូសេដ្ឋកិច្ច និងកិច្ចព្រមព្រៀងពាណិជ្ជកម្មសេរីពហុភាគី និងទ្វេភាគី ដូចជា ៖ កិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់ (RCEP) រួមទាំងកិច្ចព្រមព្រៀងពាណិជ្ជកម្មសេរីទ្វេភាគីជាមួយប្រទេសចិន កូរ៉េខាងត្បូង និងអេមីរ៉ាតអារ៉ាប់រួម។ រយៈពេល១០ខែមកនេះ CDC បានអនុម័តគម្រោងវិនិយោគចំនួន៣៤៦ ដែលមានទុនសរុប៥,៥ ពាន់លានដុល្លារ។ គម្រោងវិនិយោគភាគច្រើនផ្តោតលើឧស្សាហកម្ម ហេដ្ឋារចនាសម្ព័ន្ធ ថាមពល កសិកម្ម និងទេសចរណ៍។ បើតាមCDC ប្រភពសំខាន់នៃការវិនិយោគមានមកពីប្រទេសចិន បន្ទាប់មក គឺការវិនិយោគក្នុងស្រុក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9328.txt	ថ្លែងក្នុងកិច្ចប្រជុំកំពូលសេដ្ឋកិច្ច និងបច្ចេកវិទ្យាចិនពិភពលោក (GCET) ឆ្នាំ២០២៤ ប្រចាំកម្ពុជា សម្តេច ហ៊ុន ម៉ាណែត បានបញ្ជាក់ច្បាស់ៗ ដោយចាត់ទុកចិនជាដៃគូវិនិយោគ និងដៃពាណិជ្ជកម្មយុទ្ធសាស្រ្តធំបំផុត ក្នុងការនាំយកបច្ចេកវិទ្យាទំនើប មកវិនិយោគនៅកម្ពុជា។	ក្នុងបរិបទមានការផ្លាស់ប្តូរបច្ចេកវិទ្យា សេដ្ឋកិច្ចឌីជីថលបានបង្កើតឲកាសជាច្រើនសម្រាប់ធុរកិច្ច និងការវិនិយោគថ្មីនៅក្នុងប្រទេសទេសកំពុងអភិវឌ្ឍន៍។ ក្នុងនេះកម្ពុជាបានចាត់ទុកចិន ជាអ្នកជំរុញដោយកម្លាំងផលិតភាពថ្មីនៅក្នុងប្រទេស ដូចជាបញ្ញាសប្បនិម្មិត (AI) សេដ្ឋកិច្ចកិច្ចឌីជីថល មនុស្សយន្តព្រមទាំងឧបករណ៍នៅក្នុងវិស័យនវានុវត្ត៍ផ្សេងទៀត។ «ការផ្លាស់ប្តូរបច្ចេកវិទ្យាមានសារៈសំខាន់ខ្លាំង ជាពិសេសនៅក្នុងបរិបទនៃទំនាក់ទំនងជិតស្និតរវាងកម្ពុជា និងចិន ដែលជាដៃគូវិនិយោគ និងដៃគូពាណិជ្ជកម្មយុទ្ធសាស្រ្តធំបំផុតរបស់យើង»។ សម្តេច ហ៊ុន ម៉ាណែត ថ្លែងបែបនេះនៅក្នុងកិច្ចប្រជុំកំពូលសេដ្ឋកិច្ច និងបច្ចេកវិទ្យាចិនពិភពលោក (GCET) ឆ្នាំ២០២៤ នាថ្ងៃទី២៦ ខែវិច្ឆិកា។ សម្តេច ហ៊ុន ម៉ាណែត ចាត់ទុកចិនជាប្រទេសដឹកនាំកំណើនសេដ្ឋកិច្ចដ៏សំខាន់របស់ពិភពលោក ជាពិសេសនៅពេលទីក្រុងប៉េកាំងផ្តោតលើការអភិវឌ្ឍប្រកមដោយគុណភាពខ្ពស់ ប្រទេសនានានឹងទទួលបានអត្ថប្រយោជន៍ ពីការតម្រង់ទិសនៃគោលនយោបាយរបស់ចិនលើវិស័យបច្ចេកវិទ្យារបស់ចិន។ ថ្លែងពីសណ្ឋាគារសូហ្វីតែលភ្នំពេញ សម្តេចក៏បានរំលេចពីគំនិតផ្តួចផ្តើមខ្សែក្រវាត់ និងផ្លូវ ( BRI) របស់ចិនក្នុងការរឹតចំណងទំនាក់ទំនងទ្វេភាគីជាមួយកម្ពុជា ដែលក្នុងនោះធុរកិច្ចចិនបានឈានមុខគេសម្រាប់ការនាំយកភាពជឿនលឿនបច្ចេកវិទ្យាមកកម្ពុជា។ ប្រមុខរដ្ឋាភិបាលកម្ពុជា បញ្ជាក់ថា រដ្ឋាភិបាលកម្ពុជាប្រកាន់ខ្ជាប់នូវជំហរច្បាល់លាស់មួយថា តួអង្គសំខាន់ក្នុងការជំរុញកំណើនសេដ្ឋកិច្ចមិនមែនជារដ្ឋាភិបាលនោះទេ ប៉ុន្តែជាធុរកិច្ច និងវិនិយោគិន។ ពួកគេមានតួនាទីយ៉ាងសំខាន់ក្នុងការជំរុញកំណើនសេដ្ឋកិច្ច និងជំនាញនវានុវត្តន៍នៅកម្ពុជា។ ចំណែកតួនាទីរបស់រដ្ឋាភិបាល គឺបង្កើតបរិយាកាសអំណោយផល ដែលធុរកិច្ចអាចរីកចម្រើន និងនវានុវត្តន៍អាចមានភាពជឿនលឿន។ បន្ថែមពីនេះ សម្តេចក៏បានលើកឡើងពីបរិយាកាសធុរកិច្ចកម្ពុជាដែលមានឧត្តមភាពប្រកួតប្រជែងខុសប្លែកពីប្រទេសមួយចំនួននៅក្នុងតំបន់។ ដំបូងឡើយ កម្ពុជាបានចំណាយពេលច្រើនលើការកសាង និងធានាចីរភាពនៃសន្តិភាព នៅក្នុងបរិបទដែលពិភពលោកបច្ចុប្បន្នកំពុងមានភាពច្របូកច្របល់ផ្នែកអស្ថិរភាពនយោបាយ ដែលនេះជាគុណតម្លៃមួយ ក្នុងការទាក់ទាញវិនិយោគមកកម្ពុជា។ ទន្ទឹមនេះ កម្ពុជាជាប្រទេសដែលមានសេដ្ឋកិច្ចបើកចំហ និងសេរីបំផុតនៅអាស៊ី។ ត្រង់ចំណុចនេះ កម្ពុជាបានផ្តល់ឲ្យនូវភាពជាម្ចាស់អាជីវកម្មបរទេស ១០០ភាគរយ ដោយមិនមានការរឹតបន្តឹងលើប្រាក់ចំណេញ និងការផ្ញើដើមទុនត្រឡប់ទៅវិញនោះទេ។ បន្ថែមពីនេះ កម្ពុជាមានកម្មវិធីលើកទឹកចិត្តកម្រិតខ្ពស់នៅក្នុងតំបន់សម្រាប់វិស័យឧស្សាហកម្ម បច្ចេកវិទ្យា និងកម្មន្តសាល ។ លើសពីនេះ កម្ពុជាមានបណ្តាញកិច្ចព្រមព្រៀងពាណិជ្ជកម្មច្រើនដូចជា កិច្ចព្រមព្រៀងពាណិជ្ជកម្មភាពជាដៃគូសេដ្ឋកិច្ចគ្រប់ជ្រុងជ្រោយក្នុងតំបន់ (RCEP) ដែលមានប្រជាជនប្រមាណ ២,៣ពាន់លាននាក់ ដែលស្មើ ១ភាគ៣នៃទំហំផលិតផលក្នុងស្រុកសរុបរបស់ពិភពលោក ខណៈកិច្ចព្រមព្រៀងពាណិជ្ជកម្មសេរីជាមួយចិន(CCFTA) និងកូរ៉េខាងត្បូង(CKFTA) គួបផ្សំភាពជាដៃគូសេដ្ឋកិច្ចគ្រប់ជ្រុងជ្រោយជាមួយអេមីរ៉ាតអារ៉ាប់រួម (CEPA) បានបើកច្រកទីផ្សារកម្ពុជា ទៅកាន់បណ្តាប្រទេសដែលមានសេដ្ឋកិច្ចរស់រវើកនៅលើពិភពលោក។ បន្ថែមពីនេះ កម្ពុជាបានសម្រេចបានក្នុងការអភិវឌ្ឍប្រកបដោយចីរភាពមួយចំនួនក្នុងនោះ កម្ពុជាបានសម្រេចបាន ៦២ភាគរយ នៃល្បាយថាមពលបានមកពីប្រភពកកើតឡើងវិញ។ ត្រង់នេះ សម្តេចនាយករដ្ឋមន្ត្រី បានសង្កត់ធ្ងន់ថា ការពារបរិស្ថានជាផ្នែកមួយនៃការពារប្រយោជន៍វិនិយោគិន។ ក្រៅពីនេះ ទីតំាំងរបស់កម្ពុជាស្ថិតនៅចំកណ្តាលតំបន់អាស៊ីអាគ្នេយ៍ ដែលងាយស្រួលក្នុងការតភ្ជាប់ទៅតំបន់នានា តាមរយៈច្រករបៀងសេដ្ឋកិច្ច និងប្រព័ន្ធហេដ្ឋារចនាសម្ព័ន្ធ ដែលកំពុងតែរីកចម្រើន។ ដូច្នេះការជ្រើសរើសកម្ពុជាសម្រាប់វិនិយោគ មានន័យថាជាការជ្រើសរើសទីតាំង ដែលអាចកាត់បន្ថយការចំណាយ និងបង្កើនល្បឿននៃការដឹកជញ្ជូន។ ជាងនេះទៀត កម្ពុជាជាប្រទេសដែលមានប្រជាជនវ័យក្មេងជាងគេនៅអាស៊ី ដោយ ២ភាគ៣ នៃប្រជាជនកម្ពុជាមានអាយុក្រោម ៣៥ឆ្នាំ។ ត្រង់ចំណុចនេះ សម្តេចបានលើកឡើងពីកម្មវិធីអភិវឌ្ឍន៍មូលធន តាមរយៈការបណ្តុះបណ្តាលបច្ចេកវិទ្យា និងវិជ្ជាជីវៈគ្រប់ជ្រុងជ្រោយដល់យុវជន ១,៥លាននាក់ ហើយកម្ពុជាក៏បានសម្រួលដល់អ្នកវិយោគ ក្នុងការចុះបញ្ជីតាមប្រព័ន្ធអេឡិចត្រូនិក ដែលកាត់បន្ថយរយៈពេលបានខ្លីជាងមុនផងដែរ។ គួរបញ្ជាក់ថា ក្នុងរយៈពេល ១០ខែឆ្នាំ ២០២៤ កម្ពុជាមានទំហំពាណិជ្ជកម្មជាមួយចិន ចំនួន ជាង ១២,៣ពាន់លានដុល្លារ កើនក្នុងអត្រា ២៣ភាគរយ បើធៀបគ្រាដូចគ្នាកាលពីឆ្នាំមុន។ កម្ពុជានាំចូលពីចិន ភាគច្រើនជាវត្ថុធាតុដើម ដែលបម្រើឱ្យវិស័យកាត់ដេរ វាយនភណ្ឌ សំណង់ និងឧបករណ៍បច្ចេកវិទ្យាផ្សេងៗ ខណៈការនាំចេញទៅចិនវិញមាន គ្រឿងបង្គុំអគ្គិសនី ផលិតកសិកម្ម និងផ្លែឈើភាគច្រើនដូចជា អង្ករ ស្វាយ ចេក និងផលិតផលផ្សេងទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9329.txt	ក្រុមហ៊ុនរ៉ូយ៉ាល់រេលវេ ( Royal Railway Cambodia) បានបញ្ជាទិញទូររថភ្លើងដឹកទំនិញចំនួន ២២១គ្រឿងពីប្រទេសចិន ដើម្បីបង្កើនសមត្ថភាពសេវាកម្មដឹកទំនិញតាមផ្លូវដែកឱ្យកាន់តែល្អប្រសើរ។ ក្នុងចំណោមទូររថភ្លើងទាំងជាង២០០គ្រឿងនេះ គឺមាន៦០គ្រឿងត្រូវបានដឹកមកកម្ពុជា នាថ្ងៃទី១ ខែធ្នូ។ នេះបើតាមសេចក្តីប្រកាសព័ត៌មានក្រសួងសាធារណការ និងដឹកជញ្ជូន។	ក្រសួងសាធារណការ និងដឹកជញ្ជូន បានបញ្ជាក់ថា ការមកដល់នូវទូររថភ្លើងទាំង៦០គ្រឿងនេះ គឺគ្រាន់តែជាដំណាក់កាលដំបូងតែប៉ុណ្ណោះ ក្នុងចំណោមការបញ្ជាទិញពីចិនសរុប២២១គ្រឿង របស់ក្រុមហ៊ុន Royal Railway Cambodia ។ ចំពោះដំណាក់កាលទីពីរ រថភ្លើងចំនួន ៣៥ គ្រឿងរំពឹងមកដល់កម្ពុជា ក្នុងសប្តាហ៍ទី២-៣ ខែធ្នូ ឆ្នាំ២០២៤។ បន្ទាប់មក ការដឹកជញ្ជូនទូររថភ្លើង៤៥គ្រឿងទៀង គ្រោងមកដល់កម្ពុជាក្នុងខែមករា ឆ្នាំ២០២៥ នឹងបន្តមកដល់ជាបន្តបន្ទាប់ទៀតរហូតអស់ចំនួនដែលក្រុមហ៊ុនបានបញ្ជាទិញពីចិន។ «នេះជាការបោះជំហានទៅមុខដ៏សំខាន់ ក្នុងការផ្តល់ជូននូវសេវាកម្មដឹកជញ្ជូនទំនិញតាមរយៈផ្លូវដែក»។ ក្រសួងសាធារណការ ដែលមើលឃើញការមកដល់នូវទូររថភ្លើងទាំងនេះ នឹបង្កើនសមត្ថភាពសេវាកម្មដឹកទំនិញតាមផ្លូវដែករបស់កម្ពុជាឱ្យកាន់តែល្អប្រសើរ។ ការមកដល់នូវរថភ្លើងដឹកទំនិញទាំងនេះ គឺជាផ្នែកមួយក្នុងការធ្វើទំនើបកម្ម និងកែលម្អបន្ថែមគុណភាពសេវាកម្មរបស់ក្រុមហ៊ុន Royal Railway ។ បើតាមសេចក្តីប្រកាសព័ត៌មានរបស់ក្រុមហ៊ុន រថភ្លើងដឹកទំនិញទាំងនេះ មានប្រភពមកពីក្រុមហ៊ុនផលិតរថភ្លើងដ៏ល្បីឈ្មោះមួយនៃប្រទេសចិន ត្រូវបានរចនាឡើង ដើម្បីគ្រប់គ្រងទំនិញជាច្រើនប្រភេទ ធានាជូនបាននូវភាពបត់បែនតាមប្រភេទទំនិញគ្រប់ប្រភេទ និងប្រសិទ្ធភាពប្រតិបត្តិការកាន់តែប្រសើរឡើង។ « ការនាំចូលបន្ថែមនៃទូរថភ្លើងដឹកទំនិញថ្មីនេះ នឹងជួយជំរុញបន្ថែមនូវសមត្ថភាពសេវាកម្មក្រុមហ៊ុន Royal Railway ក្នុងការបំពេញតម្រូវការសេវាកម្មផ្នែកដឹកជញ្ជូន ដែលកំពុងកើនឡើង ក៏ដូចជាសម្រួលដល់ការដឹកជញ្ជូនទំនិញកាន់តែរលូន និងមានប្រសិទ្ធភាពសម្រាប់អាជីវកម្មទូទាំងប្រទេស»។ ក្រុមហ៊ុន Royal Railway បានប្រកាសបែបនេះនៅលើបណ្តាញសង្គមហ្វេសប៊ុក នាថ្ងៃទី២ ខែធ្នូ ដែលទូរថភ្លើងដឹកទំនិញថ្មីទាំងនោះ ត្រូវដាក់ដំណើរការអាជីវកម្មភ្លាម បន្ទាប់ពីឆ្លងកាត់ការត្រួតពិនិត្យលើប្រព័ន្ធហ្រ្វាំង និងប្រព័ន្ធសុវត្ថិភាពរួចរាល់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_933.txt	រដ្ឋមន្ត្រីការបរទេសអាម៉េរិកលោក អាន់តូនី ប្លីងខិន បានបង្ហាញការជឿជាក់ថា ពិភពលោកមានជំហររួមគ្នាក្នុងការដាក់សម្ពាធលើក្រុមតាលីបង់។ លោក ប្លីងខិន អះអាងបែបនេះក្រោយជំនួបជាបន្តបន្ទាប់ជាមួយសមភាគីប៉ាគីស្ថាន ចិន និងរុស្ស៊ី ដែលជាតួអង្គសំខាន់ក្នុងវិបត្តិអាហ្វហ្កានីស្ថាន។	នៅថ្ងៃទី២៣ ខែកញ្ញាលោក អាន់តូនី ប្លីងខិន បានជួបជាមួយរដ្ឋមន្រ្តីការបរទេសប៉ាគីស្ថាន Shah Mehmood Qureshi ក្រៅមហាសន្និបាតអង្គការសហប្រជាជាតិ។ ប៉ាគីស្ថាន ជាសម្ព័ន្ធមិត្តដ៏សំខាន់របស់របបតាលីបង់។ មុនកិច្ចជំនួបទ្វេភាគីនេះ លោក ប្លីងខិន ក៏បានជួបជាមួយរដ្ឋមន្ត្រីនៃប្រទេសសមាជិកចំនួន៤ផ្សេងទៀតដែលមានអំណាចវេតូក្នុងក្រុមប្រឹក្សាសន្តិសុខ ដោយជជែកបន្ថែមលើបញ្ហានៅអាហ្វហ្កានីស្ថាន។ «ខ្ញុំគិតថាមានជំហររួមដ៏ខ្លាំងក្លា និងគោលដៅរួមផងដែរ។» លោក ប្លីងខិន ប្រាប់អ្នកសារព័ត៌មានបែបនេះក្រោយជំនួបហូរហែរ។ លោកបន្តថា តាលីបង់កំពុងស្វែងរកការទទួលរដ្ឋាភិបាលរបស់ខ្លួន និងការគាំទ្រពីសហគមន៍អន្តរជាតិ តែលោកសង្កត់ធ្ងន់ថា ទំនាក់ទំនងរបស់ក្រុមតាលីបង់ជាមួយសហគមន៍អន្តរជាតិ នឹងត្រូវកំណត់ដោយសកម្មភាពរបស់ពួកគេផ្ទាល់។ យោងតាមសេចក្តីថ្លែងការណ៍ក្រសួងការបរទេសអាម៉េរិក លោក ប្លីងខិន ប្រាប់លោក Qureshi ពីសារសំខាន់នៃការសម្របសម្រួលវិធីសាស្រ្តការទូតក្នុងទំនាក់ទំនងជាមួយក្រុមតាលីបង់។ បើតាមប្រមុខការទូតអាម៉េរិករូបនេះ ប្រទេសទាំងអស់ ត្រូវរកវិធីធ្វើការរួមគ្នាដើម្បីសម្រេចគោលបំណងរួម គឺសន្តិភាព និងស្ថិរភាព។ រដ្ឋមន្រ្តីការបរទេសអាម៉េរិករូបនេះ ក៏បានរម្លឹកឡើងវិញពីលក្ខខណ្ឌដែលអាម៉េរិកបានដាក់ចេញកន្លងដូចជាការអនុញ្ញាតឱ្យជនជាតិអាហ្វហ្កានីស្ថាន និងជនបរទេសចាកចេញពីប្រទេសនេះ គោរពសិទ្ធិស្ត្រី កុមារី និងជនជាតិភាគតិច និងមិនអនុញ្ញាតឱ្យអាហ្វហ្កានីស្ថានពាក់ព័ន្ធជាមួយក្រុមភេរវករដូចជាក្រុម អាល់កៃដា ជាថ្មីម្តងទៀតឡើយ។ កន្លងមក ប៉ាគីស្ថាន បានអំពាវនាវឱ្យអន្តរជាតិគាំទ្រក្រុមតាលីបង់ក្នុងការដឹកនាំប្រទេស និងឱ្យឈប់បង្កកទុនបម្រុងរបស់អាហ្វហ្គានីស្ថានបន្តទៅទៀត។ យ៉ាងណាមិញ លោក Qureshi នៅថ្ងៃទី២០ កញ្ញាកន្លងទៅ បានលើកឡើងថា គ្មានការប្រញាប់ប្រញាល់ក្នុងការទទួលស្គាល់រដ្ឋាភិបាលតាលីបង់ថ្មីឡើយ ដោយសហគមន៍អន្តរជាតិបន្តរង់ចាំមើលលើសកម្មភាពក្រុមតាលីបង់នៅឡើយ។ ចំណែកចិននិងរុស្ស៊ីវិញ បើទោះបីជាបានបង្ហាញការគាំទ្រផ្សេងៗដល់ក្រុមតាលីបង់ តែប្រទេសទាំងពីរនៅមិនទាន់ប្រកាសទទួលស្គាល់រដ្ឋាភិបាលតាលីបង់ជាផ្លូវការនៅឡើយដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9330.txt	ភ្នំពេញ៖ សមាគមធនាគារនៅកម្ពុជា (ABC) និងសមាគមមីក្រូហិរញ្ញវត្ថុកម្ពុជា (CMA) បានកំណត់ស្តង់ដាថ្មីសម្រាប់កិច្ចការពារអតិថិជននៅក្នុងវិស័យហិរញ្ញវត្ថុនៅក្នុងប្រទេសកម្ពុជា។ ស្តង់ដាថ្មីនេះ គឺបង្ហាញពីការប្តេជ្ញាចិត្តរបស់កម្ពុជាចំពោះការផ្តល់សេវាហិរញ្ញវត្ថុប្រកបដោយការទទួលខុសត្រូវ និងបរិយាបន្ន ដែលទទួលបានការគាំទ្រអង្គការអន្តរជាតិ Cerise+SPTF ។ នេះបើតាមសេចក្តីប្រកាសព័ត៌មានរួមរបស់ ABC និង CMA។	ការកំណត់ស្តង់ដាថ្មីសម្រាប់ការទទួលខុសត្រូវផ្នែកហិរញ្ញវត្ថុ និងការអនុលោមតាមលក្ខណៈអន្តរជាតិក្នុងវិស័យធនាគារនៅកម្ពុជា ត្រូវបាន ABC និង CMA រួមគ្នារៀបចំសិក្ខាសាលាឡើង កាលពីថ្ងៃទី ២២ ខែវិច្ឆិកា នៅមណ្ឌលសិក្សាបច្ចេកទេសធនាគារ (CBS)។ សិក្ខាសាលាផ្តោតជាចម្បងលើការដាក់ឱ្យដំណើរការនូវ «ក្រមប្រតិបត្តិ សម្រាប់វិស័យធនាគារ និងហិរញ្ញវត្ថុ និងឧបករណ៍វាយតម្លៃនៃកិច្ចការពារអតិថិជន» និងគម្រោងវាយតម្លៃ ដែលជាឧបករណ៍ដំបូងគេបង្អស់ រួមបញ្ចូលក្រមប្រតិបត្តិសម្រាប់វិស័យធនាគារ និងហិរញ្ញវត្ថុរបស់កម្ពុជា ជាមួយនឹងស្តង់ដាកិច្ចការពារអតិថិជនរបស់ Cerise+SPTF ។ « ឧបករណ៍ប្រកបដោយភាពច្នៃប្រឌិតនេះ អនុញ្ញាតឱ្យក្រុមហ៊ុនវាយតម្លៃឯករាជ្យ ដែលជាភាគីទីបី អនុវត្តកិច្ចការពារអតិថិជនរបស់គ្រឹះស្ថានហិរញ្ញវត្ថុ ដើម្បីកំណត់ភាពរឹងមាំ និងការកែលម្អប្រតិបត្តិការ រួមទាំង ពង្រឹងទំនាក់ទំនងអតិថិជន។ ការវាយតម្លៃជុំទីមួយនឹងចាប់ផ្តើមពីគ្រឹះស្ថានធនាគារ និងហិរញ្ញវត្ថុធំៗចំនួន ៣០ របស់កម្ពុជា»។ នេះជាការអះអាងរបស់ ABC និង CMA នៅក្នុងសេចក្តីប្រកាសព័ត៌មានរួមដែលចេញផ្សាយជាសាធារណៈ នាថ្ងៃទី២៧ ខែវិច្ឆិកានេះ។ សិក្ខាសាលានេះ ក៏បានលើកឡើងពីបញ្ហាប្រឈមសំខាន់ៗដែលកំពុងប្រឈមក្នុងវិស័យធនាគារ និងហិរញ្ញវត្ថុរបស់កម្ពុជា រួមទាំងការគ្រប់គ្រងអត្រាឥណទានមិនដំណើរការ (NPLs) ការជំពាក់បំណុលច្រើនលើសលប់ និងការកើនឡើងយ៉ាងឆាប់រហ័សនៃការផ្តល់ប្រាក់កម្ចី។ ភាគីពាក់ព័ន្ធបានបង្ហាញពីការព្រួយបារម្ភលើការអនុវត្តមួយចំនួន ដូចជា ៖ វិធីសាស្រ្តលក់ និងហានិភ័យដែលទាក់ទងនឹងបំណុលរបស់អតិថិជន ដោយគូសបញ្ជាក់ពីតម្រូវការពង្រឹងនៃវិធានការការពារអតិថិជន។ ABC និង CMA បានបញ្ជាក់ថា ៖ « កិច្ចខិតខំប្រឹងប្រែងទាំងនេះ ឆ្លុះបញ្ចាំងពីការយកចិត្តទុកដាក់របស់កម្ពុជាក្នុងការអនុលោមតាមស្តង់ដាអន្តរជាតិ ការលើកកម្ពស់កំណើនប្រកបដោយនិរន្តរភាព ការទាក់ទាញការវិនិយោគ និងការការពារសុខុមាលភាពរបស់អតិថិជន»។ បើតាមលោក រ័ត្ន សោភ័ណ ប្រធានសមាគមធនាគារនៅកម្ពុជា ការដាក់ឱ្យអនុវត្តនូវឧបករណ៍សម្រាប់រវាស់វែង និងវាយតម្លៃ នាពេលនេះ ជាការរួមបញ្ជូលការត្រួតពិនិត្យ និងវាយតម្លៃអនុលោមភាពនៃក្រមប្រតិបត្តិ និងគោលការណ៍សកល ស្តីពី កិច្ចការពារអតិថិជន។ « ដំណើររបស់យើង ចំពោះការត្រួតពិនិត្យ និងវាយតម្លៃអនុលោមភាពនៃក្រមប្រតិបត្តិ និងកិច្ចការពារអតិថិជនសម្រាប់វិស័យធនាគារ និងហិរញ្ញវត្ថុ គឺមិនមែនគ្រាន់តែបង្ហាញឱ្យឃើញនូវការអនុលោមតាមច្បាប់ និងស្វ័យបញ្ញត្តិប៉ុណ្ណោះទេ ។ ប៉ុន្តែ វា ស្តែងចេញពីការប្តេជ្ញាចិត្តរបស់សមាគម និងសមាជិករបស់ខ្លួនក្នុងការការពារស្ថិរភាពប្រព័ន្ធធនាគារ ការធ្វើធុរកិច្ចធនាគារប្រកបដោយការទទួលខុសត្រូវ តម្លាភាព និងការធានាថាកិច្ចការពារអតិថិជន គឺជាអាទិភាពចម្បងនូវរាល់សកម្មភាពប្រកបការងារធុរកិច្ចធនាគារ»។ ប្រធានសមាគមធនាគារនៅកម្ពុជាបានពន្យល់បែបនេះ ដែលលើសពីកិច្ចការត្រួតពិនិត្យ និងវាយតម្លៃ ឧបករណ៍នេះនឹងជួយកាត់បន្ថយហានិភ័យ កាត់បន្ថយការយល់ច្រលំ និងបង្កើតទំនុកចិត្តដែលផ្តល់អត្ថប្រយោជន៍ទាំងអតិថិជន រួមទាំងគ្រឹះស្ថានធនាគារ និងហិរញ្ញវត្ថុ។ ជាមួយគ្នានេះ លោកស្រី ឌិត នីតា ប្រធានសមាគមមីក្រូហិរញ្ញវត្ថុកម្ពុជា បានមើលឃើញថា ការដាក់ឱ្យដំណើរការនូវឧបករណ៍សម្រាប់រវាស់វែង និងវាយតម្លៃនេះ គឺជាការបើកទំព័ប្រវត្តិសាស្រ្តថ្មីមួយទៀតនៃការប្តេជ្ញាចិត្តរបស់កម្ពុជាក្នុងកិច្ចការនេះ។ លោកស្រី បាននិយាយយ៉ាងដូច្នេះ៖ « ឧបករណ៍វាយតម្លៃការអនុវត្តនូវកិច្ចការពារអតិថិជនរបស់កម្ពុជា ត្រូវបានបង្កើតឡើងដោយ Cerise+SPTF ហើយវាក្លាយជាឧបករណ៍មួយ ដែលយើងនឹងប្រើវាជាក្របខណ្ឌក្នុងការតម្រង់ទិសដៅនៃកិច្ចការពារអតិថិជនរបស់យើង។ ឧបករណ៍នេះ មិនត្រឹមតែរួមបញ្ចូលក្រមប្រតិបត្តសម្រាប់វិស័យធនាគារ និងហិរញ្ញវត្ថុនោះទេ ប៉ុន្តែវាថែមទាំងផ្តល់ជូនយើងនូវសូចនាករដែលអាចអាចឲ្យយើងវាស់វែងបាន ដើម្បីធ្វើការវាយតម្លៃអនុលោមភាពរបស់យើងផងដែរ »។ ឧបករណ៍សម្រាប់រវាស់វែង និងវាយតម្លៃនៃកិច្ចការពារអតិថិជននេះបង្កើតឡើង ឈរលើកិច្ចខិតខំប្រឹងប្រែងពីមុនដែលបានចាប់ផ្តើមនៅឆ្នាំ ២០២២ ជាមួយនឹងការដាក់ឱ្យប្រើប្រាស់ជាផ្លូវការនៃក្រមប្រតិបត្តិសម្រាប់វិស័យធនាគារ និងហិរញ្ញវត្ថុ។ ឧបករណ៍ និងក្រមប្រតិបត្តិសម្រាប់វិស័យធនាគារ និងហិរញ្ញវត្ថុនេះ ផ្តល់នូវគោលការណ៍ និងស្តង់ដាសម្រាប់ការធ្វើធុរកិច្ចធនាគារប្រកបដោយការទទួលខុសត្រូវ និងក្រមសីលធម៌ សិក្ខាសាលាឆ្នាំ២០២៣/២០២៤ ស្តីពីសារៈសំខាន់ និងតួនាទីនៃអភិបាលកិច្ចរបស់គ្រឹះស្ថានធនាគារ និងហិរញ្ញវត្ថុ ក្នុងការធានានូវការអនុវត្តកិច្ចការពារអតិថិជនប្រកបដោយប្រសិទ្ធភាព អនុសាសន៍សំខាន់ៗពីព្រឹត្តិការណ៍នានា។ ដូចជា ៖ សិក្ខាសាលាស្តីពី ការពង្រឹងការទទួលខុសត្រូវផ្នែកហិរញ្ញវត្ថុប្រកបដោយការទទួលខុសត្រូវ និងបរិយាបន្ន ក្នុងខែ ខែមករា ឆ្នាំ ២០២៤ និងកិច្ចពិគ្រោះយោបល់របស់ UN-NBC នៅក្នុងខែកក្កដា ឆ្នាំ ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9331.txt	ភ្នំពេញ៖ អគ្គនាយកដ្ឋានគយ និងរដ្ឋាករកម្ពុជា និងអគ្គនាយកដ្ឋានគយវៀតណាម បានឯកភាពគ្នាបង្កើនទំនាក់ទំនងទទួលបន្ទុកការងារផ្លាស់ប្តូរព័ត៌មានពីកម្រិតថ្នាក់ជាតិ ដល់ថ្នាក់មូលដ្ឋានពាក់ព័ន្ធនឹងការងារប្រយុទ្ធប្រឆាំងអំពើរត់គេចពន្ធ និងបទល្មើសឆ្លងដែន។ ការឯកភាពគ្នានេះត្រូវបានសម្រេចដោយ លោក នូ ស៊ីថា ប្រធាននាយកដ្ឋានបង្ការនិងបង្ក្រាបបទល្មើសនៃអគ្គនាយកដ្ឋានគយកម្ពុជា ជាមួយ លោក Nguyen Hung Anh ប្រធាននាយកដ្ឋានប្រឆាំងការរត់គេចពន្ធ និងស៊ើបអង្កេតបទល្មើសគយនៃអគ្គនាយកដ្ឋានគយវៀតណាម។	កិច្ចប្រជុំទ្វេភាគីគយព្រំដែនប្រចាំឆ្នាំលើកទី៥ រវាងអគ្គនាយកដ្ឋានគយនិងរដ្ឋាករកម្ពុជា និងអគ្គនាយកដ្ឋានគយវៀតណាម បានធ្វើឡើងនៅសណ្ឋាគារសង្គហមិត្ត ខេត្តកែប ចាប់ពីថ្ងៃទី៦-៧ ខែវិច្ឆិកា ឆ្នាំ២០២៤។ ក្នុងកិច្ចប្រជុំនោះ ភាគីទាំងពីរឯកភាពគ្នាលើចំណុចមួយចំនួន។ ក្នុងនោះ គឺមានការធ្វើបច្ចុប្បន្នភាពឈ្មោះមន្ត្រីទំនាក់ទំនងទទួលបន្ទុកការងារផ្លាស់ប្តូរព័ត៌មានពីកម្រិតថ្នាក់ជាតិដល់ថ្នាក់មូលដ្ឋានពាក់ព័ន្ធនឹងការងារប្រយុទ្ធប្រឆាំងអំពើរត់គេចពន្ធ និងបទល្មើសឆ្លងដែន។ សេចក្តីជូនដំណឹងរបស់អគ្គនាយកដ្ឋានគយ បានបញ្ជាក់ថា ការណ៍នេះ គឺដើម្បីធានាឱ្យការធ្វើទំនាក់ទំនងគ្នាបានឆាប់រហ័សទាន់ពេលវេលា និងមានប្រសិទ្ធភាព ព្រមទាំងរក្សាបាននូវការសម្ងាត់វិជ្ជាជីវៈខ្ពស់។ ភាគីទាំងពីរ ក៏បានពិនិត្យលទ្ធភាពនិងយន្តការនៃការផ្លាស់ប្តូរទិន្នន័យស្ថិតិជាក់លាក់នូវទំនិញនាំចេញ-នាំចូល រួមទាំងទំនិញឆ្លងកាត់ពីប្រទេសទី៣ ក្នុងគោលបណងគាំទ្រដល់ការងារប្រយុទ្ធប្រឆាំងបទល្មើសគយឱ្យមានប្រសិទ្ធភាពខ្ពស់ ផងដែរ។ លើសពីនេះ បានស្វែងរកយន្តការរួមគ្នាក្នុងការស្នើសុំកិច្ចសហការដើម្បីឱ្យការឆ្លើយតបបានឆាប់រហ័សនិងទាន់សភាពការណ៍។ ជាពិសេសយន្តការនៃការឆ្លើយតបទៅតាមប្រភេទ និងកម្រិតនៃការស្នើសុំកិច្ចសហការ ដើម្បីកាត់បន្ថយនូវបញ្ហាប្រឈមនិងការលំបាកនានាដែលអាចកើតមានឡើងជាយថាហេតុ។ ជាមួយគ្នានេះ ភាគីទាំងពីរនឹងបន្តផ្សព្វផ្សាយនិងសិក្សាស្វែងយល់អំពីមូលដ្ឋានច្បាប់និងបទប្បញ្ញតិ្តរបស់ប្រទេសទាំងពីរ ដើម្បីជំរុញកិច្ចសម្រួលពាណិជ្ជកម្ម ទំនិញឆ្លងកាត់ ជាពិសេសទំនិញកសិផលកម្ពុជាដឹកជញ្ជូនឆ្លងកាត់ប្រទេសវៀតណាមឱ្យបានកាន់តែល្អប្រសើរ។ គយកម្ពុជា និងគយវៀតណាម បានចាត់ទុកកិច្ចប្រជុំទ្វេភាគីនេះ មានសារៈសំខាន់ ដែលនឹងក្លាយជាយន្តការនៃការធ្វើកិច្ចសហប្រតិបត្តិការជួយគ្នាទៅវិញទៅមក ឱ្យកាន់តែល្អ។ ជាពិសេស ការងារប្រយុទ្ធប្រឆាំងអំពើរត់គេចពន្ធ និងបទល្មើសឆ្លងដែន ស្របតាមសភាពការណ៍វិវត្តន៍ថ្មីៗ របស់ប្រទេសទាំងពីរ ដើម្បីរួមចំណែកលើកកម្ពស់ការអភិវឌ្ឍសេដ្ឋកិច្ច ពាណិជ្ជកម្ម វិនិយោគ និងការប្រមូលចំណូលថវិការដ្ឋរបស់ប្រទេសរៀងៗខ្លួន។ គួរជម្រាបថា រយៈពេល៩ខែមកនេះ (ពីខែមករា ដល់ខែកញ្ញា ឆ្នាំ២០២៤) ទំនាក់ទំនងពាណិជ្ជកម្មរវាងកម្ពុជា និងវៀតណាមសម្រេចរួមគ្នាបានទំហំប្រមាណ ៥ ៨០០លានដុល្លារ កើនជិត២២ភាគរយ។ ក្នុងនោះ ការនាំចេញរបស់កម្ពុជាទៅកាន់ប្រទេសជិតខាងមួយនេះ មាន ២ ៧២៧លានដុល្លារ កើន៣៣,៨ភាគរយ ខណៈនាំចូលពីវៀតណាមវិញ មានជាង៣០០០លានដុល្លារ កើន១៣ភាគរយ បើធៀបនឹងរយៈពេលដូចគ្នា កាលឆ្នាំ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9332.txt	ដើម្បីបន្តការអនុវត្តយុទ្ធនាការ « ឆ្នាំនៃការផ្លាស់ប្តូរប្រជាជន និងប្រជាជន កម្ពុជា-ចិន ២០២៤» ក្រសួងទេសចរណ៍ សហការជាមួយភាគីពាក់ព័ន្ធ រៀបចំពិព័រណ៍ទេសចរណ៍កម្ពុជា-ចិន ក្នុងរយៈពេល៣ថ្ងៃ នៅទឹកដីខេត្តសៀមរាប ពីថ្ងៃទី៦-៨ ខែធ្នូ។ ពិព័រណ៍នេះ ក៏ធ្វើឡើងដើម្បី បន្តការអនុវត្តយុទ្ធនាការ « ឆ្នាំទស្សនាសៀមរាប ២០២៤» ផងដែរ។ នេះបើយោងតាមសេចក្តីជូនដំណឹងរបស់ក្រសួងទេសចរណ៍។	ពិព័រណ៍ទេសចរណ៍កម្ពុជា-ចិននេះ ត្រូវបានក្រសួងទេសចរណ៍ ដោយរំពឹងមានការចូលរួមពីប្រតិបត្តិករទេសចរណ៍ ដែលជាអ្នកទិញចិន (Chinese Buyers) ចំនួន ៥០ ក្រុមហ៊ុន, អ្នកលក់ចិន (Chinese Sellers) ចំនួន ៥០ ក្រុមហ៊ុន, អ្នកលក់កម្ពុជា (Cambodian Sellers) ចំនួន ១០០ ក្រុមហ៊ុន និងអ្នកសារព័ត៌មានកម្ពុជា-ចិន (Media) ចំនួន ៥០ ស្ថាប័ន ចូលរួម។ ក្រសួងទេសចរណ៍បានបញ្ជាក់ថា ក្នុងពិព័រណ៍នេះ នឹងកម្មវិធីសិក្ខាសាលាផ្សព្វផ្សាយទេសចរណ៍កម្ពុជា ការផ្គូផ្គងអាជីវកម្ម (Business Matching) កម្មវិធីទស្សនកិច្ចគោលដៅទេសចរណ៍មុន និងក្រោយពិព័រណ៍ (Pre-Tours and Post-Tours) រួមទាំងកម្មវិធីផ្សេងៗជាច្រើនទៀត។ ខេត្តសៀមរាបមានទេសចរអន្តរជាតិមមកលេងកម្សាន្ត កើនឡើងជាលំដាប់។ ក្នុងរយៈពេល១០មកនេះ (ពីខែមករា ដល់ ខែតុលា) ឆ្នាំ២០២៤ មានភ្ញៀវទេសចរន្តអន្តរជាតិចំនួន ៧៧៤ ២០៣នាក់ បានទិញសំបុត្រទស្សនារមណីយដ្ឋានអង្គរ។ ចំនួននេះ កើនជាង២៨ភាគរយ ធៀបនឹងរយៈពេលដូចគ្នា កាលឆ្នាំ២០២៣។ នេះបើតាមរបាយការណ៍ពីគ្រឹះស្ថានអង្គរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9333.txt	ភ្នំពេញ៖ ក្នុងឆ្នាំ២០២៥ រដ្ឋាភិបាល មានគ្រោងខ្ចីប្រាក់ពីបរទេសចំនួន ៨ ២៨០ ៤៥២ លានរៀល (ប្រមាណ២ពាន់លានដុល្លារ) ខណៈខ្ចីប្រាក់ពីវិនិយោគក្នុងស្រុកចំនួន ៥០០ ០០០លានរៀល (ប្រមាណ១២៥លានដុល្លារ) តាមរយៈការបោះផ្សាយមូលបត្ររដ្ឋ។ ទំហំទឹកប្រាក់ដែលរដ្ឋាភិបាលគ្រោងខ្ចីគេនេះ គឺស្ថិតកម្រិត ២ពាន់លានអេសដេអ៊ែរ (SDR- Special Drawing Rights)។ នេះបើយោងតាមសេចក្តីព្រាងច្បាប់ ស្តីពី ហិរញ្ញវត្ថុសម្រាប់ការគ្រប់គ្រងឆ្នាំ២០២៥ ចេញផ្សាយជាសាធារណៈដោយក្រសួងសេដ្ឋកិច្ច និងហិរញ្ញវត្ថុ។	សេចក្តីព្រាងច្បាប់ខាងលើបានបង្ហាញថា ពេលមួយឆ្នាំ២០២៥ កម្ពុជាអាចប្រមូលចំណូលជាតិបានចំនួន ២៩ ០៤៥ ៨៦៣លានរៀល (ជាង៧,១ពាន់លានដុល្លារ)។ ក្នុងនោះ ចំនួនពីសារពើពន្ធមាន ២៤ ១៩៩ ៣៧១លានរៀល (ប្រមាណ៥,៩ពាន់លានដុល្លារ), ចំណូលមិនមែនសារពើពន្ធមាន ៣ ៦៧០ ០៣២លានរៀល ( ប្រមាណ ៩០០លានដុល្លារ) និងចំណូលផ្សេងៗមាន ១ ១៧៦ ៤៦០លានរៀល (ជិត៣០០លានដុល្លារ)។ ប៉ុន្តែ ការចំណាយរបស់រដ្ឋាភិបាលមានទៅដល់ ៣៥ ៣៩៨ ១៧៥លានរៀល (ប្រមាណ៨,៧ពាន់លានដុល្លារ)។ ក្នុងនោះ ចំណាយចរន្តមាន ២៣ ៩០៦ ៨០៩លានរៀល (ប្រមាណ ៥,៩ពាន់លានដុល្លារ) និងចំណាយមូលធនមាន ១១ ៤៩៦ ៣៦៦លានរៀល (ប្រមាណ២,៧ពាន់ដុល្លារ)។ ចំពោះហិរញ្ញប្បទានក្រៅប្រទេស មាន ៦៣០៥ ៤៧០លានរៀលសម្រាប់ការវិនិយោគសាធារណៈដោយហិរញ្ញប្បទានក្រៅប្រទេស និង១៩៧៤ ៩៦២លានរៀល សម្រាប់មូលនិធិទ្រទ្រង់ថវិកា ដោយដៃគូអភិវឌ្ឍ។ ដើម្បីបំពេញការចំណាយប្រចាំឆ្នាំ២០២៥ រដ្ឋាភិបាលបានរៀបចំផែនខ្ចីប្រាក់គេទាំងក្នុង និងក្រៅប្រទេស ចំនួន ៨ ៧៨០ ៤៥២លានរៀល (ប្រមាណ ២,១ពាន់លានដុល្លារ)។ ក្នុងនោះ ខ្ចីពីបរទេសប្រមាណ ២ពាន់លានដុល្លារ និងខ្ចីពីអ្នកវិនិយោគក្នុងស្រុកប្រមាណ១០០លានដុល្លារ។ ខ្លឹមសារក្នុងសេចក្តីច្បាប់ ស្តីពី ហិរញ្ញវត្ថុសម្រាប់ការគ្រប់គ្រងឆ្នាំ២០២៥ ដែលចេញផ្សាយជាសាធារណៈ កាលពីថ្ងៃទី៤ ខែវិច្ឆិកា បានបញ្ជាក់ថា ៖ «ការខ្ចីប្រាក់ពីគេ ដែលត្រូវចុះកិច្ចសន្យាក្នុងកម្រិតខាងលើនេះ (ប្រមាណ២,១ពាន់ដុល្លារ) ត្រូវបានលក្ខណៈជាការខ្ចីសម្បទាន ដែលត្រូវសងវិញជាមួយការប្រាក់អនុគ្រោះ»។ ក្រៅពីខ្ចីប្រាក់គេ សេចក្តីព្រាងច្បាប់នេះក៏បានអនុម័តឱ្យរដ្ឋាភិបាលកម្ចីដល់ស្ថាប័នសំខាន់មួយចំនួនដើម្បីពង្រឹងសមត្ថភាព ផងដែរ។ ក្នុងនោះ រដ្ឋនឹងផ្តល់កម្ចីឱ្យអគ្គិសនីកម្ពុជា ២០៣ ៤៥០លានរៀល(ប្រមាណ៥០លានដុល្លារ) ដើម្បីជំរុញការអភិវឌ្ឍវិស័យថាមពលអគ្គិសនី ខណៈរដ្ឋាទឹកស្វយ័តភ្នំពេញ ក៏នឹងទទួលកម្ចីក្នុងចំនួននេះ សម្រាប់អនុវត្តគម្រោងពង្រីកសមត្ថភាពផ្គត់ផ្គង់ទឹកស្អាតនៅរាជធានីភ្នំពេញ។ ជាមួយគ្នានេះ រដ្ឋនឹងផ្តល់កម្ចីឱ្យរដ្ឋាករស្វយ័តខេត្តសៀមរាប ចំនួន ៦១ ៥០០លានរៀល (ប្រមាណ១៥,១៥លានដុល្លារ) សម្រាប់អនុវត្តគម្រោងពង្រីកសមត្ថភាពផ្គត់ផ្គង់ទឹកស្អាតខេត្តសៀមរាប និងផ្តល់កម្ចីចំនួន១២២ ០៧០លានរៀល (ប្រមាណ៣០លានដុល្លារ) ដល់ធនាគារអភិវឌ្ឍន៍ជនបទ និងកសិកម្ម នៅឆ្នាំ២០២៥ គឺសម្រាប់ជាហិរញ្ញប្បទានគម្រោងវិនិយោគនៅតំបន់ឦសាន។ អត្ថបទទាក់ទង បំណុលកម្ពុជានៅក្រៅប្រទេសកើនដល់១១,១៦ពាន់លានដុល្លារ ដោយចិនជាម្ចាស់បំណុលធំជាងគេ គិតមកត្រឹមឆមាសទីមួយឆ្នាំ២០២៤ បំណុលសាធារណៈរបស់កម្ពុជានៅក្រៅប្រទេសបានកើនទំហំ១១,១៦ពាន់លានដុល្លារអាម៉េរិក។ នេះបើយោងតាមព្រឹត្តិបត្តិស្ថិតិបំណុលកម្ពុជាចេញដោយក្រសួងសេដ្ឋកិច្ច និងហិរញ្ញវត្ថុ ដែលបានបង្ហាញថា កម្ពុជា គឺជំពាក់លុយប្រទេសចិនច្រើនជាងគេមានរហូត៣៦ភាគរយ ក្នុងចំនួនជិត៤ពាន់លានដុល្លារនៃបំណុលក្រៅសរុបរបស់ខ្លួន។ បន្ទាប់មក គឺប្រទេសជប៉ុនដែលបានកម្ពុជាជំពាក់លុយ១ ២២៧លានដុល្លារ ស្មើនឹង១១ភាគរយនៃបំណុលក្រៅប្រទេសសរុប ខណៈជំពាក់កូរ៉េខាងត្បូង៥៥៨លានដុល្លារ និងជំពាក់បារាំងក្នុងចំនួន៤៤៦,៤លានដុល្លារ។ ក្នុងក្របខ័ណ្ឌពហុភាគីវិញ, កម្ពុជាជំពាក់ធនាគារអភិវឌ្ឍអាស៊ី(ADB)ប្រមាណ ២ ៤៥៥,២លានដុល្លារ ស្មើនឹង២២ភាគរយនៃបំណុលក្រៅប្រទេសសរុបរបស់កម្ពុជា។ ជាមួយគ្នានេះ កម្ពុជា ជំពាក់លុយធនាគារពិភពលោក( World Bank ) ចំនួន ១៣៣៩,២លានដុល្លារ ស្មើនឹង១២ភាគរយ និងជំពាក់ស្ថាប័នអន្តរជាតិផ្សេងៗទៀត មាន៣៣៤,៨លានដុល្លារ ស្មើនឹង៣ភាគរយនៃបំណុលក្រៅប្រទេសសរុបរបស់កម្ពុជា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9334.txt	ភ្នំពេញ៖ Metal Jewelry ដែលជាក្រុមហ៊ុនកែច្នៃគ្រឿងអលង្ការដ៏ល្បីមួយរបស់ប្រទេសបារាំង កំពុងដំណើរការរោងចក្រផលិតកម្មរបស់ខ្លួននៅតំបន់សេដ្ឋកិច្ចពិសេស រ៉ូយ៉ាល់គ្រុប ភ្នំពេញ។ រោងចក្ររបស់ក្រុមហ៊ុនបារាំងមួយនេះ ចាប់ផ្តើមដំណើរការលើការកែច្នៃគ្រឿងអលង្ការសម្រាប់នាំចេញទៅទីផ្សារអន្តរជាតិ នាថ្ងៃទី៩ ខែវិច្ឆិកា ក្រោមទុនវិនិយោគជាង៩លានដុល្លារអាម៉េរិក។	វត្តមានរបស់ក្រុមហ៊ុន Metal Jewelry មិនត្រឹមតែអាចជួយជំរុញសេដ្ឋកិច្ច និងចូលរួមបង្កើតការងារដែលមានបន្ថែមតម្លៃខ្ពស់នោះទេ ថែមទាំងរួមចំណែកដល់ការអភិវឌ្ឍឧស្សាហកម្មគ្រឿងអលង្ការរបស់កម្ពុជា តាមរយៈការនាំមកនូវបច្ចេកវិទ្យាខ្ពស់ និងសិល្បៈហត្ថកម្មកម្រិតស្តង់ដារពិភពលោក មកកាន់កម្ពុជាផងដែរ។ នេះបើតាមការប្រកាសព័ត៌មានរបស់ក្រុមប្រឹក្សាអភិវឌ្ឍន៍កម្ពុជា(CDC) ដែលក្រុមហ៊ុនទទួលបានអនុញ្ញាឱ្យវិនិយោគបង្កើតរោងចក្រផលិតផលិត និងបង្គុំគ្រឿងអលង្ការ និងគ្រឿងលម្អរផ្សេងៗធ្វើពីលោហៈនិងប្លាស្ទិក កាលពីខែមិថុនា ឆ្នាំ២០២៣។ ម្ចាស់ភាគហ៊ុនរបស់ក្រុមហ៊ុន Metal Jewelry Cambodia គឺក្រុមហ៊ុន International Metal and Jewelry Co., Ltd ដែលជាក្រុមហ៊ុនមួយក្នុងចំណោមក្រុមហ៊ុនផលិតគ្រឿងអលង្ការនិងគ្រឿងលម្អដែលជាម៉ាកល្បីនិងប្រណិតរបស់បារាំង (French Luxury Group) ។ ក្នុងឱកាសនៃពិធីបើកសម្ពោធដាក់ឱ្យដំណើរការរោងចក្រនេះ នាថ្ងៃទី៩ ខែវិច្ឆិកា លោក ជា វុទ្ធី អគ្គលេខាធិការគណៈកម្មាធិការវិនិយោគកម្ពុជា បានលើកឡើងថា ការបណ្តាក់ទុនវិនិយោគរបស់ក្រុមហ៊ុននៅកម្ពុជា គឺជាការបញ្ជាក់យ៉ាងច្បាស់ថា កម្ពុជាមានកម្លាំងពលកម្មដ៏មានសក្តានុពល និងមានបរិយាកាសធុរកិច្ចប្រកដោយភាពអំណោយផល។ « វត្តមានរបស់ក្រុមហ៊ុន មិនត្រឹមតែអាចជួយជំរុញសេដ្ឋកិច្ច និងចូលរួមបង្កើតការងារដែលមានបន្ថែមតម្លៃខ្ពស់ប៉ុណ្ណោះទេ ប៉ុន្តែថែមទាំងរួមចំណែកដល់ការអភិវឌ្ឍឧស្សាហកម្មគ្រឿងអលង្ការរបស់របស់កម្ពុជា តាមរយៈការនាំមកនូវបច្ចេកវិទ្យាខ្ពស់ និងសិល្បៈហត្ថកម្មកម្រិតស្តង់ដារពិភពលោក មកកាន់កម្ពុជាយើងផងដែរ»។ នេះជាអះអាងរបស់លោក ជា វុទ្ធី ដែលក្រុមហ៊ុនបានផ្ដោតការយកចិត្ដទុកដាក់ជាសំខាន់ទៅការការពារបរិស្ថាន ពិសេសការព្យាយាមឈានទៅរកអព្យាក្រឹត្យកាបូន។ កន្លងមក ឧបនាយករដ្ឋមន្ត្រី ស៊ុន ចាន់ថុល ដែលជាអនុប្រធានទី១នៃCDC បានបង្ហាញនូវការស្វាគមន៍ ចំពោះគ្រប់បណ្ដាវិនិយោគិនទាំងអស់ដែលចូលមកបណ្តាក់ទុនវិនិយោគនៅកម្ពុជា។ ពិសេសស្វាគមន៍និងលើកទឹកចិត្តដល់ក្រុមហ៊ុនមានឆន្ទៈខ្ពស់ក្នុងការចូលរួមកាត់បន្ថយការបំពុលបរិស្ថាន ក្នុងការចូលរួមជាមួយរដ្ឋាភិបាលកម្ពុជា សម្រេចនូវទិសដៅក្នុងការកាត់បន្ថយការបំភាយឧស្ម័នកាបូន តាមរយៈការប្រើប្រាស់ថាមពលដែលស្អាត (Clean Energy) និងអព្យាក្រឹត្យកាបូនត្រឹមឆ្នាំ២០៥០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9335.txt	ភ្នំពេញ៖ ក្របខ័ណ្ឌនិម្មាបនកម្មប្រព័ន្ធបច្ចេកវិទ្យាព័ត៌មាន ត្រូវបានក្រសួងសេដ្ឋកិច្ច និងហិរញ្ញវត្ថុ ប្រកាអនុវត្ត ពីថ្ងៃទី៦ ខែវិច្ឆិកា តទៅ ដើម្បីធ្វើសុដុមនីយកម្មប្រព័ន្ធបច្ចេកវិទ្យាព័ត៌មាន សំដៅជំរុញការធ្វើបរិវត្តកម្មឌីជីថល ប្រកបដោយប្រសិទ្ធភាព និងសក្តិសិទ្ធិភាព។ ក្របខ័ណ្ឌនេះ ផ្តោតលើសសរស្តម្ភស្នូលចំនួនបី រួមមានប្រជាពលរដ្ឋ ដំណើរការ និងបច្ចេកវិទ្យា។	ក្របខ័ណ្ឌនិម្មាបនកម្មប្រព័ន្ធបច្ចេកវិទ្យាព័ត៌មានក្រសួងសេដ្ឋកិច្ច និងហិរញ្ញវត្ថុនេះ គឺជាឆ្លើយតបនឹងក្របខ័ណ្ឌគោលនយោបាយសេដ្ឋកិច្ច និងសង្គមឌីជីថលកម្ពុជា ២០២១-២០៣៥, គោលនយោបាយរដ្ឋាភិបាលឌីជីថលកម្ពុជា ២០២២-២០៣៥ និងគោលនយោបាយអភិវឌ្ឍបច្ចេកវិទ្យាហិរញ្ញវត្ថុ ២០២៣-២០២៨ រួមទាំងគោលនយោបាយ និងឯកសារយុទ្ធសាស្ត្រពាក់ព័ន្ធនានារបស់រាជរដ្ឋាភិបាល នៅក្នុងដំណើរឆ្ពោះទៅកាន់ការធ្វើបរិវត្តកម្មឌីជីថល។ បច្ចុប្បន្នក្រសួងសេដ្ឋកិច្ចកំពុងចាប់យក ប្រើប្រាស់ និងបង្កើនល្បឿនក្នុងការធ្វើឌីជីថលភាវូបនីយកម្ម និងការធ្វើទំនើបកម្មនៃប្រព័ន្ធការងាររបស់ខ្លួន។ ក្របក្របខ័ណ្ឌនិម្មាបនកម្មប្រព័ន្ធបច្ចេកវិទ្យាព័ត៌មាន ដែលក្រសួងសេដ្ឋកិច្ចបានចេញផ្សាយសាធារណៈកាលពីថ្ងៃទី១៣ ខែវិច្ឆិកា បានបញ្ជាក់ ថា ៖ « កិច្ចការនេះ ត្រូវបានចាត់ទុកជាអាទិភាពមួយ ក្នុងចំណោមអាទិភាពជាច្រើនទៀត សំដៅបង្កើនផលិតភាព និងប្រសិទ្ធភាពការងារ ក៏ដូចជា ការពង្រឹងការផ្តល់សេវាសាធារណៈ និងដើម្បីឆ្លើយទៅនឹងគោលនយោបាយដែលបានដាក់ចេញ និងរួមចំណែកជារួមដល់គោលដៅនៃការធ្វើបរិវត្តកម្មឌីជីថលរបស់រដ្ឋាភិបាល»។ ក្របខ័ណ្ឌនិម្មាបនកម្មប្រព័ន្ធបច្ចេកវិទ្យាព័ត៌មានមាន១៤៦ទំព័រ ដែលបង្កើតឡើងដោយនាយកដ្ឋានព័ត៌មានវិទ្យា នៃអគ្គលេខាធិការដ្ឋានរបស់ក្រសួងសេដ្ឋកិច្ច បានផ្តោតលើសសរស្តម្ភស្នូលចំនួនបី រួមមានប្រជាពលរដ្ឋ ដំណើរការ និងបច្ចេកវិទ្យា។ ក្របខ័ណ្ឌនេះត្រូវបានបង្កើតឡើងដើម្បីពន្លឿនបរិវត្តកម្មឌីជីថល កំណត់មុខងាររបស់អង្គភាពក្នុងការគ្រប់គ្រងប្រព័ន្ធ អភិវឌ្ឍការគ្រប់គ្រងទិន្នន័យ និងក្របខ័ណ្ឌអន្តរប្រតិបត្តិការ និងបង្កើតគោលការណ៍ណែនាំស្តង់ដារសម្រាប់ការអភិវឌ្ឍន៍ និងការគ្រប់គ្រងប្រព័ន្ធ ខណៈលើកកម្ពស់ការប្រើប្រាស់បច្ចេកវិទ្យា។ ដើម្បីសម្រេចបាននូវគោលបំណងនេះ «ក្របខ័ណ្ឌនិម្មាបនកម្មប្រព័ន្ធបច្ចេកវិទ្យាព័ត៌មានក្រសួងសេដ្ឋកិច្ច និង ហិរញ្ញវត្ថុ» បានអនុវត្តគោលគំនិតនៃប្រព័ន្ធអេកូឌីជីថលដែលត្រូវបានធ្វើវិមជ្ឈការ ដែលត្រូវបានបង្កើតឡើងដើម្បីសម្របខ្លួនទៅនឹងសហគ្រាសក្នុងស្រុក។ ក្របខ័ណ្ឌនេះត្រូវបានបែងចែកជា៤ផ្នែក។ ក្នុងនោះ មានផ្នែកមុខងារអាជីវកម្ម ផ្នែកទិន្នន័យ ផ្នែកប្រព័ន្ធ ឬកម្មវិធី និងផ្នែកបច្ចេកវិទ្យា។ គោលការណ៍ សេចក្តីណែនាំ និងស្តង់ដារសំខាន់ៗត្រូវបានដាក់ចេញក្នុងផ្នែកនីមួយៗសម្រាប់អង្គភាពទាំងអស់ដើម្បីអនុវត្តតាម។ បើតាម «ក្របខ័ណ្ឌនិម្មាបនកម្មប្រព័ន្ធបច្ចេកវិទ្យាព័ត៌មានក្រសួងសេដ្ឋកិច្ច និង ហិរញ្ញវត្ថុ» គ្រប់អង្គភាពទាំងអស់ដែលស្វែងរកការអភិវឌ្ឍន៍ ឬកែលម្អប្រព័ន្ធរបស់ពួកគេ ត្រូវដាក់សំណើទៅនាយកដ្ឋានបច្ចេកវិទ្យាព័ត៌មានរបស់ក្រសួងសេដ្ឋកិច្ច និងហិរញ្ញវត្ថុ ដើម្បីពិនិត្យ និងសម្រេចលើទិដ្ឋភាពបច្ចេកទេសតាមបទប្បញ្ញត្តិរបស់ក្របខ័ណ្ឌ។ ឯកសារដដែល បានពន្យល់ថា ៖ « នៅពេលដែលសំណើគម្រោងត្រូវបានពិនិត្យរួចរាល់ និងត្រឹមត្រូវជាមួយនឹងតម្រូវការបច្ចេកទេស និងហិរញ្ញវត្ថុ អង្គភាពអនុវត្តគម្រោងអាចបញ្ជូនវាទៅអង្គភាពហិរញ្ញវត្ថុសម្រាប់ការផ្តល់មូលនិធិ»។ ក្របខ័ណ្ឌនេះត្រូវបានចាត់ទុកថាជា «ឯកសាររស់» ហើយអាចត្រូវបានកែសម្រួលដើម្បីធានាភាពស៊ីសង្វាក់ និងភាពពាក់ព័ន្ធគ្នា ជាមួយការអភិវឌ្ឍន៍បច្ចេកវិទ្យា និងការវិវត្តនៃស្ថានភាពសេដ្ឋកិច្ច និងសង្គមកម្ពុជា។ អគ្គលេខាធិការដ្ឋានរបស់ក្រសួងសេដ្ឋកិច្ច នឹងត្រួតពិនិត្យជាប្រចាំនូវការអនុវត្តក្របខ័ណ្ឌស្ថាបត្យកម្មព័ត៌មានវិទ្យារបស់ក្រសួងសេដ្ឋកិច្ច និងហិរញ្ញវត្ថុ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9336.txt	ភ្នំពេញ៖ ភ្ញៀវទេសចរ សរុប ៧ ៨៤៤ ៣៨៨ នាក់ បានចេញដើរកម្សាន្ត ក្នុងអំឡុងព្រះរាជពិធីបុណ្យអុំទូក បណ្ដែតប្រទីប និងសំពះព្រះខែ អកអំបុក ចាប់ពីថ្ងៃទី១៤ -១៦ ខែវិច្ឆិកា។ ក្នុងនោះទេសចរជាតិចំនួន ៧ ៧៥៥ ០៩២ នាក់ និងទេសចរអន្តរជាតិចំនួន ៨៩ ២៩៦ នាក់។ នេះបើតាមរបាយការណ៍របស់ក្រសួងទេសចរណ៍ចេញផ្សាយនៅថ្ងៃទី ១៨ ខែវិច្ឆិកា។	បើតាមរបាយការណ៍ រាជធានីភ្នំពេញ ជាទីដែលបានទទួលទេសចរ ច្រើនជាងគេ គឺជាង ៦,២៩ លាននាក់ ខណៈខេត្តសៀមរាបទទួលទេសចរបានជាង ៣៤ ម៉ឺននាក់, ខេត្តព្រះសីហនុជាង ៣១ ម៉ឺននាក់, ប៉ៃលិនជាង ១៩ម៉ឺននាក់, ខេត្តកំពត មានភ្ញៀវទេសចរជាង ១៣ម៉ឺននាក់ និងខេត្តបាត់ដំបងជាង១១ម៉ឺននាក់។ សូមរំឭកថា ម្ចាស់ជើងជើងឯក នៅក្នុងព្រះរាជពិធីបុណ្យអុំទូក បណ្តែតប្រទីប និងសំពះ ព្រះខែ អកអំបុក ឆ្នាំ ២០២៤ បានទៅលើទូក ង «តេជោកែវវិជ័យបារមីចៅសែន» មកពីខេត្តពោធិ៍សាត់ ក្នុងចំណោមទូកង គូពិសេសទាំង ១៣៨ ក្រោយឆ្លងកាត់ការប្រកួត ៣ថ្ងៃ ចំនួន ៦ជើង ឈ្នះ ៤ និងចាញ់ ២ជើង។ ទូក ង «សារាយតេជោសែនជ័យ» មកពីខេត្តកណ្តាល ដែលឈ្នះទាំង ៦ ជើង បញ្ចប់ក្នុងចំណាត់ថ្នាក់លេខ ២។ ចំណាត់ថ្នាក់លេខ ៣ ទូក ង មកពីខេត្តព្រះវិហារ ប្រើពេល ២៨:១៩នាទី។ ផ្នែកទូកមានសោភ័ណភាពល្អ ចំណាត់ថ្នាក់លេខ១ គឺបានទៅ ទូក ង «ទ្រីភាពឧត្តមសែនជ័យបារមីទេពី» មកពីខេត្តកំពង់ឆ្នាំង។ ចំ ណាត់ថ្នាក់លេខ២ បានទៅទូក ង «នរិន្ទរង្សីពិជ័យចិត្របុត្រ» មកពីខេត្តបាត់ដំបង និងលេខ៣ បានទៅ «ដួងសូរិយាបុប្ផាស្ទឹងសែនបារមីក្តីដូង» មកពីខេត្តកំពង់ធំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9337.txt	គណៈកម្មការគ្រប់គ្រង និងអភិវឌ្ឍន៍ទេសចរណ៍សៀមរាប-អង្គរ ( គ.អ.ទ.ស.) កំពុងរៀបចំផែនការអនុវត្តគម្រោងក្នុងការអភិវឌ្ឍន៍ផ្សារចាស់ និងវត្តរាជបូណ៌ ឱ្យក្លាយជាតំបន់សង្កាត់ « ទេសចរណ៍គំរូ» ក្នុងខេត្តសៀមរាប ដ៏មានភាពទាក់ទាញប្រកបដោយគុណភាព។ ជាពិសេស គឺធ្វើយ៉ាងណាឱ្យតំបន់នេះ ទាក់ទាញទេសចរឱ្យមកកម្សាន្តម្តងហើយម្តងទៀត (Repeat Visit) ស្នាក់នៅយូរ ចំណាយកាន់តែច្រើន រួមទាំងមានទេសចរមកទស្សនា មកសម្រាកកម្សាន្តគ្រប់រដូវកាល។	ដើម្បីឱ្យផ្សារចាស់ និងវត្តរាជបូណ៌ ក្លាយជា« ទេសចរណ៍គំរូ» ដ៏មានសក្តានុពលក្នុងការស្រូបទាញភ្ញៀវទេសចរនោះ គណៈកម្មការគ្រប់គ្រង និងអភិវឌ្ឍន៍ទេសចរណ៍សៀមរាប-អង្គរ (គ.អ.ទ.ស.) កំពុងប្រមូលធាតុពីភាគីពាក់ព័ន្ធ ក្នុងការរៀបចំផែនការអភិវឌ្ឍន៍ទេសចរណ៍ខេត្តសៀមរាប ឆ្នាំ២០២៥-២០២៨។ កិច្ចប្រជុំលើសេចក្តីព្រាងផែនការអភិវឌ្ឍន៍ទេសចរណ៍ខេត្តសៀមរាប ឆ្នាំ២០២៥-២០២៨ ដែលដឹកនាំដោយទេសរដ្ឋមន្ត្រី ថោង ខុន ទទួលបន្ទុកជាប្រធាន គ.អ.ទ.ស. នៅទីស្តីការគណៈរដ្ឋមន្ត្រី នាថ្ងៃទី៧ ខែវិច្ឆិកា គ.អ.ទ.ស. បានយកចិត្តទុកដាក់ខ្លាំង៤ចំណុច ក្នុងការរៀបចំលក្ខណៈសម្បត្តិរបស់ តំបន់ផ្សារចាស់ និងវត្តរាជបូណ៍ ទៅជាតំបន់សង្កាត់ទេសចរណ៍គំរូ។ ក្នុងនោះមាន... លោក ថោង ខុន ប្រធានគណៈកម្មការគ្រប់គ្រង និងអភិវឌ្ឍន៍ទេសចរណ៍សៀមរាប-អង្គរ ( គ.អ.ទ.ស.) សមាសភាពទី១. ផាកសុខភាព និងរូបភាព (Comfort and Image) ៖ ការយកចិត្តទុកដាក់បន្ថែមលើភាពស្អាត អនាម័យ ការគ្រប់គ្រងសំណល់រឹង សោភ័ណភាព ការដាក់តាំងស្លាកយីហោ លក្ខខណ្ឌសំណង់ឱ្យស៊ីចង្វាក់គ្នាទាំងរចនាបទ និងពណ៌ ទប់ស្កាត់និងកាត់បន្ថយឱ្យបានជាអតិបរមានូវអំពើបទល្មើស។ សមាសធាតុទី២. ការចូលប្រើ និងតំណភ្ជាប់ (Acses & Linkages)៖ ត្រូវថែរក្សាជាប្រចាំនូវការតភ្ជាប់ក្នុងតំបន់នេះ រួមមាន ផ្លូវថ្នល់ត្រូវស្អាត (មិនលិចទឹក មិនស្ទះជា ប្រចាំ) មានចិញ្ចើមផ្លូវ ផ្លូវថ្មើរជើងសម្រាប់ភ្ញៀវទេសចរទៅមក មានចំណតគ្រប់គ្រាន់ មានស្លាកសញ្ញាប្រាប់ គោលដៅសំខាន់ៗនិងឈ្មោះផ្លូវជាភាសាជាតិ និងបរទេសងាយស្រួលសម្រាប់ភ្ញៀវបរទេស។ មានកន្លែងអង្គុយ សម្រាកគ្រប់គ្រាន់ មានដាំដើមឈើនៅតាមផ្លូវឱ្យបានច្រើន បង្កើនជម្រើសផ្តល់ជូន WIFI ឥតគិតថ្លៃ មាន Application សម្រាប់ភ្ញៀវស្វែងរកព័ត៌មានផ្សេងៗ មានភ្លើងបំភ្លឺគ្រប់គ្រាន់។ សមាសធាតុទី៣. ទំនាក់ទំនងសង្គម (Sociability)៖ ត្រូវរក្សាតំបន់នេះជាកន្លែងប្រើប្រាស់សម្រាប់ប្រជាសហគមន៍នោះផងដែរ។ ជាពិសេសត្រូវ រក្សាឱ្យបានថា ទីតាំងនោះនៅតែជាកន្លែងសម្រាប់ទាំងភ្ញៀវទេសចរជាតិ និងភ្ញៀវទេសចរអន្តរជាតិគ្រប់ជាតិសាសន៍ និងទាំងសម្រាប់ប្រជាជនរស់នៅជុំវិញនោះប្រើប្រាស់។ ទំនាក់ទំនងសង្គមកន្លែងនេះ ពិតជាមានសារសំខាន់ ដើម្បីរក្សាភាពអ៊ូអរនៅក្នុងតំបន់នេះ បើទោះជារដូវកាលភ្ញៀវច្រើន ភ្ញៀវតិចក៏ដោយ។ សមាសធាតុទី៤. ការប្រើប្រាស់ និងសកម្មភាព (Uses & Activities) ៖ ត្រូវបង្កើតសកម្មភាពកម្សាន្តនានាឱ្យបានច្រើនពិសេសទាំងការទាក់ទាញភ្ញៀវទេសចរនៅពេលថ្ងៃ និង នៅពេលរាត្រីបន្ថែមទៀត។ បន្ថែមលើនេះអាជ្ញាធរមានសមត្ថកិច្ចគួររៀបចំ ការកំណត់ពីមុខសញ្ញាប្រើប្រាស់ លំហសាធារណៈនីមួយៗឱ្យបានច្បាស់លាស់ ដើម្បីបង្កើនទំនុកចិត្តវិនិយោគរបស់ភាគីពាក់ព័ន្ធ។ ការអនុវត្តនូវគម្រោងនេះ ក្នុងគោលបំណងពង្រឹង និងលើកកម្ពស់សេវាកម្មទេសចរណ៍ ហេដ្ឋារចនាសម្ព័ន្ធទន់និងរឹង ដើម្បីលើកកម្ពស់ជីវភាពរស់នៅរបស់ប្រជាជនមូលដ្ឋាន, ចូលរួមកាត់បន្ថយភាពក្រីក្រ, និងទប់ស្កាត់ការធ្វើចំណាកស្រុក របស់ប្រជាជនមូលដ្ឋាន។ «ការអនុវត្តបែបនេះ គឺដើម្បីលើកកម្ពស់ភាពទាក់ទាញទេសចរណ៍សម្រាប់សង្កាត់ទេសចរណ៍គំរូ (ផ្សារចាស់ និងវត្តរាជបូណ៌) ឱ្យទៅជា «តំបន់សង្កាត់ទេសចរណ៍គំរូ» ជាគោលដៅទេសចរណ៍ដ៏ទាក់ទាញប្រកបដោយ គុណភាព, មានភាពទាក់ទាញទេសចរឱ្យមកកម្សាន្តម្តងហើយម្តងទៀត (Repeat visit), ស្នាក់នៅយូ, ចំណាយ កាន់តែច្រើន, និងមានទេសចរមកទស្សនា និងសម្រាកកម្សាន្តគ្រប់រដូវកាល» ។ នេះបើយោងតាមខ្លឹមនៃសេចក្តីព្រាង ស្តីពី ផែនការអភិវឌ្ឍន៍ទេសចរណ៍ខេត្តសៀមរាប ឆ្នាំ២០២៥-២០២៨។ ដើម្បីសម្រេចបាននូវទិសដៅខាងលើ គ.អ.ទ.ស. បានពិចារណាលើការតភ្ជាប់ទៅមកក្នុងបរិវេណតំបន់សង្កាត់ទេសចរណ៍គំរូ ភ្ញៀវទេសចរប្រាកដជាប្រើប្រាស់មធ្យោបាយ ដឹកជញ្ជូនធានស្រាល (ម៉ូតូ កង់ ឬថ្មើរជើង) ។ ដូចនេះ ការបង្កើតឱ្យមានកន្លែងអង្គុយសម្រាកក្នុងកម្រិតណាមួយ នោះជាកត្តាចាំបាច់ និងជាកត្តាតភ្ជាប់សម្រាប់ដំណើរកម្សាន្តរបស់ភ្ញៀវទេសចរក្នុងបរិវេណនោះ។ នៅតាមកន្លែងសំចតនីមួយៗអាចនៅជិតធម្មជាតិ ឬកន្លែងលក់ភេសជ្ជៈ (Mart, Convenience store) ។ ជាមួយគ្នានេះ គ.អ.ទ.ស. ក៏នឹងលើកកម្ពស់សណ្តាប់ធ្នាប់តំបន់ផ្សារចាស់ និងតំបន់ជុំវិញ (គោលដៅ PUB STREET) រួមនឹងការរៀបចំផ្លាកសញ្ញានានា សម្រាប់ជូនដំណឹងដល់ភ្ញៀវទេសចរជាតិ និងអន្តរជាតិ និងដាក់បង្ហាញក្នុងតំបន់ ផ្សារចាស់ និងតំបន់ជុំវិញ (គោលដៅ PUB STREET) រៀបចំកញ្ចុះចល័តក្នុងបរិវេណនេះសម្រាប់ជាភ្នាក់ងារផ្តល់ព័ត៌មាននិងពង្រឹងសណ្តាប់ធ្នាប់។ រូបតំណាង៖ ទិដ្ឋភាពទេសចរជាតិ និងអន្តរជាតិ ច្រើនកុះករមកឆ្លងឆ្នាំ២០២៤ នៅ Pub Street នៅខេត្តសៀមរាប នារាត្រីថ្ងៃទី៣១ ខែធ្នូ ឆ្នាំ២០២៣។ ជាពិសេស គ.អ.ទ.ស. នឹងរៀបចំវត្តរាជបូរណីប្រែក្លាយជាគោលដៅទេសចរណ៍បែបសាសនា វប្បធម៌បន្ថែម សម្រាប់ទាក់ទាញការទស្សនារបស់ភ្ញៀវទេសចរនាពេលថ្ងៃ ផ្សារភ្ជាប់នឹងសកម្មភាពផ្សេងៗដែលមានក្នុងបរិវេណជុំវិញ (ស្ថិតក្នុង តំបន់សង្កាត់ទេសចរណ៍គំរូ)។ វត្តទេសចរណ៍ ត្រូវមានការរៀបចំបន្ថែមនូវសណ្តាប់ធ្នាប់ចំណត លំហូរភ្ញៀវចេញ ចូល មានកន្លែងប្រមូលផ្តុំសម្រាប់ភ្ញៀវទេសចរតាមគោលដៅនីមួយៗ និងបន្ទប់ទឹកសាធារណៈ។ តែយ៉ាងណាមិញ គ.អ.ទ.ស. បានបញ្ជាក់ថា ៖ «ការរៀបចំនេះ គឺមិនធ្វើឱ្យប៉ះពាល់ដល់ទីសក្ការៈ និងភាពស្ងប់ស្ងាត់ក្នុងទីអារាមឡើយ។ ការរៀបចំជាការកំណត់អ្វី ដែលគួរធ្វើ និងអ្វីមិនគួរធ្វើក្នុងបរិវេណវត្តសម្រាប់ជូនដំណឹងដល់ភ្ញៀវទេសចរ ចាប់តាំងពីការស្លៀកពាក់ ការប្រាស្រ័យទាក់ទង ជាកត្តាចាំបាច់»។ ការរៀបចំណតយានយន្តឱ្យមានសណ្តាប់ធ្នាប់, រៀបចំវេទិកា (ឆាក) សម្រាប់បង្ហាញការសម្តែងសិល្បៈ ឬវប្បធម៌ប្រពៃណីក្នុងតំបន់, រៀបចំទីតាំងថតរូបជាប់ទេសភាព (View point), រៀបចំក្រមប្រតិបត្តិ (Code of Conduct) សម្រាប់ភ្ញៀវទេសចរ ស្តីពី អ្វីគួរធ្វើ និងអ្វីមិនគួរធ្វើ (Do and Don'ts) សម្រាប់តំបន់សង្កាត់ទេសចរណ៍គំរូ និងវត្តរាជបូណ៌, ការបណ្តុះបណ្តាលជំនាញមូលដ្ឋានដល់ប្រជាពលរដ្ឋក្នុងសហគមន៍ អំពីបដិសណ្ឋារកិច្ចសម្រាប់ភ្ញៀវ ទេសចរ ដើម្បីឈានទៅកំណត់ឯកសណ្ឋានសម្រាប់អ្នកផ្តល់សេវាកម្មជូនទេសចរ, បណ្តុះបណ្តាលមគ្គុទ្ទេសក៍ទេសចរណ៍សម្រាប់វត្តទេសចរណ៍គំរូ និងការបង្កើត Application សម្រាប់ភ្ញៀវទេសចរស្វែងរកព័ត៌មាន និងស្វែងរកទីតាំងផ្តល់សេវាកម្មនានា ក៏ស្ថិតនៅក្នុងផែនការអភិវឌ្ឍន៍ផ្សារចាស់ និងវត្តរាជបូណ៍ ឱ្យក្លាយជាតំបន់សង្កាត់ « ទេសចរណ៍គំរូ» ផងដែរ។ បើតាម គ.អ.ទ.ស. ការគម្រោងអភិវឌ្ឍន៍សង្កាត់ទេសចរណ៍គំរូបនេះ គឺមានរយៈពេល២ឆ្នាំ ដោយចាប់ផ្តើមពីឆ្នាំ២០២៥ ដល់ដំណាច់ឆ្នាំ២០២៦ ក្រោមកញ្ចប់ថវិការដ្ឋប្រមាណ ១ ទៅ១,៥លានដុល្លារអាម៉េរិក។ គម្រោងនេះ នឹងត្រូវបានដឹកនាំអនុវត្តដោយ គ.អ.ទ.ស និង អង្គការគ្រប់គ្រងគោលដៅទេសចរណ៍តំបន់ក្រុងសៀមរាប។ ស្ថាប័នដែលត្រូវចូលរួម និងសហការ គឺមានក្រសួងសេដ្ឋកិច្ច និងហិរញ្ញវត្ថុ, ទីស្តីការគណៈរដ្ឋមន្ត្រី, ក្រសួងទេសចរណ៍, ក្រសួងវប្បធម៌ និងវិចិត្រសិល្បៈ, ក្រសួងធម្មការ និងសាសនា, រដ្ឋបាលខេត្តសៀមរាប និងវិស័យឯកជន។ គួរជម្រាបថា ក្នុងរយៈពេល៧ខែមកនេះ (ពីខែមករា ដល់ខែកក្កដា) ឆ្នាំ២០២៤ ខេត្តសៀមរាបទទួលបានភ្ញៀវទេសជិត២លាននាក់។ ក្នុងនោះ ទេសអន្តរជាតិមាន ៥៨៤ ៣៧៤នាក់ និងទេសចរណ៍ជាតិ មាន១ ៤៣៩ ៧០០នាក់។ នេះបើតាមរបាយការណ៍របស់ គ.អ.ទ.ស. ៕ លោក ថោង ខុន ប្រធានគណៈកម្មការគ្រប់គ្រង និងអភិវឌ្ឍន៍ទេសចរណ៍សៀមរាប-អង្គរ ( គ.អ.ទ.ស.) រូបតំណាង៖ ទិដ្ឋភាពទេសចរជាតិ និងអន្តរជាតិ ច្រើនកុះករមកឆ្លងឆ្នាំ២០២៤ នៅ Pub Street នៅខេត្តសៀមរាប នារាត្រីថ្ងៃទី៣១ ខែធ្នូ ឆ្នាំ២០២៣។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9338.txt	ក្រុមប្រឹក្សាអភិវឌ្ឍន៍កម្ពុជា (CDC) បានអនុម័តលើគម្រោងវិនិយោគចំនួន៣១ គម្រោង ដែលមានទុនសរុប ២២៦លានដុល្លារអាម៉េរិក ក្នុងខែតុលា។ នេះបើតាមយោងសេចក្តីប្រកាសព័ត៌មានរបស់ CDC ដែលចេញផ្សាយនាថ្ងៃទី៥ ខែវិច្ឆិកា។	បើតាម CDC ក្នុងចំណោមគម្រោងទាំងវិនិយោគទាំង៣១ ដែលកម្ពុជាទទួលបានក្នុងខែតុលា ឆ្នាំ២០២៤ នោះគឺមាន៣០ ជាគម្រោងវិនិយោគថ្មី និង១ គម្រោង ជាគម្រោងពង្រីកផលិតកម្ម។ គម្រោងទាំងនោះ អាចបង្កើតការងារបានប្រមាណ ១ ៦០០កន្លែង។ CDC បានបញ្ជាក់ថា ក្នុងចំណោមគម្រោងវិនិយោគខាងលើ គឺមាន២១គម្រោង មានទីតាំងស្ថិតនៅក្រៅតំបន់សេដ្ឋកិច្ចពិសេស និង១០គម្រោងទៀត ស្ថិតនៅតំបន់សេដ្ឋកិច្ចពិសេស។ គម្រោងវិនិយោគទាំងនោះមានទាំងក្នុងវិស័យហេដ្ឋារចនាសម្ព័ន្ធ, ការបង្កើតរោងចក្រកាត់ដេរសម្លៀកបំពាក់, ស្បែកជើងនិងកាបូប, គម្រោងបង្កើតរោងចក្រផលិតសម្ភារៈប្រើប្រាស់ក្នុងផ្ទះ, សម្ភារៈបរិក្ខាសម្រាប់បោះតង់, គ្រឿងសង្ហារិម, គ្រឿងតុបតែងលម្អ និងគម្រោងផ្សេងៗ...ជាដើម។ ការទទួលបានគម្រោងវិនិយោគប្រចាំខែតុលា ឆ្នាំ២០២៤ ប្រទេសចិននៅតែឈរក្នុងលំដាប់លេខ១ ដែលបានបោះទុនរកស៊ីនៅកម្ពុជាជាងគេ ដែលមានដល់៥៣,៣៩ ភាគរយ នៃទុនវិនិយោគសរុបប្រចាំខែ ខណៈការវិនិយោគក្នុងស្រុកមានត្រឹម ២៩,៤៧ ភាគរយ។ បន្ទាប់ពីប្រទេសមហាសេដ្ឋកិច្ចអំណាចនៅអាស៊ីមួយនេះ, កម្ពុជាទទួលបានការវិនិយោគពីប្រទេសសិង្ហបុរី ចំនួន១២,១៣ភាគរយ, កោះ Samoa ២,៧ ភាគរយ និងប្រទេសវៀតណាម មាន ២,៣២ភាគរយ។ ក្នុងឆមាសទី១ ឆ្នាំ២០២៤ កម្ពុជាទទួលបានគម្រោងវិនិយោគចំនួន១៩០គម្រោង ជាមួយទុន៣,២ពាន់លានដុល្លារ ដែលអាចបង្កើតការងារបានចំនួន ១៦៨ ៥៧២ កន្លែង។ នេះបើតាម CDC៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9339.txt	ក្រសួងសង្គមកិច្ច អតីតយុទ្ធជន និងយុវនីតិសម្បទា សម្រចប្រើប្រាស់ថ្នាលផ្ទៀងផ្ទាត់ឯកសារ Verify.gov.kh ដើម្បីបង្កើនល្បឿនប្រសិទ្ធភាពការងារ ដែលមានសុវត្ថិភាពខ្ពស់ និងលុបបំបាត់នូវការក្លែងបន្លំឯកសារសាធារណៈនានា។ ការប្រើប្រាស់ថ្នាលឌីជីថលមួយនេះ ត្រូវនឹងត្រូវបានរៀបចំប្រព័ន្ធហេដ្ឋារចនាសម្ព័ន្ធឌីជីថល ដោយក្រសួងប្រៃសណីយ៍ និងទូរគមនាគមន៍។	ក្រសួងសង្គមកិច្ច បានចុះអនុស្សរណៈយោគយល់ស្តីពី កិច្ចសហប្រតិបត្តិការដាក់ឱ្យប្រើប្រាស់ថ្នាលផ្ទៀងផ្ទាត់ឯកសារ Verify.gov.kh ការរៀបចំប្រព័ន្ធតភ្ជាប់អ៊ីនធឺណិត និងការរៀបចំវគ្គបណ្តុះបណ្តាលជំនាញឌីជីថលដល់មន្ត្រី ជាមួយក្រសួងប្រៃសណីយ៍ នៅទីស្តីការក្រសួង នាថ្ងៃទី១២ ខែវិច្ឆិកា។ កិច្ចសហប្រតិបត្តិការនេះ ក្រសួងប្រៃសណីយ៍ នឹងជួយគាំទ្រដល់ក្រសួងទាំងពីរ ក្នុងការធ្វើបរិវត្តកម្មឌីជីថលផ្ទៃក្នុង ដើម្បីឆ្លើយតបនឹងគោលនយោបាយរដ្ឋាភិបាលឌីជីថល ២០២២-២០៣៥។ បន្ទាប់ពីចុះហត្ថលេខាអនុស្សរណៈយោគយល់គ្នារួចរាល់ហើយ ក្រសួងប្រៃសណីយ៍ នឹងរៀបចំដាក់QR Code ស្តង់ដា លើឯកសាររបស់ក្រសួងពាណិជ្ជកម្ម និងក្រសួងអធិការកិច្ច ដែលអាចផ្ទៀងផ្ទាត់បានតាមថ្នាល Verify.gov.kh។ លើសពីនេះ ក្រសួងប្រៃសណីយ នឹងរៀបចំបណ្តាញហេដ្ឋារចនាសម្ព័ន្ធ និងតភ្ជាប់អ៊ីនធឺណិត ស្របតាមតម្រូវការនៃការប្រើប្រាស់ជាក់ស្តែង និងការកំណត់តម្រូវការនៃប្រើប្រាស់កុំព្យូទ័រ ឬ ឧបករណ៍ឌីជីថលជារបស់រដ្ឋ និងការប្រើប្រាស់ Software ដែលមានអាជ្ញាបណ្ណក្នុងការងារប្រចាំថ្ងៃ។ ជាមួយគ្នានេះ ក្រសួងប្រៃសណីយ៍ នឹងបណ្តុះបណ្តាលជំនាញឌីជីថល ជូនមន្ត្រីរាជការរបស់ក្រសួងសង្គមកិច្ច ឱ្យចេះប្រើប្រាស់បច្ចេកវិទ្យាឌីជីថលចាំបាច់សម្រាប់សម្រួលដល់ការបំពេញតួនាទីនិងភារកិច្ចកាន់តែមានប្រសិទ្ធភាព ប្រសិទ្ធផល និងឆាប់រហ័ស។ កន្លងមក លោក ជា វ៉ាន់ដេត រដ្ឋមន្ត្រីក្រសួងប្រៃសណីយ៍ បានបញ្ជាក់ថា៖ « ការអនុវត្តនូវថ្នាលផ្ទៀងផ្ទាត់ឯកសារ verify.gov.kh គឺជាផ្នែកសំខាន់មួយក្នុងការជំរុញល្បឿននៃការធ្វើបរិវត្តកម្មឌីជីថលនៅក្នុងជួររដ្ឋាភិបាលទាំងមូល ដើម្បីប្រែក្លាយក្រសួង-ស្ថាប័នសាធារណៈ ទៅជារដ្ឋាភិបាលឌីជីថល ប្រជាពលរដ្ឋឌីជីថល ដែលសម្រេចឱ្យបាននៅឆ្នាំ២០៣៥»។ ថ្នាលផ្ទៀងផ្ទាត់ឯកសារ verify.gov.kh គឺជាថ្នាលរបស់រដ្ឋាភិបាល ដែលអភិវឌ្ឍឡើងដោយក្រសួងប្រៃសណីយ៍ និងត្រូវបានដាក់ឱ្យប្រើប្រាស់ក្នុងគោលបំណងលុបបំបាត់ការក្លែងបន្លំឯកសារ ជាពិសេសផ្តល់ភាពងាយស្រួលក្នុងការប្រើប្រាស់ និងផ្ទៀងផ្ទាត់ភាពត្រឹមត្រូវនៃឯកសារ ផ្តល់ទំនុកចិត្ត ចំណេញពេលវេលា និងកាត់បន្ថយចំណាយនានា ព្រមទាំងជំរុញការធ្វើបរិវត្តកម្មឌីជីថល ស្របតាមឧត្តមានុវត្តជាអន្តរជាតិ។ រដ្ឋមន្ត្រីក្រសួងប្រៃសណីយ៍ បានបន្ថែមថា ការផ្ទៀងផ្ទាត់ឯកសារតាមថ្នាល verify.gov.kh ត្រូវធ្វើឡើងតាមរយៈការដាក់បញ្ជូល QR Code ស្តង់ដា ដោយប្រើបច្ចេកវិទ្យាប្លុកឆេន(Blockchain) ដែលមានសុវត្ថិភាពខ្ពស់នៅលើសន្លឹកឯកសារនីមួយៗ។ ទន្ទឹមនេះ ការប្រើប្រាស់ឯកសារដែលមានដាក់ QR Code ស្តង់ដានេះ មិនតម្រូវឱ្យមានការធ្វើនីត្យានុកូលកម្ម លើឯកសារថតចម្លងក្នុងទម្រង់ជាក្រដាសឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_934.txt	ពីមួយសប្តាហ៍ទៅមួយសប្តាហ៍ ព្រឹត្តិការណ៍អន្តរជាតិជាច្រើនបានកើតឡើង។ បញ្ហាការរីកសាយនៃជំងឺកូវីដ-១៩ នៅតែជាប្រធានបទដ៏ក្តៅ ដោយបណ្តាប្រទេសជាច្រើនដូចជា វៀតណាម ថៃ ឡាវ កំពុងមានករណីឆ្លងហក់ឡើង បើទោះបណ្តាប្រទេសនីមួយៗ កំពុងអនុវត្តកម្មវិធីផ្តល់វ៉ាក់សាំងបង្ការជំងឺកូវីដ-១៩ ដល់ប្រជាជនខ្លួនក្តី។ ស្របគ្នានេះ ប្រទេសចិន បានប្រឈមនឹងគ្រោះទឹកជំនន់ ដោយសារតែភ្លៀងធ្លាក់ខ្លាំង។ មនុស្សមួយចំនួន បានបាត់បង់ជីវិត ខណៈមនុស្សជាច្រើនពាន់នាក់ផ្សេងទៀត ត្រូវជម្លៀសទៅរកកន្លែងមានសុវត្ថិភាព។	ថ្ងៃទី១៩ ខែកក្កដា ចក្រភពអង់គ្លេស នឹងលើកចោលបម្រាមរឹតត្បិត ដែលទប់ស្កាត់ការរីកសាយជំងឺកូវីដ-១៩ នៅតំបន់មួយចំនួន បើទោះករណីឆ្លងប្រចាំថ្ងៃនៅតែបន្តហក់ឡើងខ្ពស់ និងមានការព្រមានពីការផ្ទុះរលកឆ្លងថ្មីក្ដី។ ចំណាត់ការថ្មីនេះ ក៏រួមមានទាំងការលុបចោលបម្រាមពាក់ម៉ាស់នៅទីសាធារណៈផងដែរ។ ប្រធានាធិបតីកូរ៉េខាងត្បូង លោកមូន ចេអ៊ីន បានសម្រេចមិនទៅ ចូលរួមក្នុងពិធីបើកព្រឹត្តិការណ៍កីឡា អូឡាំពិកទីក្រុងតូក្យូ និងជួបនាយករដ្ឋមន្រ្តីជប៉ុនឡើយ ដោយសារ នីតិវិធីបន្ទាប់ ហាក់មិនទាន់គ្រប់គ្រាន់ ដើម្បីបង្ហាញពីការសម្រេចបានលទ្ធផលណាមួយនៅក្នុងជំនួបមេដឹកនាំទាំងពីរ។ ថ្ងៃទី២០ ខែកក្កដា យោធាចិន បានព្រមានថា ទំនប់វារីអគ្គិសនីមួយ ស្ថិតនៅក្នុងខេត្តហឺណាភាគកណ្តាលប្រទេសចិន អាចនឹងបាក់គ្រប់ពេលទាំងអស់ បន្ទាប់ពីរងការបំផ្លាញដោយព្យុះ និងភ្ញៀងធ្លាក់យ៉ាងខ្លាំងប៉ុន្មានថ្ងៃមកនេះ។ នាយករដ្ឋមន្រ្តីថ្មីហៃទី លោក Ariel Henry នៅថ្ងៃទី២០ ខែកក្កដា បានចូលកាន់តំណែងរបស់ខ្លួន បន្ទាប់ពីឃាតកម្មរបស់លោកប្រធានាធិបតី Jovenel Moise។ លោក Henry បានសន្យារក្សាសន្តិសុខ និងសណ្តាប់ធ្នាប់ក្នុងប្រទេស។ ថ្ងៃទី២១ ខែកក្កដា អនុរដ្ឋមន្រ្តីការបរទេសអាមេរិក លោកស្រី Wendy Sherman បានលើកឡើងថាការសម្របសម្រួលដ៏ជិតស្និទ្ធបានផ្ញើសារយ៉ាងច្បាស់ទៅកូរ៉េខាងជើង ដែលធ្វើឱ្យប្រទេសទាំងបីត្រូវប្រកៀកស្មាគ្នាដោះស្រាយ។ ប៉ូលិសប៉េរូ នៅថ្ងៃទី២១ ខែកក្កដា បានចាប់ខ្លួនបុគ្គលិកសុខាភិបាលនៃមន្ទីរពេទ្យរដ្ឋមួយពីបទទាមទារ ប្រាក់ពីអ្នកផ្ទុកជំងឺកូវីដ-១៩ ដែលមានស្ថានភាពធ្ងន់ធ្ងរក្នុងម្នាក់ជាង២ម៉ឺនដុល្លារសម្រាប់ការចូល សម្រាកព្យាបាលក្នុងមន្ទីរពេទ្យ។ ថ្ងៃទី២២ ខែកក្កដា គិតត្រឹមថ្ងៃទី២២ ខែកក្កដា មនុស្សរាប់ម៉ឺននាក់ កំពុងត្រូវជម្លៀសចេញពីតំបន់រងគ្រោះដោយទឹកជំនន់ដ៏ខ្លាំងក្នុងខេត្តហឺណានដែលសិ្ថតនៅភាគកណ្តាលប្រទេសចិន។ មន្រ្តីចិន បានរាយការណ៍អ្នកស្លាប់កើនឡើងរហូតដល់៣៣នាក់ក្នុងគ្រោះធម្មជាតិជិតមួយសប្តាហ៍មកនេះ។ មន្ត្រីគយចិន ប្រកាសនឹងហាមឃាត់ការនាំចូលគោក្របីពីឡាវ និងផលិតផល ដែលទាក់ទងដើម្បីទប់ស្កាត់ការឆ្លងរាលដាលជំងឺដុំពកស្បែក។ ការហាមឃាត់នេះ ធ្វើឡើងក្រោយឡាវមានករណីជំងឺនេះច្រើនលើសត្វគោក្របី។ ថ្ងៃទី២៣ ខែកក្កដា ហ្វីលីពីន ហាមឃាត់អ្នកដំណើរមកពីថៃ និងម៉ាឡេស៊ី ព្រមទាំងចាត់វិធានការរឹតត្បិត នៅទីក្រុងម៉ានីល ដើម្បីបង្ការការឆ្លងវីរុសបង្កជាជំងឺកូវីដ-១៩ ទម្រង់ដែលតា។ តាមការចុះផ្សាយរបស់ទីភ្នាក់ងាររដ្ឋចិន Xinhua នៅថ្ងៃទី២៣ ខែកក្កដា ប្រធានាធិបតីចិន លោកស៊ី ជិនភីង បានធ្វើទស្សនកិច្ចដ៏កម្រមួយទៅតំបន់ស្វយ័តទីបេ ចាប់ពីថ្ងៃទី២១ ដល់ថ្ងៃទី២២ ខែកក្កដា។នេះជាទស្សនកិច្ចលើកដំបូងរបស់មេដឹកនាំកំពូលចិន ទៅតំបន់ទីបេក្នុងពេល៣ទសវត្សរ៍មកនេះ។ ថ្ងៃទី២៤ ខែកក្កដា វៀតណាម បានប្រកាសបិទខ្ទប់ក្រុងហាណូយរយៈពេល ១៥ថ្ងៃ ដោយផ្តើមអនុវត្តចេញពីថ្ងៃទី២៤ ខែកក្កដា ស្របពេលជំងឺកូវីដ-១៩ កំពុងរីកសាយនៅក្នុងប្រទេស។ ករណីឆ្លងប្រចាំថ្ងៃនៅវៀតណាម មានច្រើនពាន់ករណី។ ចិន បានផ្គត់ផ្គង់វ៉ាក់សាំងបង្ការជំងឺកូវីដ-១៩ ច្រើនជាង ១ម៉ឺនដូស ទៅក្រុមប្រដាប់អាវុធជនជាតិភាគតិចមីយ៉ាន់ម៉ា ដែលមានវត្តមាននៅភាគខាងជើងប្រទេស ដើម្បីទប់ស្កាត់លំហូរចូលនៃអ្នកជំងឺកូវីដ-១៩ ចូលក្នុងប្រទេសចិន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9340.txt	កម្ពុជារកចំណូលបានជាង១ ៥៦០លានដុល្លារ ពីការនាំចេញស្រូវ-អង្ករ ទៅកាន់ទីផ្សារអន្តរជាតិ។ តួ លេខនេះ គិតចាប់ពីខែមករា ដល់តុលា ឆ្នាំ២០២៤។ នេះបើយោងតាមទិន្ន័យរបស់សហព័ន្ធស្រូវអង្ករកម្ពុជា កាលពីថ្ងៃទី៧ ខែតុលា។	បើតាមទិន្ន័យដដែល ក្នុងរយៈពេល១០ខែនេះ កម្ពុជាបាននាំចេញអង្ករប្រមាណ៥០៧តោន ឬគិតជាទឹកប្រាក់មានចំនួន ៣៧៦,៦៣លានដុល្លារ។ ការនាំចេញដ៏ច្រើននេះ ធ្វើឡើងតាមរយៈវិស័យឯកចំនួន៥៥ក្រុមហ៊ុន ដោយបានចែកចាយទៅកាន់៦៦គោលដៅ ក្នុងនោះ ប្រទេសនៅតំបន់អឺរ៉ុប បញ្ជាទិញច្រើនជាងគេ ក្នុងទំហំ២៥៤ ៩៤៥តោន ឬស្មើ១៩៦,៩៣លានដុល្លារ។ ប្រទេស៧ នៅតំបន់អាស៊ាន ឈលេខ២ ដែលបានទទួលទិញ១០០ ៩៩៦តោន ឬស្មើ ៦៦,៦១លានដុល្លារ។ ចិន ឈលេខ៣ បញ្ជាទិញក្នុងទំហំ ៩៣ ១៩៧តោន ឬស្មើ ៦១,៤៨លានដុល្លារ រីឯ តំបន់អាហ្រ្វិក និងមជ្ឈឹមបូព៌ាចំនួន៣០ប្រទេស បានបញ្ជាទិញ ៥៧ ៨៩១តោន ឬស្មើ ៥១,៦១លានដុល្លារ។ ជាមួយគ្នានេះ កម្ពុជាក៏បាននាំចេញស្រូវ ៤ ០៣៦ ៣៣៦តោន ឬស្មើទឹកប្រាក់ ១ ១៨៤,១៦លានដុល្លារ ទៅកាន់ប្រទេសជិតខាងផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9341.txt	ផលិតផលខ្មែរដែលមានជាង១០០មុខ ត្រូវបានដាក់បង្ហាញក្នុងពិព័រណ៍កម្រិតអន្តរជាតិ នៅទីក្រុងសៀវហៃ ប្រទេសចិន ពីថ្ងៃទី៥-១០ ខែវិច្ឆិកា ឆ្នាំ២០២៤។ បើតាមសេចក្តីប្រកាសព័ត៌មានរបស់ក្រសួងពាណិជ្ជកម្ម ក្នុងព្រឹត្តិការណ៍ពិព័រណ៍នេះ គឺមាន១៦០ប្រទេសចូលរួម។	ក្រសួងពាណិជ្ជកម្ម បញ្ជាក់ថា ផលិតផលខ្មែរទាំងជាង១០០មុខ ដែលដាក់តាំងបង្ហាញក្នុងពិព័រណ៍កម្រិតអន្តរជាតិ នៅទីក្រុងសៀវហៃនោះ គឺមានអង្ករ គ្រាប់ស្វាយចន្ទី សម្ភារធ្វើដំណើរនិងកាបូប ផលិតផលសម្គាល់ភូមិសាស្រ្តទំនិញ ទឹកឃ្មុំ កាហ្វេ ដំណាប់ស្វាយ តែម្រេច តែ ទឹកជ្រលក់ម្រេច ម្សៅប្រហុក ស្ករត្នោត ទឹកស្ករត្នោត ស្ករគ្រាប់ត្នោត មីកញ្ចប់ មីជាតិ សម្ភារកែច្នៃសំណល់ប្លាស្ទិក...ជាដើម។ ក្រសួងពាណិជ្ជកម្មបានបញ្ជាក់ថា ការនាំយកផលិតផលខ្មែរដាក់តាំងបង្ហាញក្នុងពិព័រណ៍កម្រិតអន្តរជាតិនេះ ធ្វើឡើងនាឱកាសសម្ពោធពន្លាជាតិកម្ពុជា ក្រោមវត្តមាន លោក ណាំ លីណាល់ អនុរដ្ឋលេខាធិការក្រសួងពាណិជ្ជកម្ម ក្នុងព្រឹត្តិការណ៍ «ពិព័រណ៍ទំនិញនាំចូលអន្តរជាតិចិន លើកទី៧»ក្រោមមូលបទ «យុគសម័យថ្មី អនាគតរួម - New Era,
article_9342.txt	ភ្នំពេញ៖ ចាប់ពីឆ្នាំ២០១៧ ដល់២០២៤នេះ រដ្ឋាភិបាលចំណាយថវិកា៤,៣ពាន់លានដុល្លារ លើប្រព័ន្ធគាំពារសង្គម ដែលគ្របដណ្តប់លើប្រជាជនសរុប៧លាននាក់។ ប្រព័ន្ធគាំពារសង្គមនៅកម្ពុជានេះ មានកម្មវិធីធំៗចំនួនពីរ គឺប្រព័ន្ធជំនួយសង្គម និងប្រព័ន្ធសន្តិសុខសង្គម។	របាយការណ៍ស្តីពីសមិទ្ធផលប្រព័ន្ធគាំពារសង្គម ចេញថ្ងៃទី១៩ ខែវិច្ឆកា ឆ្នាំ២០២៤ បង្ហាញពីប្រព័ន្ធជំនួយសង្គមនៅកម្ពុជាមានកម្មវិធីចំនួនចំនួន៣។ កម្មវិធីទាំងបីនេះមាន មានកម្មវិធីជាតិជំនួយសង្គមក្នុងកញ្ចប់គ្រួសារ ដែលរដ្ឋបានឧបត្ថម្ភសាច់ប្រាក់ដល់ស្ត្រីមានផ្ទៃពោះនិងកុមារអាយុក្រោម២ឆ្នាំ ផ្ដល់អាហាររូបករណ៍សម្រាប់សិក្សក្រីក្រនៅថ្នាក់បឋមសិក្សានិងមធ្យមសិក្សា និងផ្ដល់ប្រាក់ឧបត្ថម្ភសាច់ប្រាក់ដល់ជនមានពិការភាព ជនចាស់ជនជរា និងសមាជិកគ្រួសារក្រីក្រដែលមានផ្ទុកជំងឺអេដស៍។ ចំណែក កម្មវីធីទី២ គឺកម្មវិធីផ្ដល់អាហារតាមសាលារៀន ដោយប្រើប្រាស់កសិផលក្នុងសហគមន៍ ដែលមានសាលារៀនអនុវត្តកម្មវិធីនេះចំនួន១១១៤សាលា ក្នុងនោះសិស្សប្រមាណ៣០ម៉ឺននាក់បានទទួលផល។ រីឯ កម្មវិធីទី៣ គឺកម្មវិធីបណ្ដុះបណ្ដាលវិជ្ជាជីវៈ ដល់យុវជនក្នុងគ្រួសារក្រីក្រ និងងាយរងគ្រោះ ដែលមានយុវជនបានចូលរួមប្រមាណ៧ម៉ឺននាក់។ យ៉ាងណាក៏ដោយ ក្នុងអំឡុងពេលកម្ពុជាជួបប្រទះនូវវិបត្តិនានា រាជរដ្ឋាភិបាលក៏បានអនុវត្តកម្មវិធីជំនួយសង្គមពិសេសមួយចំនួនផងដែរ។ រួមមាន កម្មវិធីឧបត្ថម្ភសាច់ប្រាក់ជូនគ្រួសារក្រីក្រ និងជនងាយរងគ្រោះ ក្នុងអំឡុងពេលប្រយុទ្ធនឹងជំងឺកូវីដ-១៩ និងការអន្តរាគមន៍គាំពារសង្គម ដើម្បីឆ្លើយតបនឹងសម្ពាធអតិផរណា រួមទាំងកម្មវិធីជំនួយសង្គមជាសាច់ប្រាក់ជូនគ្រួសារងាយរងហានិភ័យ ដែលរងផលប៉ះពាល់ធ្ងន់ធ្ងរពីគ្រោះទឹកជំនន់។ ពាក់ព័ន្ធនឹងប្រព័ន្ធសន្តិសុខសង្គម មានកម្មវិធីចំនួន៦។ កម្មវិធីទាំងនេះ មានរបបសន្តិសុខសង្គមផ្នែកប្រាក់សោធនសម្រាប់មន្ត្រីរាជការស៊ីវិល និងអតីតយុទ្ធជន ដែលបានគ្របដណ្ដប់ និវត្តជនចំនួន ១២៩ ៩១៣ នាក់។ កម្មវិធីទី២ គឺរបបសន្តិសុខសង្គមផ្នែកប្រាក់សោធន សម្រាប់បុគ្គលទាំងឡាយដែលស្ថិតនៅក្រោមបទប្បញ្ញត្តិនៃច្បាប់ស្តីពីការងារ បានគ្របដណ្តប់កម្មករនិយោជិតចំនួន១,៦៨លាននាក់។ កម្មវិធីទី៣ គឺរបបសន្តិសុខសង្គម ផ្នែកថែទាំសុខភាពវិញ មានសមាជិកសកម្មសរុបចំនួន ២,៥៣ លាននាក់។ ក្នុងរបបសន្តិសុខសង្គម ផ្នែកថែទាំសុខភាពនេះ មានកម្មករនិយោជិត ១,៦៨ លាននាក់, បុគ្គលនៃវិស័យសាធារណៈ ៤៨ ម៉ឺននាក់, និងបុគ្គស្វ័យនិយោជន៍ និងអ្នកក្នុងបន្ទុករបស់សមាជិក ប.ស.ស. ជាង ៣៦ ម៉ឺននាក់។ ចំណែក កម្មវិធីទី៤ គឺរបបសន្តិសុខសង្គមផ្នែកហានិភ័យការងារ ដែលមានសមាជិកសកម្មចំនួន ១,៩៦ លាននាក់ ក្នុងនោះកម្មករនិយោជិតចំនួន ១,៦៨ លាននាក់ និងមន្ត្រីសាធារណៈចំនួន ២៨ ម៉ឺននាក់។ កម្មវិធីទី៥ រដ្ឋបានផ្ដល់ប័ណ្ណមូលនិធិសមធម៌សុខាភិបាល មានពលរដ្ឋចំនួនប្រមាណ ៤,៨ លាននាក់ ទទួលបានការថែទាំសុខភាព ដោយរដ្ឋជាអ្នកបង់ថ្លៃជំនួស។ កម្មវិធីទី៦ រដ្ឋបានឧបត្ថម្ភសាច់ប្រាក់ជូនស្ត្រីមានផ្ទៃពោះ និងកុមារអាយុក្រោម២ឆ្នាំ សម្រាប់សមាជិក បេឡាជាតិសន្តិសុខសង្គម(ប.ស.ស)។ ក្នុងរបាយការណ៍បានបង្ហាញថា៖ «ទំហំថវិការចំណាយសរុបលើប្រព័ន្ធគាំពារសង្គម មានចំនួន១៧, ៥ ទ្រីលានរៀល ឬសមមូលនឹង ៤,៣ ប៊ីលានដុល្លារ ដែលរាជរដ្ឋាភិបាលដាក់ចេញនូវក្របខណ្ឌគោលនយោបាយជាតិគាំពារសង្គម ចាប់តាំងពីឆ្នាំ២០១៧មក»។ ពាក់ព័ន្ធនឹងការជួយជ្រោមជ្រែងពលរដ្ឋក្រីក្រ និងងាយរងគ្រោះ លោក ចន ណារិទ្ធ អនុរដ្ឋលេខាធិការក្រសួងសេដ្ឋកិច្ច និងហិរញ្ញវត្ថុ និងជាអគ្គលេខាធិការក្រុមប្រឹក្សាជាតិគាំពារសង្គម បានអះអាងថា រដ្ឋមានគម្រោងបង្កើតកម្មវិធីមួយទៀត គឺកម្មវិធីចាកចេញពីភាពក្រីក្រ។ ក្នុងសន្និសីទសារព័ត៌មានរសៀលថ្ងៃទី១៩វិច្ឆិកា លោកពន្យល់ពីគម្រោងនេះ នឹងដាក់ឱ្យអនុវត្តក្នុងពេលឆាប់ៗ ដោយផ្ដល់ជាជំនាញចិញ្ចឹមសត្វ និងបង្កើតមុខរបរដល់ពលរដ្ឋក្រីក្រក្នុងតំបន់គោលដៅ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

Subsets and Splits

No community queries yet

The top public SQL queries from the community will appear here once available.